
Esipuhe 


Käsillä oleva teos Fata verborum ("sanojen kohtalot”) luo 
yleissilmäyksen muutamien suomen kielessä yleisesti 
käytettyjen sanojen historiallisiin vaiheisiin. Valikoimaan 
sisältyvät esimerkit ovat yleislainoina esiintyviä 
kansainvälisiä termejä ja täyttävät siten sivistyssanoista 
annetun määritelmän. Samaan kategoriaan kuuluviksi 
lasketaan myös sellaiset kulttuurialan käsitteet, joita ei juuri 
enää mielletä vierassanoiksi. Kaikki tähän kokoelmaan 
valitut esimerkkisanat juontavat juurensa antiikin ajan 
kielistä, etenkin kreikasta ja latinasta. Mukana on myös 
keskiajalla ja uudella ajalla syntyneitä ilmauksia, jotka eivät 
sinänsä periydy antiikista mutta koostuvat silti klassisten 
kielten aineksista. Tarkasteltavana on kaikkiaan 42 sanaa, 
joista puolet eli 21 pohjautuu kreikkaan, 18 latinaan ja 
kolme on hybridiä eli kreikan ja latinan risteymää. 

Tämä teos perustuu osittain Helsingin yliopistossa 
johtamiini tieteen ja kulttuurin terminologian kursseihin 
mutta myös samaa aihetta käsitelleeseen 14-osaiseen 
ohjelmasarjaan, jonka esitin Suomen Yleisradiossa syksyllä 
1999. Terminologisilla kysymyksillä on ollut keskeinen osuus 
myös eri foorumeilla pitämissäni esitelmissä, 
aikakauslehtiartikkeleissa ja esimerkiksi vuonna 2009 
ilmestyneen lääketieteen sanakirjan johdannossa. 
Syvällisempää perehtymistä ja laajempaa näkökulmaa 
tähän teemaan on tarjonnut tieteellinen 
tutkimusharrastukseni, joka on suuntautunut ennen muuta 
sanastohistoriaan. Mielenkiintoni kohteena ovat olleet 
etenkin uudella ajalla syntyneet kreikkalais-latinalaiset 
uudissanat. 

Tähän kirjaan on koottu sanoja, joiden historiaa pyrin 


tarkastelemaan sekä kielellisen kehityksen että siihen 
liittyvän asiatiedon valossa. Valitsemani julkaisumuoto 
lienee meillä harvinainen, joskin maassamme ilmestyneet 
sivistyssanojen etymologiset sanakirjat sisältävät jonkin 
verran tämän kirjan aineistoon verrattavissa olevaa tietoa. 
Lähimpinä ulkomaisina vastineina voidaan mainita 
italialaisen Pietro Jannin teos H nostro greco quotidiano 
(1994) sekä kaksi sveitsiläisen Klaus Bartelsin laatimaa 
artikkelikokoelmaa, joiden alaotsikot ovat 77 
Wortgeschichten (1996) ja 77 neue Wortgeschichten 
(1998). Lisäksi mainittakoon italialaisen Cesare Marchin 
kirjoitelmat kokoelmassa In punta di lingua (1992). Tämän 
julkaisutyypin ääripäähän kuuluu kolme Saksassa 2000- 
luvun alussa valmistunutta Historisches Wörterbuch - 
kirjahanketta, joista yksi käsittelee filosofian, toinen 
retoriikan ja kolmas biologian alaan kuuluvia termejä. Sana- 
artikkelit ovat näissä teoksissa niin seikkaperäisiä, että 
joidenkin termien käsittely venyy yli sadan sivun mittaiseksi. 

Tunnettua lentävää lausetta Habent sua fata libelli, 
”Kirjoilla on kohtalonsa”, mukaillen voisi sanoa, että myös 
sanoilla on kohtalonsa, joiden tutkisteleminen saattaa 
paljastaa niiden historiasta varsin mielenkiintoisia ja 
yllättäviäkin kehityskulkuja. Jotkin sanat ovat kyllä säilyneet 
halki vuosisatojen meidän päiviimme asti täysin ennallaan, 
mutta toiset ovat kokeneet aikojen kuluessa niin syvällisiä 
muutoksia, ettei niiden nykyisen muodon perusteella voi 
päätellä, miltä ne ovat alkuaan näyttäneet ja mitä ne ovat 
muinoin tarkoittaneet. 

Kokoelmaan valittujen sanojen teemat vaihtelevat paljon, 
eikä niissä ole havaittavissa mitään punaista lankaa. 
Mukaan on otettu sellaisia sanoja, jotka ovat tavalliselle 
kansalaiselle jokapäiväisestä elämästä tuttuja mutta joiden 
synty- ja kehityshistoria on yleensä tuntematon. Yleissanan 
kulttuuri lisäksi tarkastellaan tieteiden nimiä samoin kuin 
eri oppialojen teknillisiä termejä. Tuollaisia aihepiirejä ovat 
teologia ja hengellinen elämä, juridiikka, lääketiede, 


kielitiede ja kirjallisuus, matemaattis-luonnontieteellinen 
tutkimus sekä tähdet ja avaruus. Oman temaattisen 
ryhmänsä muodostavat poliittis-yhteiskunnalliset käsitteet, 
instituutiot ja laitokset sekä ammatinharjoittajien ja eri 
alojen spesialistien nimitykset. Mukana on myös joukko 
instrumentteja, koneita ja laitteita. Vielä on mainittava 
ruokakulttuuri, urheilu sekä seuraelämä ja sosiaaliset 
taidot. Yhdyssanan osa filo-/-fiili edustaa useampaakin 
toimialaa. 

Tutun sanonnan mukaan yksi kuva vastaa tuhatta sanaa. 
Tässä yhteydessä tuo väittämä on käännetty niin päin, että 
tuhannesta sanasta muodostuu yksi kuva(us), toisin sanoen 
yhteen sana-artikkeliin sisältyy keskimäärin tuhat sanaa. 
Tuollainen rajaus tuntuu sopivalta, koska se tarjoaa 
tarpeeksi tilaa luettelomaisen esityksen välttämiseksi mutta 
on toisaalta riittävän tehokas katkaisemaan siivet liialliselta 
jaarittelulta. Kunkin otsikkosanan käsittely liikkuu 
tavallisesti yli 2000 vuoden aikajanalla (antiikin ajoista 
vuoteen 2020) mutta vain noin tuhannen sanan rajoissa, 
joten esitykset eivät voi olla kovinkaan tyhjentäviä. 
Artikkeleissa pyritäänkin tuomaan esiin vain joitain 
pääkohtia ja melko mielivaltaisesti valittuja aspekteja 
kokoelmaan otettujen sanojen monivivahteisesta historiasta. 
Liioin esimerkit, joiden tarkoituksena on valaista sanojen 
muuntumista ja esiintymistä nykykielissä, eivät ole 
tilanpuutteen takia kovinkaan laajoja tai systemaattisia. 

Artikkelit alkavat tavallisesti etymologiasta, jolloin sana 
puretaan osiinsa ja näitä elementtejä tarkastellaan 
alkuperäisen muodon ja merkityksen kannalta. Tärkeätä on 
myös selvittää, milloin kukin sana on syntynyt ja kuka on 
saatavissa olevien tietojen mukaan sitä ensimmäisen kerran 
käyttänyt. Huomiota on kiinnitetty myös synonyymeihin 
osoitukseksi siitä, että yhdestä ja samasta käsitteestä on 
voitu käyttää useampaakin nimitystä, joista toiset ovat 
aikojen kuluessa hiipuneet pois ja toiset taas jakautuneet 
vaikkapa eri kielialueiden osalle. 


Antologian ensimmäinen sana (adoptio) on säilyttänyt 
latinankielisen muotonsa (samoin formula ja virus) ja 
merkityksensä täysin samana. Sitten on niitä, joita on vaikea 
enää tunnistaa latinan sanoiksi niiden menetettyä puolet 
alkuperäisestä ilmiasustaan (kärry, peruna). Termin synty 
voi johtua erinäisistä sattumuksista joko mytologian 
maailmassa tai todellisessa elämässä. Lähtökohtana on 
saattanut olla esimerkiksi jokelteleva lapsi (paavi), lastaan 
imettävä äiti (galaksi) tai lääkärin vastaanotolle tullut 
potilas (stetoskooppi). 

Sanojen kokemat merkitysmuutokset ovat moninaisia ja 
joskus hyvinkin erikoisia (koulu). Semanttisen 
muutosprosessin aikana merkitys voi vaihtua aineellisesta 
henkiseksi (kulttuuri) tai konkreettinen käsite omaksuu 
abstrakti-ilmauksen luonteen (byrokratia). Joissain 
tapauksissa abstraktisana konkretisoituu luuta ja verta 
olevaksi ihmiseksi (kenraali), ellei henkilökäsitteen takaa 
paljastu huono hevonen (kavaljeeri). Metamorfoosi toimii 
niinkin, että ihminen muuttuu lentäväksi esineeksi 
(satelliitti) ja langanpätkä saa ihmiskasvot tai ainakin niiden 
puolikkaan (profiili). Samaisen kielellisen kehityskulun 
piiriin kuuluu ilmiö, jossa järeä esine samoin kuin valuva 
neste häipyy kokonaan näkyvistä ja pelkistyy paljain silmin 
näkymättömäksi ja yksinomaan mikroskoopilla havaittavaksi 
olioksi (bakteeri, virus). 

Semanttinen kehitys vie joskus siihen, että termi siirtyy 
aivan uudelle merkitysalueelle. Niinpä kulttuuri-sanan 
historia tuo mieleen ajatusleikin, jonka mukaan maan 
hallituksen kulttuuriministeri toimii sanan varsinaisessa 
merkityksessä aivan samalla alalla kuin maatalousministeri. 
Suuntaus poikkitieteellisyyteen näkyy vaikkapa merenkulun 
ja avaruustutkimuksen välisenä yhteytenä (astronautti), ja 
onpa käynyt niinkin, että laulurunous ja ydinfysiikka ovat 
löytäneet toisensa (charmi). Joissain kohdin hydrologia ja 
terveystiede lyövät kättä toisilleen (influenssa), samoin 
kemia ja tähtitiede (uraani). Alanvaihtoon saattaa liittyä 


arvomaailman muutos: jotkut Raamatussa esiintyvät ja 
kristinuskon historiaan kuuluvat pyhät käsitteet ovat 
maallistuneet poliittisiksi termeiksi tai banalisoituneet 
arkipäiväisiksi ilmaisuiksi (karisma, legenda). Yksi 
yllättävimpiä ja mielenkiintoisimpia sanahistorian ilmiöitä 
on nykyisen glamour-sanan synty ja kehitys (mutta jääköön 
sen yksityiskohtaisempi käsittely tuonnemmaksi). 
Onomatologian eli kielellisten seikkojen lisäksi toinen 
tärkeä puoli käsitteen analysoimisessa on pragmatologia eli 
asiasisällön selvittäminen. Tässä artikkelikokoelmassa tuo 
näkökohta on otettu huomioon liittämällä tekstiin erilaista 
termien kehityskulkuun vaikuttavaa taustatietoutta. 
Tuontapainen materiaali voi koostua sanahistorian kannalta 
merkityksellisistä henkilökuvista samoin kuin moninaisista 
sanastollisiin muutoksiin johtaneista historiallisista 
tapahtumista. Syvemmän taustan luomiseksi ja sopivien 
rinnakkaistapausten osoittamiseksi esitystä on pyritty 
elävöittämään muutamilla Kreikan ja Rooman 
kirjallisuudesta käännetyillä tekstiotteilla (jos teoksesta ei 
ole olemassa julkaistua suomennosta, olen suomentanut 
otteet itse). Ne tekstissä esiintyvät sanat, joita ei ole tavattu 
kirjallisissa lähteissä, on merkitty asteriskilla (*). 
Historiallisten jatkuvuuden havainnollistamiseksi 
uudemman ajan ja oman aikamme ajankohtaisia tapahtumia 
verrataan usein vastaavanlaisiin ilmiöihin antiikin aikana. 
Kreikan sanat on translitteroitu latinankieliseen 
kirjoitusasuun. Kreikan eeta-vokaalin (n) merkkinä on 6&, ja 
oomegan (w) tilalla on o. Kreikan fii-kirjainta (p) vastaa 
latinassa ph, suomessa yleensä f, esimerkiksi kreik. 
o Aooomto > lat. philosophia > suom. filosofia. Latinan T- 
alkuisten sanojen kohdalla on noudatettu klassisen latinan 
käytäntöä, jonka mukaan Ion J-äänteen merkki sanan 
alussa vokaalin edellä, esimerkiksi Iulius (= Julius), 
Iuvenalis (= Juvenalis). 

Adoptio 


Suomen laissa adoptio eli lapseksiottaminen on 
tuomioistuimen vahvistama juridinen toimenpide, jossa 
ottolapsi tulee adoptiovanhempien eli ottovanhempien 
lapseksi ja sukulaisuussuhde lapsen omiin vanhempiin 
katkeaa. Terminologian kannalta on huomattava, että 
Suomen säädöskielessä adoptio-sanaa vierastettiin kauan, 
kunnes vuonna 2012 aiempi ”laki lapseksiottamisesta” 
korvattiin ilmauksella ”adoptiolaki”. 

Sanan adoptio lähtökohtana on latinan ad-etuliitteellä 
varustettu verbi *opire (valita), jota ei ole kuitenkaan 
tavattu kirjallisissa lähteissä. Yleinen on siitä johdettu 
substantiivi optio (valinnanvapaus) samoin kuin sen 
verbijohdos optare (toivoa). Tämän verbin jatke on adoptare 
(adoptoida), jonka verbaalisubstantiivi adoptatio (adoptio) 
syrjäytyi aikaa myöten lyhyemmän muodon tieltä. 

Kreikan ja latinan välisessä kilpailussa lainasanojen 
suosiosta latina saavutti yhden riemuvoitoistaan adoptio- 
sanan kohdalla, sillä lukuisat Euroopan kielet ovat 
omaksuneet sen (ruots., engl. ja ransk. adoption, saks. 
Adoption, ital. adozione, esp. adopción). Lisäksi on 
huomattava, että tämä termi on saanut eri kielissä myös 
laajemman merkityksen, koska sitä käytetään muun muassa 
lakiesitysten hyväksymisestä, esimerkiksi englannin 
adoption of a law (lain hyväksyminen parlamentissa). 
Tämän sanan kreikankielinen vastine oli hyiothesia (omaksi 
pojaksi asettaminen), mutta siihen pohjautuva muoto on 
käytössä ainoastaan nykykreikassa. Tuon kreikkalaisen 
yhdyssanan tulevaisuudennäkymät olivat alun alkaen varsin 
heiveröiset, koska roomalaiset eivät lainanneet omaan 
kieleensä yhtäkään hyio- (poika-) -alkuista sanaa, ja 


tuontapaiset yhdyssanat puuttuivat myös kreikan kielestä 
käytännöllisesti katsoen kokonaan. Menestymisen 
mahdollisuuksia ei ollut myöskään substantiivilla poiesis, 
joka tarkoitti kreikassa tekemistä yleensä mutta joskus 
myös adoptiota. Sittemmin se tuli merkitsemään 
ensisijaisesti runojen kirjoittamista ja runoutta (lat. poesis). 
Joskus myös thesis (oik. ”asettaminen”) toimi adoptio- 
käsitteen kreikankielisenä vastineena, mutta ajan mittaan 
sekin hukkui tämän sanan monenkirjavien merkitysten alle. 

Merkit adoptio-sanan leviämisestä näkyvät jo 300-400- 
luvuilla laaditussa Vulgata-raamatunkäännöksessä, jossa se 
korvaa kreikankielisen Uuden testamentin hyiothesia- 
substantiivin uskonnollisessa merkityksessä (Room. 8:15): 
accepistis spiritum adoptionis filiorum (kreik. pneuma 
hyiothesias) eli ”olette saaneet hengen, joka antaa meille 
lapsen oikeuden”; samoin (Gal. 4:5): misit Deus filium suum 
(...) ut adoptionem filiorum (kreik. hyiothesian) 
reciperemus eli ”Jumala lähetti poikansa (...) jotta 
pääsisimme lapsen asemaan”. 

Verbistä adoptare johdettiin adjektiivi adoptivus 
(adoptiota koskeva), jolla oli asiayhteydestä riippuen joko 
subjektiivinen tai objektiivinen merkitys. Edellinen on 
kyseessä ilmauksessa pater adoptivus (adoptioisä, ts. 
adoption tehnyt isä), jälkimmäinen sanaparissa filius 
adoptivus (adoptiolapsi, ts. adoption kohteena ollut lapsi). 
Perheen oman pojan nimitys oli filius naturalis. Sama 
käytäntö jatkuu esimerkiksi saksassa, kuten näkyy sanoista 
Adoptivkind ja Adoptivvater, kun taas suomessa adoptiivi- 
yhdyssanojen asemasta käytetään mieluummin adoptio- 
alkuisia sanoja (esim. adoptiolapsi ja adoptioisä). 

Lapseksiotto on yleismaailmallinen ja niin vanha 
historiallinen ilmiö, että sitä koskevia mainintoja ja ohjeita 
tavataan jo Hammurabin laeissa, jotka laadittiin 
Babyloniassa 1700-luvulla eKr. Pitkälle kehittyneessä 
roomalaisessa oikeudessa adoptiolle määriteltiin tarkat 
säännöt ja menettelytavat. Lapseksiottaminen oli antiikin 


Roomassa merkittävämpi asia kuin nykyään, koska tällä 
toimella pyrittiin säilyttämään perheyhteisön ja sen nimen 
jatkuvuus. Adoption kautta Rooman kansalaisesta tuli 
uuden perheen jäsen, jolloin ottolapsi siirtyi ottoisänsä 
rajattoman vallan alaisuuteen (patria potestas) sekä sai 
hänen sukunimensä ja yhteiskunnallisen asemansa. Lapsen 
luonnollinen äiti ei menettänyt adoptiossa oikeuksiaan, 
kuten käy ilmi juridisesta kaavasta Materna iura non 
possunt aboleri eli ”Äidin oikeuksia ei voi kumota”. 
Oikeussääntö Adoptare minor maiorem non potest 
puolestaan osoittaa, ettei nuorempi voinut adoptoida 
itseään vanhempaa henkilöä. Roomalaisen oikeuden 
mukaan adoptiolapsi rinnastettiin verisukulaiseen, mikä 
näkyy siinäkin, että adoptioon perustuva sukulaisuus oli 
esteenä avioliiton solmimiselle aivan samoin kuin 
osapuolten välinen verisukulaisuus. Sabinus Masurius - 
nimisen juristin mukaan vapaasyntyiset saattoivat ottaa 
lapsekseen myös vapautettuja orjia, joskaan tällaiset 
adoptiolapset eivät saaneet eivätkä koskaan tulisi saamaan 
täysin samanlaisia oikeuksia kuin vapaasyntyiset. 

Kun lapseksiotto tapahtui preetorin eli oikeusasioita 
hoitaneen virkamiehen johdolla, mikä vastaa meillä 
tuomioistuinmenettelyä, se oli yksityisoikeudellinen 
prosessi, josta käytettiin nimitystä adoptatio. Se toimitettiin 
tiettyjä seremonioita ja kaavoja noudattaen. Roomalaiselta 
historioitsija Suetoniukselta saamme tietää, että keisari 
Augustus adoptoi tyttärenpoikansa Gaiuksen ja Luciuksen 
lunastamalla heidät heidän vanhemmiltaan per assem et 
libram. Tämä oli vanha kaupantekoon liittyvä ja preetorin 
johdolla toimitettu rituaali, jossa omistajanvaihdos 
vahvistettiin koskettamalla pronssirahalla (as) vaakaa 
(libra) kolme kertaa peräkkäin. 

Vanhin adoptiomuoto antiikin ajan Roomassa oli kuitenkin 
valtio-oikeuden piiriin kuulunut ja pappiskollegion valvoma 
prosessi nimeltä arrogatio (kysyminen). Siinä asia esitettiin 
Rooman vanhimman kansankokouksen eli kuuriakokouksen 


(comitia curiata) hyväksyttäväksi, mikä meillä vastaisi 
jotenkin eduskuntakäsittelyä. Seremonian aikana käytettiin 
sanoilla velitis iubeatis alkavaa formulaa, joka kuului 
kokonaisuudessaan seuraavasti: ”Haluatteko päättää, että 
Lucius Valerius tulee lain ja oikeuden mukaan Lucius 
Titiuksen pojaksi, ikään kuin hän olisi syntynyt tästä isästä 
ja äidistä, ja että Titiuksella on valta päättää hänen 
elämästään ja kuolemastaan niin kuin isänvaltaan kuuluu? 
Tätä kysyn teiltä, kansalaiset, kuten äsken sanoin.” Asian 
käsittely ei ollut mikään läpihuutojuttu, vaan kansankokous 
harkitsi esitystä huolellisesti keskustelemalla kysymyksestä, 
olisiko adoptiota hakeva henkilö itsekin ollut ikänsä 
puolesta kykenevä suvunjatkamiseen. Lisäksi tutkittiin 
tarkasti, olivatko adoption tarkoitusperät vilpittömät vai 
oliko sen perimmäisenä vaikuttimena adoptoitavan 
omaisuuden tavoitteleminen. Kansankokouksen hyväksymä 
adoptiomenetelmä (per populum) säilyi sitkeästi jopa 
provinsseissa aina tasavallan loppukaudelle asti, kunnes 
myös testamentin kautta tapahtuneet adoptiot yleistyivät 
mahdollisesti Kreikan vaikutuksesta. Keisari Diocletianus 
otti käyttöön uuden menettelytavan eli keisarin luvan (per 
rescriptum principis), joka korvasi vähitellen 
kansankokouksen päätöksen hakemisen. 

Yksi maailmanhistorian kuuluisimmista adoptioista 
tapahtui vuonna 46 eKr. Roomassa, kun Gaius Iulius Caesar 
määräsi testamentissaan sisarensa tyttärenpojan Gaius 
Octaviuksen ottopojakseen. Tultuaan Juliusten sukuun tämä 
sai ottoisän mukaan nimen C. Iulius Caesar Octavianus. 
Vuonna 27 eKr. senaatti antoi hänelle kunnianimen 
Augustus, kunnianarvoisa, joten hänet tunnetaan paremmin 
keisari Augustuksen nimellä. Monet hänen jälkeensä 
hallinneet keisarit adoptoivat 100-luvulla itselleen 
seuraajan, ja puhutaankin adoptiokeisareiden aikakaudesta. 
Tämän käytännön aloitti keisari Nerva adoptoimalla 
vallanperijäkseen armeijan suosiman Trajanuksen. Tämä 
puolestaan valitsi suosikikseen kaukaisen sukulaisensa 


Hadrianuksen, joka oli niin ikään syntynyt Hispaniassa. 
Hänen jälkeensä valtaistuimelle nousi Antoninus Pius, jonka 
täydelliseen nimeen Titus Aelius Hadrianus Antoninus 
Augustus Pius sisältyvä nimi Hadrianus osoitti, että hän oli 
keisarin ottopoika. Vuonna 138 Antoninus valitsi 
seuraajikseen Marcus Aureliuksen ja Lucius Veruksen, jotka 
tulivat vuonna 161 yhdessä keisareiksi, kunnes Marcus 
Aurelius vuodesta 169 lähtien hallitsi valtakuntaa yksin. 
Historioitsija Tacitus hyväksyi tämäntapaisen 
vallanperimysmenettelyn, koska hänen mielestään se takasi 
vallan pysymisen hyvien hallitsijoiden käsissä, mikä ei ollut 
suinkaan varmaa perinnöllisten keisareiden hallitsemassa 
valtakunnassa. Tästä oli Rooman historiassa paljon 
varoittavia esimerkkejä. 

Adoptio oli yksi tapa turvata haluttu 
vallanperimysjärjestys suvun uhatessa sammua. Kautta 
historian monarkkisissa valtiomuodoissa on kiistelty siitä, 
onko vaaleilla valittu valtionpäämies parempi vaihtoehto 
kuin perhedynastiaan perustuva käytäntö, josta tunnettuja 
esimerkkejä ovat vaikkapa muinaiset Kiinan dynastiat ja 
nykyinen Kim-dynastia Pohjois-Koreassa. Ruotsista tuli 
perintövaltakunta Kustaa Vaasan aikana vuonna 1544, ja 
hänen sukunsa hallitsi vuoteen 1654 asti, jolloin kuningatar 
Kristiina luopui kruunusta (nykyinen Bernadotte-suku on 
ollut Ruotsin valtaistuimella vuodesta 1818). Turun 
akatemian väitöskirjat päättyivät 1600-luvulla usein erilaisia 
tieteellisiä tai yhteiskunnallisia ilmiöitä koskeviin 
kysymyksiin ja väittämiin, joiden paikkansapitävyyden 
väitöskirjan tekijä joko hyväksyi (Afirmatur) tai hylkäsi 
(Negatur), esimerkiksi: ”Ovatko joulutontut hirviöitä? 
Negatur.” Usein pyydettiin kannanottoa kysymykseen, oliko 
perinnöllinen kuninkuus vaalikuninkuutta parempi. Tähän 
oli tapana vastata myönteisesti. Näin olikin parasta tehdä, 
koska Turun akatemia oli kuningatar Kristiinan perustama 
ja hänen mukaansa nimetty. 


Akatemia 


Akatemia-termin syntyyn liittyy sellaisia ehkä vähemmän 
akateemisia ilmiöitä kuin lapsenryöstö, petos ja kavallus. 

Kreikkalaisten ja troijalaisten välillä käyty tarujen 
verhoama Troijan sota sai alkunsa, kun Troijan prinssi Paris 
ryösti Spartan kuninkaan Menelaoksen puolison Helenan ja 
vei hänet kotilinnaansa, joka sijaitsi Vähässä-Aasiassa 
nykyisen Turkin alueella. Helena ryöstettiin nyt jo toisen 
kerran, sillä hän oli kokenut saman kohtalon ollessaan vielä 
lapsi. Tuolloin rikoksen tekijä oli syntyperäinen 
kreikkalainen eli Ateenan aluetta hallinnut Attikan kuningas 
Theseus. Täytettyään 50 vuotta hän ihastui samaiseen 
Spartan Helenaan, joka oli vasta kasvuiässä. Ryöstettyään 
tytön Theseus piilotteli häntä äitinsä luona Attikan 
koillisosassa. Ennen pitkää Helenan veljet Kastor ja 
Polydeukes tulivat sotajoukon kanssa vaatimaan sisartaan 
takaisin. Yksikään ateenalainen ei osannut tai halunnut 
paljastaa vieraille Helenan olinpaikkaa, kunnes muuan 
Akademos-niminen paikallisheeros ilmoitti piirittäjille, 
minne neito oli viety. Tämän jälkeen tilanne selvitettiin, ja 
Helena pääsi vankeudesta vapauteen. 

Muinaisessa Kreikassa heeroksia - sankaritekoihin 
yltäneitä miehiä - palvottiin usein eräänlaisina 
puolijumalina, ja näille saatettiin omistaa erityinen pyhäkkö. 
Myös Akademos-heeroksella oli oma palvontapaikkansa, 
joka sijaitsi muutaman kilometrin päässä Ateenan 
keskustasta luoteeseen. Sen lähellä olevaan puistoon filosofi 
Platon perusti vuoden 385 eKr. tienoilla filosofikoulun, jota 
alettiin temppelialueen mukaan kutsua nimellä Akademeia. 
Tähän sanaan pohjautuva nykyinen akatemia-termi voisi 
esiintyä yhtä hyvin muodossa *hekatemia, koska Akademos- 


heeroksen rinnakkaismuoto oli Hekademos. Platonin 
valitsema paikka osoittautui onnistuneeksi, sillä aina kun 
spartalaiset liikkuivat ryöstöretkillään Ateenan suunnalla, 
he säästivät Akatemian alueen osoittaakseen siten 
kunnioitustaan ja kiitollisuuttaan sen Akademoksen 
muistolle, joka oli aikoinaan paljastanut heille Helenan 
olinpaikan. 

Juridiselta kannalta Platonin Akademeia oli Apollon ja 
runottarien palvontaa varten perustettu kulttiyhteisö, 
joskaan tätä aspektia ei erityisemmin korostettu. Muusain 
kulttimenoihin kuuluivat kuitenkin kerran kuukaudessa 
järjestetyt yhteisateriat. Eliniäksi valittu johtaja eli skolarkki 
(skholarkhes) valitsi puolestaan akatemian jäsenet, jotka 
olivat usein korkeassa asemassa olevia aikuisopiskelijoita, ja 
antoi määräyksiä opetuksen sisällöstä. Platon, ensimmäinen 
skolarkki, korosti matematiikan erityismerkitystä filosofiaan 
johtavana tieteenalana jopa niin, että kiinnitti akatemian 
portille kyltin, jossa oli teksti: Ageometretos medeis eisito 
eli ”Älköön kukaan geometriaa osaamaton tulko tänne. 
Varsinaisen filosofian ja matematiikan lisäksi huomiota 
kiinnitettiin tähtitieteeseen ja luonnontieteellisiin 
tutkimuksiin (mm. kasvien luokittelua esilinnöläiseen 
tapaan), kun taas retoriikka ja filologiset harrastukset jäivät 
huomiotta. Roomalaisen Ciceron mukaan ”akateemikot ovat 
kuuluisia miehiä mutta eivät millään muotoa filologeja”. 
Flämäntavat tässä sisäoppilaitoksessa olivat askeettisia 
(runsas valvominen, himojen kurissa pitäminen, lihan 
syönnin välttäminen), ne kun pohjautuivat paljolti 
kreikkalaisen filosofi Pythagoraan oppeihin sielun 
puhtauden vaalimisesta oppimiskyvyn ja filosofisen 
ymmärryksen kehittämiseksi. 

Akatemia-alue oli Platonin yksityisomaisuutta, jonka hän 
luovutti opetuskäyttöön. Tiedekampukseen kuului puiston 
lisäksi moninaisia opetus-, tutkimus- ja kokoontumistiloja, 
kirjasto sekä asunnot skolarkkia ja Ateenan ulkopuolelta 
tulleita opiskelijoita varten. Uusi johtaja valittiin 


periaatteessa akatemian jäsenten enemmistöäänestyksellä, 
mutta myös ohjailu oli tavallista. Ensin Platon testamenttasi 
virkansa sisarenpojalleen Speusippokselle, kun taas tämä 
huolehti siitä, että hänen seuraajakseen tuli Ksenokrates. 
Myös filosofi Aristoteles oli kiinnostunut johtajan paikasta, 
mutta huomattuaan etukäteisjärjestelyt ja muut juonittelut 
hän luopui ehdokkuudesta, lähti omille teilleen ja perusti 
pian oman filosofikoulunsa. Akatemia jatkoi toimintaansa 
vuoteen 529 jKr., jolloin se keisari Justinianuksen käskystä 
suljettiin. Viimeinen skolarkki oli Damaskoksessa syntynyt 
uusplatonilainen filosofi Damaskios. 

Renessanssin aikana, jolloin antiikin harrastus heräsi 
uudelleen eloon, myös akatemia-käsite nousi uuteen 
kukoistukseen. Antiikin traditioita noudatettiin usein jopa 
paikkaa valittaessa. Kuten Platonin Akatemia oli sijainnut 
laitakaupungin lehdossa, samoin 1400-luvun Italian 
humanistit nimittivät akatemioiksi tieteellisiä piirejään, 
jotka kokoontuivat maaseutuympäristössä kaupungin 
ulkopuolella. Cosimo dei Medicin vuonna 1459 perustama 
Accademia Platonica sijaitsi Careggin huvilassa Firenzen 
liepeillä. Tämän tieteellisen seuran keskushenkilö (pater) oli 
Marsilio Ficino, jonka italiaksi kääntämiä Platon-tekstejä 
tuossa akatemiaksi sanotussa yhteisössä käsiteltiin. Platonin 
muistoa vaalittiin hankkimalla paikalle hänen 
kuvapatsaansa, jonka edessä paloi ikuinen tuli, ja 
viettämällä marraskuun alussa juhlallisin menoin hänen 
synnyin- ja kuolinpäiväänsä, joka oli perimätiedon mukaan 
sama, 7. marraskuuta. 

Uuden ajan alussa perustettiin useita tieteellisiä 
akatemioita, joista jotkut toimivat yhä Platonin hengessä 
keskittymällä luonnontieteisiin, kuten Academia 
Secretorum Naturae (Napoli 1560). Toiset ottivat 
tehtäväkseen kielen vaalimisen, mikä oli Platonin 
akatemiatraditiolle vierasta. Kuuluisia instituutioita tällä 
alalla olivat Accademia della Crusca (Firenze 1582) ja 
Académie française (Pariisi 1635). Esimerkkinä 


musiikinharrastajien perustamista akatemioista voidaan 
mainita Bolognassa vuonna 1666 toimintansa aloittanut 
Accademia dei Filarmonici. Akatemian nimellä kutsuttiin 
1600-1700-luvuilla niin ikään mitä moninaisimpia 
oppineiden yhteisöjä samoin kuin muita yhdistyksiä ja 
järjestöjä tai niiden kokoontumispaikkoja aina ilotaloja 
myöten (académie d'amour). 

Halutessaan korostaa omaa tärkeyttään monet yliopistot 
luopuivat universitas-nimestä ja alkoivat kutsua itseään 
akatemiaksi, koska tällainen titteli kuulosti komeammalta. 
Suomessa kehitys oli päinvastainen: maamme ensimmäinen 
yliopisto eli vuonna 1640 perustettu Regia Academia 
Aboêënsis (Kuninkaallinen Turun akatemia) käytti alun perin 
akatemia-nimeä, kunnes se Turun palon jälkeen siirtyi 
vuonna 1828 Helsinkiin ja jatkoi siellä toimintaansa 
Keisarillisen Aleksanterin yliopiston, nyttemmin Helsingin 
yliopiston ( Universitas Helsingiensis) nimellä. Vanhan 
akatemia-nimityksen säilytti Turkuun 1919 perustettu 
ruotsinkielinen yliopisto Åbo Akademi. Sana esiintyy myös 
Suomen ainoan musiikkikorkeakoulun nimessä Sibelius- 
Akatemia (vuodesta 1939). Vuonna 1948 perustettu 
Suomen Akatemia on omanlaisensa tiedeorganisaatio, joka 
poikkeaa tehtäviltään ja toiminnoiltaan yliopistolaitoksen 
tarjoamasta opetuksesta ja tutkimuksesta. 

Platonin akatemian vaikutus heijastui myös Neuvostoliiton 
tiedepolitiikkaan kylmän sodan aikana. Halutessaan päästä 
tieteellis-teknisessä osaamisessaan länsimaiden rinnalle ja 
niiden ohikin pääsihteeri Nikita HruStSov rakennutti 1950- 
luvulla Siperiaan Novosibirskin kaupungin laitamille 
Akademgorodok-nimisen tutkimuskeskuksen. Nimitys 
viittasi akatemiaan, ja paikkakin oli valittu antiikin esikuvan 
mukaan: kampus sijaitsi puistoalueella (koivu- ja 
mäntymetsän keskellä) keskustan ulkopuolella (tosin 
keskikaupungilta eteläkaakon eikä luoteen suuntaan, kuten 
olisi pitänyt). Tämän akatemian tutkijoiden elämäntavat 
eivät olleet välttämättä niin askeettiset kuin Platonin 


koulussa, vaan Novosibirskissä työskenneet 
neuvostoakateemikot olivat päinvastoin muihin kansalaisiin 
nähden etuoikeutetussa asemassa. - Mainittakoon, että 
näillä samoilla paikoilla toimi Venäjän 
koronavirustartuntojen testauskeskus covid-19-pandemian 
aikana vuonna 2020. 

On huomattava, ettei akatemia-sanaa vastaavalla 
adjektiivilla akateeminen viitata niinkään akatemian kuin 
yliopiston ja korkeakoulujen toimintoihin: yliopiston 
opiskelija on ”akateeminen kansalainen” (civis 
academicus/academica), ja yliopistoissa (eikä varsinaisissa 
akatemioissa) harjoitetaan akateemisia opintoja ja 
saavutetaan akateemisia oppiarvoja. Samaiseen adjektiiviin 
on liittynyt 1700-luvulta lähtien myös halventava merkitys 
”teoreettinen, elämälle vieras”, mikä ei vastaa alkuperäisen 
akatemian henkeä, koska Platon korosti käytännön 
merkitystä teoreettisuuden sijasta. ”Akateemisella 
kysymyksellä” tarkoitetaan nykyään täysin merkityksetöntä 
asiaa. Arvonalennus on todella suuri, kun ottaa huomioon 
Platonin käsittelemät akateemiset kysymykset. Ne olivat 
niin merkittäviä, että länsimaisen filosofian myöhempien 
saavutusten on sanottu olevan vain reunamerkintöjä 
Platonin filosofiaan. 

Meidän päivinämme akatemia-termin käyttöalue on 
laajentunut koskemaan uusia harrastuspiirejä ja 
toimintatapoja. Urheilun alalta voidaan mainita Joensuun 
urheiluakatemia, Vuokatti-Ruka urheiluakatemia ja HJS 
Akatemia Ry eli Hämeenlinnan jalkapalloseuran akatemia. 
Helsingin keskustassa toimiva Hiusakatemia on puolestaan 
erikoistunut vuodesta 1985 lähtien hiustenlähdön ja 
hiuspohjaongelmien hoitoon. Ei pidä liioin unohtaa sellaisia 
yleishyödyllisiä järjestöjä ja laitoksia kuin Oulun hieroja- 
akatemia tai Lappeenrannassa toimiva 
koirienkoulutusakatemia. Kanadanranskalainen Academie 
culinaire on keskittynyt kulinarismin edistämiseen. 


Anatomia 


Anatomialla tarkoitetaan oppia ihmisen tai muun eliön ja 
organismin rakenteesta. Tämä ei käy kuitenkaan ilmi itse 
termin sananmukaisesta merkityksestä, vaan siinä 
ilmaistaan se menetelmä, jonka avulla tutkittavan kohteen 
rakenne on saatu selville tai siitä on hankittu muita tietoja. 
Tuon informaation saaminen on edellyttänyt auki 
leikkaamista, jota anatomia alkuaan tarkoittaa. Sana on 
tavattu ensimmäisen kerran myöhäislatinan aikakaudella, 
400-luvulla vaikuttaneen Caelius Aurelianuksen teksteissä, 
mutta se perustuu Aristoteleen käyttämään kreikan kielen 
yhdyssanaan anatome, jonka osat ovat ana (auki) ja tome 
(leikkaus). Caeliuksen mukaan anatomian latinankielinen 
vastine on apertio (avaaminen). Suomessa vastaava ilmaus 
on (ruumiin)avaus. 

Anatomista toimenpidettä kuvattiin niin kreikassa kuin 
latinassa monella muullakin sanalla, jotka ovat säilyneet 
meidän päiviimme. Kuuluisa lääkäri Galenos samoin kuin 
monet hänen kliiniseen lääketieteeseen perehtyneet 
kollegansa suosivat sanaa autopsia (omin silmin 
näkeminen), joka koostuu kreikan pronominista autos (itse) 
ja substantiivista opsis (näkeminen). Tämä on ilmeisesti 
eufemistinen sanontatapa, jossa merkitykseltään rankka 
käsite on korvattu pehmeämmältä tuntuvalla 
kiertoilmauksella. Suorasukaisempi on ranskassa 1830- 
luvulla luotu necropsie (kuolleen tarkasteleminen), jota 
vastaavat englannin necropsy ja uuskreikan nekropsia. 

Erityisesti englannissa ruumiinavauksesta käytetään 
latinankielistä nimitystä post mortem (sc. examinatio, 
kuoleman jälkeen). Sen sijaan latinan obductio näyttää 
jääneen nykyranskassa ja englannissa taka-alalle mutta on 


hyvinkin käytössä saksassa, josta se on levinnyt suomeen ja 
ruotsiin. Meillä käytettäviä virallisia termejä ovat obductio 
clinica (lääketieteellinen ruumiinavaus) ja obductio 
medicolegalis (oikeuslääketieteellinen ruumiinavaus). 
Antiikin aikana obductio merkitsi peittämistä ja erityisesti 
teloitettavan rikollisen pään peittämistä hupulla ennen 
kuolemanrangaistuksen täytäntöönpanoa. Vaikeasti 
ratkaistava terminologinen kysymys on se, miksi obductio 
on muuttunut merkitykseltään päinvastaiseksi. Yhtenä 
selityksenä voi tässäkin olla pyrkimys eufemistiseen 
ilmaisutapaan. 

Samaan aihepiiriin liittyy verbaalisubstantiivi dissectio, 
jolla tarkoitetaan etenkin anatomian opiskelun yhteyteen 
kuuluvaa ruumiin leikkelyä. Antiikin latinassa tätä sanaa ei 
vielä käytetty (tosin sitä lähelle tuli leikkausta merkitsevä 
sectio), mutta vastaava verbi dissecare oli vanhastaan tuttu. 
Esimerkiksi roomalainen Aulus Gellius mainitsee 100- 
luvulla, ettei ihmisen paloittelua (dissectum) ollut hänen 
tietääkseen koskaan käytetty rangaistusmuotona. Kun 
anatominen leikkely kohdistui elävään olentoon, 
toimenpiteen uuslatinalainen nimi on vivisectio (elävältä 
leikkaaminen). Tätä 1700-luvun alussa syntynyttä termiä 
(engl. vivisection) käytetään usein tuomitsevaan sävyyn 
koe-eläinleikkauksista. 

Ensimmäiset anatomiset havaintonsa antiikin 
kreikkalaiset tekivät taistelukentillä, jolloin ruumiinavaajina 
- jos tällainen ilmaus sallitaan - toimivat miekat ja 
heittokeihäät. Homeroksen Ilias-eepoksen 13. laulussa 
kuvaillaan lähes tieteellisen tarkasti taistelussa kaatuneen 
Thoon-nimisen soturin verisuonta (phlebs, genetiivi 
phlebos), joka kulki pitkin selkää ja ulottui niskaan saakka. 
Tämän sanan lisäksi Homeros tunsi noin 90 ruumiinosan 
nimet (esim. enkephalos, aivot; gaster, vatsa; kardia, 
sydän), joita tavalla tai toisella on käytetty 
lääketieteellisessä terminologiassa meidän päiviimme 
saakka. 


Kreikan historian klassisella kaudella käsitys sielun ja 
ruumiin yhteydestä oli esteenä ihmisruumiin avaamiselle 
tieteellisiä tutkimuksia varten. Niinpä anatomista 
tietämystä kartutettiin enimmäkseen haavoittuneiden tai 
muiden loukkaantuneiden ihmisten hoidosta sekä eläimistä 
tehtyjen havaintojen avulla. Ensimmäisen anatomiaa 
käsittelevän teoksen laati vuoden 360 eKr. tienoilla Diokles 
Karystoslainen (Hippokrateen vastaavanlainen tutkielma on 
kadonnut), joka oli niin etevä, että ateenalaiset kutsuivat 
häntä nuoremmaksi Hippokrateeksi. Diokles sovelsi 
tutkimuksiinsa eläinten anatomiasta omaksumiaan 
käsityksiä. 

Systemaattinen anatomian tutkimus sai alkunsa 
Aleksandriassa noin 300 eKr. Tämän niin sanotun 
aleksandrialaisen koulukunnan merkittävimmät edustajat 
olivat Herofilos ja Frasistratos, jotka panivat toimeen 
ruumiinavauksia paitsi eläimillä myös ihmisillä; koehenkilöt 
olivat sotavankeja ja kuolemaantuomittuja. He korostivat 
aivojen merkitystä älykkyyden sijaintipaikkana ja 
hermojärjestelmän osana, kun aiemmin oli painotettu 
sydämen keskeistä osuutta ihmisruumiin toiminnassa. 
Selittäessään lukijoilleen, miksi sormusta pidetään 
vasemman käden nimettömässä, edellä mainittu Gellius 
kertoo egyptiläisten havainneen, että tästä sormesta lähtee 
ohuen ohut hermo, joka johtaa ihmisruumiin tärkeimpään 
elimeen eli sydämeen. Niinpä sormuksen paikka määräytyi 
tuon arvokkaan yhteyden perusteella. 

Aleksandrian koulukunnan jälkeen ruumiinavauksista 
luovuttiin tai ne kiellettiin kokonaan, ja ihmisen anatomiaan 
sovellettiin eläimistä, erityisesti apinoista ja sioista, saatuja 
tutkimustuloksia. Kuuluisassa Salernon lääkärikoulussa 
ilmestyi 1100-luvun alussa sian anatomiaa koskeva julkaisu 
Anatomia porci. Vuonna 1209 paavi Innocentius III, joka oli 
opiskellut Pariisissa teologiaa ja Bolognassa lainoppia, antoi 
määräyksen, jonka mukaan epäselvät kuolematapaukset oli 
selvitettävä oikeuslääketieteellisen obduktion avulla. 


Ensimmäisen ruumiinavausraportin, josta meillä on tietoa, 
laati bolognalainen oikeuslääkäri Bartolomeo da Varignana 
vuonna 1302. Bolognassa toimitettiin myös ensimmäinen 
julkinen ruumiinavaus sitten antiikin ajan. Sen teki 1315 
samasta kaupungista kotoisin ollut lääkäri Mondino de 
Luzzi, jota on sanottu myös anatomian uudistajaksi. Tämän 
arvonimen hän sai sitäkin suuremmalla syyllä, koska hän 
julkaisi ensimmäisen modernin anatomian käsikirjan 
nimeltä Anathomia (sic!) corporis humani (1316), joka säilyi 
alan johtavana teoksena yli kahdensadan vuoden ajan. 

Anatomiseksi teatteriksi (Theatrum anatomicum) 
kutsuttiin näytöstä, jossa ruumiinavauspöytää ympäröi 
amfiteatterin tapaan rivi riviltä kohoava katsomo. 
Bolognasta tuontapaiset esitykset levisivät ensin Padovaan, 
sitten Espanjaan, Wieniin ja myöhemmin myös Englantiin ja 
Saksaan. Tilannetta Alankomaissa kuvaa Rembrandtin 
kuuluisimpiin maalauksiin lukeutuva Anatomian luento 
(1632), jossa Amsterdamin kirurgikilta seisoo tohtori Tulpin 
johdolla ruumiin ympärillä tutkimassa käden anatomiaa. 
Suomessa ensimmäinen julkinen ruumiinavausnäytös 
järjestettiin vuonna 1686 Turun Akatemian suuressa 
juhlasalissa Ruotsin kuninkaan Kaarle XI:n luvalla ja 
lääketieteen professori Elias Til-Landzin johdolla. 
Akatemian rehtori lähetti kutsukirjeen tilaisuuteen, mutta 
markan pääsymaksua vastaan esitystä seuraamaan pääsivät 
muutkin. 

Anatomit tarvitsivat demonstraatioitaan ja tutkimuksiaan 
varten ihmisruumiita, ja tämä johti omalaatuisiin 
käytäntöihin. Outoa on esimerkiksi se, että verenkierron 
keksijänä pidetty englantilainen William Harvey paloitteli 
tutkimusinnossaan oman isänsä ja sisarensa ruumiit. 
Paikoitellen lääketieteellistä tutkimusta varten tehdyt 
dissektiot synnyttivät rikollista liiketoimintaa, ja vainajia 
ryöstettiin hautausmailta tai ihmisiä murhattiin ja 
kaupiteltiin tietyllä hinnalla joko välittäjille tai suoraan 
opetus- ja tutkimussairaaloihin. Surullisenkuuluisaa 


mainetta tällä alalla sai englantilainen William Burke, jolle 
langetettiin murhista ja ruumiiden ryöstöistä hirttotuomio. 
Tämän jälkeen hänen oma ruumiinsa asetettiin anatomiseen 
teatteriin leikeltäväksi, ja hänen nahkansa parkittiin ja 
myytiin. 

Nykyaikaisen anatomian isä on belgialaissyntyinen 
Andreas Vesalius, jonka pääteos on nimeltään De humani 
corporis fabrica (Ihmisruumiin rakenteesta, 1543). Tämä 
seitsenosainen teos pohjautuu Vesaliuksen itsensä tekemiin 
ruumiinavauksiin. Niinpä hän kykeni osoittamaan satoja 
virheitä, joita aiemmat anatomian tutkijat kuten Galenos 
olivat tehneet. Huomiota herättää se, ettei Vesaliuksen 
laatiman käsikirjan nimessä esiinny anatomia-termiä, vaan 
tekijä on korvannut sen latinankielisellä ilmauksella fabrica 
(rakenne). Tämä ei ole sattuma, vaan käytäntö kuvaa 
Vesaliuksen puristista suhtautumista aikansa tieteelliseen 
kielenkäyttöön. Hän halusi puhdistaa lääketieteellisen 
terminologian kreikankielisistä ja muista vierasperäisistä 
aineksista ja käyttää yksinomaan latinankielisiä sanoja. 
Tämä kehitys, joka oli alkanut jo roomalaisen lääkärin 
Cornelius Celsuksen aikana, johti yhä edelleen olemassa 
olevaan lääketieteen latinan kaksijakoisuuteen niin, että osa 
terminologiasta perustuu kreikkaan ja osa latinaan. 

Lääketieteen piirissä käytettävän laajan kreikkalais- 
latinalaisen ammattisanaston yhdenmukaistamiseksi ja 
korrektin kielimuodon varmistamiseksi uusimmalla ajalla on 
pidetty useita kansainvälisiä kongresseja (mm. Baselissa 
1895, Jenassa 1935, Pariisissa 1955 ja New Yorkissa 1960). 
Näissä kokouksissa on päätetty, että anatomiset käsitteet 
ilmaistaan latinaksi, kun taas kliininen terminologia eli 
tautien nimiä koskeva sanasto on kreikkaa. Koska latinan 
kieli ei suosi yhdyssanojen muodostusta, anatomiset termit 
ovat usein kahdesta (tai useammasta) latinan sanasta 
koostuvia sanaliittoja (esim. vertebra cervicalis, 
kaulanikama), kun niitä vastaavat taudinnimet ovat kreikan 
kielelle tyypillisiä yhdyssanoja (esim. spondylitis, 


nikamatulehdus). Pisin tunnettu taudinnimi on 46- 
kirjaiminen 
pneumonoultramicroscopicosilicovulcanoconiosis. Se 
tarkoittaa pölykeuhkoa, joka on johtunut tavallista 
hienojakoisemman tulivuoren tuhkan hengittämisestä. 
Termi tuli ajankohtaiseksi Islannin Eyjafjallajökull- 
tulivuoresta purkautuneen tuhkapilven yhteydessä 2010. 


Astronautti 


Kaikille tutut kreikkalaisperäiset yhdyssanat astrologia ja 
astronomia antavat aiheen olettaa, että myös sana 
astronautti tulee antiikin kreikasta. Tämä pitääkin 
paikkansa tämän yhdyssanan alun (sanasta astron) ja lopun 
(sanasta nautes) osalta erikseen, mutta niiden 
yhteenliittymä on modernin aikakauden luomus. 

400-luvulla eKr. kreikkalainen luonnonfilosofi Empedokles 
katsoi maailmankaikkeuden rakentuvan neljästä 
alkuaineesta, jotka olivat maa, ilma, tuli ja vesi. Näistä 
jokaisella on oma osuutensa uuden ajan ilmailuhistoriassa ja 
uusimman ajan avaruuslentojen syntyvaiheissa. Maa on se 
elementti, jonka kahleista halutaan päästä eroon 
nousemalla lintujen tavoin yläilmoihin. Kuumailmapallo 
kohoaa taivaalle polttoliekin avulla, ja avaruusalus 
laukaistaan radalleen räjähdyksen synnyttämän tulipallon 
keskeltä. Merkittävää osaa näyttelee tässä yhteydessä myös 
vesi - ellei muutoin, niin ainakin mereen liittyvän 
terminologian muodossa. Tämä ilmenee vaikkapa termissä 
astronautti. 

Kielihistorian kannalta astronautti on leimattava 
pseudokreikkalaiseksi rakennelmaksi, sillä tämän 
yhdyssanan kantamuotoa *astronautes ei antiikin aikana 
vielä tunnettu. Sen sijaan ilmaisun molemmat osatekijät 
astron (tähti) ja nautes (merimies) erikseen käytettyinä 
kuuluivat klassisen kreikan keskeiseen sanavarastoon. 
Latinaan nuo sanat lainattiin lähes muuttumattomassa 
muodossa (astrum ja nauta). Astronautin suomenkielinen 
vastine on avaruuslentäjä, joten vesielementtiin viittaava 
merimies on käännöksessä korvattu ilmailun piiriin 
kuuluvalla lentäjä-sanalla. Tämän synonyymi pilotti edustaa 


kuitenkin vettä, sillä sana juontaa juurensa kreikan 
aironlapaa merkitsevästä substantiivista pedon ja on siis 
hyvinkin veden kanssa tekemisissä. Merimetaforat nousevat 
esiin myös ilma- ja avaruuskulkuneuvojen nimityksissä: niitä 
ei mielletä niinkään maan pinnalla ajeleviksi vaunuiksi kuin 
merellä liikkuviksi veneiksi ja laivoiksi, kuten käy ilmi 
sanoista ilmalaiva ja avaruusalus. Eri kielissä tämän 
käsitteen ilmaisemiseen käytetään omaa laiva-sanaa, 
esimerkiksi ruotsin farkost, englannin craft, espanjan ja 
portugalin nave, ranskan vaisseau ja kreikan -ploio. Myös 
englannin space vehicle voidaan laskea tähän, sitä 
suuremmalla syyllä, koska Cicero käytti argonauttien 
laivasta ilmaisua vehiculum Argonautarum. 

Vaikka astronautti-termiä ei käytetty vielä vanhalla ajalla, 
lähelle sitä tuli argonauttia merkinnyt yhdyssana 
argonautes. Argonautit olivat Kreikan muinaistaruston 
kuvaamia sankareita, jotka lähtivät 50 miehen suuruisena 
osastona noutamaan Mustanmeren itärannikolla 
sijainneesta Kolkhiista kultaista oinaantaljaa (nykyajan 
rinnakkaistapauksena mainittakoon, että amerikkalaiset 
suunnittelivat lähettävänsä ensimmäiselle kuulennolle 50 
astronauttia kolmeen avaruusalukseen sijoitettuina). 
Retken johtajana toimi Iason-niminen thessalialainen 
sankari. Miehiä kutsuttiin argonauteiksi heidän laivansa 
mukaan, jonka nimi oli Argo. Sen kerrotaan olleen 
ensimmäinen monisoutuinen sotalaiva. Verrattaessa 
toisiinsa termejä argonautti ja astronautti voidaan todeta, 
että niiden ensimmäisen yhdysosan tehtävä on erilainen: 
argo- viittaa kulkuneuvoon, jolla matkaa tehdään, kun taas 
astro- ilmaisee, minne matka suuntautuu tai millaisessa 
ympäristössä liikutaan. 

Ilmaisu astronautti on liioiteltu, kun otetaan huomioon, 
että tähtien etäisyyksistä puhuttaessa olennainen 
mittayksikkö on valovuosi. Silti tähtiin asti ei tarvitse 
välttämättä mennä, vaan määritelmän pohjaksi voidaan 
ottaa sadan kilometrin korkeuteen asetettu niin sanottu 


Kärmänin raja (unkarilais-amerikkalaisen fyysikon 
Theodore von Kärmänin mukaan), johon Euroopassa 
omaksutun käsityksen mukaan ilmakehä loppuu ja josta 
avaruus alkaa. Tämä laki on sovellettavissa tieteelliseen 
terminologiaan siten, että ilmakehän alueella lentävistä 
esineistä käytetään kreikan ilmaa merkitseviä a&ro-sanoja, 
kun taas lähiavaruuden rajan ylittäneille suodaan astro- 
nimitys. Niinpä lentokoneet kuuluvat a&ro-ryhmään (esim. 
ital. aeroplano, engl. aeroplane), koska ne liikkuvat 
ilmakehässä eivätkä toimi avaruuden alueella. 
Yhdysvalloissa Kärmänin raja on sijoitettu alemmaksi ja 
astronautin tittelin saa siellä jo henkilö, joka on käynyt 
vähintään 80 kilometrin korkeudessa. Tämä alue kuuluu 
mesosfäärin nimellä tunnettuun ilmakehän kerrokseen. 
Nykyään tällaisia astronautteja on Yhdysvalloissa jo pitkälti 
yli 50 eli enemmän kuin muinoin argonautteja. 

Ilmailun ja avaruusmatkailun historia alkaa 
tarunomaisesta Daidaloksesta ja hänen pojastaan 
Ikaroksesta, josta tuli myös ensimmäinen lento- 
onnettomuuden uhri. Daidalos oli Kreikan taruajan 
merkittävin rakentaja ja keksijä, joka joutui erään 
rötöksensä takia pakenemaan Kreetalle. Karatakseen tältä 
vankilaksi kokemaltaan saarelta hän rakensi lintujen siivistä 
itselleen ja pojalleen eräänlaisen lentokoneen ja pakeni sillä 
turvallisesti Sisiliaan. Isän varoituksista huolimatta Ikaros 
kuitenkin lensi omalla koneellaan liian lähelle aurinkoa, 
jolloin siipien vaha suli ja poika putosi mereen kohtalokkain 
seurauksin. - Tämän myyttisen lennon nykyaikaisena 
muunnelmana voidaan pitää kolmen veljeksen Egbert, Ingo 
ja Holger Bethken pakolentoa Itä-Berliinin muurin yli 
länteen toukokuussa 1989. Vaikka heidän konetyyppinsä 
nimi oli pahaenteisesti Ikarus Fox II/C-22, he eivät silti 
kokeneet Ikaroksen kohtaloa vaan selviytyivät Daidaloksen 
tavoin lentoteitse vankeudesta vapauteen. Ikaroksen 
putoamiseen verrattiin myös niiden lentoyhtiöiden kohtaloa, 
jotka joutuivat supistamaan liikennettään 90 prosentilla 


covid-19-pandemian takia vuonna 2020. 

Versaillesin linna syyskuun 19. päivänä 1783. Linnan 
edustalla olevalle aukiolle on kerääntynyt noin 130 000 
hengen kansanjoukko Ranskan kuningas Ludvig XVI:n ja 
kuningatar Marie Antoinetten johdolla seuraamaan 
maailman ensimmäistä kuumailmapallolla tehtävää 
koelentoa. Kulunut kesä oli ollut Ranskan keksijöille ja 
insinööreille hektistä aikaa, sillä tieteiden edistämistä 
suosiva Ludvig XVI oli julistanut kilpailun ilmalaivan tai 
ilmapallon keksimiseksi nimeltä l'invention des machines 
aerostatigues. Jo kesäkuussa ranskalaisveljekset Joseph ja 
Etienne Montgolfier olivat rakentaneet kuumailmapallon, 
joka kykeni nousemaan kolmensadan metrin korkeuteen. 
Nyt he olivat esittelemässä ensimmäistä elävien olentojen 
ilmalentoa arvovaltaisen yleisön todistaessa tapahtumaa. 
Jotta vältettäisiin riski ihmishengen menettämisestä 
kuninkaallisen aition edessä, ilmapallon koelentäjiksi 
valittiin ankka, lammas ja kukko. Eläinkolmikko saatiinkin 
kohoamaan 480 metrin korkeuteen, minkä jälkeen pallo 
laskeutui turvallisesti kolmen ja puolen kilometrin päähän, 
eivätkä koekaniineina toimineet elikot näyttäneet olevan 
lennosta juuri millänsäkään. 

Montgolfierin veljesten ja muidenkin ranskalaisten 
kehittämää ilmapalloa alettiin kutsua aerostaatiksi 
(aerostate) eli ilmassa pysyväksi laitteeksi ja 
ilmapallolentäjää aeronautiksi (aeronaute). Tässä vaiheessa 
ei välttämättä tavoiteltu vielä tähtiä, mutta Ludvig XVI:lla 
saattoi olla jo avaruusmatkat mielessään, kun hän valitsi 
Montgolfierin perheen motoksi roomalaisen runoilija 
Vergiliuksen lauseen Sic itur ad astra eli ”Niin noustaan 
tähtiin”. Tieteellis-tekninen kehitys johti ennen pitkää 
siihen, että ilmakehään rajoittuneiden a&ro-alkuisten 
termien rinnalle nousivat avaruusaikaan kuuluvat astro- 
uudismuodosteet. 

Avaruuden valloituksen ensi askeleet osuivat 1950- ja 
1960-lukujen vaihteeseen eli kylmän sodan aikakaudelle, 


jolloin Yhdysvallat ja Neuvostoliitto kamppailivat kiivaan 
asevarustelun lisäksi myös avaruustutkimuksen ja -lentojen 
valta-asemasta. Kuvaavaa on, etteivät nuo suurvallat 
voineet sopia edes tämän alan yhteisestä terminologiasta. 
Avaruuslentäjästä oli käytetty jo 1800-luvun tieteis- ja 
fantasiakirjallisuudessa nimitystä astronautti (engl. 
astronaut), mutta tämä ei kelvannut Neuvostoliitolle ja 
Varsovan liiton maille, vaan näillä alueilla omaksuttiin 
kreikan maailmankaikkeutta merkitsevän kosmos-sanan 
mukaan muodostettu kosmonautti (termi on lainaa 
ranskasta, jossa cosmonaute on tavattu jo vuonna 1934). 
Koska Neuvostoliitto voitti miehitettyjä avaruuslentoja 
koskevan kilpailun, ensimmäinen avaruuslentäjä ei 
ollutkaan astronautti vaan kosmonautti. 

Maailman ensimmäinen kosmonautti (astronautti) oli 
neuvostoliittolainen everstiluutnantti Juri Gagarin, joka 12. 
huhtikuuta 1961 kiersi Maan Vostok I -nimisellä aluksellaan 
(matkaa tehdessään hän tervehti ”ihmiskunnan veljeyttä, 
tiede- ja taideyhteisöä sekä Anna Magnania”). Koska 
Gagarin nousi yli kolmensadan kilometrin korkeuteen eli 
kauas Kärmänin rajan yläpuolelle, hän täytti hyvinkin 
astronautille asetetut vaatimukset. Vajaa vuotta 
myöhemmin myös amerikkalaiset tulivat mukaan, kun John 
Glenn kiersi 20. helmikuuta 1962 avaruusaluksellaan 
maapallon kolmeen kertaan. Lentonsa jälkeen hän antoi 
lausunnon, jonka mukaan astronauttien missio (!) oli 
vapauttaa ihminen Maan kahleista. 

Avaruuslentäjiä koskeva terminologia kirjavoitui 
entisestään vuonna 2003, kun Kiina lähetti ensimmäisen 
miehensä avaruuteen. Länsimaisissa tiedotusvälineissä 
kiinalaisia astronautteja alettiin nimittää taikonauteiksi 
kiinan avaruutta merkitsevän taikong-sanan mukaan. 
Tämän kahden kielen aineksista koostuvan hybridisanan 
latinankielinen vastine on eurooppalaisista (eritoten ESA:n) 
astronauteista käytetty termi spationautti. Tämäkin on 
rakenteeltaan hybridi, sillä yhdyssanan alku juontaa 


juurensa latinan sanasta spatium (avaruus). Voi melkein 
ihmetellä, ettei tähän yhteyteen ole keksitty uudissanaa 
galaksonautti, joka olisi muodostustavaltaan täysin korrekti 
sekä astronautti- ja kosmonautti-sanojen tapaan sopivan 
liioitteleva, se kun ulottaa avaruusmatkat galaksien alueelle 
(ks. GALAKSI). Lisäksi on huomattava, että niin kuin Argo- 
nimisellä laivalla purjehtineita merimiehiä kutsuttiin 
argonauteiksi, Apollo-merkkisellä avaruusaluksella 
lentäneitä astronautteja voitaisiin nimittää apollonauteiksi. 


Automaatti 


Lienee jossain määrin yllättävää, että jo muinaisajalla 
tavataan automaattisia laitteita, jotka eivät ainoastaan liiku 
itsestään vaan kykenevät ajattelemaankin itse. Ne ovat siis 
tässä jopa kehittyneempiä kuin meidän aikamme 
edistyneimmätkään tekniikan saavutukset. 

Homeroksen jumalat asuivat Koillis-Kreikan Olympos- 
vuorella, jota ei pidä sekoittaa olympiakisojen kotipaikkaan, 
Olympian kylään Peloponnesoksella. Ylijumala Zeuksen 
poika Hefaistos oli seppä ja varsin taitava käsistään. Itse 
asiassa hän pani alulle automatisoinnin. Homeros kertoo 
Ilias-eepoksen viidennessä laulussa, että Hefaistos oli 
asentanut Olympos-vuoren jumalten asuntoon itsestään 
avautuvat ovet (automatai pylai). Samainen jumala rakensi 
myös eräänlaisen auton eli kultaisilla pyörillä varustetun 
tarjoiluvaunun, joka liikkui Zeuksen linnaan ihan itsestään 
(automatoi). Kreikan sana automatos on kaksiosainen: 
alkuosa muodostuu pronominista autos (itse), ja 
jälkimmäinen osa tulee henkistä toimintaa merkitsevästä 
verbijuuresta, joka esiintyy myös latinan sanassa mens 
(ajatuskyky, mieli, järki). Etymologisessa mielessä 
Hefaistoksen keksimät automaatit olivat siis itse ajattelevia 
koneita. - Nykyään pelkästään yhdyssanan loppuosa ”- 
maatti” voi merkitä automaattia, kuten käy ilmi 
neologismeista bankomaatti (pankkiautomaatti) ja 
bittimaatti (Bitcoin-automaatti). 

Kun Itämerelle suunnitellaan automaattista ja 
itseohjautuvaa meriliikennettä, tuollaisen futuristisen näyn 
kohtaa jo se, joka lukee Homeroksen Odysseia-eepoksen 
kahdeksannessa laulussa esiintyvän kuvauksen faiaakkien 
maasta. Tuon kansan käytössä oli runoilijan mukaan laivoja, 


joilla ei ollut peräsintä eikä henkilökuntaa vaan jotka 
liikkuivat pelkän ajatuksen voimalla ja purjehtivat 
itseohjautuvasti ja erehtymättä määränpäähänsä vailla 
pelkoa haaksirikosta. - Nykyään itseohjautuvuudesta 
puhutaan myös opetus- ja tutkimustoiminnan alalla: 
hiljattain muuan yliopisto mainosti toimintaansa 
opiskelijoidensa itseohjautuvuudella (he näyttäisivät siis 
toimivan automaattiohjauksella). 

Jos myyttisiä kertomuksia ei oteta huomioon, ensimmäiset 
automaatteja muistuttavat koneet tunnetaan antiikin 
Kreikan teatterista. Tragedianäytelmät päättyivät näet 
usein siten, että jokin jumaluus ratkaisi syntyneen 
kriisitilanteen puuttumalla äkkiarvaamatta tapahtumien 
kulkuun. Tällöin jumalaa esittävä näyttelijä laskettiin 
yläilmoista lavalle eräänlaisen nostokurjen avulla, mistä 
tulee sanonta deus ex machina, jumala koneesta. Tekniikan 
historiaan ovat nimensä saaneet aleksandrialaiset insinöörit 
Ktesibios ja Heron, joiden keksimiin laitteisiin kuuluvat 
muun muassa vesikello ja alkeellinen höyryturbhiini. 

Latinaan automaatti-sana lainautui substantiivisessa 
muodossa automatum (-on), mutta myös henkilönimenä 
käytetty Automatus on tavattu kirjallisissa lähteissä. 
Tämänniminen oli eräs Gaius Iulius Caesarin vapauttama 
orja, joka yleni kolmisoutualuksen kapteeniksi. Automatum 
tavataan useammankin kerran roomalaisella Petroniuksella, 
jonka teos Trimalkion pidot on osa laajempaa 
satiiriromaania. Siinä rikas mutta sivistymätön isäntä 
yllättää pitovieraansa erilaisilla huomiota herättävillä 
tempuilla. Petronius käyttää automaatti-sanaa ensin 
pitokokin esittämästä taidonnäytteestä, jolla hän saa aikaan, 
että auki viilletystä sian vatsasta alkaa eräänlaisen paineen 
vaikutuksesta valua ulos paistin- ja verimakkaroita. Tämän 
jälkeen vieraat alkavat pälyillä ympäri ruokasalia 
nähdäkseen, putkahtaisiko seinästä esiin jokin 
eriskummallinen automaatti. 

Elämäkertakirjailija Suetoniuksella automaatti merkitsee 


jotain tarkemmin määrittelemätöntä kojetta, jota käytettiin 
gladiaattorikisojen yhteydessä. Yhtenä roomalaisten 
tuntemana automaattina voidaan mainita authepsa (oik. 
”itsekeittäjä”) eli kaksipohjainen automaattikeitin, jonka 
alaosassa paloi tuli ja yläpohjassa kypsyi valmistettava 
ruoka. Lampridius-nimiseltä kirjailijalta tiedetään, että 
keisari Heliogabaluksella oli tällaisia keittimiä ja kattiloita 
hopeisina. 

Antiikin aikana onnetarta pidettiin oikukkaana ja 
omapäisenä olentona, jonka ratkaisuihin ei voitu ulkoapäin 
vaikuttaa. Tuon jumalattaren itsenäistä liikkuvuutta 
kuvaavan ominaisuuden mukaan kreikkalaiset antoivat 
hänelle nimen Automatia. Korinttilaissyntyinen 
sotapäällikkö ja valtiomies Timoleon uskoi, ettei maailmassa 
tapahdu mitään ilman jumalten tahtoa, joten hän pystytti 
kotiinsa Automatia-jumalattaren kappelin (sacellum 
Automatias) ja palvoi sitä hyvin hartaasti. Meillä Suomessa 
Pankkiautomaatit Oy, joka ylläpitää ja kehittää moninaisia 
pankkitoimintaan liittyviä otto- ja talletusautomaatteja, on 
omaksunut nimekseen Automatia, vaikka tuo nimitys sopisi 
sanan klassisen merkityshistorian valossa paremmin onnen 
varassa toimivien peliautomaattien kattojärjestölle. 

Automaatteja koskevan esityksen yhteydessä ei voida 
sivuuttaa itsenäiseksi substantiiviksi muuttuneen auto- 
sanan käsittelyä (antiikin lähteistä tunnetaan myös Auto- 
niminen henkilö), jolla tunnetusti tarkoitetaan neli- tai 
useampipyöräistä moottoriajoneuvoa. Lähtökohdaksi on 
otettava Aristoteleen käyttämä ilmaus to kinetikon kata 
topon, jolla hän tarkoitti ihmisille ja eläimille ominaista 
liikuntakykyä. Keskiajan latinaan tuo kohta käännettiin 
sanatarkasti motivum secundum locum (liikkuminen paikan 
suhteen), kunnes uudella ajalla sen korvasi sanapari 
facultas locomotiva (kyky liikkua paikaltaan). Jälkimmäinen 
sana koostuu paikkaa merkitsevän locus-sanan abhlatiivista 
ja myöhäislatinan kaudella käyttöön otetusta adjektiivista 
motivus (liikkuva). Uuslatinan ilmauksen ranskankielinen 


käännös faculté locomotive levisi pian Englantiin, jossa 
lokomotiivi tuli uuden tekniikan palvelukseen, se kun 
otettiin siellä 1800-luvun alussa keksityn höyryveturin 
nimeksi, ensin pitemmässä muodossa locomotive steam 
engine ja sitten yhdyssanana locomotive. 

Kun Saksassa rakennettiin 1800-luvun lopulla 
ensimmäinen polttomoottorilla toimiva auto (Benz ja 
Daimler), uudesta keksinnöstä ei käytettykään enää 
raideliikenteen piiriin vakiintunutta lokomotiivi-sanaa, vaan 
sen tilalle tuli niin ikään ranskasta lainattu automobile, 
toisin sanoen ”paikaltaan liikkuva (vaunu)” korvautui 
ilmauksella ”itsestään liikkuva (vaunu)”. Sana on hybridi eli 
erikielisistä aineksista muodostettu niin, että alkuosa auto- 
(itse-) on kreikkaa, kun taas jälkiosa -mobile tulee latinan 
liikkuvaa merkitsevästä adjektiivista mobilis. Mobiileina 
pidettiin antiikin kirjallisuudessa muun muassa monia 
ruumiinjäseniä, kuten käsiä, sormia ja silmiä, samoin kuin 
erilaisia luonnonilmiöitä kuten tuulia ja virtojen juoksuja. 
Yksinkertaisempi ja kielellisesti korrektimpi vaihtoehto olisi 
ollut Aristoteleen Fysiikka-teoksessa esiintyvä autokinetos 
(itsestään liikkuva), joka on omaksuttu auton nimitykseksi 
nykykreikassa. Tämä ei ole kuitenkaan saanut suosiota 
muissa kielissä, vaan mallina on ollut automobile. 
Yhdyssanan alkuosan mukaan ajoneuvon nimeksi on tullut 
monissa kielissä auto (esim. suomessa), mutta myös 
loppuosasta muodostettuja ilmauksia esiintyy (esim. ruotsin 
bil. Meidän päivinämme ”mobiili” on kovasti yleistynyt 
viitatessaan tietoverkkoyhteyksiin, ja englannin arkikielessä 
mobile merkitsee kännykkää. 

Joskus tekninen kehitys ei näy mitenkään uuden 
moottoriajoneuvon nimityksessä, vaan sitä kutsutaan 
entisten hevosvetoisten rattaiden tapaan edelleen kärryksi 
(ks. KÄRRY). Näin on laita englannin sanassa car, joka 
pohjautuu keltin kielestä lainattuun latinan sanaan carrus 
(vrt. suomen kärryt). Tämä sana sopisi paremmin vain 
kuorma-auton nimeksi, koska carrus tarkoitti antiikin 


aikana erityisesti nelipyöräisiä kuormavaunuja. Toinen 
vaunuja merkitsevä sana latinassa oli currere-verhbistä 
(juosta) tuleva currus. Jos tämä olisi lainattu nykykieliin, se 
sopisi hyvin erilaisten henkilöautojen nimitykseksi, koska 
sitä käytettiin antiikin aikana yhtä hyvin kilpa-ajovaunuista 
kuin sotavaunuista ja korkeiden virkamiesten käytössä 
olleista ajoneuvoista (ks. KÄRRY). 

Ranskassa autoa vastaava sana on yleensä voiture. Se 
tulee alkuaan abstraktissa merkityksessä tunnetusta 
verbaalisubstantiivista vectura, jolla ilmaistiin vetämistä, 
kuljetusta tai kyytimaksua. Niinpä roomalainen kirjailija 
Varro puhuu vetämiseen sopivista hevosista (idonei ad 
vecturam), Caesar viljankuljetuksesta (vectura frumenti) ja 
Cicero rahdin maksamisesta (pro vectura solvere). Italiassa 
auto on ”kone” eli macchina (1800-luvulla polkupyörän 
nimitys), jonka alkuperäinen kreikkalalais-latinalainen 
muoto on machina. Sillä tarkoitettiin muun muassa 
piirityskonetta ja vintturia samoin kuin muita teknisiä 
laitteita, joskus jopa koko maailmankaikkeuden 
rakennelmaa (machina mundi). Lähelle italian macchina- 
sanaa tulee 400-luvun alun latinasta tavattu sanapari 
machina rotata (pyörillä varustettu kone). 

Auton alkuvaiheet olivat vaatimattomat, sillä alkuaan sitä 
ei tarkoitettu niinkään henkilökuljetuksiin kuin korvaamaan 
hevonen tavarakuormien vetäjänä (hevosliikenteen 
tulevaisuuteen järkkymättä uskonut Michiganin 
säästöpankin johtaja piti autoa ohimenevänä hupsutuksena 
ja kieltäytyi 1903 myöntämästä Fordille lainaa sen 
kehittämistä varten). Sittemmin tämä tehtävä siirtyi 
traktorille, jonka hyötykäyttö maataloudessa oivallettiin 
1900-luvun alussa eli pian auton keksimisen jälkeen 
(Yhdysvalloissa ensimmäisiin traktoreihin asennettiin 
suitset, jotta siirtyminen hevosajoneuvoista 
moottorikäyttöisin voimakoneisiin sujuisi maanviljelijöiltä 
joustavammin). Latinalaisperäinen traktori-sana merkitsee 
vetäjää, joskaan tekijänimeä *tractor (verbistä trahere, 


vetää) ei ole tässä kielessä tavattu. Koska tekijää osoittava 
pääte -tor viittasi latinassa vain henkilöön, tractor voisi 
sopia latinan kielen kannalta hevosvetoisen ajoneuvon 
nimeksi, mutta voimakoneen yhteyteen se ei oikeastaan 
kelpaa. Traktorin korrekti latinankielinen vastine on 
machina tractoria, joka merkitsee sananmukaisesti 
vetokonetta. Mallin tälle ilmaukselle antaa roomalainen 
sotilasteknikko ja arkkitehti Vitruvius, joka erottaa erityisen 
vetokoneiden luokan nimeltä tractorium machinarum 
genus. 


Bakteeri 


Mikrobiologien määritelmän mukaan bakteerit ovat 
alkeiseliöokuntaan kuuluvia yksisoluisia eliöitä ja samalla 
kaikkein pienimpiä ja yksinkertaisimpia organismeja (ks. 
VIRUS). Nämä oliot ovat usein alle yhden mikromillimetrin 
mittaisia, joten ne kuuluvat mikroskooppiseen eli paljaalle 
silmälle näkymättömään maailmaan. Alkuaan bakteeri- 
sanaa käytettiin hyvinkin silminnähtävistä ja käsin 
kosketeltavista esineistä, sillä substantiivi bakterion 
merkitsi antiikin kreikassa kerjuusauvaa, kuten käy ilmi 
Aristofaneen komediasta Akharnalaiset. Kehitys kohti yhä 
pienempää alkoi kuitenkin jo itse sananmuodostuksessa, 
sillä kantasanaansa baktron (ryhmysauva) verrattuna 
bakterion on deminutiivi- eli pienennysmuotojohdos ja 
tarkoittaa siten tavallista pienempää sauvaa. Moderni 
bakteeri-nimitys johtuu siitä, että ensimmäiset bakteerit, 
jotka löydettiin, olivat sauvanmuotoisia. 

Latinassa bakterion-sanaa vastasi bacillum (myöhemmin 
myös bacillus), joka on sanasta baculum (sauva) johdettu 
deminutiivi. Teoksessaan De lege agraria Cicero kertoo 
liktoreista eli korkea-arvoisia roomalaisia virkamiehiä ja 
pappeja saattavista santarmeista ja mainitsee, etteivät he 
kulkeneet sauvat kädessä (cum bacillis) vaan vitsakimppuja 
kantaen (cum fascibus). Cicero käyttää bacillum-sanaa 
myös sotaväen merkinantotorvesta, jossa oli suora putki 
(bacillum) ja käyrä pää. Satiirirunoilija Iuvenaliksella 
bacillum tavataan merkityksessä matkasauva. Antiikin 
Kreikan ja Rooman kirjailijat eivät voineet aavistaa, kuinka 
keskeisen merkityksen heidän sauva-sanansa tulisivat 
saamaan uuden ajan tieteellisessä terminologiassa. 
Toisaalta nykyajan ihminen voi yllättyä kuullessaan, että 


teoria bakteerien olemassaolosta keksittiin jo antiikin ajan 
Roomassa. 

Marcus Terentius Varro oli Rooman oppinein mies, joka 
julkaisi noin 75 teosta 620 niteenä ja käsitteli laajassa 
tuotannossaan lähes kaikkia oman aikansa tieteenaloja. Yksi 
hänen merkittävimpiä ja kauaskantoisimpia ajatuksiaan oli 
käsitys näkymättömistä, ilmassa leijuvista pieneliöistä, jotka 
olivat terveydelle vaarallisia. Maataloutta käsittelevän 
opetusdialoginsa alussa Varro antaa ohjeita terveellisen 
asuintalon paikan valinnassa ja kirjoittaa varoittavaan 
sävyyn: Advertendum etiam, sigua erunt loca palustria (...) 
guod crescunt animalia guaedam minuta, guae non possunt 
oculi consequi, et per aera intus in corpus per os ac nares 
perveniunt atgue efficiunt difficilis morbos. (”Lisäksi on 
huomattava, että suoperäisillä alueilla kehittyy tiettyjä 
pieneliöitä, joita ei voi paljain silmin nähdä; ne tulevat 
ilmasta suun ja sieraimien kautta ruumiiseen ja aiheuttavat 
vakavia tauteja.”) Esitellessään tämän modernin 
mikrobiologian todentaman bakteeriteorian Varro käyttää 
pieneliöistä ilmausta animalia minuta (pienen pienet 
eläimet). 

Kului lähes 1600 vuotta, ennen kuin teoria elävien 
olentojen aiheuttamista taudeista heräsi uudelleen eloon. 
Tämä tapahtui 1546, kun Veronasta kotoisin ollut lääkäri 
Girolamo Fracastoro, kuppaa tarkoittavan syfilis-sanan 
keksijä, julkaisi tartuntatauteja käsittelevän teoksen, jossa 
hän väitti, että kulkutaudit leviävät paikasta toiseen elävien 
taudinsiemenien (seminaria morbi animata) välityksellä. 
Ratkaiseva askel Varron ja Fracastoron bakteeriteorian 
todistamisessa oli mikroskoopin keksiminen. Alan 
pioneereja oli monipuolisesti oppinut saksalainen jesuiitta 
Athanasius Kircher. Tutkiessaan 1658 suurennuslasillaan 
potilaidensa verta hän havaitsi pieniä matoja (vermiculi), 
joita hän piti taudinaiheuttajina mutta jotka lienevät olleet 
verisoluja. 

Ensimmäinen ihminen, joka näki bakteerit, oli luultavasti 


alankomaalainen kauppias ja verhoilija Antonij van 
Leeuwenhoek. Tämä Delftin kaupungissa syntynyt 
itseoppinut mies oli etevä linssinhioja ja hän kykeni 
rakentamaan 200-kertaisesti suurentavan mikroskoopin. 
Sen avulla hän tarkasteli uteliaan tiedonhaluisesti mitä 
moninaisimpia esineitä ja asioita. Bakteerien löytämiseen 
hän tuli valinneeksi suotuisan alustan tutkimalla 
suurennuslasillaan erään vanhan miehen hampaita, joita ei 
ollut koskaan pesty. Vanhuksen plakissa Leeuwenhoek näki 
suuren määrän pieneliöitä, joita hän kutsui hollantilaisilla 
nimillä animalcules (pieneliöt), beestjes (otukset) ja cleijne 
schepsels (pienet luontokappaleet). Kansainvälisen 
tiedeyhteisön jäsenet eivät olleet tuon amatöörin löydöistä 
kiinnostuneita, mutta muiden silmissä hänestä tuli niin suuri 
kuuluisuus, että jopa Venäjän tsaari Pietari Suuri ja 
Englannin kuningatar Maria II matkustivat Leeuwenhoekin 
kotikaupunkiin tutustumaan hänen mikroskooppiinsa ja 
katselemaan lähes ensimmäisinä ihmisinä luupin alta 
erottuvia bakteereita. Oman aikansa tiedemiesten 
hyväksynnän Leeuwenhoek sai vasta silloin, kun 
arvovaltainen englantilainen luonnontieteilijä Robert Hooke 
asettui hänen puolelleen. 

Koska ensiksi havaitut mikro-organismit näyttivät pienen 
sauvan muotoisilta, tälle pieneliölle annettiin latinankielinen 
nimi bacillus. Sanan mikrobiologinen merkitys on peräisin 
1770-luvulta, ja sen otti käyttöön kööpenhaminalainen 
luonnontieteilijä Otto Fredrik Miller, joka teki 
ensimmäisenä systemaattisia mikroskooppitutkimuksia. 
Basillia vastaava kreikkalais-latinalainen synonyymi 
bakteeri on tieteellisen terminologian historiassa 
myöhäisempi. Sanaa käytti tässä merkityksessä 
ensimmäisen kerran saksalainen biologi Ch. G. Ehrenberg 
vuonna 1829 antamalla vibrioiden eli ripsieläinten 
pieneliösuvulle nimen Bacterium (tässä yhteydessä 
esiintyvät myös lajinimet Bacterium simplex ja Bacterium 
triloculare). Myöhemmin julkaisemassaan saksankielisessä 


teoksessa Infusionsthierchen (Ripsieläimet) hän käyttää 
bakteereista nimityksiä Gliederstäbchen (sauvabakteerit), 
jotka kuuluvat sukuun nimeltä Zitterthierchen (vibriot). Kun 
mikrobiologian tutkimus 1800-luvun lopulla edelleen 
kehittyi, uudet löydöt analysoitiin tarkasti ja luokiteltiin 
huolellisesti omiin kategorioihinsa. Tuloksena oli 
systemaattinen järjestelmä, jossa kullakin oliolla oli oma 
tarkoin määrätty paikkansa ja tieteellinen nimensä. Tästä 
muun muassa seurasi, ettei entisiä sisarkäsitteitä bacillus ja 
bacterium voida pitää enää täysin toistensa synonyymeinä, 
vaan bakteerit muodostavat alkeiseliökuntaan kuuluvan 
yläryhmän, jonka alaryhmiä ovat basillit eli sauvabakteerit, 
kokit eli pallobakteerit, vibriot eli lievästi kierteiset 
bakteerit ja spirillit eli vahvasti kierteiset bakteerit. 
Tuollainen jaottelu on kuitenkin tavalliselle potilaalle vieras, 
hänelle kun basillit ja bakteerit ovat edelleen synonyymejä 
eli yksiä ja samoja tartuntatautien aiheuttajia. 

Tarkasteltaessa bakteeri- ja basilli-sanojen historiaa 
mikrobiologisina käsitteinä voidaan sanoa, että 
ensimmäinen etappi oli Varron käyttämä sanapari animalia 
minuta. Sitä seurasi uudella ajalla Fracastoron seminaria 
animata, kunnes tullaan Kircherin valitsemaan sanaan 
vermiculi ja Leeuwenhoekin keksimään nimitykseen 
animalcules. Jos jokin näistä olisi yleistynyt mikro- 
organismeja kuvaavaksi termiksi, nykyään puhuttaisiin 
vaikkapa vermikkeleistä (tämän nykyinen muunnelma 
vermiselli merkitsee lankamakaronia) tai animalkkeleista. 
Voiton veivät kuitenkin 1800-luvulla käyttöön otetut sanat 
bacillus ja bacterium. 

Leeuwenhoek on saanut uraauurtavien 
mikroskooppitutkimustensa ansiosta kunnianimen 
”mikrobiologian isä”. Bakteriologian syntymäpäivä on 24. 
huhtikuuta 1676, jolloin Leeuwenhoek teki ensimmäiset 
bakteerihavaintonsa. Unohtaa ei kuitenkaan sovi Marcus 
Terentius Varroa, joka keksi bakteerit, vaikka ei niitä 
nähnytkään. Siten häntä voitaisiin pitää bakteriologian 


isoisänä tai esi-isänä. Antiikin Roomassa Varroa 
kunnioitettiin niin paljon, että hänen kuvapatsaansa - ainoa 
elossa olevasta roomalaisesta tehty - asetettiin sikäläiseen 
kirjastoon. Myös nykyiset mikrobiologit saisivat osoittaa 
kunnioitustaan Varroa kohtaan sijoittamalla hänen 
patsaansa työtiloihinsa tai ripustamalla hänen 
bakteeriteoriansa kehystettynä laboratorionsa seinälle. 


Biologia 


Termi biologia on kreikkalainen yhdyssana, jonka alkuosa 
tulee elämää merkitsevästä substantiivista bios, kun taas 
loppuosa -logia pohjautuu keräämistä ja sittemmin myös 
puhumista tarkoittavaan verbiin legein. Verbin eri 
käyttötapojen mukaisesti myös -logia saattoi viitata joko 
keräämiseen (esim. antologia eli runokokoelma, oik. 
”kukkien poimiminen”) tai puhumiseen (esim. tautologia eli 
saman puhuminen). Latinan kautta erittäin yleisiksi ja 
elinvoimaisiksi tulivat ne yhdyssanat, joissa -logia merkitsi 
oppia, tiedettä tai tutkimusalaa. Yksi tähän semanttiseen 
ryhmään kuuluva sana on biologia. 

Suomen kielessä kreikkalais-latinalaisten -logia- 
loppuisten yhdyssanojen vastineet noudattavat kahdenlaista 
käytäntöä. Toiset ovat säilyttäneet alkuperäisen 
rakenteensa niin, että yhdysosien merkitys ja järjestys 
vastaavat täysin toisiaan, kuten sanoissa antropologia eli 
ihmistiede, ornitologia eli lintutiede, psykologia eli 
sielutiede ja zoologia eli eläintiede. Joissain tapauksissa 
yhdyssana on hajonnut kahdeksi sanaksi, jotka ovat 
vastaaviin yhdysosiin verrattuina päinvastaisessa 
järjestyksessä. Tällainen on sana biologia, jonka vastineita 
eivät ole *elämä(n)oppi, tai *elinoppi, vaan käsite 
suomennetaan sanaparilla ”oppi elämästä”. Näin 
menetellään siitä huolimatta, että suomessa on sellaisia 
yhdyssanoja kuin elämäkerta, elämänilo ja elintaso. 

Kreikan bios-sanan edellytykset nousta merkittäväksi 
tekijäksi terminologian historiassa näyttivät aluksi melko 
vähäisiltä. Homeroksen eepoksissa tämä sana on vielä 
melko harvinainen, joskin Odysseiassa se tavataan 
muutaman kerran. Esimerkiksi 18. laulussa on kohta, jossa 


Penelope toivoo, että hänen puolisonsa Odysseus palaisi 
pian kotiin Troijan sodasta ja huolehtisi hänen elämästään. 
Muilla kirjoittajilla bios saattoi merkitä myös elintarvikkeita 
ja ympärillä olevaa maailmaa. Latinaksi kirjoittanut Plinius 
vanhempi mainitsee kuuluisan bios-nimisen kreikkalaisen 
terveysviinin. Sen latinankielinen vastine voisi olla agua 
vitae eli elämän vesi, akvaviitti. 

Kreikassa oli vanhastaan myös muutamia bDio-alkuisia 
yhdyssanoja, jotka viittasivat elämään tai sen 
ylläpitämiseen. Tällaisia olivat kuorolyyrikko Pindaroksella 
tavattu biodoros (elämää tai ravintoa antava) ja runoilija 
Kallimakhoksella esiintyvä bioplanes (kerjäläinen, oik. 
”ruoan perässä kulkeva”). Sen sijaan elämäkerrasta 
kreikkalaiset auktorit käyttivät yksinkertaisesti sanaa bios 
(latinassa vastaava ilmaus oli vita), kuten käy ilmi 
Plutarkhoksen teoksen Kuuluisien miesten elämäkertoja 
kreikankielisestä otsikosta Bioi paralleloi eli 
”rinnakkaiselämäkertoja”. Yhdyssanan biographia otti 
käyttöön uusplatonilainen filosofi Damaskios 400-luvulla, ja 
sittemmin se levisi Euroopan eri kieliin. Sama sana elää 
myös nykyruotsin ilmauksessa vi ska gä pä bio, jolla 
tarkoitetaan elokuviin menoa (oik. pä biografiteater). 

Biologialla tarkoitetaan luonnontiedettä, joka tutkii eläviä 
organismeja, toisin sanoen eliöitä, niiden osia ja 
eliöyhteisöjä. Antiikin aikana tämä yhdyssana oli vielä 
tuntematon, mutta kreikankielisissä piirtokirjoituksissa ja 
papyruksissa on tavattu substantiivi biologos merkityksessä 
miiminäyttelijä, hän kun ilmentää esityksissään elämän eri 
puolia. Bysanttilainen Suda-niminen tietosanakirja tuntee 
900-luvulla myös adjektiivin biologikos, joka liittyy 
merkitykseltään niin ikään miiminäyttelijän työhön. 

Biologia-sanan historia alkoi, kun saksalainen Johannes 
Olearius julkaisi kirjoitelman nimeltä Biologia. Das 
schnellfliegende menschliche Leben (1666). Biologia ei 
esiinny tässä vielä nykyisessä luonnontieteellisessä 
merkityksessään, vaan teoksessa kuvataan ihmisen elämää. 


Myös Carl von Linné käytti biologia-sanaa biographia- 
termin asemasta, kun hän latinankielisessä teoksessaan 
Bibliotheca botanica (1736) esitteli kuuluisien 
kasvitieteilijöiden elämäkertoja. 

Nykyaikaisen biologia-käsitteen isä on monipuolisesti 
oppinut ja Danzigissa vaikuttanut M. C. Hanov. Hänen 
luonnonfilosofisen teoksensa Philosophia naturalis (1766) 
kolmannessa osassa käsitellään eri tieteenaloja, joita ovat 
nimiölehden mukaan geologia, biologia ja phytologia. Uusi 
termi näyttää saaneen ensin suosiota nimenomaan 
saksalaisella kielialueella: braunschweigilainen professori 
Theodor G. A. Roose kirjoitti teoksen Grundzüge der Lehre 
von der Lebenskraft (1797), josta hän käyttää esipuheensa 
alussa nimeä Entwurf einer Biologie, eli ”luonnos 
biologiaksi”. Niin ikään saksalaisen luonnontieteilijän C. F. 
Burdachin teoksessa Propädeutik zum Studium der 
gesammten Heilkunst (1800) biologia on asetettu 
morfologian, fysiologian ja psykologian yhteisnimitykseksi. 
Uudissanan tunsi myös bremeniläinen lääkäri ja 
luonnontutkija G. R. Treviranus, kuten käy ilmi hänen 
teoksensa nimestä Biologie, oder die Philosophie der 
lebenden Natur fir Naturforscher und Aerzte (1802). 
Samoihin aikoihin biologia-termi tuli tutuksi ranskassakin, 
sillä tämän tieteenalan uranuurtajiin kuuluva J. B. Lamarck 
käytti sitä tutkielmassaan Recherches sur l'organisation des 
corps vivants (1802). 

Suomi oli lähes alusta alkaen mukana uuden 
luonnontieteellisen terminologian kehityksessä. Kesäkuun 
puolivälissä 1810 Turun akatemiassa tarkastettiin 
teoreettisen ja käytännöllisen lääketieteen professori 
Gabriel Erik von Haartmanin johdolla laadittu 26-sivuinen 
akateeminen väitöskirja nimeltä Sciagraphia studii medici. 
Väittelijä oli ruotsalainen lääketieteen kandidaatti Jakob 
Wilhelm Rudolphi (tekijä kutsuu työtään vaatimattomasti 
skiagrafiaksi eli kunnollisen dissertaation utuiseksi 
varjoksi). Tutkielman sivulla 23 esiintyy termi biologia, 


jonka läheisiksi synonyymeiksi mainitaan elinten rakennetta 
tutkivat tieteenalat eli organologia ja physiologia. Biologia 
määritellään tieteeksi, joka selvittelee elollisiin 
organismeihin liittyviä ilmiöitä sekä niiden vaikutuksia 
yleisesti ja ihmisruumista erityisesti. Turun akatemian 
oppineet käyttivät biologia-käsitteestä myös uudistermiä 
biosophia, luultavasti philosophia-sanan analogian mukaan. 
Tämä ilmaus esiintyy satakuntalaisen lääketieteen 
opiskelijan Carolus Grönlundin laatimissa 
stipendiaattiteeseissä, jotka julkaistiin lääketieteen 
professori Israel Hwasserin johdolla vuonna 1821. Sana ei 
tullut koskaan yleiseen käyttöön, mutta vuonna 1999 
Portugalissa alkoi ilmestyä Biosophia-niminen aikakauslehti, 
jossa käsitellään sellaisia elämään liittyviä teemoja kuin 
teosofia, astrologia, kokonaisvaltainen terveys, vegetarismi 
ja maailmanrauha. Tässä ilmaus on otettu käyttöön 
nähtävästi elämänviisautta tarkoittavassa merkityksessä 
(kreik. sophia, viisaus). 

Turun akatemian tarjoamat esimerkit osoittavat, miten 
läheisesti biologia liittyi tuon ajan lääketieteeseen. Samaa 
biologian ja lääketieteen yhteyttä kuvaa nykyinen 
Biomedicum: tämänniminen on Turun akatemian jatkajana 
pidetyn Helsingin yliopiston lääketieteellisen tiedekunnan 
tutkimus- ja opetuskeskus Meilahden sairaala-alueella 
Helsingissä. Biolääketiede on kuitenkin vain yksi esimerkki 
biotieteiksi sanotusta laajasta luonnontieteiden 
kokonaisuudesta, joka jakautuu tieteellisen tutkimuksen 
kehittyessä ja erikoistuessa yhä useampiin erityisaloihin. 
Niiden bio-alkuisista nimityksistä selviää, minkä tieteenalan 
kannalta tai minkä toiminnan näkökulmasta biologian piiriin 
kuuluvia kohteita kulloinkin tarkastellaan (vrt. biokemia, 
jonka alalla ansioitunut A. I. Wirtanen sai Nobelin 
kemianpalkinnon 1945). Bio-sanat voivat viitata paitsi 
eloperäiseen ainekseen myös luontoon ja ympäristöön 
yleensä, jolloin ne kilpailevat eko-alkuisten sanojen kanssa. 
Vertailun vuoksi mainittakoon, että suomen luomuviljelyä 


(lyhennetty sanaparista luonnonmukainen viljely) vastaava 
ilmaus on ruotsissa biologisk / ekologisk odling, saksassa 
biologischer/ökologischer Landbau ja englannissa 
ecological farming. Sanaryhmän suosiota kuvaavat myös 
sellaiset suomen kielen yhdyssanat kuin biohajoava, biojäte 
ja biopolttoaine. 

Bio-alkuiset uudissanat yleistyivät 1800-luvun lopulla, kun 
biotieteet alkoivat kehittyä ja uusille löydöille ja metodeille 
oli keksittävä sopiva kansainvälinen nimi. Yksi tunnetuimpia 
termejä on biopsia (koepalan tai solunäytteen ottaminen 
elävästä kudoksesta ja sen tarkastelu), jonka otti käyttöön 
ranskalainen dermatologi Ernest Besnier vuonna 1895. 
Selityksessä mainittua elävän kudoksen koepalaa edustaa 
yhdysosa bi- (bio- on menettänyt tässä loppuvokaalinsa), 
kun -opsia viittaa tarkastelemiseen. Sananmuodostusmallin 
tarjosi antiikin Kreikan lääkäreiden hyvin tuntema autopsia 
(omin silmin näkeminen, ruumiinavaus), mutta neologismin 
keksimistä on voinut helpottaa myös Ranskassa 1800- 
luvulla sepitetty nécropsie (engl. necropsy) eli ”kuolleen 
tarkasteleminen, ruumiinavaus”, joka on biopsia-käsitteen 
vastakohta (ks. ANATOMIA). 

Esimerkkinä 1900-luvun alun uudissanoista mainittakoon 
biotooppi, jonka osat ovat bios eli elämä ja topos eli paikka. 
Myös jälkimmäinen sana tunnettiin antiikin kreikassa 
erikseen, mutta vasta eläintieteilijä F. Dahl yhdisti 
kummatkin substantiivit toisiinsa vuonna 1908. Tällä 
biologian ja ekologian rajamailla olevalla käsitteellä 
tarkoitetaan tietyn eliöyhteisön elinaluetta siihen kuuluvine 
tunnusomaisine ympäristötekijöineen (esim. kangasmetsä, 
räme). 

Uusimpia kansainvälisiä sanoja on biodiversiteetti eli 
elollisen luonnon monimuotoisuus, jolla tarkoitetaan 
eliöyhteisön lajiston moninaisuutta. Ympäristöasioiden 
noustua yhä enemmän yleiseen tietoisuuteen ja 
kansainvälisen keskustelun kohteeksi biodiversiteetistä tuli 
1990-luvulla entistä tärkeämpi suojelu- ja tutkimuskohde. 


Kaksiosaisen ilmauksen biological diversity otti käyttöön 
yhdysvaltalainen luonnontieteilijä R. F. Dasmann vuonna 
1968, mutta biodiversity syntyi vasta 1980-luvulla. Sen loi 
W. G. Rosen, joka oli yksi Washingtonissa vuonna 1986 
pidetyn kongressin National Forum on BioDiversity 
järjestäjistä. Yhdyssanan loppuosa juontaa juurensa latinan 
substantiivista diversitas (erilaisuus), joka tavataan antiikin 
ajan teksteissä varsin usein. Ouintilianus puhuu ruokien ja 
älynlahjojen erilaisuudesta, kun taas Tacitus käyttää tätä 
tätä sanaa viitatessaan rangaistusten kirjavuuteen. 
Kirkkoisä Augustinuksen ilmaus diversitas linguarum 
merkitsee kielten moninaisuutta. 

Vaikka termiä ”luonnon monimuotoisuus” ei antiikin 
aikana vielä tunnettukaan, luonnon moni-ilmeisyys 
eräänlaisena luonnon monikasvoisuutena sai jo silloin 
huomiota osakseen. Tämä näkyy seuraavasta kirkkoisä 
Tertullianuksen esittämästä kuvauksesta teoksessa De 
pallio, jota on sanottu latinan kielen vaikeimmaksi tekstiksi. 
Tekstikatkelman lopussa kosketellaan myös ekologisia 
kysymyksiä viittaamalla ympäristönmuutoksiin ja niihin 
liittyviin ilmiöihin: 


Meidän asuinpaikkamme muuttaa muotoaan koko ajan, 
minkä voi huomata silmät ummessakin. (...) Päivä ja yö 
vuorottelevat keskenään, Auringolla on jokavuotiset 
seisauksensa ja Kuulla omat vaiheensa joka kuukausi. 
Tähdet ovat kyllä täsmällisessä järjestyksessä, mutta niitä 
on suunnattoman paljon ja ne painuvat joskus 
näkymättömiin mutta nousevat sitten taas esiin. 
Taivaankansi on poutasäällä selkeä mutta pilvisellä ilmalla 
synkkä. Joskus sataa kaatamalla, ja veden mukana voi 
tulla jos jonkinlaisia rakeita. Sitten ilma muuttuu 
tihkusateeksi, ja pian paistaa taas aurinko. Samoin meri 
on surullisen kuuluisa epävakaisuudestaan: täällä 
vaihtelevat tuulet, niin että se on tyynellä säällä 
rauhallinen mutta alkaa aallokon noustessa kuohua ja on 


valtavien tyrskyjen pauhatessa hyvin vaarallinen. Sama 
asia huomataan tarkkailemalla maata, joka mielii 
pukeutua uuteen asuun aina vuodenaikojen mukaan. Kun 
sen näkee keltaisena, tekee mieli melkein sanoa, ettei se 
ole tuo sama maa, jonka muistaa vihreänä ja jonka näkee 
pian harmaanakin. Sopii kysyä, miksi ei kaikki muukin, 
mikä luonnossa on, muuttuisi tavan takaa toisenlaiseksi: 
vuorten harjanteet muuttavat muotoaan maanvyörymien 
takia, lähteet kuivuvat vesisuonten ehdyttyä ja joet 
lakkaavat virtaamasta, koska niiden uomat ovat 
rehevöityneet. (De pallio 1-2.) 


Byrokratia 


Eräiden latinan kielellä kirjoittaneiden naisrunoilijoiden 
joukosta tunnetaan muuan Eucheria-niminen gallialainen 
ylhäisönainen, jonka arvellaan eläneen 600-luvun lopulla 
jKr. Hän sepitti joukon latinankielisiä runosäkeitä, joissa hän 
esitti seikkaperäisen luettelon erilaisista vastakohtaisista 
sanapareista. Torjuessaan erään maalaismiehen kosinnan 
Eucheria käytti ilmausta nobilis horribili iungatur purpura 
burrae, jossa hän ihmettelee, miten karhea villapaita 
(burra) voisi sopia yhteen hienon purppuravaatteen 
(purpura) kanssa - ironista kyllä, kumpikin sana saattaa 
pohjautua yhteen ja samaan punaista merkitsevään 
adjektiiviin, vrt. kreikan pyrrhos ja latinan burrus. 
Tekstikohdasta käy ilmi vanha ajatus vaatteiden 
vaikutuksesta arvonantoon, mikä näkyy sanontatavassa 
Vestis virum facit, ”vaatteet tekevät miehen”. 

Sydänkeskiajalle tultaessa burra näyttää esiintyvän myös 
rinnakkaismuodossa birrus, sillä Neitsyt Marian ja 
Jeesuksen elämästä kertovassa runossa ”Vita beate Virginis 
Marie et Salvatoris rhythmica” on kohta vestis sua (sc. 
Iohannis) birrus erat de pilis camelorum, jossa birrus viittaa 
Johannes Kastajan kamelinkarvavaatteeseen (Vulgatassa 
tätä sanaa ei vielä tavata; vrt. Matt. 3:4 ja Mark. 1:6). 
Keskiajan teksteissä birrus merkitsi myös munkin karheaa 
huppukaulusviittaa. 

Alkuaan maalaismaisena pidetty ja ylhäisön halveksima 
burra alkoi vähitellen avartaa käyttöpiiriään ja korottaa 
samalla statustaan tekstiilialan tuotteena. Villapaidan lisäksi 
se tuli tarkoittamaan kirjoituspöydän alustana pidettävää 
verhokangasta, kunnes sanan deminutiivimuoto 
(muinaisranskan burell) laajentui edustamaan koko 


kirjoituspöytää (kyseessä on puhekuvio nimeltä pars pro 
toto, jossa osailmaisua käytetään kokonaisuuden asemasta). 
Ekspansio jatkui vieläkin pidemmälle, kun burra omaksui 
ranskan bureau-sanan muodossa itselleen olennaisesti 
laajemman merkityksen. Sana alkoi tarkoittaa toimistotilaa 
eli huonetta, johon on sijoitettu kankaalla verhoiltu pöytä 
kirjoitustyötä varten (muistona tästä on kielikuva vihreän 
veran ääreen kokoontumisesta). Toimistoissa itsessään ei 
voinut olla mitään moitittavaa, mutta tyytymättömyys 
saattoi kohdistua kansliahenkilökuntaan. Kun tuollaiset 
byroot olivat usein valtion hallintoa palvelevia toimistoja, 
joissa työskentelevien virkamiesten valta kasvoi ja joissa 
asioiminen kävi yhä monimutkaisemmaksi, ranskalainen 
taloustieteilijä Jacgues Claude Marie Vincent de Gournay loi 
tätä tilannetta kuvaamaan vuonna 1759 virkavaltaa 
merkitsevän uudissanan bureaucratie (etymologian 
kannalta osuvampi suomenkielinen vastine voisi olla 
verkavalta). Yhdyssana on kahden kielen aineksista 
koostuva hybridimuodoste: alkuosa on ranskaa ja loppuosa 
pohjautuu antiikin kreikan valtaa merkitsevään yhdysosaan 
-kratia (lat. -cratia), joka on tuttu poliittisista termeistä 
demokratia (kansanvalta) (ks. DEMOKRATIA) ja aristokratia 
(ylimysvalta). Nykyään byrokratia-käsitteen piiriin liitetään 
sellaisia ominaisuuksia kuin virkavaltaisuus, 
organisaatioiden ja hallintokoneistojen vajavainen toiminta, 
liiallinen paperisota, kansliahenkilökunnan rutiininomainen 
tai joustamaton suhtautuminen asiakkaisiin ja virkamiesten 
piilotyrannia. 

Uudissanojen keksimiselle oli 1700-luvun Ranskassa hyvät 
edellytykset, sillä tuona aikana tarvittiin uusia ilmauksia 
vaikkapa erilaisten taloustieteen alalla syntyneiden 
koulukuntien tai teorianmuodostusten nimeämiseksi. Niinpä 
tieteellisten tai pseudotieteellisten kreikkalais-latinalaisten 
uudissanojen määrä kasvoi nopeasti. Byrokratia-sanan luoja 
Gournay kunnostautui sanojen uudistajana muutoinkin, sillä 
hän muun muassa teki tunnetuksi ilmauksen Ilaisser faire, 


laisser passer (antaa mennä, antaa kehittyä itsekseen), 
josta tuli talouden vapautta vaativien fysiokraattien 
tunnuslause. Sanonnalla viitattiin 1700-luvun puolivälissä 
kehitettyyn talousteoriaan, joka korosti maatalouden 
merkitystä vaurauden lähteenä. Termin physiocratie keksi 
Francois Ouesnay, mutta ei ole mahdotonta, että asiaan 
vaikutti myös Gournay, koska miehet tunsivat toisensa. 
Mielipiteiltään Gournay kuitenkin erosi fysiokraattien 
käsityksistä, sillä hänen mielestään maatalous ei ollut 
suinkaan ainoa taloudellisen hyvinvoinnin edellytys, vaan 
myös kaivostoiminnalla, teollisuudella ja kaupalla oli siihen 
oma tärkeä osuutensa. 

Aluksi byrokratia-sanaa käyttivät vain paikalliset 
ekonomistit, kunnes Ranskan akatemia antoi sille vuonna 
1798 virallisen aseman. Akatemian päätöstä voi hieman 
ihmetellä, koska puhdaskielisyyden periaatteisiin kuuluu 
hybridi-ilmausten välttäminen. Korrektimpi vaihtoehto olisi 
ollut kreikan toimistoa merkitsevään grapheion-sanaan 
pohjautuva grapheiocratie (nykykreik. grapheiokratia). 
Byrokratia-sana sai kuitenkin pian laajaa suosiota myös 
Ranskan ulkopuolella, kunnes tuo alkuaan 
koko Euroopassa. Vuonna 1850 skotlantilainen kirjailija ja 
historioitsija Thomas Carlyle kutsui byrokratiaa 
mannermaiseksi vitsaukseksi, ja Daily News - 
sanomalehdessä vuonna 1870 olleen artikkelin mukaan 
ranskalaisten kirouksena oli into asioiden byrokraattiseen 
luokitteluun. Saksalainen sosiologi ja taloustieteilijä Max 
Weber, jota voidaan pitää nykyisen byrokratian tutkimuksen 
isänä, esitti vuonna 1919 ajatuksen, jonka mukaan laki 
viranomaisten salassapitovelvollisuudesta on tyypillinen 
byrokratian aikaansaannos. Byrokratia-termin suosiosta ja 
käyttökelpoisuudesta todistivat myös monet siitä 
muodostetut johdokset. Tällainen on esimerkiksi italian 
burocratizzazione (byrokratisoituminen), joka syntyi vuonna 
1921 italiaan itsensä Benito Mussolinin kynästä. 


Byrokratia-sanan satunnaisina kilpailijoina esiintyi joskus 
muunkinlaisista yhdysosista koostuvia ilmauksia. Koska 
valtaa voidaan ilmaista kreikan kielessä -kratia-päätteen 
lisäksi myös suffiksilla -ismos (lat. -ismus) (vrt. 
imperialismi), 1800-luvun loppupuolen englannissa 
tavataan hajanaisia esimerkkejä sanasta officialism(us), 
jonka alkuosa pohjautuu latinan virkamiestä merkitsevään 
substantiiviin. Tällä ei ollut kuitenkaan menestymisen 
mahdollisuuksia. Hieman yleisempi on bysanttilaisuuteen 
viittaava byzantinism(us) (ransk. byzantinisme, jolla 
kuvataan matelevaa käyttäytymistä hallitsijan tai esimiesten 
edessä mutta byrokratian tapaan myös mutkikkaita 
hallintojärjestelmiä). 1800-luvun lopulla sepitettiin sana 
byrocratism(us) (engl. bureaucratisme), jossa byrokratian 
erityisen suureksi kasvanutta valtaa (viitattaessa Saksan ja 
Venäjän oloihin) kuvataan kahdella valtaa merkitsevällä 
päätteellä. Byrokratiaa on luonnehdittu 1920-luvun lopulta 
lähtien myös adjektiivilla ”kafkamainen” sen näkymättömän 
ja kasvottoman uhan mukaan, joka ilmenee Franz Kafkan 
kirjoittamassa romaanissa Oikeusjuttu (1925). Siinä 
pankkivirkailija Josef K. tuomitaan kuolemaan rikoksesta, 
jota ei lainkaan yksilöidä ja jota hän ei tiedä tehneensä. 

Vuosikymmenien ja -satojen kuluessa byrokratiasta on 
tullut inhimillisen toiminnan kehitystä jarruttava voima, joka 
vaikuttaa paitsi eri kansakuntien poliittiseen 
päätöksentekoon myös maailmanhistoriallisiin tapahtumiin. 
Hallitusohjelmiin on sisällytetty ”byrokratiatalkoita”, 
byrokratia on nähty yhtenä syynä TSernobylin 
ydinvoimalaonnettomuuteen, ja Neuvostoliiton viimeisen 
presidentin Mihail GorbatSovin sanotaan aloittaneen 
poliittisen uudistusohjelmansa paljolti maata vaivanneen 
byrokratian takia. Hänen iskusanansa glasnost ja 
perestroika olivat byrokratian vastakohtia. Lisäksi 
väitetään, että monet presidentti Donald Trumpin 
erikoislaatuiset poliittiset ratkaisut selittyvät hänen 
byrokratian vastaisella taistelullaan. 


Tarkasteltaessa byrokratia-sanan syntyä ja historiallista 
kehitystä voidaan todeta, että sen alkujuurena ollut 
vaatimaton burra on omaksunut ajan mittaan itselleen yhä 
uusia merkityksiä ja tehtäviä alkaen tekstiilitaidon tuotteista 
(villanuttu, verka) ja siirtyen huonekalualan (kirjoituspöytä) 
kautta rakennustoiminnan piiriin (toimistotila). Lisättyään 
volyymiään kreikan valtaa merkitsevällä yhdysosalla sana 
tuli pahimmillaan merkitsemään kokonaisia kansakuntia 
piinaavaa vitsausta, joka uhkaa tukahduttaa alleen kaiken 
inhimillisen kehityksen ja jonka kukistamiseksi kaikkialla 
yritetään mahdollisuuksien mukaan taistella. 


Charmi 


Viehkeyttä, viehättävyyttä ja viehätysvoimaa merkitsevä 
charmi on levinnyt ranskan sanasta charme kaikkiin 
Euroopan valtakieliin joko sellaisenaan (ital. charme) tai 
hieman erilaisessa kirjoitusasussa (saks. Charme, engl ja 
ruots. charm). Suomessa voitaisiin käyttää myös muotoa 
sharmi tai sarmi, koska tämän sanan ääntämystä kuvaavan 
suhu-s:n merkiksi kelpaa kielioppaiden mukaan hatullisen s- 
kirjaimen lisäksi sh-kirjainyhtymä tai pelkkä s (kuten esim. 
sanassa samppanja). Mutta charmikkaampaa lienee käyttää 
ranskankielistä ääntämystä ja sitä lähellä olevaa 
kirjoitusasua. Yleisesti tunnettu ilmaus ”porvariston hillitty 
charmi” on suomennos espanjalaisen Luis Buhuelin 
ohjaamasta elokuvan Le charme discret de la bourgeoisie 
(1972). 

Charmi pohjautuu latinan laulua ja runoa merkitsevään 
substantiiviin carmen (monikossa carmina). Näin ollen 
roomalaisen Catulluksen runoteos Carmina on suomennettu 
nimellä Laulujen kirja. Meidän aikanamme tämä sana 
johtaa ajatukset keskiaikaisen käsikirjoitussarjan pohjalta 
laadittuun musiikkiteokseen Carmina Burana (Buran 
lauluja) samoin kuin ranskalaisen Georges Bizet'n 
säveltämään oopperaan Carmen (1875) (ellei lähtökohtana 
ole Karmel-vuoren hepreankielinen nimi), jonka päähenkilö 
on tämänniminen sevillalainen tupakkatehtaan tyttö. 

Carmen-sanan lähtökohtana on *can-men, joka koostuu 
latinan laulaa-verbistä canere ja siihen liitetystä 
asiakäsitettä ilmaisevasta päätteestä -men. Ajan mittaan 
tämä kehittyi dissimilaation eli äänteellisen erilaistumisen 
kautta muotoon car-men. Prosessi selittyy siten, että 
lähekkäin sijainneet n-äänteet alkoivat hylkiä toisiaan, 


jolloin ensimmäinen n muuttui r-äänteeksi. Edellytykset 
samanlaiselle dissimilaatiolle olivat olemassa myös 
yhteislaulua tai -soittoa merkitsevässä sanassa concentus, 
mutta tässä tapauksessa erilaistuminen tuli jälkimmäisen n- 
äänteen osaksi, mistä oli seurauksena yleiseurooppalainen 
sana konsertti (toisenlaisen äännekehityksen seurauksena 
lopputulos olisi ollut *korsentti). Uuden muodonmuutoksen 
carmen koki varhaiskeskiajalla, kun ranska eriytyi latinasta 
omaksi kielekseen. Koska latinan sananalkua ca- 
(äännetään [ka]) tuli vastaamaan ranskassa cha- 
(äännetään [/a-]), carmen kehittyi muotoon charme. Jos se 
olisi lainattu latinasta suoraan ilman ranskan välitystä, 
charmi esiintyisi suomessa muodossa *karmi, kuten latinan 
cantorja capsula ovat antaneet meille sanat kanttori ja 
kapseli. 

Kreikassa laulaminen ilmaistiin verbillä aeidein (adein), 
josta tulee laulua ja runoa merkitsevä ode, suomalaisittain 
oodi (tämän mukaan Helsingin keskustakirjaston nimi Oodi 
sopii kuvaamaan vain tuon kirjaston runousosastoa). Sanan 
0de vastine latinassa on carmen, mikä näkyy siitäkin, että 
Horatiuksen runokokoelma Carmina on suomennettu 
nimellä Horatiuksen oodit. Sanaperheeseen kuuluu vielä 
epodi (kreik. epodos jälkilaulu), jolla tarkoitetaan tiettyä 
metristä kaavaa noudattavaa runoa. Myös loitsua kutsuttiin 
epodiksi (sanasta epode), mikä sekin vastaa carmen-sanan 
käyttöä latinassa. 

Carmen on lähes 2500 vuotta vanha sana, sillä se 
tavataan ensimmäisen kerran ”Kahdentoista taulun laeissa” 
(Leges XII tabularum), jotka laadittiin Roomassa 451-450 
eKr. Tuolloin se merkitsi loitsua, jonka avulla yliluonnolliset 
voimat yritettiin saada palvelemaan omia tarkoitusperiä. 
Kahdeksannen laintaulun alussa kielletään esittämästä 
pahansuopaa loitsua (malum carmen) ketään vastaan. 
Tuollainen teko kuului - kuten Cicero myöhemmin selitti - 
niiden harvojen rikosten joukkoon, joista antiikin Roomassa 
langetettiin kuolemantuomio. Samasta taulusta selviää, että 


loitsujen avulla pyrittiin ennen muuta siirtämään naapurin 
mailla tuleentuva viljasato omalle pellolle. Plinius vanhempi 
kertoo, että mikäli tuollaisen manauksen lukija oli aikuinen 
mies, hänet hirtettiin maanviljelyksen suojelusjumalattarelle 
Cerekselle pyhitettyyn puuhun, kun taas alaikäinen 
rikoksentekijä selvisi raipparangaistuksella. Tähän liittyy 
eräs Plinius vanhemman kertoma tapaus. Muuan 
vapautettu orja nimeltä Gaius Furius Chresimus joutui 
ankaran kateuden kohteeksi, koska hän korjasi pieneltä 
peltotilkultaan paljon suurempia satoja kuin hänen 
naapurinsa omilta, hyvin laajoilta tiluksiltaan. Pian alettiin 
väittää, että tuo mies houkutteli itselleen toisten viljaa 
noitakeinojen avulla, joten hänet haastettiin oikeuteen. 
Pelätessään langettavaa tuomiota Chresimus toi oikeuden 
eteen koko maatalouskalustonsa samoin kuin vahvat 
maanviljelysorjansa hyvin hoidettuina ja vaatetettuina. 
Lisäksi vastaaja näytti tuomareille parhaat raudasta tehdyt 
työkalunsa, raskaat kuokat, vankat auranterät ja hyvin 
ruokitut härät. Sitten hän sanoi: ”Kansalaiset! Tässä ovat 
minun noitakeinoni. Tähän tulevat lisäksi yötyöni, 
valvomiseni ja hikipisarani, joita en voi tässä teille 
kuitenkaan näyttää.” Chresimus vapautettiin syytteestä 
kaikkien yksimielisellä päätöksellä. 

Myöhemmin carmen-sanaa käytettiin myös ilman 
maagista lisämerkitystä pilkka- ja häväistysrunosta yleensä, 
mikä sekin saattoi johtaa kohtalokkaisiin seurauksiin. 
Keisari Augustus suhtautui itseään koskeviin pilkkalauluihin 
rauhallisesti, mutta eräs Trebellenus-niminen mies, joka 
kirjoitteli keisari Tiberiusta arvostelevia runoja, joutui 
tekemään itsemurhan, ja muuan Paconianus kuristettiin 
vankilassa samasta syystä. Keisari Nerosta laadittujen 
pilkkarunojen tekijä ajettiin maanpakoon. Sen sijaan 
sotilailla oli varsin laaja sananvapaus, he kun saattoivat 
laulaa ylipäälliköstään kaikenlaisia ivarunoja tarvitsematta 
pelätä rangaistusta. Caesarin viettäessä triumfia Gallian 
valloituksen johdosta juhlakulkueeseen osallistuneet sotilaat 


virittivät laulun, jossa roomalaisia aviomiehiä kehotettiin 
katsomaan vaimojensa perään, koska kaljupäinen elostelija 
(eli Caesar) oli saapunut kaupunkiin. 

Edellä kuvatun manausloitsun lisäksi kreikan epode ja 
latinan carmen (joskus myös cantio) tarkoittavat maagista 
formulaa muissakin yhteyksissä. Tällainen on esimerkiksi 
verensulkuloitsu, jonka avulla hoidettiin metsäkarjun 
haavoittamaa Odysseusta, kuten Homeros kertoo. Platon 
mainitsee loitsut yhtenä parannuskeinona lääkkeiden, 
poltinrautojen, leikkausten ja amulettien ohella. Cato 
vanhempi opettaa, että jäsenen sijoiltaanmenon 
korjaamiseksi tulee lukea loru motas vaeta daries dardares 
astataries dissunapiter. Rukousloitsujen piiriin kuuluu 
Herodotoksen kertoma tapaus persialaissotien ajalta, jolloin 
ateenalaiset koettivat tyynnyttää kolmen päivän ajan 
raivonnutta myrskytuulta erilaisten loitsujen avulla. 
Esimerkin lemmennostoloitsusta antaa Vergilius 
kuvatessaan erästä nymfiä, joka haluaa saavuttaa Dafnis- 
nimisen paimenen rakkauden. 

Yhteys magiikkaan näkyy carmen-sanan käytössä koko 
antiikin ajan, mistä on osoituksena siitä johdettu verbi 
carminare (lumota, noitua). Tämä sana tavataan 
ensimmäisen kerran kirkkoisä Augustinuksella, mutta sitä 
käyttivät hänen jälkeensä myös Sidonius Apollinaris ja 
Marcellus Empiricus, jotka molemmat olivat 
gallialaissyntyisiä kirjailijoita. Niinpä tämä verbi elääkin 
ranskan sanassa charmer. 

Carmen (charme) ja sen synnyttämä sanaperhe säilytti 
loitsujen lukuun liittyvän merkityksensä ranskassa aina 
1600-luvulle asti. Uusi semanttinen kehitys, jossa 
taianomaista voimaa sovellettiin kuvaannollisesti erilaisiin 
tunteisiin, erityisesti rakkauden mystiseen vaikutukseen, sai 
alkunsa ilmeisesti runokielestä. Ensimmäisiä kirjallisuuden 
edustajia, jotka käyttivät charme-sanaa johdannaisineen 
suunnilleen nykyisessä merkityksessä, olivat Corneille, La 
Fontaine ja Moliere 1600-luvulla. Viimeksi mainitulta 


näytelmäkirjailijalta tunnetaan muun muassa ilmaukset 
”charmante Elise” ja ”l'or donne aux plus laids certain 
charme”. Myöhempi kielenkäyttö on osoittanut, että charmi 
uudessa merkityksessään ”viehkeys, viehättävyys” voi liittyä 
yhtä hyvin henkilöön kuin johonkin paikkaan ja maisemaan 
tai vaikkapa musiikkiin. 

Vanhan carmen-sanan käyttöalue laajeni 1960-luvulla 
uusille urille, kun charm (engl) tuli neljännen kvarkkityypin 
nimeksi. Ydinfyysikkojen mukaan olemassa oleva aine 
koostuu atomejakin pienemmistä alkeishiukkasista, joiden 
jakamattomina pidettyjä perusosia kutsutaan kvarkeiksi. 
Nimitys on otettu irlantilaisen kirjailijan James Joycen 
teoksesta Finnegans Wake (1939), jossa tuo 
mielikuvitukseen perustuva sana esiintyy: three guarks for 
Muster Mark! (meillä suomessa kvarkki merkitsee 
vanhastaan uunipiimää). Kvarkkityyppejä on kaikkiaan 
kuusi, ja ne on nimetty englanninkielisin termein varsin 
mielivaltaisesti: up (ylös), down (alas), strange (outo), 
charm (lumo), bottom (pohja) ja top (huippu). Tämän 
perusteella voidaan sanoa, että kuudennes näkyvästä 
maailmasta on charmia. Kysymys siitä, viittaako neljännen 
kvarkkityypin nimi ”Kahdentoista taulun lakien” 
tarkoittamaan maagiseen voimaan vai tarkoitetaanko tuolla 
lumoksi käännetyllä termillä charmia sanan nykyisessä 
merkityksessä, jääköön ydinfyysikkojen ratkaistavaksi. 


Demokratia 


Kansanvaltaa tarkoittava kreikan yhdyssana demokratia 
koostuu neljästä osasta: ensimmäinen osa dem. edustaa 
kansaa merkitsevää substantiivia demos, toinen osa -o- on 
konsonantteja erottava välivokaali, -krat- tulee voimaa 
merkitsevästä sanasta kratos ja -ia on abstraktisubstantiivin 
pääte. Homeroksen runoelmissa demos viittaa muun 
muassa Keski-Kreikan boiotialaisiin ja Troijan kansaan. Kun 
termillä demos tarkoitettiin samaan valtioon kuuluvien 
vapaiden kansalaisten yhteisöä, sen vastakohta okhlos 
merkitsi järjestymätöntä joukkoa ja siten myös rahvasta ja 
roskaväkeä. Homeros käytti sanaa kratos ylijumala Zeuksen 
vallasta ja voimasta mutta myös puhuessaan arkadialaisesta 
L ykurgoksesta, joka ei vastustajiensa lannistamiseksi 
turvautunut voimaan (kratos) vaan viekkauteen (dolos). 
Kun vallankäytön perustana pidettiin voiman asemasta 
johtamista ja hallitsemista, -kratia-loppuisten sanojen tilalle 
tulivat loppuliitteellä -arkhia (suom. -arkia) varustetut 
yhdyssanat (verbistä arkhein, johtaa). Molemmat 
ilmaisutavat ovat kilpailleet keskenään erilaisissa valtaa 
merkitsevissä nimityksissä, ja kumpikin on löytänyt oman 
paikkansa poliittisen terminologian kentällä. Harvoin 
tavattu demarkia (kansanvalta) ei ole kyennyt 
syrjäyttämään sanaa demokratia, mutta yksinvaltaa 
merkitsevä monarkia on osoittautunut elinvoimaisemmaksi 
kuin monokratia. Koska kreikan koiranos merkitsi 
päällikköä ja johtajaa, Homeros käytti yksinvaltiudesta 
nimitystä monokoirania, mutta tämä termi ei menestynyt. 
Demokratian ensi askeleet otettiin antiikin Ateenassa, 
jossa Kleisthenes-niminen valtiomies aloitti kansanvaltaan 
tähtäävät hallinnolliset uudistuksensa. Tämä tapahtui sen 


jälkeen, kun Ateenaa hallinnut tyranni Hippias oli 
karkotettu 510 eKr. Sana demokratia tavataan kirjallisissa 
lähteissä ensimmäisen kerran Herodotoksen 
historiateoksen kolmannessa kirjassa 400-luvulla eKr. Siellä 
kerrotaan, että persialaisten sotapäällikkö Mardonios erotti 
Vähän-Aasian joonialaiskaupunkeja hallinneet tyrannit ja 
asetti heidän tilalleen kansanvaltaiset hallitukset 
(alkutekstissä demokratias). Samassa yhteydessä Herodotos 
käyttää verbiä demokratesthai (demokratisoida), kun hän 
viittaa Otanes-nimiseen persialaiseen ylimykseen, jonka 
mukaan persialaisille tulisi myöntää demokratia. Ajatus 
tuntuu hieman yllättävältä nimenomaan tämän kansan 
yhteydessä, jota ovat hallinneet niin suurkuninkaat kuin 
Saahitkin. Nimellisesti Otaneen toivomus on kuitenkin 
meidän päivinämme muodollisesti toteutunut, sillä Persian 
alueella sijaitsevan valtion nykyinen nimi on ”Iranin 
islamilainen tasavalta”. 

Historiateoksensa kolmannessa kirjassa Herodotos esittää 
myös eri valtiomuotojen paremmuutta koskevan 
keskustelun kolmen persialaisylimyksen välillä. Heistä 
Otanes kannattaa itsevaltiuden lakkauttamista ja kehuu 
demokratiaa (tosin tätä termiä ei kyseisessä tekstikohdassa 
käytetä) parhaimmaksi hallitusmuodoksi, koska tuollaisessa 
valtiossa kaikki kansalaiset ovat yhdenvertaisia lain edessä 
(isonomia), virkamiehillä on vastuuvelvollisuus ja kansa saa 
päättää yhteisistä asioista. Megabyzos-niminen puhuja on 
Otaneen kanssa samaa mieltä tyrannian lakkauttamisesta 
mutta torjuu ajatuksen vallan luovuttamisesta 
oppimattomalle kansalle. Hänen mielestään oligarkhia 
(harvainvalta), jossa maan parhaat miehet hallitsevat 
valtiota, on paras ja kaikille edullisin valtiomuoto. Lopuksi 
puhuu Dareios, jonka mukaan monarkhia (yksinvalta) on 
demokratiaa ja oligarkiaa parempi muun muassa siksi, että 
näissä kummassakin syntyy tavallisesti puolueriitoja ja 
yksilöiden välistä kilpailua, mikä loppujen lopuksi johtaa 
yksinvaltiuteen (juuri näin kävi esimerkiksi Ranskan 


suuressa vallankumouksessa, joka alkoi kuninkaan 
syrjäyttämisestä ja päättyi Napoleonin keisariuteen). 
Mikään ei siis ole Dareioksen mukaan yhden johtajan 
järjestelmää parempi, mikäli tuo hallitsija on todella paras. 

Myöhemmissä valtioteoreettisissa pohdiskeluissa (Platon, 
Aristoteles) Herodotoksen kuvailema kolmijako täydentyi 
siten, että päädyttiin kuusimuotoiseen valtiojärjestelmään. 
Monarkian eli yksinvallan negatiivinen ilmentymä oli 
tyrannis (tyrannia); harvainvalta jakautui niin ikään kahteen 
osaan, jolloin ylimysvallasta käytettiin nimitystä aristokratia 
(aristokratia), kun taas oligarkhia edusti kansalaisille 
epäedullista harvainvallan lajia, jossa valtiojohtajat ajoivat 
vain omaa etuaan. Nykyään puhutaan paljon Venäjän 
oligarkeista eli erittäin rikkaista venäläisistä liikemiehistä, 
joilla on runsaasti sekä taloudellista että poliittista valtaa. 
Myös demokratialla oli oma rappeutunut kääntöpuolensa, ja 
se oli okhlokratia (roskaväen valta), joka tunnettiin myös 
nimellä kheirokratia (nyrkkivalta). 

Antiikin ajan kreikassa oli viitisentoista -kratia-loppuista 
yhdyssanaa, joista demokratia on vanhin. Edellä mainittujen 
lisäksi tavallisimpia olivat muiden muassa Platonilla tavattu 
timokratia eli arvoon ja varallisuuteen perustuva valta, 
Ksenofonin mainitsema ploutokratia eli rahavalta ja 
Josefuksen käyttöön ottama theokratia eli Jumalan valta. 
Sanatyyppi jäi unohduksiin moneksi sadaksi vuodeksi, 
kunnes se tuli 1700-luvulla taas muotiin ja osoittautui 
uusissa kielissä hyvin suosituksi. Ensimmäisiä uuden ajan 
uudissanoja ovat byrokratia eli virkavalta (1759) ja 
fysiokratia eli maatalouden merkitystä korostava 
järjestelmä (1767) (ks. BYROKRATIA). Seuraavalla 
vuosisadalla keksittiin gerontokratia eli vanhusten valta 
(1830), ja 1900-luvulta ovat peräisin teknokratia eli 
tekniikan valta (1919) ja meritokratia eli korkeampaan 
koulutukseen perustuva valta (1958). Tätä 
yhdyssanatyyppiä kartuttavat myös meidän aikamme 
poliittisten johtajien hallitusvaltaa kuvaavat tilapäisilmaisut, 


joita näkee lehdistössä ja kirjallisuudessa. Eräässä Venäjän 
lähihistoriaa käsittelevässä englanninkielisessä teoksessa 
tavataan ilmaisut Jeltsinocracy eli Jeltsinin valta (2017) ja 
Putinocracy eli Putinin valta (2017), kun taas termi 
trumpokratia eli Trumpin valta (2018) esiintyy eräässä 
Yhdysvaltain presidentti Donald Trumpista kertovassa 
suomenkielisessä kirjassa. 

Latinaan demokratia-sanaa ei lainattu, vaan roomalaiset 
käyttivät sen asemasta omakielisiä sanontatapoja, joissa 
kansaa tarkoittava populus ja sitä vastaavat adjektiivit 
publicus ja popularis olivat keskeisessä asemassa. Niinpä 
demokratiaan sisältyvän kansanvallan käsite ilmaistiin 
latinassa esimerkiksi sanapareilla populi potentia ja civitas 
popularis. Erityisen merkittävä vaikutus tuli olemaan 
ilmauksella res publica, joka merkitsi alkuaan (kansan) 
yhteistä asiaa eli valtiota. Tämä käy ilmi vaikkapa Ciceron 
laatiman teoksen De re publica (Valtiosta) otsikosta. Jo 
antiikin aikana res publica sai myös poliittisen merkityksen: 
luetellessaan keisari Augustuksen hallituskauden poliittis- 
yhteiskunnallisia epäkohtia historioitsija Tacitus kaipaa 
aikaa, jolloin olot olivat paljon paremmat. Tuosta 
aikakaudesta hän käyttää nimitystä res publica (tasavalta), 
jota voidaan pitää demokratia-sanan latinankielisenä 
vastineena. 

Antiikin Kreikassa ja Roomassa syntynyt poliittinen 
terminologia realisoitui ja sai uusia muotoja Ranskan 
suuren vallankumouksen aikana. Kuningas Ludvig XVI:n 
hallitsema Ranska oli monarkia mutta ei tyrannia, koska 
kuninkaan valta ei ollut ehdoton. Ylhäisaatelisto yhdessä 
korkea-arvoisimman papiston kanssa edusti aristokratiaa ja 
heikensi merkittävästi hallitsijan asemaa. Kolmas sääty, joka 
koostui varsin vaihtelevista aineksista, samastettiin 
tavalliseen kansaan. Aristokraattien vastustajaa kutsuttiin 
demokraatiksi (démocrate), josta tuli nyt suosittu poliittis- 
teknillinen termi (skotlantilaisen historioitsijan ja esseistin 
Thomas Carlylen mukaan Napoleon oli hallituskautensa 


alkuaikoina tosi demokraatti). Vallankumouksen kiihkeinä 
alkuvuosina tämä niin sanottu kolmas sääty pani vuonna 
1792 toimeen niin sanotut syyskuun murhat, jolloin 
sadoittain aatelisia ja pappeja surmattiin. Antiikin 
valtioteoreetikkojen nimeämä okhlokratia ja kheirokratia 
sai nyt vielä rikollisemman muodon, kun roskaväen valta 
paheni nyrkkivallasta verilöylyjä kaihtamattomaksi 
terrorismiksi (sana terrorisme syntyi Ranskassa 1790- 
luvulla juuri näihin tapahtumiin liittyen). Samana vuonna 
vallankumous alkoi syödä lapsiaan yhä tiuhempaan tahtiin, 
kun uusi teloituslaite, giljotiini, otettiin käyttöön. 

Syyskuun 22. päivänä 1792 Ranska julistettiin tasavallaksi 
nimellä République française. Tämä on tarjonnut 
terminologisen mallin muillekin valtioille, joiden kielessä 
tasavalta-käsite pohjautuu latinan ilmaukseen res publica, 
esimerkiksi ruotsin republik, saksan Republik ja englannin 
republic (Euroopan kielistä ainakin suomi, islanti ja kreikka 
pitäytyvät kuitenkin omakieliseen ilmaisuun). Ranskan 
substantiivin république rinnalle muodostettiin adjektiivi 
républicain, jota käytettiin myös substantiivina 
merkityksessä ”tasavallan kannattaja” eli ”demokraatti”. 

Yhdysvaltain ensimmäinen presidentti George 
Washington astui virkaansa Ranskan vallankumouksen 
alkamisvuonna 1789, joten Pariisin tapahtumat vaikuttivat 
ajan mittaan myös amerikkalaisten poliittiseen sanastoon. 
Tämä koskee ennen muuta kahden valtapuolueen eli 
demokraattien ja republikaanien nimityksiä. Kyse on 
oikeastaan samaa merkitsevästä käsitteestä, niin että 
jälkimmäinen on edellisen sanan latinankielinen vastine. 
Termien läheinen suhde näkyy siinäkin, että yksi 
Yhdysvaltain republikaanisen puolueen nimimuunnelmista 
oli vielä 1820-luvulla ”demokraattiset republikaanit”, 
kunnes demokraatit erottautuivat 1830-luvulla omaksi 
puolueekseen. 

Poliittiseksi iskusanaksi vailla vertaa demokratia-termi 
johdannaisineen tuli vuoden 1945 jälkeen erityisesti 


ilmaisuissa kansandemokratia (kyseessä on oikeastaan 
tarpeettomasti toistava ilmaisu ”kansan kansanvalta”) ja 
sosiaalidemokratia. Edellisellä tarkoitetaan kommunistisen 
puolueen hallitsemaa valtiojärjestystä, kun taas 
jälkimmäisessä on kyse parlamentaarisesta 
puoluedemokratiasta. Kansanvaltaa korostetaan tiettyjen 
valtioiden virallisissa nimissä. Selvimmin tämä tulee 
näkyviin 1948 perustetun Pohjois-Korean valtion nimessä 
”Korean demokraattinen kansantasavalta”. Lähellä sitä oli 
”Saksan demokraattinen tasavalta” (Deutsche 
Demokratische Republik), kun taas Kiina on ollut vuodesta 
1949 lähtien pelkästään Kiinan kansantasavalta. Vuoden 
1990 jälkeen monet Itä-Euroopan entiset kansantasavallat 
kuten Puola muuttuivat pelkiksi ”tasavalloiksi” ilman 
demokratiaan tai kansaan viittaavia lisäsanoja. Tämä on 
sikäli paradoksaalista, että valtiot, joissa kansanvalta alkoi 
päästä todella oikeuksiinsa, häivyttivät samalla nimestään 
kansanvaltaa tähdentävät lisämääreet. Meidän maamme on 
ollut koko itsenäisyytensä ajan viralliselta nimeltään 
Suomen tasavalta. 


Energia 


Väinö Linnan Pohjantähti-trilogian alkulauseen mukaan 
kaiken lähtökohtana oli suo, kuokka ja Jussi. Tästä 
käynnistyy tapahtumasarja, joka johtaa Koskelan torpan 
perustamiseen. Kertomusta voidaan seurata myös energia- 
käsitteen historian kannalta analysoimalla, miten 
romaanissa kuvattu raivaushanke ilmentää Aristoteleen 
esittämiä metafysiikan lakeja ja niitä voimakenttiä, joiden 
vaikutuspiirissä Jussin suonperkaus- ja uudisrakennustyöt 
eri vaiheissa etenevät. 

Kreikan kielen vanhin voimaa merkitsevä sana oli 
dynamis, sillä se esiintyy jo Homeroksella: Ilias-eepoksen 
13. laulussa Troijan prinssi Paris sanoo veljelleen Hektorille, 
ettei ”kukaan sodi yli voimiensa” (par dynamin). Antiikin 
Kreikan lääkärit käyttivät tätä sanaa siitä terveyttä 
edistävästä voimasta, jonka he uskoivat sisältyvän tiettyihin 
yrtteihin ja muihin luonnontuvotteisiin. Latinaksi luonnon 
parantavaa voimaa kutsuttiin myöhemmin ilmauksella vis 
medicatrix naturae. Tätä käsitystä edustaa myös uudissana 
dynamiologia (oppi kasvien parantavasta voimasta), joka 
tavataan eräässä Turun akatemiassa vuonna 1747 
julkaistussa väitöskirjassa. 

Aristoteleen filosofian mukaan esineisiin ja olioihin 
sisältyvät ominaisuudet ja voimavarat esiintyvät joko 
mahdollisina tai toteutuneina. Piilevästä voimasta, johon 
kätkeytyy mahdollisuus jonkin toiminnan suorittamiseen tai 
jonkin päämäärän saavuttamiseen, hän käyttää sanaa 
dynamis. Keskiajan skolastikot käänsivät sen latinaksi 
substantiivilla potentia (kyky, mahdollisuus), jota vastaava 
adjektiivi oli potentialis (potentiaalinen, mahdollinen). Tästä 
taas johdettiin substantiivi potentialitas merkityksessä 


potentiaalisuus, mahdollisuus (Albert Suuri ja Tuomas 
Akvinolainen 1200-luvulla). 

Dynamis-käsitteen vastakohdaksi Aristoteles asetti termin 
energeia (toiminta, vaikuttava voima). Tämä hänen 
keksimänsä uudismuodoste koostuu etuliitteestä en- (-ssa, - 
ssä) ja substantiivista ergon (työ), ja se merkitsee 
sananmukaisesti työssä olemista. Ruotsissa vastaava ilmaus 
on i verket, mikä selittyy sillä, että kreikan ergon (alkuaan 
*Fergon) ja ruotsin verk ovat lähtöisin yhdestä ja samasta 
kantasanasta. Energeian latinankieliseksi vastineeksi 
keskiajan filosofit valitsivat verbaalisubstantiivin actus 
(verbistä agere, toimia) ja käyttivät sen rinnalla myös 
adjektiivia actualis (aktuaalinen, toiminnallinen, todellinen). 
Meillä tämä sana esiintyy usein muodossa aktuelli, joka 
tarkoittaa ajankohtaista. Samaan sanaperheeseen kuuluvia 
verbejä ovat aktuaalistaa (tehdä aktuaaliseksi) ja 
aktualisoitua (tulla aktuaaliseksi). 

Aristoteleen dynamis edustaa kykyä, joka on olemassa 
mutta ei vielä käytössä. Energeia merkitsee toiminnassa 
olevaa kykyä. Esimerkiksi hyvät puhujan lahjat omaava 
henkilö voi olla käyttämättä taitoaan ja istua vapaan sanan 
aikana ääneti, tai hän voi osoittaa lahjakkuutensa 
käytännössä pitämällä erinomaisen puheen. Kivenlohkare 
on dynaamisessa tilassa oleva esine, kunnes energeia saa 
aikaan, että se muuttuu taitavan kuvanveistäjän käsissä 
ihailtavaksi taideteokseksi. Dynamiitti on edellisen mukaan 
sellainen materiaali, jonka sisällä piilee räjähtävää voimaa, 
mutta tämä ei ole vielä aktualisoitunut ilmoille 
purkautuneeksi räjähdykseksi. Kuten tunnettua, 
ruotsalainen Alfred Nobel keksi vuonna 1867 uuden 
räjähdysaineen, jolle hän antoi kreikkalais-ruotsalaisen 
nimen dynamit. Samalta vuodelta on peräisin paljon 
vaarattomamman ja rauhanomaisemman dynaamisen 
laitteen nimitys. Kyseessä on dynamo eli pieni 
tasavirtageneraattori, jonka keksijä ja nimenantaja oli 
saksalainen fyysikko ja suurteollisuusmies Ernst Werner von 


Siemens. Tosin hän kutsui uutta laitetta nimellä 
Dynamoelektrische Maschine, kunnes tämä lyheni muotoon 
Dynamo. Jos dynamiitin keksijä on ikuistanut nimensä 
Nobelin palkintoihin, dynamon isän von Siemensin nimeen 
perustuu sähkönjohtokyvyn mittayksikkö ”siemens” samoin 
kuin arvostettu Ernst von Siemensin musiikkipalkinto ja 
Berliinin Siemensstadt-niminen kaupunginosa. 

Potentiaalisuus (dynamis) on joko passiivista tai aktiivista. 
Edellinen on ominaisuus, jossa piilee kyllä 
kehityskelpoisuutta ja pyrkimystä aktualisoitumiseen mutta 
joka ei passiivisen luonteensa takia yksin kykene mihinkään 
vaan on ulkoapäin tulevien vaikutteiden varassa. Koskelan 
torpan valmistumisprosessia seurattaessa voidaan sanoa, 
että suo on se Aristoteleen dynamis, joka edustaa tulevaa 
uudisrakennusta passiivisen potentiaalisuuden muodossa. 
Ei voida ajatella, että suolla itsessään olisi mitään 
mahdollisuuksia kehittyä minkäänlaiseksi asuinpaikaksi 
ilman ulkopuolista apua. Sitten suon reunalle ilmestyy Jussi, 
jonka hahmossa suunnitellun hankkeen toteutus on siirtynyt 
yhden askeleen eteenpäin eli aktiivisen potentiaalisuuden 
puolelle. Tämän vaiheen tunnusmerkkejä ja liikkeelle 
panevia voimia ovat Jussin uudisraivaushenki, innokkuus ja 
rakennustaito. Talo on kuitenkin edelleen vain 
potentiaalinen, koska Jussi ei ole pannut suunnitelmaansa 
vielä täytäntöön vaan vasta miettii sitä tähystelemällä 
edessään olevaa näkymää ja etsimällä suolta sopivaa 
torpanpaikkaa. Tekstissä mainittu kuokka siirtää hankkeen 
potentiaalisuuden tasolta toteutumisvaiheeseen, sillä 
ensimmäiset turpeeseen isketyt kuokanjäljet ja lapionpistot 
ovat merkkinä varsinaisen työn alkamisesta. 

Tässä tilanteessa on tarkasteltava toistakin Aristoteleen 
esille tuomaa uudissanaa. Energeia-termin rinnalla hänellä 
esiintyy myös entelekheia (entelekia, toteutuminen). Tämän 
käsitteen täsmällisen merkityksen selvittämistä vaikeuttaa 
tulkinnanvarainen etymologia: ilmauksen osat ovat joko 
enteles tai entelös + ekhein (omata täydellisyys t. omata 


täydellisesti) tai en + telos + ekhein (omata päämäärä). 
Selitykset eivät ole kaukana toisistaan, mutta asiaa 
hankaloittaa Aristoteleen epäjohdonmukainen kielenkäyttö. 
Aluksi entelekheia ja energeia näyttävät olevan jokseenkin 
toistensa synonyymejä ja dynamis-käsitteen vastakohtia. 
Vähitellen merkitys kehittyy kuitenkin siihen suuntaan, että 
energeia ilmaisee tiettyyn päämäärään tähtäävää 
kehityskulkua, kun taas entelekheia tarkoittaa 
(etymologiansa mukaisesti) pikemmin lopputulosta eli sen 
toteutumista, mihin on alusta alkaen pyritty. Erityisen 
selvästi tämä merkitys käy ilmi Aristoteleen maininnasta, 
jonka mukaan hyle (raakamateriaali) ja eidos (valmis teos) 
suhtautuvat toisiinsa kuten dynamis suhtautuu sanaan 
entelekheia. Mikäli tällainen tulkinta hyväksytään, 
esimerkkitapaustamme voidaan analysoida edelleen siten, 
että torpanrakennuksen energeia-osuutta vastaa suon 
kuokkiminen, kosken perkaaminen, rakennuspuiden 
kaataminen ja varsinaiset rakennustyöt 
katontekotalkoineen. Kun torppa on valmis ja Jussi 
muuttanut Alma-vaimonsa kanssa sinne asumaan, alussa 
olemassa ollut potentiaalisuus (dynamis) on aktualisoitunut 
konkreettiseksi todellisuudeksi (entelekheia). 

Aristoteleen dynamis-energeia/entelekheia- 
vastakohtapariin kuuluvat nykyiset termit dynaaminen ja 
energinen ovat lähestyneet merkitykseltään toisiaan 
etenkin puhekielessä (entelekia johdannaisineen sen sijaan 
on hävinnyt yleisestä kielenkäytöstä). Häivähdys 
alkuperäisestä merkityserosta tulee kuitenkin näkyviin 
vastaavien adjektiivien tulkinnassa: dynaaminen 
suomennetaan ”omavoimainen, voimia sisältävä ja 
jännitteinen”, kun taas energinen merkitsee ”tarmokasta, 
pontevaa ja toimeliasta”. Selvimmin Aristoteleen luomien 
käsitteiden mukaisia ovat niiden latinalaispohjaiset 
vastineet potentiaali ja potentiaalinen (sanasta potentia, 
kyky, voima, mahti) sekä toisaalta aktuaalinen ja 
aktualisoitua. Urheiluvalmentajat väittävät usein, että 


heidän suojateillaan on potentiaalia (latinan potentialis on 
tässä substantiivisessa käytössä), kun he tarkoittavat, että 
heidän valmennettavillaan on kykyjä ja mahdollisuuksia 
huippusuorituksiin. Toiveena tällöin yleensä on, että tuo 
potentiaali aktualisoituisi pian mestaruuksiksi ja 
arvomitaleiksi. Latinan kielessä on myös yleisluonteisesti 
voimaa merkitsevä sana vis (mon. vires), mutta tämä ei ole 
juurikaan vaikuttanut kulttuurin ja tieteen terminologiaan. 
Sellaisenaan sana on kuitenkin käytössä varsin yleisesti eri 
maiden juristeilla, sillä lakimieslatinan vakiintuneisiin 
ilmauksiin kuuluu vis maior (major) merkityksessä 
”ylivoimainen este”. 

Roomalaiset eivät tunteneet tarvetta korvata kotoperäistä 
ilmaustaan millään kreikkalaisella lainasanalla. Tilanne 
muuttuu hieman vasta 400-luvulla, jolloin energia tavataan 
latinankielisissä teksteissä muutaman kerran. Kirkkoisä 
Hieronymus kirjoittaa eräässä kirjeessään: habet nescio 
guid latentis energiae viva vox (elävässä puheessa on 
jonkinlaista piilevää voimaa). 

Vaikka latinankielisessä Länsi-Euroopassa tultiin kauan 
toimeen ilman energia-sanaa, aikamme eurooppalaisiin 
kieliin se on juurtunut niin lujasti, ettei nykyajan teknis- 
teolliseen yhteiskuntaan kuuluva kommunikointi sujuisi 
kovinkaan helposti ilman sitä. Uudella ajalla, kun 
metafysiikan piiristä siirryttiin yhä enemmän moderniin 
fysiikkaan, energiasta tuli yksi tämän tieteenalan 
keskeisimpiä käsitteitä. Lisäksi se on levinnyt talouselämän, 
poliittisen keskustelun ja myös kansalaisten jokapäiväisen 
kielenkäytön piiriin, koska elämän ylläpitämiseksi 
välttämättömän energian hankintaan ja puhtauteen liittyvät 
kysymykset ovat kaikille tärkeitä. Energia esiintyy usein 
paitsi itsenäisenä sanana myös yhdyssanan alku- tai 
loppuosana: energiahuolto, energiajuoma, energiajäte, 
energiakriisi, energiatalous, aurinkoenergia, lämpöenergia, 
sähköenergia, ydinenergia ja niin edelleen. 

Nykyisen määritelmän mukaan energia on ”voiman, 


kappaleen tai fysikaalisen järjestelmän kyky tehdä työtä”. 
Samansuuntaisen ajatuksen esitti vuonna 1807 
englantilainen fyysikko ja yleisnero Thomas Young (hän mm. 
osasi lukea kaksivuotiaana, hallitsi 13-vuotiaana melkoisesti 
latinaa, kreikkaa, ranskaa ja italiaa ja keksi aikuisiässä 
valon aaltoluonteen). Niinpä kansainväliseen 
mittayksikköjärjestelmään kuuluvan energian ja työn 
yksikön nimenä pitäisi olla ehkä young (Y). Tuo suure on 
kuitenkin joule (J) englantilaisen James Joulen mukaan (hän 
oli itseoppinut fyysikko, joka toimi koko ikänsä 
panimomestarina). Nimeä joule esitettiin ensimmäisen 
kerran vuonna 1882. Tämä tapahtui samassa yhteydessä, 
kun tehon yksikkönimeksi ehdotettiin wattia Joulen 
skotlantilaisen kaiman James Wattin mukaan, joka oli 
aikoinaan ottanut käyttöön hevosvoiman tehon mittarina. 

Pohjantähtiromaanissa annettujen tietojen perusteella 
joku voisi likimääräisesti laskea, kuinka monen joulen 
verran energiaa Jussi Koskela käytti suon raivaamiseen ja 
oman torpan rakentamiseen alkaen ensimmäisestä 
kuokaniskusta ja päättyen ensimmäiseen yöpymiseen 
uudessa tuvassa. 


Fil(o)-/-fiili 


Aikojen kuluessa varsin elinvoimaisiksi ovat osoittautuneet 
antiikin kreikan etuliitteellä phil(o)- varustetut yhdyssanat, 
jotka merkitsevät rakkautta tai kiintymystä jotakuta tai 
jotakin kohtaan (ehkäpä kreikkalaisten mentaliteettia kuvaa 
se, että merkitykseltään päinvastaiset mis(o)-alkuiset sanat 
olivat heidän kielessään paljon harvinaisempia, mutta yksi 
niistä oli monille tuttu naisvihaa tarkoittava misogynia). 
Lähtökohtana on ystävää merkitsevä substantiivi philos. 
Kreikan fi-kirjainta (p) vastaa latinassa ph, suomessa 
samoin kuin monessa muussakin nykykielessä [f-äänne, 
jonka kirjainmerkki on f, joskus myös ph. Kirjoitustapa on 
tässä kielialuekohtainen: ph esiintyy muun muassa 
englannissa ja ranskassa, aiemmin myös saksassa, kun taas 
f-kirjainta käytetään muun muassa italiassa, espanjassa, 
portugalissa ja hiljattain tehdyn oikeinkirjoitusuudistuksen 
jälkeen myös saksassa. Vokaalin tai h:n edellä käytetään 
lyhyempää muotoa phil- (fi), kun taas konsonantin 
seuratessa etuliite pidentyy muotoon philo- (filo-), joka on 
analysoitavissa muotoon fil-o-, koska -o- on vain 
konsonantteja erottava välivokaali. 

Kreikassa vakiintuneen käytännön mukaan pHhil(o)- asettui 
yhdyssanan alkuun. Mallin tälle sananmuodostustyypille 
antaa Homeroksen Odysseia, jossa esiintyy (6,121) sana 
philoksenos (vieraita rakastava, vieraiden ystävä). Tuossa 
tekstikohdassa faiaakkien saarelle ajautunut Odysseus 
miettii mielessään, oliko tuo hänelle täysin outo seutu 
sellainen, joka ottaa mielellään vastaan vieraita (Plutarkhos 
käyttää saman ajatuksen ilmaisemiseen yhdyssanaa 
philobarbaros). Vähän myöhäsyntyisempi on philippos 
(sanasta hippos, hevonen) eli hevosharrastaja. Tämä esiintyi 


sittemmin myös kuninkaiden nimenä. Esimerkiksi 
Aleksanteri Suuren isä oli nimeltään Filippos II, ja tämän 
lähes 1900 vuotta nuorempi kaima ja kollega oli Espanjan 
kuningas Filip II, jonka nimen mukaan aiemmin Pyhän 
Lasaruksen saarina tunnettu merialue nimettiin 
Filippiineiksi (Islas Filipinas). Kreikkalaisella 
tragediakirjailija Sofokleella esiintyy ensimmäisen kerran 
adjektiivi philadelphos, veljeä tai sisarta rakastava. Tämä 
sana elää edelleen Philadelphian kaupungin nimessä: 
englantilainen kveekari William Penn perusti 
Pennsylvaniaan ”veljesrakkauden kaupungin” ja halusi 
tehdä siitä kaikkien vainottujen uskonveljien keskuksen. 
Vuonna 1984 eli yli 250 vuotta kuolemansa jälkeen Penn sai 
presidentti Ronald Reaganin antamalla julistuksella 
Yhdysvaltain kunniakansalaisen arvon. 

Muihin Homeroksen tuntemiin yhdyssanoihin kuuluu 
philophrosyne, jolla tarkoitetaan ystävällismielisyyttä. Tätä 
sanaa käyttää Odysseus Ilias-eepoksessa (9,256) 
yrittäessään saada vihastuneen Akhilleuksen leppymään ja 
palaamaan Troijaa piirittävien kreikkalaisten leiriin. 
Homeroksen ilmaus ei ole säilynyt yleisessä käytössä, mutta 
lähelle sitä tulee 400-luvulta lähtien eKr. dokumentoitu 
philanthropia, joka merkitsee ystävällisyyttä muita ihmisiä 
kohtaan. Apostolien teoissa (28:2) tällä termillä viitataan 
Maltan saaren asukkaiden vieraanvaraisuuteen, jota he 
osoittivat apostoli Paavalia kohtaan tämän 
haaksirikkouduttua heidän rannikolleen. Latinankielisessä 
Raamatussa sitä vastaa humanitas. Sana philanthropia 
otettiin Euroopan kielissä uudelleen käyttöön 1600-luvun 
alkupuolella, ja se tunnettiin myös Suomen Turussa: vuonna 
1786 ilmestyi väitöskirja, jonka nimenä oli An philanthropia 
recentiori aevo decreverit eli ”Onko hyväntekeväisyys 
uudella ajalla vähentynyt”. 

Muita ystävyyttä, harrastusta tai mieltymystä ilmaisevia 
abstraktisubstantiiveja ovat Hippokrateen philopseudia eli 
taipumus valehtelemiseen, Ksenofonin philoposia eli alttius 


juomiseen ja Platonin philomathia eli mieltymys opiskeluun. 

Yksi tunnetuimpia filo-alkuisia sanoja on filosofi 
johdannaisineen. Kerrotaan, että sanan sepitti 500-luvulla 
eKr. elänyt matemaatikko Pythagoras, joka kutsui itseään 
vaatimattomasti filosofiksi eli viisauden ystäväksi eikä 
mahtipontiseen tapaan viisaaksi, josta käytettiin kreikassa 
nimitystä sophos. Itse sana philosophia syntyi vasta 300- 
luvun alussa eKr. Se löi itsensä läpi ensin latinassa, vaikka 
Cicero pyrki korvaaman sen latinan termillä sapientia, ja 
sitten kaikissa Euroopan kielissä, myös suomessa 
Agricolasta alkaen. 

Uudella ajalla etuliitteellä fil(o)- muodostettiin vanhan 
mallin mukaan uusia sanoja. Esimerkkeinä mainittakoon 
Italiassa 1500-luvulla syntynyt filharmoninen, toisin sanoen 
”harmoniaa rakastava (orkesteri)”, ja 1800-luvun 
Ranskassa keksitty filatelia eli postimerkkiharrastus. Varsin 
uusi tämäntyyppinen uudismuodoste on englannin 
phillumenist eli tulitikkulaatikon etikettien keräilijä. Tämän 
kreikkalais-latinalaista juurta olevan yhdyssanan, jonka 
jälkiosaan sisältyy latinan valoa merkitsevä lumen, otti 
vuonna 1943 käyttöön brittiläinen keräilijä Marjorie S. 
Evans, josta myöhemmin tuli brittiläisen tulitikkuetikettien 
seuran presidentti. 

Kreikan vapaussodan aikana 1820-luvulla puhuttiin 
filhelleeneistä eli niistä, jotka avustivat kreikkalaisia Turkkia 
vastaan käydyssä sodassa. Tällainen oli muiden muassa 
kuuluisa brittiläinen runoilija lordi Byron. Sinänsä 
filhelleeni-nimitys on noin 2200 vuotta vanhempi. 
Herodotos kuvaa tällä ilmauksella 500-luvulla eKr. elänyttä 
Egyptin kuningas Amasista, joka kaikin tavoin suosi 
Egyptiin tulleita kreikkalaisia. Myös Rooman keisari Nero 
oli antiikin lähteiden mukaan filhelleeni, hän kun matkusteli 
mielellään Kreikassa ja osallistui muun muassa Olympian 
kisojen kilpa-ajoihin (Neroa pelättiin niin, ettei häntä 
uskallettu olla julistamatta ajojen voittajaksi, vaikka hän 
putosi vaunuista ja jäi muiden jalkoihin). 


Jos Kreikan ystävä on filhelleeni, niin Suomen ystävää ja 
suomalaisuuden edistäjää kutsuttiin 1700-luvulla 
fennofiiliksi (niitä, joiden into hipoi hulluutta, sanottiin 
fennomaaneiksi; vrt. kreikan hippomanes, hevoshullu). 
Jälkimmäisen yhdyssanan eli fennofiilin kohdalla on 
tapahtunut sellainen rakennemuutos, että etuliite philo- 
(filo-) on siirtynyt yhdyssanan loppuliitteeksi. Tämä 
sanajärjestys oli antiikin aikana hyvin harvinainen, sillä se 
esiintyi käytännöllisesti katsoen vain sanassa paidophilos 
(lapsia rakastava). Toisena esimerkkinä voidaan mainita 
Raamatusta tuttu Theophilos (Teofilos), jolle Luukas omisti 
evankeliuminsa ja Apostolien teot. Ilmaisun merkitys on 
”Jumalan rakastama” (ei: ”Jumalaa rakastava”). 

Klassisen kreikan esikuvista poikkeava virheellinen 
käytäntö, jossa etuliite phil(o)- siirtyi aktiivisessa 
merkityksessä käytetyksi loppuliitteeksi -philos (latinan - 
philus, suomen -fiili), alkoi yleistyä humanismin 
aikakaudella 1500-luvulla. Uutta suuntausta edustaa 
esimerkiksi englantilaisen Roger Aschamin julkaisema ja 
kuningas Herrik VIII:lle omistettu jousiammunnan oppikirja 
nimeltä Toxophilus (Jousen ystävä, 1545), kun perinteinen 
oikeakielinen sanamuoto olisi kuulunut Philotoxus. ”Kirjojen 
ystävä” oli antiikin kreikassa philobiblos, mutta tämä 
sanajärjestys ei kelvannut enää 1700-luvun oppineille, vaan 
rakenne käännettiin nurin muotoon bibliophilus. 
Uudismuodoste esiintyy muiden muassa Henrik Gabriel 
Porthanilla 1790-luvulla. Vanhaan käytäntöön ei enää 
palattu, vaan nykyään puhutaan yleisesti bibliofiileistä. 
Uusimpiin neologismeihin kuuluu cinefiili eli elokuvan 
ystävä. 

Loppuliite -fiili tuli Euroopan eri kielissä tunnetuksi 
etenkin sellaisista 1800-luvun luomuksista kuin anglofiili, 
frankofiili ja germanofiili (antiikin kreikasta tunnetaan 
philogermanikos merkityksessä Germanicuksen 
kannattaja). Näillä tarkoitetaan Englannin ja sen olojen 
ihailijaa sekä vastaavasti Ranskan ja ranskalaisuuden sekä 


Saksan ja saksalaisuuden ystävää (1800-luvun lopulla 
ilmestyneessä englantilaisessa sanomalehdessä väitetään, 
että tuon ajan Ranskan ainoa germanofili oli Napoleonin 
pojaksikin epäilty filosofi ja valtiomies Jules Barthölemy- 
Saint-Hilaire). Antiikin kreikassa vastaavanlaisia ilmauksia 
olivat philoknosios (Knossoksen asukkaiden ystävä) ja 
philolakon (lakedaimonilaisten ystävä). 

1800-luvun lääketieteen luomuksia ovat haemophilia eli 
verenvuototauti (mm. Romanov-tsaarisukua vaivannut 
sairaus) ja necrophilia eli sairaalloinen kiinnostus 
ruumiisiin. Saman vuosisadan luonnontieteissä otettiin 
käyttöön sana hydrofiili (kreikan *hydrophilos), jolla 
tarkoitettiin vettä suosivaa, ts. vedessä elävää kasvia tai 
eliötä. Pesuaineissa käytetään pesukykyä parantavia 
kemiallisia yhdisteitä, jotka veteen joutuessaan jakautuvat 
vettä hylkivään eli hydrofobiseen ja vettä suosivaan eli 
hydrofiiliseen osaan. Tämä pesuaineterminologia siihen 
sisältyvine vastakohtineen voi auttaa myös esillä olevan 
kielellisen ongelman ratkaisemisessa. Koska käsite ”hylkivä' 
ilmaistiin antiikin kreikassa loppuliitteellä -phobos, ajan 
mittaan katsottiin, että myös sen vastakohtaa merkitsevän 
käsitteen ”suosiva” oikea paikka on yhdyssanan lopussa 
muodossa -philos. Tässä toteutuu latinankielinen viisaus 
Communis error facit ius, jonka mukaan virhe tarpeeksi 
usein toistettuna muuttuu ohjeelliseksi normiksi. 


J 


Formula 


Suuren yleisön tuntemista ja yhäti käyttämistä latinan 
kielen sanoista formula on kaikkein yleisimpiä. Erityisesti 
tämä pätee propri- eli erisnimimuotoon Formula ja sen 
jatkeeseen Formula 1 (lyhennettynä F1), jolla tarkoitetaan 
yksipaikkaisten kilpa-autojen suurinta ja nopeinta tyyppiä. 
Nimitys selittyy siten, että tätä lajia edustavien autojen 
tulee olla rakenteeltaan vakioituja eli vastata moottorin 
voiman sekä autojen painon ja koon suhteen lajin 
säännöissä vahvistettuja vaatimuksia eli sitä kaavaa 
(formulaa), joka määrittää kilpailuissa hyväksyttävän 
ajoneuvon perusominaisuudet. Tämän moottoriurheilulajin 
vuosittainen MM-kilpailu koostuu eri puolilla maailmaa 
järjestettävistä Grand Prix -nopeuskilpailuista, jotka 
pidetään yleensä tätä tarkoitusta varten rakennetuilla 
suljetuilla radoilla. 

Näitä myös formulasirkukseksi sanottuja 
urheilutapahtumia vastaavat monessa suhteessa antiikin 
ajan hevosvaljakkokilpailut. Niitä käytiin sirkuksiksi (lat. 
circus) sanotuilla kilpa-ajoradoilla, joista suurin oli Rooman 
Circus Maximus. Kummankin aikakauden kilpa-ajoja 
voidaan verrata toisiinsa paitsi samantapaisen luonteen 
myös niiden saavuttaman suuren kansansuosion ja 
kilpailujen ympärillä vellovien kiihkeiden tunteiden ja 
intohimojen puolesta. Valjakkoajojen suosiota keisariajan 
Roomassa kuvaa satiirirunoilija Iuvenaliksen lausahdus 
panem et circenses, jonka mukaan Rooman kansa ei hänen 
aikanaan välittänyt enää poliittisista oikeuksistaan vaan 
halusi ainoastaan ilmaista viljaa ja ilmaisia sirkushuveja. 

Latinan sana formula on tavattu ensimmäisen kerran 
Plautuksen komediassa Persialainen (Persa) tarkoittamassa 


kauneutta. Tämä merkitys on kuitenkin toissijainen niin kuin 
itse sanakin, sillä formula on deminutiivi muottia, muotoa ja 
ulkonäköä tarkoittavasta substantiivista forma. Jos ulkonäkö 
viehätti silmää, muoto sai erikoismerkityksen kauneus 
(sama semanttinen kehitys näkyy adjektiivijohdoksessa 
formosus, josta tulee portugalin formoso ja espanjan 
hermoso, kaunis). Formula-sanan deminutiivinen luonne ei 
tullut latinassa mitenkään erityisesti näkyviin, vaan forma- 
kantasanansa tavoin se merkitsi muotoa, kaavaa ja 
kiteytynyttä sanamuotoa. Suomeen formula on lainattu 
alkuperäisessä latinankielisessä muodossaan ja klassisessa 
merkityksessään ”kaava”. Niinpä formuloita ovat erilaisten 
vakiintuneiden sanontatapojen lisäksi myös kemialliset 
kaavat kuten H20, joka kuvaa vettä vedyn ja hapen 
yhdisteenä, ja matemaattiset lausekkeet kuten Pythagoraan 
lausetta symboloiva yhtälö x? = y? + Z?. 

Formula-käsite ei kuulunut antiikin retoriikan teorian 
piiriin, joten sen määritteleminen on osoittautunut varsin 
vaikeaksi. Sillä on kuitenkin merkittävä osuutensa muun 
muassa uskonnollisissa rituaaleissa, jotka olennaisesti 
koostuivat erilaisista formuloista. Antiikin Roomassa 
maatilan isännällä oli tapana suorittaa keväällä 
uhritoimitus, jonka aikana hän kiersi tiluksensa ja rukoili 
jumalilta kylvölle hyvää satoa. Rukouskaavaan kuului 
perinteisiä synonyymipareja kuten precor guaesogue 
(pyydän ja rukoilen), ilman konjunktiota rinnastuvia 
sanapareja kuten volens propitius (suopean armollinen) ja 
kolmen sanan synonyymejä, esimerkiksi fundus, ager 
terrague (kiinteistö, maat ja mannut). Rukoustaan 
tehostaakseen isäntä käytti perinteiseen tapaan 
alkusointua, esimerkiksi fruges frumenta vineta virgultague 
(viljat ja vehnät, viinitarhat ja viinipensaat). Julkisen elämän 
puolella tuota yksityistä seremoniaa vastasi arvaaliveljien 
johdolla toimitettu kolmipäiväinen juhla suotuisan 
vuodentulon takaamiseksi. Tässä yhteydessä arvaalipapit 
esittivät kulttilaulun, jolle oli tyypillistä kunkin säkeen 


toistaminen kolmeen kertaan (myöhemmin laulun sisältöä ei 
enää täysin ymmärretty). Runo päättyi viisinkertaiseen 
riemuhuutoon triumpe! 

Moninkertaisen toiston merkitys korostui erityisesti 
kiroustauluihin (tabellae defixionum) kaiverrettujen 
tekstien formuloinnissa. Nuo taulut olivat lyijylevyjä, joihin 
oli kirjoitettu erikseen nimeltä mainittuja vihamiehiä ja 
kilpailijoita vastaan suunnattuja kirousformuloita. Roomasta 
on löydetty 100-200-luvulta jKr. peräisin oleva kiroustaulu, 
joka sisältää horjuvalla latinan kielellä laaditun manauksen 
muuatta Praeseticius-nimistä mylläriä vastaan. Kirjoittaja 
toivoo tämän vihamiehen kuolemaa ja toistaa hänen 
nimensä ja hänen isänsä Asellan nimen neljään kertaan, 
jotta demoni ei missään tapauksessa erehtyisi henkilöstä. 
Tekijän kärsimättömyys tulee ilmi kreikankielisistä 
loppusanoista ede ede, tacy tacy (heti heti, nopeasti 
nopeasti), joilla hän hoputtaa myllärin kuolemaa. - Varsin 
yksityiskohtainen kirousformula sisältyy erääseen 
Latiumista (nyk. Lazio) löydettyyn, 200-luvulta jKr. peräisin 
olevaan tauluun. Siinä luetellaan Malcius-nimisestä 
miehestä kaikkiaan 31 ruumiinosaa, joiden vammautumista 
taulun laatija haluaa. Näitä ovat muun muassa kädet, 
sormet, käsivarret, kynnet, hiukset, pää, jalat, reisi, vatsa ja 
takamus. 

Erityisen tärkeitä formulat olivat juridisessa käytössä 
laillisen menettelyn takaamiseksi. Esimerkiksi orjaa 
myytäessä saaja lausui kaavan hunc ego hominem ex iure 
Ouiritium meum esse aio isgue mihi emptus esto hoc aere 
aeneague libra eli ”tämän miehen minä julistan 
omaisuudekseni roomalaisen oikeuden nojalla, ja olen 
ostanut hänet tällä kuparilla ja kuparivaa'alla”. Kaupan 
konkreettiseksi vahvistamiseksi ostaja kosketti kädellään 
orjaa ja asetti pienen kuparirahan vaakaan kuvaamaan 
hintaa. Avioliiton piiriin kuulunut kaava oli ubi tu Caius ego 
Caia eli ”missä sinä, Caius, olet, siellä olen minä, Caia”. Näin 
vaimo (Caia) ilmaisee olevansa kuuliainen miehelleen 


(Caius) kaikissa tilanteissa. 

Myös sodanjulistusformulat noudattivat antiikin aikana 
hyvin tarkkaa kaavaa. Gelliuksen mukaan sota julistettiin 
siten, että airut heitti vihollisen alueelle keihään ja lausui 
seuraavat sanat: ”Koska hermundien kansa ja hermundien 
kansaan kuuluvat ihmiset ovat aloittaneet rikollisen sodan 
Rooman kansaa vastaan ja koska Rooman kansa on 
päättänyt ryhtyä sotaan hermundien kansaa ja hermundien 
kansaan kuuluvia ihmisiä vastaan, minä ja Rooman kansa 
julistan ja aloitan sodan hermundien kansaa ja hermundien 
kansaan kuuluvia ihmisiä vastaan.” 

Kirjallisten teosten alkuformuloihin kuului vanhastaan 
invokaatio eli jonkin korkeamman voiman 
avuksihuutaminen. Näin on jo Homeroksen kummankin 
eepoksen alkusäkeessä, jossa runoilija pyytää runotarta 
laulamaan Akhilleuksen vihasta (Ilias) ja kertomaan 
Odysseuksen harharetkistä (Odysseia). Vergiliuksen Aeneis- 
runoelmasta tämä elementti kuitenkin puuttuu. Kirjalliseen 
konventioon kuului myös dedikaatio eli teoksen 
omistaminen tietylle suosijalle tai vaikutusvaltaiselle 
henkilölle. Tämä käytäntö sai alkunsa Kreikassa noin 450 
eKr., kun elegiarunoilija Dionysios Khalkos omisti 
runosäkeensä ystävälleen Theodorokselle. Samaa tapaa 
noudattivat monet keskeiset roomalaiset kirjoittajat, kuten 
Catullus, Lucretius, Vergilius, Horatius, Ovidius, 
Quintilianus ja Martialis. 

Kun Horatius omistaa oodikirjansa Maecenaalle 
suhteellisen lyhyellä formulalla, jossa hän puhuttelee 
suosijaansa kuninkaallisten esi-isien jälkeläisenä, keskiajalla 
laadittiin erilaisia seikkaperäisiä puhuttelumalleja, joita 
käyttämällä oppilaat lähestyivät opettajaansa. Tällainen on 
esimerkiksi Hugo Bolognalaisen 1100-luvulla opettama 
formula, jonka eri versioiden yksityiskohdissa on eroja: 
”Kirjallisen lukeneisuutensa puolesta hyvin tietorikkaalle 
[tai ”hyvin viisaalle” tai ”erittäin sivistyneelle”)]sekä 
kaunopuheiselle oppineelle ja filosofiseen kirjallisuuteen 


perehtyneelle maisterille esittää tervehdyksensä ja 
kuuliaisuuden osoituksensa hänen oppilaistaan kaikkein 
vähäpätöisin” 

Myös paavien kirjeissä oli omat formulansa (ks. PAAVI). 
Yleisiä ovat olleet alamaisuutta ja nöyryyttä ilmaisevat 
formulat erityisesti valtiollisissa ja juridisissa yhteyksissä. 
Autonomian ajalla suomalaisten tuli lähestyä hallitsijaansa 
seuraavanlaisin sanamuodoin: ”Suurivaltaisin, Armollisin 
Keisari ja Suuriruhtinas! Rohkenen syvimmässä 
alamaisuudessa laskea tämän anomuksen Teidän 
Keisarillisen Majesteettinne valtaistuimen juurelle siinä 
rauhoittavassa vakuutuksessa, että Teidän Keisarillinen 
Majesteettinne ottaa lempeydessään huomioon 
halvimmankin alamaisensa hädän.” 

Julkiset puheet alkoivat tavallisesti kuulijoiden 
puhuttelulla, joka saattoi tavoittaa vain kuulomatkan 
päähän kokoontuneen väkijoukon. Näin tapahtui jo Ithakan 
miesten kokouksessa, josta Homeros kertoo Odysseia- 
eepoksen toisessa kirjassa. Sen aikana kaikkiaan kolme 
puhujaa (ithakalainen vanhus Aigyptios, ennustaja 
Halitherses ja Odysseuksen uskottu mies Mentor) aloittaa 
esityksensä täsmälleen samalla formulalla Ithakesioi! 
(”Ithakan miehet! Kuulkaa, mitä minä teille sanon.”) 
Apostoli Paavali aloitti Ateenan Areiopagilla pitämänsä 
puheen sanoin Andres Athenaioi! (”Ateenalaiset!”) 
Tämäntapaista aloitusformulaa edustaa nykyään esimerkiksi 
tasavallan presidentin uudenvuodenpuheen alku 
”Kansalaiset!” (Vrt. Yhdysvaltain presidentin käyttämä 
ilmaisu My Fellow Americans.) 

Joskus puhe on osoitettu suppeammalle kuulijakunnalle. 
Kun Rooman senaatissa kysyttiin Caesarin mielipidettä siitä, 
mitä Catilinan salaliitosta epäillyille olisi tehtävä, hän aloitti 
puheensa ilmauksella Patres conscripti! eli ”Senaattorit!” 
Catilina puolestaan piti ennen hallituksen joukkoja vastaan 
käymäänsä ratkaisevaa taistelua miehilleen rohkaisevan 
puheen ja avasi sen sanoin Compertum ego habeo, milites... 


(”Sotilaat! Minä tiedän hyvin...”). Tämä tuo mieleen 
Mannerheimin 14. maaliskuuta 1940 antaman ylipäällikön 
päiväkäskyn nro 34, joka alkaa sanoin ”Suomen 
kunniakkaan armeijan sotilaat!” (...) ”Sotilaat! Olen 
taistellut monilla tantereilla ...”. 

Tilanteesta riippuen puhutteluformulat vaihtelevat 
hyvinkin paljon. Apostoli Paavalin käyttämä 
tervehdysformula eli niin sanottu apostolinen tervehdys eri 
seurakunnille lähetettyjen kirjeiden alussa kuului: 
”Jumalan, meidän Isämme, ja Herran Jeesuksen Kristuksen 
armo ja rauha teille.” Tavanomaisempia puheiden avauksia 
ovat nykyään: ”Hyvät naiset ja herrat”, Ladies and 
gentlemen, Meine Damen und Herren, Mesdames et 
messieurs, ” Hyvät toverit”, ”Hyvät kuulijat”, ”Arvoisa 
rouva/herra puhemies”, ”Herra/rouva ministeri”, ”Arvoisat 
kutsuvieraat läheltä ja kaukaa”, ”Herra kansleri, herra 
rehtori, hyvät yliopiston opiskelijat” sekä ”Hyvät television 
katsojat”. 

Puhutteluun voi sisältyä myös moite. Esimerkiksi Caesarin 
sanotaan tehneen lopun sotilaidensa kapinoinnista 
puhuttelemalla heitä ilmauksella Ouirites! jonka sotilaat 
mielsivät haukkumasanaksi, koska yleensä se tarkoitti 
siviilitehtäviä hoitavia miehiä. Joskus puhuttelua leimaa 
ironia, kuten Hitlerin Danzigissa 19. syyskuuta 1939 
lausumissa sanoissa Meine Herren des grossbritannischen 
Weltreiches eli ”Hyvät Ison-Britannian maailmanvallan 
edustajat”. 

Puhutteluformulaa ei pidetty aina välttämättömänä. 
Ateenan suuri valtiomies Perikles jätti sen pois puhuessaan 
kaatuneiden ateenalaisten muistoksi, ja se puuttuu myös 
sen kuuluisan kaksiminuuttisen puheen alusta, jonka 
Yhdysvaltain presidentti Abraham Lincoln piti 19. 
marraskuuta 1863 kaatuneiden muistotilaisuudessa 
Gettysburgissa (puheen alku on kuuluisa Fourscore and 
seven years ago ..., ”Seitsemänyhdeksättä vuotta sitten... 

Kirjeensä antiikin roomalaiset aloittivat usein 


formulalyhenteellä S V B E E V joka tulee sanoista Si vales, 
bene est, ego valeo eli ”Jos voit hyvin, hyvä on; minä voin 
hyvin”. Omanlaistaan alkuformulaa viljeli kirjailija Charles 
Dickens kirjeissään rakastetulleen: My dear love, My life, 
My dearest Girl, My dearest life. Lähihistorian piiristä 
voidaan mainita kaksi korkean tason kirjeformulaa. 
Jacqueline Kennedy lähetti John F. Kennedyn hautajaisten 
jälkeen 1. joulukuuta 1963 Neuvostoliiton kommunistisen 
puolueen pääsihteerille Nikita HruStöSoville kirjeen, joka 
alkoi sanoin Dear Mr Chairman President. Tästä ei juuri 
poikkea formula Dear Mr Chairman, jolla presidentti 
Donald Trump puhutteli Pohjois-Korean johtajaa Kim Jong- 
unia kirjoittaessaan hänelle kirjeen 24. toukokuuta 2018 
(kirjeen yläreunaan vastaanottajaksi oli merkitty His 
Excellency Kim Jong-un, Chairman of the State Affairs 
Commission of the Democratic People's Republic of Korea). 
Myös puheiden ja kirjoitusten lopetusformuloissa on 
runsaasti valinnanvaraa. Mainittakoon, että 1800-luvun 
Espanjan virkakielessä noudatettiin tarkkoja sääntöjä 
erilaisten fraasien käyttämisessä. Esimerkiksi viranomaisille 
laadituissa kirjelmissä allekirjoituksen edelle tuli merkitä 
nöyryyttä ja alamaisuutta kuvaava lyhenne g.b.s.p. joka 
tulee sanoista gue besa sus pies, ”joka suutelee jalkojanne”. 
Jos joku haluaa käyttää puheensa tai kirjoituksensa 
lopussa latinankielistä sanontatapaa (mikä on 
suositeltavaa), kyseeseen tulee vaikkapa ilmaus Manum de 
tabula eli ”Käsi pois taulusta”. Tällaisen ohjeen antoi 
antiikin Kreikan kuuluisin maalari Apelles, joka sanoi 
olevansa Protogenes-nimistä taiteilijaa parempi ainakin 
siinä suhteessa, ettei viimeistellyt maalauksiaan loputtomiin 
vaan päästi ne ajoissa käsistään. Brittiläinen valtiomies 
William Gladstone otti tämän motokseen, mutta 
englantilaisessa muodossa Hands off. Italiassa vastaava 
formula on Giù le mani ja saksassa Aufhören ist Kunst. 
Varsin yleinen lausahdus puheen päätteeksi on Dixi eli 
”Olen puhunut”. Jos tämä formula tuntuu liian lakoniselta, 


sen asemasta voi käyttää koko lausetta Dixi et salvavi 
animam meam eli ”Olen puhunut ja pelastanut sieluni”. 
Tämä keskiajalta lähtien käytetty lentävä lause pohjautuu 
Hesekielin kirjan kohtaan 3:19, jossa vanhurskasta 
kehotetaan varoittamaan jumalatonta. Tämä voi olla kyllä 
nuhteesta välittämättä ja kuolla synteihinsä, mutta sinä et 
ole siitä enää vastuussa vaan ”olet pelastanut sielusi”. 
Esityksen voi päättää myös Vergiliuksen ilmaukseen sat 
prata biberunt, ”Nurmikko on juonut jo tarpeeksi vettä”, 
jolla voi viitata minkä tahansa työn lopettamiseen. 


Fossiili 


Helsingin yliopistoa edeltäneen Turun akatemian (1640- 
1828) ensimmäisissä dissertaatioissa eli yliopistollisissa 
väitöskirjoissa kulloisenkin teeman tarkastelu oli tapana 
aloittaa esittelemällä aiheen kannalta keskeisen käsitteen 
nominaali- ja reaalimääritelmä. Edellinen oli tieteelliseltä 
nimeltään onomatologia, ja sen osat olivat etymologia eli 
sanan alkuperän selvittäminen, homonymia eli eri asiaa 
merkitsevien sanojen samannäköisyys ja synonymia eli 
samanmerkityksisyys. Toisen osan eli reaalimääritelmän 
nimi oli pragmatologia, jolla tarkoitettiin tutkimuskohteen 
asiasisällön määrittelyä. 

Edellä selostettua akateemista käytäntöä voidaan pitää 
niin hyvänä ja opiksi otettavana, että sitä kelpaa noudattaa 
myös fossiilia koskevassa esityksessä. 

I. ONOMATOLOGIA (Nominaalimääritelmä) 

1. Etymologia 

Fossiili juontaa juurensa latinan verbistä kaivaa, jonka 
teemamuodot (latinaa osaavien tuntema tekninen termi) 
ovat fodio, fodi, fossum, fodere. Tiede- ja 
kulttuuriterminologian kannalta näistä muodoista erityisesti 
kolmannella on merkitystä, koska siihen sisältyy erilaisten 
johdosten muodostamiselle välttämätön elementti foss-. 
Tästä niin sanotusta partisiippivartalosta on peräisin sana 
fossa (kuoppa) mutta myös suffiksilla -ilis/-ile varustettu 
fossile, joka on säilynyt käytännöllisesti katsoen sellaisenaan 
nykypäiviin asti. Antiikin aikana se merkitsi sellaista, mikä 
on kaivettu tai mitä voidaan kaivaa (maasta ylös). 

2. Homonymia 

Suoranaisia homonyymi-ilmauksia fossiili-sanan rinnalla ei 
ole, mutta osittain samannäköinen on fosfori monine 


johdoksineen (fosforoida, fosfaatti jne.). Fosforilla ei ole 
sananalkuisesta yhtäläisyydestään huolimatta mitään 
tekemistä fossiilin kanssa, vaan se pohjautuu kreikan valoa 
tarkoittavaan substantiiviin phos (suom. fos). 

3. Synonymia 

Fossiilin suomenkielisiä synonyymejä ovat kivettymä ja 
jäänne (ks. Pragmatologia). Kun fossiili merkitsee ikäloppua 
tai vanhanaikaista henkilöä, sen synonyymi on ”kalkkis”. 

II. PRAGMATOLOGIA (Asia- eli reaalimääritelmä) 

Fossiilin nykyinen reaalimääritelmä vaihtelee 
sanamuodoltaan jonkin verran eri lähteissä, mutta 
formuloinnin epäyhtenäisyydestä huolimatta se on 
ydinkohdiltaan sama. Fossiili on muinaisaikojen eläinten ja 
kasvien tai niiden osien kivettymä tai muu jäänne, joka on 
säilynyt maa- tai kallioperässä vähintään 
kymmenentuhannen vuoden ajan. Esimerkkeinä fossiileista 
voidaan mainita Siperian jäätyneestä maaperästä löydetyt 
mammutit, eri puolilta maailmaa tavatut hirmuliskojen 
jäänteet sekä meripihkaan takertuneet muinaisajan 
hyönteiset ja kasvit. Eri kielissä tämä sana voidaan kytkeä 
muunkinlaisiin asioihin ja ilmiöihin: esimerkiksi ranskassa 
esiintyy ilmaus littérature fossile. 

Antiikin ajan osalta edellä esitetty pragmatologia näyttää 
hieman toisenlaiselta. Sana fossilis tavataan ensimmäisen 
kerran roomalaisen Marcus Terentius Varron laatimassa 
maanviljelyoppaassa De re rustica, jossa se esiintyy 
adjektiivisessa merkityksessä ja viittaa kallioperästä 
louhittuun suolaan (sal fossilis) vastakohtana 
huonompilaatuiselle merisuolalle (sa! marinus). Plinius 
vanhempi käyttää fossiili-sanaa hiekasta, norsunluusta, 
piestä ja meripihkasta. Ammianus Marcellinuksella ilmaus 
flumen fossile tarkoittaa jälkimmäisen sanan 
perusmerkityksen mukaisesti kanaalia eli kaivamalla 
aikaansaatua vesiväylää. 

Roomalainen historioitsija Tacitus ei käytä fossiili-sanaa, 
mutta hän Germania-teoksessaan kuvaa meripihkaan 


uponneita eläinfossiileja seuraavaan tapaan: 


Voidaan kuitenkin havaita, että meripihka on puun 
pihkaa, koska sen läpi monesti kuultaa tietynlaisia 
maaeliöitä ja jopa siivekkäitä eläimiä, jotka nesteeseen 
takerruttuaan ovat aineen sittemmin kovettuessa jääneet 
sen sisään. Uskoisin siis, että kuten idän syrjäseuduilla, 
missä tihkuu suitsuketta ja balsamia, myös lännen 
saarissa ja maissa on reheviä metsiköitä ja lehtoja, joiden 
mehu läheltä paistavan auringon säteiden pusertamana 
valuu sulassa tilassa läheiseen mereen ja myrskyjen 
voimasta huuhtoutuu vastapäisille rannoille. Jos 
meripihkan ominaisuuksia tutkitaan tulella, se syttyy 
tervaksen tavoin ja palaa rasvaisella ja tuoksuvalla liekillä. 
Sitten se muuttuu tahmeaksi kuin piki tai hartsi. 
(Germania 45,5.) 


Uuden ajan alussa fossiileiksi alettiin kutsua erilaisia maa- 
ja kallioperästä löydettyjä orgaanisia tai epäorgaanisia 
aineksia kuten luita, mineraaleja ja metalleja. Tämän 
tieteenalan uranuurtaja oli saksalainen Georg Bauer, joka 
latinansi nimensä muotoon Georgius Agricola (näin teki 
samoihin aikoihin myös erään Olavi-nimisen pernajalaisen 
maanviljelijän poika, kun hän opintielle lähtiessään otti 
nimekseen Mikael Agricola). Teoksessaan De natura 
fossilium (1546) Agricola käyttää fossiili-sanaa ensimmäisen 
kerran tieteellisessä merkityksessä tarkoittamassa 
mineraaleja, jotka hän luokittelee tarkasti värin, painon, 
läpinäkyvyyden ja muiden ominaisuuksien mukaan. Vielä 
merkittävämpi oli Agricolan kirjoittama De re metallica 
(1556), joka sai 1900-luvulla lisää kuuluisuutta, kun 
Yhdysvaltain presidenttinä 1929-1933 toiminut Herbert 
Hoover (84-kertainen kunniatohtori) käänsi sen englanniksi 
yhdessä vaimonsa kanssa. 

Vaikka Georgius Agricolaa pidetään mineralogian eli 
maankuoren kivilajeja tutkivan tieteen isänä, itse termi 


(yhdyssanan alkuosa tulee varhaiskeltin raakamalmia 
merkitsevästä sanasta *meina) tavataan ensimmäisen 
kerran italialaisen Bernando Cesin postuumina julkaistun 
teoksen otsikossa Mineralogia sive naturalis philosophiae 
thesauri (1636). Tätäkin varhaisempi on suomalaissyntyisen 
Sigfrid Aron Forsiuksen keksimä nimitys minerographia eli 
”mineraalien kuvaus”, jota hän käytti vuonna 1613 painetun 
kirjansa tittelisivulla. 

Fossiileja tutkivan tieteen nimeksi sopisi parhaiten 
oryktologia (lat. oryctologia), koska fossiilin kreikankielinen 
vastine on oryktos ja yhdyssanan molemmat osat ovat 
kreikkaa. Hajanaisia esimerkkejä tämän sanan käytöstä 
tavataankin 1700- ja 1800-lukujen tieteellisessä 
kirjallisuudessa ja tuon ajan sanakirjoissa, mutta sittemmin 
se on joutunut unohduksiin nykykreikkaa lukuun ottamatta. 
Oryktologia-nimityksen kilpailijana esiintyi samoihin 
aikoihin myös fossi(lo)logia, mutta tätä termiä on pidettävä 
hybridin rakenteensa (yhdysosat ovat peräisin eri kielistä) 
takia hieman epäkorrektina. 

Uuslatinan sana palaeontologia on peräisin vuodelta 
1823. Tähän neologismiin ei liity enää mielikuvaa 
kaivamisesta, vaan siinä korostuu fossiilin muinaisaikainen 
alkuperä. Uudismuodoste koostuu kolmesta kreikan 
sanaelementistä: palaios (vanha); on, genetiivi ontos (olio); - 
logia (oppi jostakin) (ks. P1oLOogcla). Antiikin kreikassa 
tunnettiin vain muutama palaio-alkuinen yhdyssana, eikä 
tätä yhdysosaa koskaan lainattu latinaan. Uudella ajalla 
kreikkalais-latinalainen palaeo- heräsi uudelleen eloon, kun 
ranskalainen benediktiiniläismunkki Bernard de 
Montfaucon julkaisi Pariisissa antiikin kreikan 
kirjoitusmuotoja koskevan teoksen Palaeographia Graeca 
(1708). Tästä sananmuodostusmalli levisi 1800- ja 1900- 
luvuilla luonnontieteelliseen terminologiaan ja erityisesti 
geologisia aikakausia koskeviin nimityksiin, joissa etuliitettä 
pal(a)eo- (saks. paläo-, ransk. pal6o-) käytetään 
vastakohtana yhdysosilla meso- (keski-) ja neo- (uusi-) 


varustetuille sanoille. Esimerkiksi kivikausi jaetaan 
paleoliittiseen, mesoliittiseen ja neoliittiseen ajanjaksoon. 

Kaikkein merkittävimpiä fossiililöydöksiä ovat 
dinosaurusten eli hirmuliskojen jäänteet. Dinosaurus on 
kreikkalaisista osista koostuva uuslatinan sana, jonka 
yhdysosa dino- tulee kreikan pelottavaa tarkoittavasta 
adjektiivista deinos ja loppuosa taas sisiliskoa merkitsevästä 
substantiivista sauros. Nimitys luotiin vuonna 1841, ja sen 
isä on englantilainen tiedemies Richard Owen, joka erotti 
dinosaurukset ensimmäisen kerran omaksi ryhmäkseen. 
Ensimmäinen dinosauruksen luu löydettiin 1600-luvulla 
Englannista Oxfordin läheltä. Tutkimusjohtaja katsoi 
kuitenkin, että tuo fossiili oli jäänne niiden norsujen luista, 
joita roomalaiset olivat aikoinaan tuoneet sotajoukkojensa 
mukana Britanniaan. Hänen myöhemmin eläneet 
kollegansa identifioivat sen kuitenkin Megalosauruksen 
luuksi. Uusimpiin fossiililöytöihin kuuluu kaikkien 
nykylintujen esiemon kallo, joka löytyi pienestä 
merisedimentin palasesta Belgian ja Hollannin rajalta 
keväällä 2020. Fossiili sai tieteelliseksi nimekseen 
Asteriornis maastrichtensis. 

Meidän päivinämme fossiili on levinnyt paleontologien 
ammattisanastosta jokapäiväiseen kielenkäyttöön. 
Arkikielessä myös elävää ihmistä kutsutaan joskus 
leikillisesti tai pilkallisesti fossiiliksi, kun häntä pidetään 
ikäloppuna tai mielipiteiltään vanhanaikaisena. Niinpä Ison- 
Britannian pääministeri Margaret Thatcher luonnehti 1980- 
luvulla Neuvostoliiton uutta johtajaa eläväksi fossiiliksi 
(living fossile). Tutuksi on tullut etenkin adjektiivi 
fossiilinen, joka esiintyy muun muassa ilmauksessa 
”fossiiliset polttoaineet”, jolla tarkoitetaan Öljyä, kivihiiltä, 
maakaasua ja turvetta. 


Galaksi 


Tähyillessään öiselle tähtitaivaalle ja havaitessaan siellä 
himmeänä välkehtivän valosumun muinaiset esi-isämme 
mielsivät tuon vyöhykkeen eri tavoin. Suomalaiset uskoivat 
näkevänsä siinä pyhän linnun eli joutsenen lentoreitin 
taivaankannen halki lintukotoa kohti, joten he nimittivät sen 
Linnunradaksi; virolaisilla vastaava sana on Linnutee. Koska 
skandinaavit hahmottivat tuon vanan lumiseksi talvitieksi, 
he antoivat sille tähän viittaavan nimen, joka esiintyy vielä 
nykyisinkin skandinaavisissa kielissä (ruots. Vintergatan, 
kirjanorj. Vintergaten, isl. Vetrarbrautin). 

Antiikin aikana Linnunrataa pidettiin milloin auringon 
kulkuväylänä tai jumalten asuntoon johtavana valtatienä, 
milloin taas eräänlaisena Elysionin kenttänä, jossa 
onnellisten sielut viettivät huolettomina aikaansa. Jotkut 
olivat erottavinaan siinä kahta taivaanpuoliskoa yhdistävän 
valkean sidenauhan. Pythagoraan oppeja kannattaneiden 
filosofien mukaan ilmiön oli saanut aikaan toiseen paikkaan 
lentänyt tähti, joka oli jättänyt jälkeensä kaarevan 
tulivanan. Aristoteles puolestaan katsoi, että kyse oli maan 
pinnalta haihtuneesta palavasta höyrystä. 

Nykyajan tietämyksen näkökulmasta nerokkaimmaksi 
havaintojen tekijäksi ja ajattelijaksi osoittautui Thessalian 
Abderasta kotoisin ollut ja myös atomiopin kehittäjänä 
ansioitunut filosofi Demokritos. Vaikka abderalaisia pidettiin 
yleisesti typeryksinä, Demokritos päätyi pohdiskeluissaan 
siihen lopputulokseen, että Linnunrata ja sen valo koostuu 
monilukuisista, lähelle toisiaan ahtautuneista tähtijoukoista. 
Tämän seikan todensi kaukoputkellaan ensimmäisen kerran 
Galileo Galilei vuonna 1610. Nykyiset astronomis- 
kosmologiset näkemykset puoltavat Demokritoksen teoriaa 


ja Galilein havaintoja, sillä Linnunradan (joka on 
viimeisimpien tietojen mukaan perunalastun muotoinen) 
sanotaan todellakin sisältävän epälukuisen määrän tähtiä - 
puhutaan monista miljardeista. 

Linnunradan nähdäkseen on asuttava maalla tai 
lähdettävä kuuttomana yönä pois kaupungin valoista. 
Oppineiden mukaan kyseessä on galaksi, johon oma 
aurinkokuntamme planeettoineen kuuluu. Tämän lisäksi 
maailmankaikkeudessa on suunnaton joukko muita 
galakseja eli valtavia tähtien, kaasujen ja pölypilvien 
muodostamia kosmisia rakenteita. Mitä galaksi oikeastaan 
merkitsee ja mikä on sen syntyhistoria, käy ilmi antiikin 
mytologiasta. 

Koko kreikkalaisen jumalgallerian puhtaimmin 
kreikkalainen jumaluus oli Zeuksen kolmas puoliso Hera 
(roomalaisilla Iuno), jonka kultti oli voimakkaimmillaan 
Peloponnesoksella ja nimenomaan Argoliksessa. 
Jumalattaren nimi merkitsee herratarta ja on sukua 
sankaria tarkoittavalle heros-sanalle. Hera oli kaunis ja 
ylpeä maan ja taivaan kuningatar, jota kaikki muut jumalat 
ja jumalattaret peläten kunnioittivat. Hän profiloitui ennen 
muuta siveellisen järjestyksen, laillisen avioliiton ja 
synnytyksen jumalattarena samoin kuin naisten oikeuksien 
ja emansipaation puolustajana. Vallan merkkinä Hera piti 
päässään diadeemia, jota koristi hänen lempilintuihinsa 
kuulunut käki, koska Zeus oli pariskunnan kihlausaikana 
muuttanut itsensä käeksi morsiamen kunniaksi 
(huhupuheiden mukaan nuo kaksi olivat olleet salaisessa 
rakkaussuhteessa jo titaanien aikakaudella). Naimisiin Zeus 
ja Hera menivät käen kukunnan aikaan kesäkuussa, mistä 
syystä roomalaiset antoivat kesäkuulle nimen mensis Iunius 
(Junon kuukausi; vrt. esimerkiksi ruots. juni). Avioliitto 
osoittautui riitaiseksi, koska Hera oli miehelleen 
mustasukkainen väittäen tämän olevan liiaksi kiintynyt 
maallisiin naisiin, niin kuin olikin. 

Hera jätti jälkimaailmalle itsestään pysyvän jäljen, joka 


näkyy koko aurinkokunnassa. Episodin taustalla ovat 
jumalpariskunnan tulehtuneet aviolliset suhteet. Zeus 
halusi kuuluisimmalle lehtolapselleen Herakleelle 
kuolemattomuuden, joten hän asetti lapsen nukkumassa 
olleen Heran rinnoille imemään jumalattaren 
kuolemattomaksi tekevää maitoa. Hera kuitenkin heräsi 
äkkiarvaamatta unestaan ja työnsi pienokaisen pois luotaan 
niin rajulla liikkeellä, että osa maidosta purskahti taivaalle, 
jossa se näkyy edelleen ”maitotienä” eli linnunratana. 

Maidon nimitys antiikin kreikassa oli gala (nykyinen 
”gaala” suuren iltapukutilaisuuden nimenä ei tarkoita 
kuitenkaan maitojuhlaa, vaan kyseessä on eri sana), 
latinassa lac. Sen yhteyteen liitettiin erilaisia adjektiiveja 
riippuen siitä, millaista maidon ominaisuutta kulloinkin 
korostettiin. Vanhin on Homeroksesta lähtien tavattu leukon 
(valkea). Jostain aivan poikkeuksellisen harvinaisesta ja 
hienosta herkusta kreikkalaiset käyttivät ilmausta gala 
ornithion (linnunmaito). Terminologian historian kannalta 
tärkeämpi kuin perusmuoto oli gala-sanan taivutusvartalo 
galakt- (lat. lact-) muun muassa siksi, että siitä johdettiin 
uusia sanoja, esimerkiksi galaktopotai, jolla antiikin 
kirjoittajat tarkoittivat maidonjuontia suosivia 
paimentolaiskansoja. Yksi johdoksista oli Linnunrataa 
merkitsevä substantiivi galaktias ja sen rinnakkaismuoto 
galaksias. Latinaan tämä sana lainattiin 400-luvulla jKr. 
sellaisenaan, joskin käännöskielen oikeinkirjoituksen 
mukaisessa muodossa galaxias. 

Kertomus Heran maidon muuttumisesta Linnunradaksi 
olisi sopinut hyvin roomalaisen runoilijan Ovidiuksen 
aihevalikoimaan, koska hän julkaisi Muodonmuutoksia- 
nimisen (Metamorphoses) runokokoelman, joka sisälsi 
suuren joukon erilaisia mytologisia muodonmuutostarinoita. 
Esillä olevaa myyttiä Ovidius ei kuitenkaan tarkemmin 
käsitellyt, mutta hänen merkityksensä tähän aiheeseen 
liittyvän terminologian kehittämisessä on tärkeä ja 
kauaskantoinen. Muodonmuutosten ensimmäisessä kirjassa 


hän kääntää kreikan galaksi-sanan latinaksi sanaparilla via 
lactea eli ”maitotie”, joka on säilynyt nykykieliin asti lähes 
sellaisenaan (esim. ital. Via Lattea; ransk. Voie lactée) tai 
käännöslainana (esim. engl. Milky Way; saks. Milchstrasse). 
Portugalissa käytetään Via láctea -ilmaisun ohella termiä 
Caminho de Santiago, jonka vastine keskiajan latinassa oli 
via Sancti Iabobi eli ”Pyhän Jaakobin tie”. Tällä tarkoitettiin 
alkuaan sitä kuuluisaa pyhiinvaellusreittiä, jonka 
määränpää on Luoteis-Espanjassa sijaitseva ja apostoli 
Jaakobille omistettu Santiago de Compostelan kaupunki. 

Koska linnunratoja tunnettiin ensin vain yksi, sen nimitys 
oli Auringon ja Kuun tapaan erisnimen luonteinen ja 
yksiköllinen (Galaxias / Via Lactea). Kun tähtitieteilijöille 
sittemmin selvisi, että linnunratoja onkin paljon enemmän, 
jopa satoja miljoonia, myös monikkomuotoa alettiin tarvita 
(kielenkäyttö on niin suuripiirteistä ja epätäsmällistä, että 
yhdellä ja samalla monikkomuodolla viitataan erotuksetta 
kahteen galaksiin ja moneen miljoonaan galaksiin). 
Tietämyksen lisäännyttyä oma Linnunratamme oli syytä 
erottaa muista galakseista. Saksan kielessä ero näkyy siinä, 
että omaan aurinkokuntaamme kuuluva Linnunrata on 
erisnimen kaltainen Galaxis (ilman monikkoa), kun muihin 
galakseihin viitattaessa käytetään muotoa Galaxie 
(monikossa Galaxien). 

Suuren yleisön tietoisuudessa galaksi ja sen 
adjektiivijohdannainen galaktinen on saanut 
ajankohtaisuutta ennen muuta tieteiskirjallisuudessa ja - 
elokuvissa. Erityisen kuuluisa on yhdysvaltalaisen George 
Lucasin luoma elokuvasarja Star Wars, jossa kuvaillaan eri 
hahmojen seikkailuja kaukaisissa galakseissa ja puhutaan 
galaktisista yhteentörmäyksistä. 

Galakseja koskevat mittasuhteet ovat niin valtavia, että 
termi tarjoaa otolliset lähtökohdat suurisuuntaisiin ja 
yltiöpäisiin ilmauksiin, joita suositaan mainosmaailmassa ja 
liike-elämän piirissä. Yhdysvaltalainen 
lentokoneteollisuuskonserni Lockheed rakensi 1968 yhden 


maailman suurimmista rahtiliikenteeseen tarkoitetuista 
sotilaslentokoneista ja antoi konetyypille nimen Lockheed C- 
5 Galaxy. Tämäntyyppinen kone, jonka avulla USA toimitti 
sotatarvikkeita Israelille Jom kippur -sodan aikana 
lokakuussa 1973, pystyy kuljettamaan kokonaisen 
sotilasosaston panssarivaunuineen. Haluttaessa siihen 
voitaisiin lastata esimerkiksi 78 000 viinipulloa, 328 
miljoonaa aspiriinitablettia tai 2 400 000 golfpalloa. Tämä ei 
kuitenkaan vielä riittänyt, vaan sen rinnalle valmistettiin 
2010-luvulla uudempi versio, jolla on vielä komeampi nimi 
C-5M Super Galaxy. Sen on määrä palvella maataan vuoden 
2040 tienoille asti. 


Gastronomia 


Vatsan nimitys antiikin kreikassa oli gaster (taiv. gastr-). 
Tästä johdettiin parisenkymmentä etuliitteellä gastr- 
gastri-, gastro- varustettua yhdyssanaa, joista toiset 
viittasivat syömiseen tai juomiseen, kuten Hippokrateella ja 
Platonilla tavattu gastromargia eli ahmiminen, toiset taas 
vatsavammojen hoitoon, kuten Galenoksen gastorrhaphia 
eli vatsan ompelu. Samantapainen yhdyssana on 
gastronomia, joka tunnetaan sisilialaisen runoilija 
Arkhestratoksen laatiman runon nimenä. Teos oli 
tarkoitettu tuon ajan herkkusuiden käsikirjaksi, joten 
termillä ymmärrettiin maittavan ruoan valmistustaitoa ja 
kykyä nauttia sen suomasta hersyvästä makuelämyksestä. 
Latinaan sanaa ei lainattu, ja se jäi muutoinkin unohduksiin, 
kunnes ranskalaiset kiinnostuivat siitä uudella ajalla. 

Kukaan niin sanotun ranskalaisen keittiön (cuisine 
francaise) edustaja ei saa kuitenkaan kunniaa tämän 
sivistyssanan renessanssista, vaan ansion siitä korjaa Joseph 
Berchoux, joka oli Arkhestratoksen tapaan runoilija mutta 
myös humoristi. Hän julkaisi runoteoksen nimeltä La 
gastronomie ou l'homme des champs à table eli 
”Gastronomia eli maalaismies ruokapöydässä (1801). Vaikka 
tekijä lausuu kirjansa alussa Oui nous dölivrera des Grecs 
et des Romains? eli ”kuka vapauttaa meidät kreikkalaisista 
ja roomalaisista”, hän pelastaa silti unohduksista kreikan 
gastronomia-sanan ja asettaa sen jopa runokirjansa 
otsikoksi. Berchoux'n teos on kuuluisa aiheeseen liittyvistä 
aforismeistaan, esimerkiksi Un poème jamais ne valut un 
diner eli ”Runo ei ole koskaan vetänyt vertoja 
päivällisaterialle”. 

Gastronomisten kysymysten yhteyteen kuuluvat kokit ja 


kulinaariset nautinnot. Nämä molemmat kulttuurisanat ovat 
lähtöisin latinan kielen keittää-verbistä coguere. ”Kokki” on 
muunnos latinan keittäjää merkitsevästä substantiivista 
coguus (cocus) ja ruoanlaittotaitoon viittaava adjektiivi 
kulinaarinen (lat. culinarius) tulee keittiö-sanan (lat. culina) 
kautta tuosta samasta verbistä. Useimmista Euroopan 
kielistä poiketen nykykreikka on säilyttänyt vanhan 
omakielisen kokki-sanansa mageiros (nykykreik. mageras), 
joka alkuaan merkitsi teurastajaa. Antiikin ajan Roomassa 
kokkien ammattikunta nautti suurta arvostusta, ja heidän 
palveluksensa olivat kalliita. Teoksessaan Naturalis historia 
eli ”Luonnonhistoria” Plinius vanhempi kertoo (9,67) 
ylellisyydenhaluisten ihmisten valittaneen, että yhdestä 
kokista piti maksaa enemmän kuin kolmesta hevosesta, 
vaikka aiemmin tuon ammattimiehen oli voinut palkata 
yhden hevosen hinnalla. 

Antiikin roomalaisten ruokailutavat olivat ensin varsin 
vaatimattomia, mutta ensimmäisellä vuosisadalla eKr. 
ylellisyys alkoi lisääntyä. Vuoden 70 tienoilta eKr. tunnetaan 
eräitä pitoja varten laadittu ruokalista, jonka alkupaloina 
(gustatio) mainitaan merisiili, tuoreet osterit, erilaiset 
simpukkalajit, parsan kera tarjotut rastaat ja kanat, osteri- 
ja simpukkamuhennokset, metsäkauriin ja villisian kyljykset, 
paistettu kana sekä etanat. Pääruokaan (caput cenae) 
kuuluvia lajikkeita olivat sian utareet, sian pää, kalapasteija, 
sikaviillokki, ankanpaisti, keitetty ankka, jänispaisti ja 
paistettu kana. Jälkiruoaksi (mensa secunda) tarjoiltiin 
jauhopuuroa. Tämä oli vielä suhteellisen vaatimaton menu 
verrattuna vähän myöhemmin eläneen Luculluksen 
tarjoamiin pitoihin. 

Roomalainen sotapäällikkö ja valtiomies Lucius Licinius 
Lucullus oli upporikas aristokraatti, jonka ylellinen ja 
tuhlaileva elämäntapa muodostui sananparreksi (vielä 
nykyään ”lukullinen” merkitsee herkullista ja ylellistä). 
Hänellä sanotaan olleen toistakymmentä huvilaa, joihin hän 
palkkasi parhaat kokit juhlaruokia valmistamaan. Talossaan 


hänellä oli useita ruokasaleja, joiden pöydät olivat 
yllätysvieraiden varalta aina valmiiksi katettuina. Kaikkein 
ylellisin ja kaikkein arvovaltaisimmille pöytävieraille 
tarkoitettu ruokailutila oli nimeltään Apollo-sali (tämä sopii 
meidänkin aikanamme juhlasalin nimeksi). Luculluksen 
pysyvä ansio Euroopan gastronomian historiassa on 
kirsikan (lat. cerasus) tuominen itäisiltä mailta Roomaan, 
jonka puutarhoista sen viljely ja tuntemus levisi pian eri 
puolille Eurooppaa. 

Aristokraattisen Luculluksen nousukasmaisena 
vastineena voidaan mainita Trimalkio, fiktiivinen mutta 
luultavasti todellisuutta jotenkin vastaava hahmo, jonka 
käsissä gastronomia rappeutui hillittömäksi mässäilyksi. 
Roomalaisen kirjailijan Petroniuksen laajaan 
satiiriromaaniin sisältyy kuvaus Trimalkion pidot, jossa 
kerrotaan eräässä Campanian pikkukaupungissa 
järjestetyistä ylellisistä päivällisistä. Pitojen isäntä Trimalkio 
oli rikas mutta sivistymätön vapautettu orja, joka halusi 
tehdä vauraudellaan ja erinomaisuudellaan vaikutuksen 
ulkopuolisiin. Alkupalatarjottimella nähtiin pronssinen 
pienoisaasi, jonka selässä oli haarapussi valkoisine ja 
mustine oliiveineen. Lisäksi tarjolla oli hunajalla 
maustettuja ja unikonsiemenillä siroteltuja pähkinähiiriä, 
hopeiselle parilalle asetettuja lämpimiä makkaroita sekä 
syyrialaisia luumuja granaattiomenoiden kera. Eturuokien 
joukossa tarjoiltiin eriskummallinen kehärakennelma, jossa 
tarjottimelle oli sijoitettu kaksitoista taivaanmerkkiä 
kullekin sopivine ruokalajeineen. Härän päällä oli 
häränlihaa, ja vaa'an päälle oli asetettu oikea vaaka, jonka 
toisessa kupissa oli leivos ja toisessa kakku, ja skorpionin 
päällä nähtiin pieni merikala. Toisella tarjottimella oli 
valtava paistettu villisika, jonka päässä oli vapautettujen 
orjien tunnus, fryygialaismyssy, ja jonka torahampaista 
riippui kuivilla ja tuoreilla taateleilla täytettyjä koreja. Kun 
kokki leikkasi villisian auki, sen sisältä lensi ulos rastaita, 
jotka otettiin heti kiinni ja valmistettiin tuoreeltaan 


pöytävieraille. Tästä pidot jatkuivat vielä pitkälti eteenpäin 

erilaisine herkkuineen ja ohjelmanumeroineen. 
Pohtiessaan, miten pidot saadaan parhaiten onnistumaan, 

roomalainen Gellius kirjoittaa Varroa siteeraten: 


Itse pidot onnistuvat kaikin puolin hyvin, jos niiden neljä 
perusedellytystä ovat kunnossa: pöydän ääreen on 
kokoontunut mukavia ihmisiä, paikka on hyvin valittu, 
ajankohta on sopiva ja valmistelut on tehty huolellisesti. 
Pöytävieraiksi ei pidä kutsua liian puheliaita ihmisiä mutta 
ei tuppisuitakaan, koska puheliaisuus kuuluu torille ja 
oikeussaleihin, hiljaisuus taas makuuhuoneeseen mutta ei 
päivällisille. Pöytäpuheet eivät saa kosketella kovin 
ahdistavia tai monimutkaisia asioita, vaan niiden on oltava 
ilahduttavia ja hauskoja, sellaisia, joiden viehätykseen ja 
nautinnollisuuteen liittyy myös hyötyä, niin että mielemme 
saa niistä virkistystä ja iloa. Näin käy todella silloin, jos 
keskustelemme sellaisista yleisinhimillisistä kysymyksistä, 
joiden käsittelyyn ei ole aikaa Forumilla eikä 
ammatinharjoituksen yhteydessä. Pitojen isännän tulee 
pukeutua mieluummin vain siisteihin, mutta ei liian 
hienoihin vaatteisiin. (Noctes Atticae 13,11,3-5.) 


Miten Rooman keisarit suhtautuivat gastronomisiin 
kysymyksiin? 

Gaius Iulius Caesar ei ollut muodollisesti keisari mutta 
silti oman aikansa Rooman merkittävin vallankäyttäjä. 
Hänen ottopojastaan tuli Augustuksen nimellä valtakunnan 
ensimmäinen keisari. Suetonius mainitsee Caesarin olleen 
hyvin pidättyväinen viinin juomisessa, ja erään toisen 
lausunnon mukaan hän oli ainoa, joka ryhtyi selvin päin 
tekemään vallankumousta. Hänen suhtautumistaan ruokaan 
kuvaa eräs tapaus: kun muuan pitoisäntä tarjosi hänelle 
kerran härskiintynyttä ruokaöljyä eivätkä muut 
pöytävieraat siihen koskeneet, Caesar pyysi sitä itselleen 
runsain määrin lisää, jotta ei näyttäisi siltä kuin hän moittisi 


isäntää huolimattomuudesta tai maalaismaisuudesta. 

Keisari Augustus moitti ankarin sanoin kansaa, joka valitti 
viinin puutetta ja kalleutta, sanoen: ”Vävyni Agrippa on 
rakennuttanut monta vesijohtoa ja pitänyt näin ollen kyllin 
hyvää huolta siitä, ettei kenenkään tarvitse kärsiä janoa.” 
Augustuksen seuraaja keisari Tiberius halusi edistää 
julkista säästäväisyyttä omalla esimerkillään tarjoamalla 
juhlaillallisilla usein edellisen päivän ruokia, jotka oli jo 
osittain syöty. Kerran hän käski tuoda ruokapöytään villisian 
puolikkaan sanoen, että siihen sisältyivät kaikki ne samat 
ainekset, jotka olivat kokonaisessakin. Keisari Caligula 
tarjoili juhla-aterioita erään Velitraessa (nyk. Velletri) 
kasvavan laakean plataanipuun oksilla, joiden keskelle oli 
asetettu penkkejä ja pöytiä niin, että tuon puun oksisto 
muodosti ruokasalin yli kymmenelle pitovieraalle. Tätä 
paikkaa Caligula nimitti pesäkseen. Keisari Claudius taas 
halusi syödä ja juoda viiniä milloin tahansa ja missä tahansa. 
Istuessaan kerran oikeutta Augustuksen forumilla hän tunsi 
nenässään ruoanhajua, sillä Salii-papeille oltiin 
valmistamassa lounasateriaa läheisessä Marsin temppelissä. 
Keisari nousi heti tuomarinkorokkeeltaan, meni ylös 
pappien luo ja asettui aterioimaan heidän kanssaan. 

Keisari Hadrianuksen mieliruokaa oli neljän ruokalajin 
tetrapharmacum, joka koostui sian utareista, fasaanista, 
riikinkukosta ja viljakakkujen kera tarjotusta kinkusta (kun 
viidenneksi ainesosaksi lisättiin villisika, koostumus sai 
nimen pentapharmacum). Keisari Getan tapana oli tarjota 
ruokia, joiden nimet alkoivat samalla alkukirjaimella: kun 
kyse oli A-päivällisistä, menun muodostivat anser eli hanhi, 
apruna eli villisika, anas eli ankka ja niin edelleen. Erityisen 
runsaita olivat P-banketit, sillä niiden ruokalistaan kuuluvia 
aineksia olivat ainakin pavus eli riikinkukko, perdix eli 
peltopyy, perna eli kinkku, piscis eli kala, porcellus eli 
porsas, ja pullus eli kananpoika. F-ruokia (tähän ryhmään 
laskettiin myös Ph-) olivat farrata eli jauhopuuro, ficus eli 
viikuna ja phasianus eli fasaani 


Antiikin ajalta meidän päiviimme asti säilyneiden 
gastronomisten teosten joukossa on mainittava erityisesti 
Apiciuksen keittokirja. Se on saanut nimensä Augustuksen 
ja Tiberiuksen aikana ensimmäisellä vuosisadalla eläneen 
Marcus Gavius Apiciuksen mukaan, jota pidetään Rooman 
kuuluisimpana herkkusuuna. Suurin osa teoksen sisällöstä 
on peräisin 3000-luvulta, ja vain noin kolmannes perustuu 
Apiciuksen alkuperäistekstiin. Esimerkkinä teokseen 
sisältyvistä ruokaresepteistä mainittakoon Apiciuksen 
tapaan valmistetun herneisen sipulimakkarakeiton 
valmistusohje: ”Ota puhdas kattila ja keitä siinä herneitä; 
lisää mukaan savustettuja makkaranpalasia, sianmakkaraa, 
kinkkua ja kuivatettua sipulia (...) keitä hiljaisella tulella, 
minkä jälkeen ruoan voi tuoda pöytään.” 

Merkittävä lähde on myös kreikkalaisen lääkärin 
Anthimuksen laatima latinankielinen keittokirja, jossa 
kiinnitetään huomiota erityisesti ruokien terveydellisiin 
vaikutuksiin. Teokseen sisältyy muun muassa 
seuraavanlainen ohje: 


Lampaanliha on myös usein nautittuna soveliasta sekä 
tavallisen liemen kera että paistina, mikäli sen paistaa 
kaukana tulesta. Jos nimittäin sitä pidetään liian lähellä 
tulta, liha palaa ulkopuolelta mutta jää raa'aksi sisältä ja 
on näin ollen pikemmin vahingollista kuin soveliasta 
syötäväksi. Mutta, kuten sanottu, kaukana ja kauan: näin 
se tulee ikään kuin haudotuksi. Paistamisen aikana lihaa 
on kostutettava suolan ja viinin sekoituksella käyttämällä 
voitelemiseen sulkaa. (De observatione ciborum 4.) 


Glamour 


Suomalaiset tuntevat kyllä sanan glamuuri, mutta se ei 
näytä saaneen kielessämme virallista asemaa, koska 
sanakirjoissa ja muissa hakuteoksissa sen asemasta esiintyy 
englanninkielinen muoto glamour. Samoin on laita monessa 
muussa kielessä, esimerkiksi saksassa ja italiassa. 
Eräänlaista kompromissia näiden kahden sanamuodon 
välillä edustaa käytäntö, jonka mukaan englanninkielistä 
muotoa taivutetaan suomalaisittain. Näin on menetelty 
esimerkiksi teoksessa nimeltä Ei pelkkää glamouria (2018), 
joka ilmestyi ulkoministeriön satavuotisjuhlien kunniaksi. 

Glamourin selitetään merkitsevän lumousta, tenhoa ja 
viehätysvoimaa. Erityisen yleinen tämä sana on ilmauksessa 
glamour girl. Tällä tarkoitetaan valokuvauksellista revyy- tai 
elokuvatähteä, joka sopii ulkoisilta ominaisuuksiltaan (usein 
Hollywoodin mittapuun mukaan) kansikuvatytöksi (vrt. pin- 
up girl). Harvinaisempi sanapari on glamour boy, jota on 
sovellettu kiehtovaa ja epätavallista, joskus suorastaan 
jännittävää ja vaarallista elämää viettäviin miehiin, kuten 
RAF:n eli Ison-Britannian kuninkaallisten ilmavoimien 
lentäjiin. - Hiljattain julkisuuteen tuli tieto Helsingin 
seudulla nähdystä glamour-sorsasta. Nimitys viittaa hyvin 
värikkääseen mandariinisorsaan, joka näyttäytyi 
poikkeuksellisesti Vantaalla, vaikka sen normaali asuinalue 
sijaitsee Aasiassa. 

Glamour-sana tavataan 1720-luvulta lähtien Allan 
Ramsayn ja muiden skotlantilaisten runoilijoiden teoksissa, 
joskin he käyttivät siitä vanhempia muotoja kuten glamer ja 
gramarye. Fnglannin kirjallisuuteen tämä sana alkoi 
vakiintua 1830-luvulla skotlantilaisen romaanikirjailijan Sir 
Walter Scottin ansiosta. Hän tulkitsee tuon termin 


latinankielisellä ilmaisulla deceptio visus 
(silmänkääntötemppu) ja tarkoittaa sillä sellaista noituutta 
hipovaa lumoamiskykyä, jota pidettiin erityisesti 
romanikansalle tyypillisenä piirteenä. Glamour-sanan 
varhaisempi versio gramarye paljastaa jo selvemmin termin 
etymologisen lähtökohdan, joka on kielioppia tarkoittava 
kreikan sana grammatike (lat. grammatica). Kielellinen 
kehitys, jossa niin sanottu likvida-äänne r muuttuu toiseksi 
likvidaksi 1 (gram- > glam-), näkyy myös latinan peregrinus- 
sanassa (ulkomaalainen), josta on tullut italian pellegrino 
(pyhiinvaeltaja). Miten grammatiikka tuli merkitsemään 
taianomaista tenhovoimaa, selittyy siten, että luku- ja 
kirjoitustaidottomien ihmisten mielestä kirjoitetuissa 
teksteissä, joita he eivät ymmärtäneet, oli jotain noituuteen 
verrattavaa maagista voimaa. 

Maallikoiden ja asiaan vihkiytymättömien mielessä 
saattaa muutenkin herätä ajatus, että jossain heille täysin 
vieraassa tieteenalassa piilee joitain salaperäisiä 
ominaisuuksia. Tämä käsitys elää jossain määrin 
nykyäänkin. Kun tuollainen mystiseltä tuntuva oppiaine oli 
keskiajan oppimattomien ihmisten silmissä grammatiikka, 
meidän päivinämme se on vaikkapa matematiikka. Näin 
voidaan päätellä siitä, että televisiossa esitetään aina silloin 
tällöin dokumenttiohjelma nimeltä Matematiikan taikaa. 

Glamourin etymologinen peruselementti on kreikan 
gramma (mon. grammata), joka merkitsee yksikössä 
kirjainta ja monikossa kirjoituksia (suomen ”Raamattu” on 
sama sana). Grammatiikalla (kreik. tekhne grammatike) 
tarkoitettiin Kreikassa alun perin kirjainten hallintaa ja siitä 
johtuvaa lukutaitoa, kunnes tämä käsite laajeni 
merkitsemään kielen ja kirjallisuuden tutkimusta 
yleisemminkin. Ensimmäisen kreikan kieliopin laati 
Rodoksella toiminut grammatiikan ja kirjallisuuden opettaja 
Dionysios Traakialainen, jonka teos Tekhne grammatike 
vaikutti suuresti sekä antiikin ajan kreikan ja latinan 
kielioppeihin että niiden kautta myös myöhempiin tämän 


aineen oppikirjoihin. Dionysiokselle grammatiikka oli tiede, 
joka käsitteli kaikkia kirjallisen teoksen täydelliseen 
tulkintaan liittyviä kysymyksiä. Käsitys, jonka mukaan 
grammatiikka sisältää sekä kielen että kirjallisuuden 
opetuksen ja tutkimuksen, säilyi myöhäisantiikin ajalle ja 
jossain määrin aina keskiaikaan asti. Kirkkoisä ja merkittävä 
tietokirjailija Augustinus jakaa grammatiikan opetuksen 
kolmeen osaan, joista viimeinen ja samalla täydellisin vaihe 
käsittää kirjallisuuden ja historian. Tästä johtuu muun 
muassa se, että 1100-luvun lopulla elänyt tanskalainen 
historioitsija Saxo, jonka teoksessa Gesta Danorum 
(Tanskan historia) esiintyy ensimmäisen kerran Hamlet- 
tarina, sai lisänimen ”Grammaticus” (eikä esimerkiksi 
”Historicus”). Meidän aikanamme grammatiikka-käsite on 
supistunut merkitsemään yksinomaan kielioppia, eikä 
kirjallisuudentutkimus kuulu enää sen piiriin. Syynä tähän 
on se, että myöhäisantiikin vaikutusvaltaiset kieliopintekijät 
Donatus ja Priscianus hyväksyivät grammatiikan 
opetusalaan ainoastaan kieliopin ja Augustinuksen 
määritelmää noudattamatta jättivät kirjallisuuden ja 
historian sen ulkopuolelle. 

Antiikin Rooman kolmivaiheisessa koulujärjestelmässä 
(ks. koutu) grammaatikko (grammaticus) oli keskiasteen 
opettaja, jonka tehtäviin kuului kielen ja kirjallisuuden 
opettaminen. Grammatiikka oli ensimmäinen niin sanotuista 
seitsemästä vapaasta taidosta (septem artes liberales), 
joiden opiskelemisen katsottiin sopivan vapaasyntyiselle 
miehelle. Tämän opintokokonaisuuden ensimmäinen vaihe 
koostui kolmesta humanistisesta taidosta (trivium), jotka 
olivat grammatiikka, retoriikka ja dialektiikka, sekä neljästä 
matemaattisesta aineesta (guadrivium), joihin kuuluivat 
aritmetiikka, geometria, astronomia ja musiikki. Koska luku- 
ja kirjoitustaito opittiin jo alkeiskoulussa, grammaatikko 
saattoi opettaa jonkin verran myös retoriikan ja dialektiikan 
alkeita samoin kuin matemaattisia aineita. Käytännössä 
suurin osa ajasta kului kielioppiasioiden oppimiseen ja 


klassisten runoilijoiden tuotantoon perehtymiseen. Moderni 
piirre tämän vaiheen koulunkäynnissä oli kaksikielisyys eli 
vieraan kielen tuominen opetusohjelmaan oman äidinkielen 
lisäksi. Roomalaisajan lapsille tämä vieras kieli oli kreikka, 
jolloin oppilaat perehdytettiin Kreikan kirjallisuuden suuriin 
mestareihin kuten Homerokseen ja näytelmärunoilijoihin. 
Roomalaisista kirjailijoista kouluopetuksessa suosittiin 
Terentiusta, Vergiliusta, Sallustiusta ja Ciceroa. 

Antiikin ajan grammaatikoissa ei ollut kansalaisten 
silmissä mitään glamouria, vaan opettajan ammatti oli 
päinvastoin aliarvostettu, jopa halveksittu. Sen katsottiin 
kuuluvan lähinnä orjille tai vapautetuille, jotka olivat 
tavallisesti kreikkalaisia. Palkka oli niin kehno, ettei sitä 
voinut verratakaan vaikkapa kirvesmiehen tai muun 
ammatinharjoittajan saamiin tuloihin. Pompejista on 
löydetty seinäpiirtokirjoitus, jossa opettaja toivoo, että se, 
joka maksaa hänelle opetuksesta palkan, saisi jumalilta 
kaiken toivomansa (Oui mihi docendi dederit mercedem, 
abeat guod petit a superis). Kouluopetus oli ankaraa ja 
ruumiillinen kuritus yleistä. Kuuluisa on runoilija 
Horatiuksen koulumestari Orbilius, jota hän kuvaa 
ilmaisulla plagosus eli ”herkästi piiskaa käyttävä”. 
Orbiliuksesta ei pidetty senkään takia, että hän moitti myös 
koululaisten vanhempia. Hän oli silti grammatiikan opettaja, 
joten kielihistorian valossa hänestä voidaan käyttää 
nimitystä glamour boy. 

Jos siis joku haluaa olla glamour girl sanan aidoimmassa, 
alkuperäisimmässä ja väärentämättömimmässä 
merkityksessä, hän pääsee sitä lähemmäksi tuota 
tavoitettaan, mitä enemmän hän perehtyy grammatiikkaan 
eli kielioppiin ja erityisesti latinan kielioppiin. Antiikin ajan 
esikuvana voi olla tässä suhteessa muuan 20-vuotiaana 
kuollut roomalainen Euphrosyne, joka oli 
hautapiirtokirjoituksen mukaan filosofi (philosopha) ja niin 
laajasti sivistynyt nuori nainen, että hallitsi hyvin kaikkien 
yhdeksän runottaren edustamat oppialat. Veronasta 


kotoisin ollut ja 18-vuotiaana menehtynyt Placidia oli 
puolestaan muistokirjoituksen mukaan hyvän tieteellisen 
koulutuksen saanut tyttö. Sekä Euphrosyne että Pladicia 
olivat epäilemättä opiskelleet koulussa ahkerasti 
grammatiikkaa, joten heihin sopii mitä parhaiten nimitys 
glamour girl. 

Kun nykyajan glamour-käsite heijastaa grammatiikan 
nauttimaa suurta arvostusta, puhetaitoa merkitsevä 
retoriikka on kokenut arvoromahduksen. Antiikin ajan 
koulussa se kuului opintojen ylimmän tason 
opetusohjelmaan ja oli kaikkein tärkein oppiaine (ks. KOULU). 
Keisariajalla puhetaidon merkitys julkisen elämän piirissä 
kuitenkin väheni ja opetuksen taso reetorikouluissa laski 
harjoituspuheiden rajoittuessa enää vain elämälle vieraiden 
aiheiden teoreettiseen käsittelyyn. Tilannetta kuvaa filosofi 
Senecalta peräisin oleva lentävä lause Non vitae, sed 
scholae discimus eli ”Emme opi elämää, vaan koulua 
varten”. Tästä johtuu, että retoriikka sai huonon maineen ja 
on vajonnut meidän aikanamme varsin halveksittuun 
asemaan. Se mielletään usein tyhjänpäiväiseksi 
sanahelinäksi, jolla ei ole mitään varteenotettavaa sisältöä. 


Hyperkorrekti 


Kreikan hyper-alkuiset sanat (merkityksessä yli, yli-, liika-) 
ovat olleet kaikkina aikoina suosittuja ja elinvoimaisia. 
Antiikin ajan kreikan teksteistä tämäntapaisia muodosteita 
löytyy pitkälti yli sata. Jo Homeroksen Ilias-eepoksessa 
tavataan muun muassa verbi hyperhbainein (hypätä yli) ja 
adjektiivi hyperphialos (ylimielinen), jolla viitataan 
tavallisesti troijalaisten mielenlaatuun. Latinan kautta 
nykykieliin kulkeutuneita termejä ovat hyperbaton 
(tavanomaisen sanajärjestyksen muuttaminen) ja hyperbole 
(liioittelu). Uudella ajalla luotiin monia hyper-alkuisia 
lääketieteen termejä, esimerkiksi hypertonia, joka 
tarkoittaa liian korkeaa verenpainetta. Suomen 
puhekielestä tunnetaan hypersuosittu, jossa prefiksi 
ilmaisee ominaisuuden suurinta määrää. Latinassa 
etuliitettä hyper- vastaa käytännöllisesti katsoen yhtä 
yleinen super-. 

Moderneihin hyper-uudissanoihin kuuluu 1920-luvulla 
syntynyt hyperkorrekti (engl. hypercorrect), joka tavataan 
ensimmäisen kerran tanskalaisen kielitieteilijän Otto 
Jespersenin teoksessa Language: Its Nature, Development 
and Origin (1922). Termi on hybridi, sillä se koostuu 
kreikan ja latinan aineksista ja on siten hieman epäkorrekti. 
Sananmuodostuksen kannalta oikeaoppinen ilmaus olisi 
superkorrekti (lat. supercorrectus), etenkin koska kirkkoisä 
Hieronymuksella esiintyy vastaava verbi supercorrigere 
(korjata yli). Hyperkorrektia ilmiötä kutsutaan myös 
hyperurbanismiksi (engl. hyperurbanism), joka on niin 
ikään kreikan ja latinan sekamuodoste ja tarkoittaa 
liioittelevaa kaupunkilaisuutta, toisin sanoen liiallista 
hienostelua. 


Hyperkorrektilla ilmauksella tarkoitetaan virhesanontaa, 
joka syntyy silloin, kun puhuja tai kirjoittaja pyrkii korrektiin 
ja hienoon ilmaisuun mutta tietämättömyydessään ja 
oppimattomuudessaan sortuukin yliampuvaan ja 
virheelliseen sanontatapaan. Klassinen esimerkki suomen 
kielessä on pieno (p.o. piano): e:llinen muunnelma on 
epäkorrekti, mutta se saattaa tuntua elegantimmalta, koska 
adjektiivin hieno murteellinen ja siis vähemmän urbaani 
muunnos on hiano. Eteläpohjalaiset ääntävät d-konsonantin 
r-äänteenä (heidän kielenkäytössään Helsingin 
keskustakirjaston nimi on Oori), mikä voi johtaa sellaisiin 
hyperurbanismeihin kuin suudet kiitokset (p.o. suuret 
kiitokset) ja vuoden juudella (p.o. vuoren juurella). 

Hienostelevaa ja hyperkorrektia hapatusta on ehkä sekin, 
että sellaiset suomen kieleen vakiintuneet historialliset 
nimet kuin esimerkiksi Martti Luther, Pietari Brahe ja 
Sakari Topelius pyritään muuttamaan muotoon Martin 
Luther, Per Brahe ja Zacharias Topelius. 

Myös latinan kielen historiasta löytyy runsain mitoin 
hyperkorrekteja ilmiöitä. 

Latinasta puuttui kreikan ypsilon-äännettä vastaava 
vokaali y, joten se korvattiin kreikkalaisissa lainasanoissa 
kirjaimilla u ja i, koska ne olivat y-vokaalia lähimpänä. 
Niinpä esimerkiksi kupari-sanaan sisältyvä u on lähtöisin 
Kyproksen saaren nimestä. Kaarrosta merkitsevä kreikan 
gyros puolestaan lainattiin latinaan muodossa girus, mikä 
näkyy italian sanassa giro. Koska oppimattomat 
kielenkäyttäjät eivät aina tienneet, oliko johonkin latinan 
sanaan sisältyvä u tai į aito vai vastasiko se kreikan y- 
äännettä, y asetettiin usein virheellisesti u:n ja i:n paikalle. 

Joskus hyperkorrektit muodot vaikuttivat sanaston 
kehitykseen pysyvästi niin, että ne osittain tai kokonaan 
syrjäyttivät korrektit ilmaisutavat. Esimerkkinä 
mainittakoon latinan metsää tarkoittava silva. Sen muunnos 
sylva on hyperkorrekti, koska kyseessä ei ole kreikkalainen 
lainasana (joskin se on voinut saada vaikutteita kreikan 


substantiivista hyle). Alkuperäinen i esiintyy vaikkapa 
Rooman perustajien Romuluksen ja Remuksen äidin 
nimessä Rea Silvia, jonka jälkimmäinen osa on silva-sanan 
johdos. Myöhemmin myös hyperkorrekti variantti Sylvia 
valtasi alaa, jopa siinä määrin, että se kilpaili 
menestyksellisesti i:llisen muunnoksen kanssa. Tuttu on 
Sakari Topeliuksen sanoittama ja Karl Collänin säveltämä 
”Sylvian joululaulu”, jonka nimi viittaa kerttulintujen 
sukuun nimeltä Sylvia. Tieteellinen terminologia on siis 
omaksunut tässä virheellisen muodon (sama koskee 
päärynäpuun sukunimeä Pyrus, jonka pitäisi oikeastaan 
kuulua Pirus). Sylvian suomalaistunut muoto Sylvi sai 
suosiota Minna Canthin samannimisen näytelmän ansiosta 
(ensiesitys 1893). Suomen nimipäiväkalenteriin on 
hyväksytty kumpikin kirjoitustapa, sillä elokuun 8. päivän 
kohdalle on merkitty Silva, Sylvi, Sylvia. Samantapaista 
horjuvuutta esiintyy Luoteis-Romaniassa sijaitsevan ja 
Karpaattien ympäröimän alueen nimen oikeinkirjoituksessa. 
Suomessa käytetty kirjoitusmuoto on nykyään Transilvania 
(i:llinen asu myös esimerkiksi romaniassa ja espanjassa), 
kun aiemmin nimi kirjoitettiin Transylvania (y:llinen 
kirjoitustapa tavataan esimerkiksi englannissa, hollannissa 
ja ranskassa). 

Samansuuntainen kehitys kuin silva-sanalla oli latinan 
kirjoituspiirrintä tarkoittavalla substantiivilla stilus. Tämän 
kynää muistuttavan esineen terävää päätä käytettiin 
kirjoittamiseen ja toista päätä taas tekstin korjaamiseen 
pyyhkimällä pois virheelliset kohdat. Keisariaikana stilus 
tuli merkitsemään myös ilmaisu- tai esitystapaa eli tyyliä 
(esim. stilus bellatorius, poleeminen tyyli). Koska ion 
alkuperäinen, stylus on leimattava pseudokreikkalaiseksi ja 
hyperkorrektiksi muodoksi. Tätä virheellistä muunnosta 
edustaa muun muassa suomen tyyli (ruotsin sty/-sanan 
mukaan), jonka rinnalla meillä ei käytetä lainkaan i:llistä 
versiota (se kuuluisi *tiili, genetiivi *tiilin; vrt. tiili, genetiivi 
tiilen). Tämän ilmiön kohdalla Euroopan pääkielet näyttävät 


jakautuneen kahteen kilpailevaan leiriin tilanteen ollessa 5- 
4 korrektin muodon hyväksi (-i- saksassa, ruotsissa, 
italiassa, espanjassa ja portugalissa; -y- suomessa, 
englannissa, ranskassa ja kreikassa). 

Otollisen lähtökohdan hyperurbanismien käyttöön tarjosi 
myös latinan au-diftongi, jonka maalaiset tahtoivat ääntää 
pitkänä o:na, niin että kultaa merkitsevä aurum oli heidän 
suussaan orum. Koska diftongilla au varustetut muodot 
tuntuivat hienommilta, tämä johti sellaisiin virhesanontoihin 
kuin plaudere (taputtaa käsiään), jonka alkuperäinen muoto 
on plodere. Joskus molemmat variantit esiintyvät 
rinnakkain, kuten on laita Pompejin piirtokirjoituksessa 
Aulus Olo suo salutem (Aulus tervehtii ystäväänsä Olusta). 
Poliittista merkitystä ilmiö sai vuonna 58 eKr., kun 
kansantribuuniksi valittu ylimyssukuinen Publius Claudius 
Pulcher halusi kosiskella kansaa muuttamalla sukunimensä 
demokraattisemmalta kuulostavaan muotoon Clodius. 
Tähän liittyy Suetoniuksen kertoma anekdootti: kun entinen 
konsuli Mestrius Florus huomautti keisari Vespasianukselle, 
että plaustra oli äännettävä mieluummin plostra, keisari 
tervehti häntä seuraavana päivänä nimellä Flaurus. 

Yleinen kansankielen ilmiö oli nasaalin n katoaminen s- 
äänteen edeltä äänneyhtymässä ns, mikä ilmenee jo varhain 
consul-sanan lyhenteessä cos. (konsuli). Epätietoisuus 
oikeasta ääntämyksestä ja oikeinkirjoituksesta johti 
hyperubanismeihin, joissa ns esiintyy siellä, minne se ei 
kuulu. Esimerkkinä mainittakoon formonsus (p.o. formosus) 
(kaunis) eräässä Roomasta löydetyssä piirtokirjoituksessa, 
jossa muuan nirppanokkainen nuori mies toteaa 
mahtipontiseen sävyyn (hyperurbanismin lisäksi tekstistä 
paistaa hybris): 


Omnia formonsis cupio donare puellis, 
set mihi de populo nulla puella placet. 


Haluan antaa kaiken kauniille tytöille, 


mutta yksikään tavallinen tyttö ei minua miellytä. 


N asaalin kadolle altis äänneyhtymä ns esiintyi erityisesti 
verbin partisiipin preesensin päätteessä -ns (genetiivi -nftis). 
Kansainvälinen sana pregnantti (raskaana oleva) perustuu 
partisiippimuotoa jäljittelevään hyperkorrektiin muotoon 
praegnans (genetiivi praegnantis), vaikka sanan 
lähtökohtana on ilmaus *prae-gnat(i) eli ”syntymää 
edeltävä”. 

Nykyaikaan ja jokapäiväiseen elämänpiiriin 
palataksemme hyperkorrektiuden käsitettä voidaan 
laajentaa kielellisten yksityiskohtien tarkastelusta myös 
erilaisten fraasien, tapojen ja käyttäytymismallien alueelle. 
Joistain varsin yleisistä ja sinänsä hyväksyttävistä 
käytännöistä on lupa kysyä, ovatko ne ylipäänsä tarpeellisia 
vai hipovatko ne hyperkorrektiuden rajoja, koska niissä voi 
nähdä turhantarkkaa pedanttisuutta, tietynlaista 
teatraalisuutta, hienostelunhalua tai ylimitoitettua 
kohteliaisuutta. 


Influenssa 


Jokainen tuntee sanan influenssa (lyhennettynä flunssa, 
arkikielessä myös lentsu) sekä sairauden nimenä että 
omakohtaisena kokemuksena. Tämän termin likimääräinen 
suomenkielinen vastine on nuhakuume. Kyseessä on 
virusten, joita on ainakin kaksisataa eri lajia (ks. virus), 
aiheuttama ylähengitysteiden tulehdus, johon liittyy 
viluisuutta, päänsärkyä, nivelsärkyä, kuumetta, limavuotoa, 
kurkkukipua ja yskää. Kysyttäessä, mikä luetelluista 
seitsemästä oireesta (joita voi olla enemmänkin) vastaa 
influenssaa sanan alkuperäisimmässä ja etymologiaa 
parhaiten vastaavassa merkityksessä, niin oikea vastaus on 
limavuoto. Lähtökohtana on näet latinan verbi influere 
(virrata johonkin, verbistä fluere, virrata), jota antiikin 
Rooman kirjoittajat käyttivät kuvatessaan sivu- ja 
laskujokien virtaamista suurempaan vesistöön. Cicero 
ilmaisee tällä verbillä, että Tiberis-joki (nyk. Tevere) laskee 
mereen, ja Caesar käyttää sitä mainitessaan, että Arar-joki 
(nyk. Saöne) virtaa Rhodanukseen (nyk. Rhöne). Seneca 
soveltaa tätä sanaa Niilin erilaisiin virtauksiin. 

Erityisen monipuolisessa käytössä influere-verbhi oli 
Cicerolla. Ensinnäkin hän siirsi tämän sanan merkityksen 
hydrologian piiristä lääketieteellis-anatomiselle alueelle 
kirjoittaessaan teoksessaan De natura deorum, miten veri 
virtaa (influxit) maksasta sydänkammioon. Sittemmin sanan 
merkitys laajeni kuvaannolliseksi, mikä sekin näkyy eritoten 
Ciceron teksteissä. Veden ja veren virtausten lisäksi hän 
puhuu vieraista kansoista, jotka tulvivat hyökyaallon tavoin 
Rooman valtakunnan rajojen sisäpuolelle (esimerkkinä 
keltit), mutta myös tieteistä, taiteista ja muista 
kulttuurivaikutteista, jotka Ciceron mukaan virtasivat 


vuolaan joen tavoin Kreikasta Roomaan. Vielä pitemmälle 
kuvakieli menee silloin, kun virtaus muuttuu vaikutukseksi, 
kuten on laita Ciceron tekstikohdassa, jossa hän korostaa 
hyvän puheen ja kauniin musiikin vaikutusta ihmismieleen. 
On jossain määrin yllättävää, ettei influere-verbistä 
johdettua verhbaalisubstantiivia influentia tavata sen 
enempää klassisessa latinassa kuin myöhäislatinassakaan. 
Tämä on outoa, koska -antia/-entia-päätteellä varustetut 
abstraktisanat olivat hyvin yleisiä ja niitä on esiintynyt 
runsaasti arkaaisesta latinasta myöhäislatinan kaudelle asti 
(lähes 350 tällaista sanaa on tavattu), esimerkiksi audientia 
eli kuuleminen, carentia eli puuttuminen ja valentia eli 
voimakkuus. Voidaan olettaa, että influentia-sana oli sekin jo 
olemassa mutta piilevänä pinnan alla, kunnes se puhkesi 
pitkän itämisajan jälkeen esiin 800-luvulla jKr. Sanan ensi 
esiintymä ajoittuu vuodelle 873, jolloin se tavataan Saksassa 
sijaitsevan Xantenin kaupungin annaaleissa merkityksessä 
”tulva”. Tekstikohdassa kerrotaan kaupunkia kohdanneesta 
luonnonkatastrofista, jossa vesimassojen aiheuttama tulva 
(influentia aguarum) hautasi alleen monia ihmisiä ja hävitti 
useita rakennuksia. Tässä influentia esiintyy 
perusmerkityksessään (veden) virtaaminen. Kuvaannollinen 
merkitys ”vaikutus”, joka liittyi vastaavaan verbiin Cicerosta 
lähtien, tavataan vasta skolastikko Albert Suurella 1200- 
luvulla. Filosofis-teologisissa kirjoituksissaan hän käyttää 
ilmauksia influentia causalitatis (kausaliteetin vaikutus) ja 
influentia luminis intellectualis (järjen valon vaikutus). 
Influessa-sanan lääketieteellinen merkitys juontuu 
tutkijoiden mukaan tähtien vaikutuksesta, jonka katsottiin 
aiheuttavan nuhakuumeen. Tuollainen tulkinta tuntuukin 
oikealta, kun otetaan huomioon, että astrologia eli oppi 
taivaankappaleiden vaikutuksesta ihmiselämään ja koko 
maailman tapahtumiin oli keskeisessä asemassa antiikin 
aikana. Tätä teoriaa tukee myös astrologiaa käsitelleen 
Firmicus Maternuksen ilmaus influxus stellarum (tähtien 
vaikutus), jossa influentia-sanan tilalla on jo aiemmin 


käytössä ollut influxus. Tässä yhteydessä on otettava 
huomioon myös toinen antiikin ajalle tyypillinen ja 
nimenomaan lääkäreiden keskuudessa vallalla ollut käsitys, 
jonka mukaan sairaudet aiheutuvat ruumiinnesteiden 
erilaisista sekoituksista ja virtauksista, kun taas näiden 
tasapainoinen suhde on hyvän terveyden perusta (ns. 
humoraalipatologia). 

Yksi tämän opin keskeisiä termejä oli ruumiinnesteen 
(alaspäin) virtaamista tarkoittanut kreikan katarrhus 
(katarri), jonka Caelius Aurelianus käänsi latinaksi 
verbaalisubstatiivilla influxio (sen tilalla voisi olla yhtä hyvin 
influentia). Kun otetaan vielä huomioon, että hän yhdisti 
influxio-sanan kreikkalaisperäiseen nuhaa merkitsevään 
ilmaukseen coryza, voidaan sanoa, että ainekset nykyisen 
influenssa-käsitteen syntyyn ja kehitykseen olivat tuolloin jo 
olemassa. 

Latinan influentia kehittyi italiaan tultaessa muotoon 
influenza, mikä selittyy sillä, että vokaalia edeltävä -ti- 
äännettiin kansankielessä noin 200-luvulta jKr. lähtien -ts-. 
Sana alkaakin lähestyä modernia merkitystään uudella 
ajalla Italiassa, sillä vuonna 1580 ilmestyneessä Firenzen 
historiassa tavataan ilmaus grande influenza, joka viittaa 
kaupunkia vuonna 1357 vaivanneeseen suureen 
epidemiaan. Tuona aikana ja vielä monta vuosisataa 
myöhemminkin sanan merkitys oli vielä epämääräinen ja 
horjuva, joten se saattoi tarkoittaa myös tartuntaa, kuten 
esimerkiksi ilmauksessa influenza di febbre scarlatina, 
tulirokkotartunta. Teknilliseksi termiksi ja olennaiseksi 
osaksi lääketieteen käsitteistöä influenza tuli ainakin silloin, 
kun malarian tutkijana ansioitunut italialainen anatomi 
Giovanni Maria Lancisi julkaisi tutkielman nimeltä De 
influenza (1709). Otsikon muoto on tulkittava uuslatinan 
ilmaukseksi, jossa italiasta lainattu influenza toimii 
latinankielisen substantiivin tavoin ja taipuu sen mukaan 
(sama ilmiö havaitaan hemofilus-kokkobasillin tieteellisessä 
nimessä Haemophilus influenzae). Tämän uudissanan 


vähittäistä vakiintumista nykyiseen merkitykseensä 1700- 
luvulla osoittaa sekin, että influenza - ilman mitään 
selventävää määrettä - viittasi siihen influenssaepidemiaan, 
joka raivosi Italiassa vuonna 1743. 

Samana vuonna ja saman kulkutaudin yhteydessä 
influenssa-sana sai rinnalleen kilpailijan, kun ranskalainen 
patologi ja monien lääketieteen piiriin kuuluvien 
neologismien luoja Sauvages (oik. Francois Boissier de 
Sauvages de Lacroix) otti käyttöön ranskankielisen 
uudismuodosteen grippe. Termi kuvaa taudin äkillistä 
puhkeamista, sillä se tulee muinaisfrankin ja muinaissaksin 
verbistä gripan (tarttua, ottaa kiinni, vrt. saks. greifen, 
ruots. gripa). Sauvages'n keksimä sana tuli tunnetuksi 
saksankielisestä ilmauksesta Russische Grippe, jota 
käytettiin niin sanotun seitsenvuotisen sodan aikana vuoden 
1760 tienoilla, jolloin Venäjän ja Itävallan joukot 
tunkeutuivat Preussin alueelle. Myöhemmin molemmat 
influenssaa merkitsevät sanat ovat kilpailleet keskenään 
Euroopan eri kielissä, joskus niin, että toinen on tullut 
merkitsemään taudin lievempää muotoa ja toinen taas 
vakavaa pandemiaa. Suomessa ja ruotsissa grippe-sanaa ei 
käytetä. 

Ihmiskunnan pahimpana influenssaepidemiana pidetään 
espanjantaudiksi sanottua pandemiaa, joka riehui 
useampana aaltona vuosina 1918-1919 ja vaati ainakin 20 
miljoonan ihmisen hengen. Taudin aiheutti asiantuntijoiden 
mukaan A-influenssaviruksen alatyyppi H:N:. 
Espanjantaudilla oli mahdollisesti merkittävä osuus 
ensimmäisen maailmansodan lopputulokseen. Vuoden 1918 
toukokuussa Saksan armeija näet oli päässyt ylivoimaisine 
joukkoineen jo tykinkantaman päähän Pariisista, ja sen 
kukistuminen näytti täysin varmalta. Lopullinen hyökkäys 
jäi kuitenkin tulematta, sillä niin paljon saksalaisia sotilaita 
sairastui espanjantautiin (saksalaiset käyttivät siitä termiä 
Blitz-katarrh), että armeijan komentaja Erich Ludendorff 
peruutti aikomansa rynnäkön Pariisia vastaan. Tämän 


jälkeen sotaonni kääntyi keskusvalloilta liittoutuneiden 
puolelle. 

Viime aikojen muita laajoja pandemioita ovat olleet 
vuonna 1947 raivonnut moskovalainen influenssa, vuonna 
1957 alkanut aasialainen influenssa ja vuonna 1968 
puhjennut hongkongilainen. Uusin maailmanlaajuinen 
kulkutauti on vuonna 2019 alkanut covid-19- 
koronaviruspandemia, jonka aiheuttaa virus nimeltä SARS- 
CoV-2. 

Kuten edellä mainituista nimityksistä käy ilmi, vastuu 
influenssaepidemian synnystä ja leviämisestä on sälytetty 
usein muiden kansojen (mielellään rajanaapureiden) 
niskoille nimittämällä sitä heidän mukaansa. Niinpä 
italialaisille influenssa on ollut saksantauti, saksalaisille 
venäläinen ruttotauti ja venäläisille kiinantauti. 
Espanjantaudin asemasta pitäisi oikeastaan puhua 
ranskantaudista, sillä tämä sairaus laajeni pandemiaksi 
ensin Ranskassa. Täällä tuon kulkutaudin esiintyminen 
kuitenkin salattiin, kunnes se levisi Espanjaan, jossa se tuli 
julkiseksi ja sai mainitun kansakunnan nimen (ranskantauti 
tarkoitti alkuaan kuppaa, mutta ranskalaiset eivät nimitystä 
hyväksyneet vaan kutsuivat sitä napolintaudiksi). 
Yhdysvaltain presidentti Donald Trump nimitti covid-19- 
pandemiaa kiinalaisinfluenssaksi. Eläimetkään eivät ole 
panettelulta välttyneet, kuten käy ilmi nimityksistä 
lintuinfluenssa (levisi vuonna 2005) ja sikainfluenssa 
(vuoden 2009 pandemia). 


Kaasu 


Kaasu-sanan etymologian selvittäminen on sikäli 
poikkeuksellisen helppoa ja luotettavaa, että itse sanan 
keksijä paljastaa sen alkuperän ja syntyhistorian. Kun 
brysseliläinen (al)kemisti, luonnontutkija ja lääkäri Jan 
Baptista van Helmont tutki tulen ominaisuuksia ja 
palamisilmiötä, hän huomasi, että palavan materiaalin 
jäljiltä syntyi hiiltynyttä jätettä, mutta samalla siitä erkani 
eräänlaista ilmanhenkeä (spiritus) tai höyryä (halitus), joka 
haihtui pian ilmassa. Postuumisti ilmestyneessä teoksessaan 
Ortus medicinae (1648) van Helmont mainitsee antaneensa 
tuolle ennestään tuntemattomalle aineelle paremman 
puutteessa nimen gas ja sanoo muokanneensa sen antiikin 
kaaos-sanan pohjalta (kreik. khaos, lat. chaos). Täysin 
omaperäinen sepite tämä ei kuitenkaan ollut, sillä jo ennen 
van Helmontia kuuluisa sveitsiläissyntyinen lääkäri ja 
(al)kemisti Paracelsus oli käyttänyt chaos-sanaa 
merkityksessä ilma tarkoittaessaan erilaisia säätiloja, 
esimerkiksi Chaoskälte (pakkasilma). 

Ellei van Helmont olisi paljastanut kaaoksen ja kaasun 
välistä kielellistä yhteyttä, näiden sanojen sukulaisuutta olisi 
lähes mahdotonta havaita. Jonkin verran selvemmäksi 
yhteenkuuluvuus tulee, kun otetaan huomioon, että van 
Helmontin äidinkielessä flaamissa kaaos-sanan alkuun 
kuuluva [kh]-äänne merkittiin g-kirjaimella. Tässä asussa 
uudissana lainautuikin Euroopan eri kieliin, esimerkiksi 
ruotsin gas, saksan Gas, italian gas ja ranskan gaz. On 
mahdollista, että se olisi tullut myös suomeen g-alkuisena 
(*gaasu), ellei meillä olisi ollut vanhastaan kotoperäistä 
sanaa kaasu, joka esiintyy ensimmäisen kerran Daniel 
Jusleniuksen suomalais-latinalais-ruotsalaisessa 


sanakirjassa Suomalaisen Sana-Lugun koetus (1745) 
merkityksessä sumu (lat. nebula). Täsmälleen sata vuotta 
myöhemmin lääkäri, kirjailija ja suomen kielen kehittäjä 
Samuel Roos otti käyttöön tämän vanhan suomenkielisen 
sanan (valo)kaasua merkitsevänä ilmauksena, koska se 
muistutti sekä äänteellisesti että merkityksensä puolesta 
van Helmontin uudissanaa. 

Kaasu-sanan ohella meillä voisi olla käytössä myös toinen 
van Helmontin luoma substantiivi, germaanista juurta oleva 
blas, jos se olisi lyönyt itsensä läpi (tällä termillä hän 
tarkoitti taivaankappaleiden vaikutusta maan ilmakehän 
ilmiöihin). Termin synty selviää teoksesta Ortus medicinae, 
jossa van Helmont kirjoittaa: Gas et Blas nova guidem sunt 
nomina, a me introducta, eo guod illorum cognitio 
veteribus fuerit ignota eli ”Sanat Gas ja Blas ovat itse 
keksimiäni uudissanoja, joita ei vielä antiikin aikana 
tunnettu”. 

Kaaoksella tarkoitetaan epäjärjestystä, sekamelskaa ja 
sekasortoa, mutta kielihistoriallinen tarkastelu osoittaa, 
ettei tämä ole sen alkuperäinen vaan myöhempi merkitys. 
Kreikan kielen substantiivi khaos tavataan ensimmäisen 
kerran Hesiodoksen teoksessa Jumalten synty (Theogonia), 
ja se tarkoittaa maailmankaikkeuden alussa vallinnutta 
ammottavaa tyhjyyttä. Koska tähän sisältyi mielikuva 
valtavana kitana levittäytyvästä kuilusta, tuon tilan 
kuvaamiseksi valittiin indoeurooppalaiseen ammottaa- 
verbiin pohjautuva khaos (tälle on sukua esimerkiksi saksan 
Gaumen, kitalaki). Sen läheinen synonyymi on niin ikään 
Hesiodoksella tavattu khasma, joka esiintyy 
kreikankielisessä Uudessa testamentissa (Luuk. 16:26): 
khasma mega (Vulgata: chasma magnum, syvä kuilu). 
Hesiodoksen kosmologista kaaosteoriaa vastaa Edda- 
runoihin sisältyvä ilmaus Ginnungagap (vrt. engl gap). 
Samantapainen käsitys maailmankaikkeuden 
kosmologisesta alkutilasta havaitaan Vanhan testamentin 
alussa. Hepreankielisessä Raamatussa (1. Moos. 1:2) on 


ilmaisu tohu wabohu, jonka Luther käänsi ”[und die Erde 
war] wüst und leer” (vrt. suom. "maa oli autio ja tyhjä”). 
Tämä heprean sanonta elää edelleen saksan kielen sanassa 
Tohuwabohu ja ranskan vastaavassa ilmauksessa tohu-bohu, 
mutta nykyään näillä termeillä tarkoitetaan epäjärjestystä 
ja sekamelskaa. 

Modernissa merkityksessä ”sekasorto” kaaos-sana 
esiintyy vasta latinankielisessä kirjallisuudessa, tarkemmin 
sanoen runoilija Ovidiuksella, joskin hän lienee saanut tässä 
vaikutteita kreikkalaiselta filosofi Anaksagoraalta. Maailma 
ennen maan, meren ja taivaan syntyä oli Ovidiuksen 
mielestä kaaos (chaos) eli muodoton massa (rudis 
indigestague moles). Voidaan olettaa, että tämäntapainen 
käsitys oli pohjana van Helmontin ajatukselle sen aineen 
ominaisuudesta, jota hän kutsui kaasuksi. Ovidiuksen 
kuvaama epäjärjestyksen tila tulee esiin ainakin yhdessä 
kaasun nykymääritelmässä. Sen mukaan kaasu on yksi 
aineen kolmesta olomuodosta eli se, jossa atomeilla ja 
molekyyleillä ei ole pysyvää keskinäistä järjestystä. 

Sana Gas levisi eurooppalaisiin kieliin varsin hitaasti, sillä 
vielä yli sata vuotta syntymisensä jälkeen eli 1700-luvun 
puolivälin tienoilla van Helmontin luomus oli täysin 
tuntematon eri puolilla Eurooppaa. Se kohtasi myös 
vastarintaa joidenkin sanakirjantekijöiden ja puristisia 
näkemyksiä edustavien kielenhuoltajien taholta. Saksan 
kielen sanakirjan tekijä ja kielenkäytön ohjeistaja Johann 
Christoph Adelung hylkäsi Gas-sanan barbaarisena, ja 
saksaan levinneitä vierassanoja arvioinut Joachim Heinrich 
Campe ehdotti sen tilalle kotimaista ilmaisua Dunstluft tai 
Luftgeist. Uudissana hyväksyttiin kuitenkin 
tiedemiespiireissä, ja siitä muodostettiin yhdyssanojakin: 
nykyaikaisen kemian perustajana pidetty ranskalainen 
kemisti Antoine Laurent Lavoisier käytti kaasumittarista 
ensimmäisen kerran nimitystä gazometre. 

Sittemmin kaasu-sanan leviämistä edisti se, että 
erityyppiset kaasut ja niiden sovellukset loivat pohjan 


teknisille keksinnöille, jotka paransivat ihmisten 
jokapäiväistä elämänlaatua ja mukavuutta. Kaasun käyttö 
katujen valaisemiseen alkoi Englannissa 1814 ja yleistyi 
1800-luvun jälkipuoliskolla kaikissa suurkaupungeissa, 
Helsingissä vuodesta 1860 alkaen. Uutta aluevaltausta 
sanan historiassa merkitsi kaasuseoksen käyttö 
polttomoottoreissa ja tätä keksintöä seurannut 
autoteollisuuden nousu 1800-1900-lukujen vaihteessa. Gas- 
sana on säilynyt moottoripolttoaineen nimityksenä 
amerikanenglannissa (gasl oline]|), espanjassa ja 
portugalissa (molemmissa gasolina). Useissa muissa kielissä 
polttoaineen nimenä on jokin bensiini-sanan muunnos, 
ranskassa taas essence (vrt. suomen esanssi). 

Polttomoottoriin voidaan lisätä sen hetkellisen tehon 
nostamiseksi myös ilokaasua eli typen oksidia, mutta tämän 
aineen käyttö tieliikenteessä on kielletty. Ilo- eli 
naurukaasun sanotaan levinneen Eurooppaan 
Yhdysvalloista, jossa hammaslääkärit käyttivät sitä 
potilaiden nukutusaineena. Tämä hoitomuoto on tuttu vielä 
meidänkin aikanamme: Helsingissä toimi jokin aika sitten 
ilokaasuklinikka alkoholistien parantamista varten. 

Kaasun synkkää historiaa edustaa sen käyttö sodassa 
kemiallisena aseena vihollisen tuhoamiseksi 
(vaarattomampia kemiallisia taisteluaineita ovat 
kyynelkaasut, joita muiden muassa poliisit käyttävät yleistä 
rauhaa uhkaavien mellakoitsijoiden tilapäiseen 
tainnuttamiseen). Vaikka taistelukaasut kiellettiin 
kansainvälisellä sopimuksella vuonna 1899, saksalaiset 
tekivät ensimmäisen maailmansodan aikana 
kaasuhyökkäyksen ympärysvaltojen joukkoja vastaan. Tämä 
tapahtui Ypresin taistelussa huhtikuussa 1915. Erikoista 
kyllä, paikkakunta sijaitsee kaasu-sanan keksijän van 
Helmontin kotiseudulla eli flaaminkielisen Belgian alueella. 
Vähintään yhtä synkän luvun ihmiskunnan historiassa 
muodostavat toisen maailmansodan aikaiset kaasukammiot. 
Yhdysvalloissa harkitaan jälleen kuolemaantuomittujen 


teloittamista kaasulla. 

Kaasulla on oma tärkeä osuutensa myös 
elintarviketeollisuudessa ja ruokailutottumuksissa. Kun 
italialaisessa ravintolassa tilaa mineraalivettä, tarjoilija 
kysyy yleensä, haluaako asiakas sen con gas (kaasun 
kanssa) vai senza gas (ilman kaasua). Ensi alkuun kysymys 
kuulostaa oudolta, kunnes selviää, että kaasun kanssa 
valmistettu vesi tarkoittaa hiilihapotettua vettä, johon on 
liuennut hiilidioksidikaasua paineen alla. Mineraaliveden 
yhteydessä kaasun valinta on vielä makuasia, mutta 
happikaasun kohdalla ei ole enää valinnanvaraa, koska se 
on elämän ylläpitämiselle välttämätön. 


Karisma 


Nykyään suuren suosion saanut sana karisma samoin kuin 
vastaava adjektiivi karismaattinen tulee kreikan 
substantiivista kharisma, joka puolestaan johtuu sanasta 
kharis. Samaa juurta on kiitollisuutta merkinnyt 
eukharistia, joka tuli kristillisessä latinassa (eucharistia) 
merkitsemään ehtoolliseen liittyvää kiitosrukousta, 
sittemmin kiitosuhria ja lopuksi itse ehtoollista. 
Nykykreikassa saman sanan verbimuoto esiintyy normaalin 
kiitoksen merkityksessä (eukharisto). 

Homeroksen Odysseia-eepoksessa kharis merkitsee 
ensinnäkin sitä jumalaista vetovoimaa, joka huokui 
Odysseuksen pojasta Telemakhoksesta, kun hän aloitti 
ithakalaisten kansankokouksen. Toisessa kohdassa kharis 
kuvaa faiaakkien maahan ajautuneen Odysseuksen komeaa 
ulkonäköä hänen peseydyttyään puhtaaksi meriveden 
suolasta ja hoidettuaan itsensä muutoinkin kuntoon 
jumalatar Athenen avulla. Tätä sanaa käytettiin myös 
esineistä ja asioista: kun Hera-jumalattaren kolmihelmisiä 
korvakoruja kehuttiin Ilias-eepoksessa hurmaavan 
kauniiksi, tekstissä esiintyy kharis, ja samalla sanalla 
Odysseus luonnehti erinomaisen puhetaidon viehätystä. 

Erisnimenä Kharis oli tuttu Hefaistos-jumalan sorean 
puolison Afroditen nimenä (vastakohdat olivat tässä 
löytäneet toisensa, sillä Hefaistos oli kaikista jumalista 
rumin). Erityisen yleinen oli monikkomuoto Kharites, jolla 
tarkoitettiin sulouden ja kauneuden jumalattaria eli 
kariitteja (lat. gratiae). Nämä sulottaret olivat ylijumala 
Zeuksen ja Eurynomen tyttäriä, ja he toimivat jumalatar 
Afroditen seuralaisina ja palvelijattarina. 

Sanasta kharis johdettu kharisma oli tuntematon vielä 


klassisen ajan kreikassa, mutta kreikankielisessä Uudessa 
testamentissa se esiintyy apostoli Paavalin kirjeissä 
merkityksessä armolahja. Roomalaiskirjeessä (6:23) 
apostoli puhuu Jumalan armolahjasta, joka on iankaikkinen 
elämä. Ensimmäisessä kirjeessään korinttilaisille (12:4-11) 
Paavali käsittelee Pyhän Hengen suomia armolahjoja 
(kharismata), joita hän luettelee kaikkiaan yhdeksän: 
viisauden jakamisen kyky, kyky jakaa tietoa, uskon voima, 
parantamisen lahja, ihmeiden tekemisen voima, 
profetoimisen lahja, kyky erottaa eri henget toisistaan, 
kielillä puhumisen lahja ja tällaisen puheen tulkitsemisen 
lahja. Kaikkein suurin ja tavoiteltavin armolahja on Paavalin 
mukaan kuitenkin rakkaus, jota hän ylistää kaunopuheisesti 
saman kirjeen 13. luvussa: ”Vaikka minä puhuisin ihmisten 
ja enkelien kielillä, mutta minulta puuttuisi rakkaus, olisin 
vain kumiseva vaski tai helisevä symbaali (...) Rakkaus on 
kärsivällinen, rakkaus on lempeä, rakkaus ei kadehdi.” 
Ensimmäisessä Pietarin kirjeessä (4:10) jokaista kehotetaan 
palvelemaan lähimmäistään sillä armolahjalla, jonka hän on 
saanut. 

IL atinankielisissä raamatunkäännöksissä ja kirkkoisien 
teksteissä karisma esiintyy joko lainasanana (lat. charisma) 
tai sen tilalla on latinankielinen käännös. Yleisin vastine on 
gratia, joka vastaa suomen armolahja-yhdyssanan alkuosaa, 
kun taas jonkin verran harvinaisemmat vastineet donum, 
donatio ja donativum korostavat lahjan merkitystä. 
Kuvaavaa horjuvalle käytännölle on, että kirkkoisä 
Hieronymuksen Vulgata-käännöksessä tavataan sekä 
charisma että gratia. 

Karisma samoin kuin siitä 1800-luvun lopulla johdettu 
adjektiivi karismaattinen (engl. charismatic) esiintyy 1900- 
luvun alkuun asti yksinomaan hengellisessä merkityksessä. 
Sama kielenkäyttö jatkuu yhä. Nykyajan 
helluntailaisuudessa, joka on saanut nimensä helluntaista 
eli Pyhän Hengen vuodattamisen ja armolahjojen jakamisen 
juhlapäivästä, kielillä puhumisen lahja on noussut 


keskeiseen asemaan. Vastaava esimerkki on karismaattinen 
liike. Tämä ekumeeninen herätysliike syntyi 1960-1970- 
luvun vaihteessa ja levisi tuota pikaa kautta koko 
kristikunnan. Se on omaksunut helluntailaisuudelle 
tyypillisiä ominaisuuksia Pyhän Hengen ja armolahjojen 
merkitystä korostavine oppeineen. Katolisen kirkon piirissä 
karismaksi lasketaan myös paavin erehtymättömyys uskon 
asioissa. 

Karisman käsite alkoi maallistua ja arkipäiväistyä 1900- 
luvun alkupuolella, kun Max Weber ensimmäisen kerran 
sovelsi sitä yhteiskuntatieteelliseen tutkimukseen. 
Kehittäessään sosiologista kategoriaoppiaan hän erotti 
erilaisia herruuden (Herrschaft) muotoja sen mukaan, 
mihin niiden oikeutus perustuu. Hän otti käyttöön käsitteen 
”karismaattinen herruus” (charismatische Herrschaft) 
tarkoittaessaan sillä johtajuutta, jonka joku on saanut 
voimakkaalla persoonallisuudellaan ja henkilökohtaisilla 
avuillaan, ennen muuta lumovoimaisella puhetaidollaan ja 
kyvyllään temmata kuulijat puolelleen. Toinen johtajuuden 
muoto on hänen mukaansa ”legaalinen herruus”, joka on 
nykyaikaiseen yhteiskuntaan kuuluva herruustyyppi. Se 
pohjautuu tiettyjen rationaalisten sääntöjen 
noudattamiseen, ja siihen liittyy byrokraattinen 
hallintokoneisto. Kolmatta hallitsemistapaa edustaa 
”traditionaalinen auktoriteetti”, jossa kansalaisten 
kuuliaisuus perustuu henkilökohtaiseen pieteettiin eli 
hartaaseen kunnioitukseen ja pyrkimykseen säilyttää 
perinnäiset tavat. 

Karismaattinen johtajuus voi palvella sekä hyvää että 
pahaa. Tuollaisten johtajien selkeimpiä edustajia on yleisen 
käsityksen mukaan Hitler, joka nousi valtaan Saksassa pian 
Weberin kuoleman jälkeen. Nimitystä on sovellettu 
muihinkin 1900-luvun poliittisiin johtajiin, joita ovat 
esimerkiksi Gandhi, Lenin, Kemal Atatürk, Mussolini, Perón 
ja Mao Tse-tung. Monen mielestä karismaattinen valtiomies 
par excellence oli 1960-luvulla vaikuttanut Yhdysvaltain 


presidentti John F. Kennedy, sillä häntä ja hänen toimiaan 
luonnehdittaessa esiin tulee usein ilmaus ”Kennedy- 
karisma” (the Kennedy charisma). Naisten joukossa 
karismaattisina johtajina on mainittu pyhimykseksi julistettu 
Äiti Teresa ja Ison-Britannian ensimmäinen naispääministeri 
Margaret Thatcher. Sana on kotiutunut myös nykyisiin 
valtio-opillisiin määritelmiin, ja johtajavaltaisia puolueita 
sanotaan yleisesti karismaattisiksi puolueiksi. 

Sittemmin karisma-termiä on sovellettu varsin vapaasti 
mitä moninaisimpiin valtiomiehiin mutta myös artisteihin ja 
muihin julkisuuden henkilöihin, joiden on katsottu olevan 
fyysisiltä tai henkisiltä ominaisuuksiltaan tavallisten 
ihmisten yläpuolella. Esimerkkejä tuon alkuaan 
uskonnollisen sanan banalisoitumisesta näkee usein oman 
aikamme kirjallisuudessa, elokuvissa ja tiedotusvälineissä. 
Niinpä on puhuttu elokuvanäyttelijä Johnny Weissmillerin 
karismasta hänen esittäessään apinain kuningasta Tarzania, 
ja eräällä toisella filmitähdellä on sanottu olevan 
Hollywoodin karismaattisin suu. Hiljan ilmestyneessä 
elämäkertateoksessa poliitikon katsetta verrataan artisti 
Lady Gagan karismaan. Kun New Yorkin kaksoistornit olivat 
vielä pystyssä, joskus viitattiin jopa niidenkin 
karismaattiseen voimaan. 

Karisma-sanaan mieltyneet kielenkäyttäjät voisivat joskus 
miettiä, missä määrin heidän kuvaamaansa henkilöön 
(asiakäsitteet tulevat harvemmin kyseeseen) liittyy niitä 
apostoli Paavalin luettelemia armolahjoja, joiden läsnäoloa 
tuon termin oikea käyttö edellyttäisi. Tämä alkuaan 
raamatullinen käsite on kyllä arkipäiväistynyt, mutta 
banalisoimalla sitä liikaa kirjoittaja tai puhuja voi 
pahimmillaan saattaa itsensä naurunalaiseksi. 

Legitiimi sana kuvaamaan vetovoimaa, komeutta ja suloa 
olisi edellä mainittu kharis, jota käytettiin yleisesti antiikin 
kreikassa osoittamaan lähes samoja avuja kuin nykyään 
väärin käytetty kharisma. Jo 400-luvulta eKr. lähtien 
kreikassa tunnettiin myös adjektiivi kharistikos, jota vastaa 


suomessa muoto karistinen (esiintyy sanassa eukaristinen 
eli ehtoollista koskeva). On kuitenkin epärealistista ajatella, 
että adjektiivi karismaattinen epäraamatullisessa 
merkityksessä käytettynä korvattaisiin sanalla karistinen, 
niin kuin pitäisi. 


Kauppias 


Keski-Italiasta on löydetty antiikin ajan latinankielinen 
piirtokirjoitus, jossa muuan ravintolavieras pyytää laskua 
sanoin copo, computemus eli ”ravintoloitsija, laitetaanpa 
lasku”. Tämä asiakas ei kyennyt varmaankaan aavistamaan, 
kuinka kauaskantoinen merkitys noilla kahdella sanalla 
tulisi olemaan eurooppalaisessa kielenkäytössä. Kun 
otetaan huomioon, että copo-sanan alkukirjain c- edustaa 
äännettä [k] ja seuraava vokaali o on diftongista -au- 
lähtöisin oleva kansankielinen supistuma, esiin kuoriutuu 
sananalku kaup-, laajan kaupankäyntiin liittyvän 
sanaperheen kantaisä. Moderneja piirteitä on havaittavissa 
myös verbinmuodossa computemus (laskekaamme yhteen). 
Kehitys kohti nykyitalian sanaa i! conto (lasku) on siinä jo 
hyvällä alulla, ja englannin computer (tietokone) on loppua 
vaille valmis. 

Reinin keski- ja alajuoksun varrella asuneet 
germaaniheimot omaksuivat ajanlaskumme alussa 
roomalaisilta sotilailta ja kauppiailta caupo-sanan (taiv. 
caupon-) muodossa *kaupan- (kauppias). Heidän luotaan 
sana kulkeutui eri teitä suomeenkin, jossa sen jälkeläisiä 
ovat muun muassa kauppa, kauppias, kaupitella, kaupunki 
ja Kööpenhamina (ruots. köpa, köping, Köpenhamn). 
Latinaan caupo tuli ilmeisesti muinaisesta Välimeren 
kansojen kielestä, jota puhuttiin Italian alueella ennen 
roomalaisten tuloa. 

Huolimatta laajasta levinneisyydestään germaanisissa 
kielissä ja suomessa caupo ei silti menestynyt romaanisissa 
kielissä, vaan nämä latinan tytärkielet valitsivat 
kaupankäynti- ja markkinaterminologiansa kantasanaksi 
latinan kauppatavaraa merkitsevän substantiivin merx (taiv. 


merc-, äännetään merk-). Tämä synnytti ympärilleen 
runsaan jälkeläisjoukon, jonka edustajia ovat mercari eli 
ostaa), mercator eli kauppias (tästä tulee espanjan 
mercader) ja mercatus eli kaupankäynti. Viimeksi mainitun 
sanan -e- on muuttunut kansankielessä jäljempänä tulevan 
a-vokaalin vaikutuksesta a:ksi, kuten käy ilmi saksaan ja 
suomeen lainatuista muodoista Markt ja markkinat. Sen 
sijaan alkuperäinen merc-vartalo on säilynyt uudissanassa 
merkonomi. 

Merx-sanalla oli com-alkuinen sukuhaara, johon kuuluvia 
johdoksia olivat commercium (kauppa) ja commercari 
(ostella). Tämän verbin myöhäislatinalainen muunnos 
commerciari osoittautui kansankielessä varsin suosituksi, 
koska kauppiasta merkitsevä substantiivi pohjautuu 
romaanisissa kielissä sen partisiippimuotoon (commercians, 
taiv. commerciant-): esimerkiksi italian commerciante, 
espanjan ja portugalin comerciante sekä ranskan 
commercant. 

Vapaasyntyiset roomalaiset pitivät kaupankäyntiä 
halveksittavana ja omalle arvolleen sopimattomana, minkä 
vuoksi tämän ammatin harjoittajat olivat yleensä 
vapautettuja orjia. Sen sijaan laajaa liiketoimintaa 
harjoittaneet suurkauppiaat (negotiatores) nauttivat suurta 
arvostusta. 

Kauppiaasta käytettiin latinassa monenlaisia ilmaisuja. 
Yksi mahdollisuus oli käyttää peruskäsitettä merx, kuten 
teki Pohjois-Afrikasta kotoisin ollut Publius Aelolius Felix, 
joka sanoi tehneensä elämäntyönsä kauppatavaroiden 
parissa (mercibus insistebam). Kauppiasta merkitseviä 
teknisiä termejä olivat tekijänimet mercator ja negotiator 
(joskus myös comparator), joiden jälkeen saatettiin lisätä - 
arius-päätteellä varustettu adjektiivi ilmaisemassa, millaisia 
tavaroita kulloinkin oli myytävänä. Niinpä eräs Vähän- 
Aasian Paflagoniasta Roomaan tullut maahanmuuttaja oli 
mercator sagarius, koska hän elätti itsensä kaupittelemalla 
päällysviittoja (sagum). Reatessa (nyk. Riete) puolestaan 


toimi muuan negotiator vinarius (viinikauppias) nimeltä 
Aulus Herrennuleius Cestus, ja Mediolanumista (nyk. 
Milano) tunnetaan eräs comparator mercis sutoriae, joka oli 
erikoistunut jalkineiden myyntiin. 

Yleisin tapa erilaisten kaupustelijoiden erottamiseksi oli 
käyttää adjektiivia substantiivina niin, että -arius tuli 
käytännössä vastaamaan sananloppua ”-kauppias”, 
esimerkiksi macellarius (lihakauppias, ital. macellaio), 
pigmentarius (parfyymi- ja voidekauppias) ja thurarius 
(suitsukkeiden myyjä). Oma tärkeä osuutensa tässä 
terminologiassa oli kreikasta lainatulla myyjää tarkoittavalla 
yhdysosalla -pola, kuten näkyy sanoista bibliopola 
(kirjakauppias, lat. librarius) ja thermopola (viinituvan 
pitäjä, lat. vinarius). 

Piirtokirjoitusten tarjoaman dokumentaation turvin 
antiikin ajan Roomaan voi järjestää kuvitteellisen 
kävelykierroksen, jonka aikana on mahdollista tavata eri 
puolilla kaupunkia toimivia kaupustelijoita. Patikkaretki on 
syytä aloittaa Forum Romanumin kautta kulkevalta Via 
Sacralta (Pyhä tie), sillä tuon kadun varrella toimii muuan 
jalokivikauppias (gemmarius) nimeltä Lucius Albius 
Thaemella samoin kuin eräs Eros-niminen helmenmyyjä 
(margaritarius). Samoille nurkille on asettunut 
seppeleenmyyjä (coronarius) Aulus Septicius Alexander 
kukkakojuineen. Edempänä eli Circus Maximuksen kohdalla 
kannattaa pysähtyä hedelmäkauppiaan (pomarius) luona 
elintarvikkeiden ostamista varten. Matkan jatkuessa kohti 
Tiberis-joen ja Aventinus-kukkulan välistä aluetta eteen 
avautuvat Galban varastorakennukset (horrea Galbae). 
Näiden makasiinien tienoilla kävelijää kohtaa varsin 
harvinaislaatuinen näky: siellä on kalatiski, jota ylläpitää 
nainen (piscatrix) nimeltä Aurelia Nais. Vähän kauempana 
samalla alueella sijaitsee kolmiaukkoinen kaupunginportti 
Porta Trigemina, jonka edustalla hunajanmyyjä (mellarius) 
Aulus Fuficius Zethus huutelee ohikulkijoille tarjouksiaan. 
Via Appialle päästyä kauppaa voi ryhtyä tekemään Lucius 


Statius Onesimuksen kanssa, sillä hän on toiminut monta 
vuotta kauppiaana (multorum annorum negotians) tuon tien 
varrella. Koska jalat ovat jo kipeät pitkästä kävelemisestä, 
tarvittaisiin sandaalien pohjallisten myyjää (solatarius). 
Tiedetään, että muuan Marcus Caecilius Rufus myy sellaisia 
Semelen pyhän lehdon lähettyvillä. Kun tuo asia on 
hoidettu, voi nousta Esguilinus-kukkulalle tekemään 
vaateostoksia, sillä eräällä vaatekauppiaalla (vestiarius) 
kuuluu olevan siellä monipuolinen tekstiilivalikoima. 
Kävelykierroksen päätteeksi on vielä käytävä ostamassa 
halkoja Tiberius Claudius Probus -nimiseltä 
puutavarakauppiaalta (materiarius). Hän on itse rehellisyys, 
mikäli on nimensä mittainen mies (probus, rehti, 
oikeamielinen). 

Rehellisyys oli kaupanteossa koetuksella jo antiikin 
aikana. Kuvaavaa on, että Mercurius-jumala (Hermeen 
vastine Roomassa) oli sekä kauppiaiden että varkaiden 
suojelija. Korkean tason vilpillisyyttä roomalaiset saivat 
kokea vuonna 387 eKr., kun Rooman Capitoliumia 
piirittävät gallit suostuivat poistumaan kaupungista vain 
suuret lunnaat saatuaan. Kultaa punnittaessa roomalaiset 
moittivat vihollispäällikkö Brennusta väärien punnusten 
käyttämisestä. Silloin Brennus heitti vaakaan vielä oman 
miekkansakin ja huudahti Vae victis! eli ”Voi voitettuja!” 
Eräässä Pompejin piirtokirjoituksessa viinituvanpitäjä 
(copo) saa asiakkaaltaan moitteet vilpillisyydestä, hän kun 
myy vierailleen vedellä laimennettua viiniä mutta juo itse 
sekoittamatonta. Muuan 16-vuotiaana menehtynyt kauppa- 
apulainen Vitalis kärsii omantunnontuskia ja pyytää 
hautapiirtokirjoituksessaan ohikulkijoilta anteeksi sitä, että 
on joskus huijannut asiakkaitaan punnitessaan heidän 
ostoksiaan. 

Piirtokirjoituksissa tavataan esimerkkejä, joissa kauppiaat 
valittavat raskaista pettymyksistään jouduttuaan 
liiketoiminnassaan petoksen tai epäonnen uhriksi. 
Roomalainen kauppias Lucius Licinius Nepos sanoo, että oli 


toivonut rikastuvansa kaupankäynnillä mutta olikin pettynyt 
toiveessaan ja joutunut monen uskollisena pitämänsä 
ystävän pettämäksi. 

Teoksessaan Velvollisuuksista (De officiis) Cicero kertoo, 
miten eräälle hyväuskoiselle liikemiehelle kävi: 


Gaius Canius, varsin sivistynyt roomalainen ritari, lähti 
kerran Syrakusaan lomailemaan eikä liikeasioita 
hoitamaan, kuten hänellä oli tapana sanoa. Samalla hän 
ilmoitti haluavansa ostaa pienen maaseutuhuvilan, jonne 
hän voisi kutsua ystäviään ja jossa nauttisi elämästään 
kenenkään häiritsemättä. Kun asia tuli julki, muuan 
Pythius, joka harjoitti pankkitoimintaa Syrakusassa, 
ilmoitti Caniukselle, että hän omisti tuollaisen huvilan: 
tosin se ei ollut myytävänä, mutta Canius saisi käyttää sitä 
niin kuin omaansa, jos tahtoi. Samalla Pythius kutsui 
Caniuksen seuraavaksi päiväksi illallisille samaiseen 
huvilaan, ja tämä suostui. 

Tämän jälkeen Pythius, joka oli pankkiirien tapaan 
kaikkien kansalaispiirien suosiossa, kutsui puheilleen 
joukon kalastajia ja pyysi heitä tulemaan seuraavana 
päivänä huvilan edustalle kalastamaan. Samalla hän antoi 
heille ohjeet siitä, mitä kaikkea heidän pitäisi tehdä. 

Canius saapui illallisille sovittuun aikaan. Pythius oli 
järjestänyt ylelliset pidot: merellä näkyi olevan suuri 
määrä kalastusveneitä; kalastajat toivat kukin vuorollaan 
esiin saaliinsa, ja Pythiuksen jalkojen juureen heiteltiin 
kaloja. Silloin Canius kysyi: ”Mistä tässä on oikein kyse, 
Pythius? Noin paljon kalaa? Noin paljon veneitä?” Pythius 
vastasi: ”Ihmekö tuo? Tässä paikassa ovat kaikki 
Syrakusan kalat, ja täältä saadaan myös juomavesi. Ilman 
tätä huvilaa nuo kalastajat eivät tule toimeen.” Suuren 
ostokiihkon vallassa Canius pyysi nyt hartaasti Pythiusta 
myymään hänelle tuon maatilan. Aluksi tämä vastusteli, 
mutta - lyhyesti sanottuna - Canius sai lopulta tahtonsa 
läpi. Tuo mies, raharikas ja innokas kaupantekoon kun oli, 


osti huvilan irtaimistoineen siitä hinnasta minkä Pythius 
määräsi. Nimet pantiin kauppakirjaan, ja asia oli selvä. 

Seuraavana päivänä Canius kutsui sukulaisensa kylään. 
Itse hän tuli paikalle jo aamuvarhaisella, mutta ei nähnyt 
lähettyvillä jälkeäkään kalastusveneistä. Silloin hän kysyi 
lähinaapuriltaan, oliko kalastajilla ehkä jokin lomapäivä, 
koska yhtäkään heistä ei näkynyt. Mies vastasi: 
”Tietääkseni ei, mutta ei täällä yleensä kalastajia koskaan 
näykään. Niinpä minä ihmettelinkin eilen, mitä oikein oli 
tekeillä.” Canius raivostui, mutta mitäpä hän olisi voinut 
tehdä?” (De officiis 3,58-60.) 


Kertomukseen sisältyy ikiaikainen opetus: Caveat emptor, 
”Ostaja pitäköön varansa”. 


Kavaljeeri 


Kavaljeeri, jonka feminiininen vastine on daami, merkitsee 
nykyään naisen miespuolista seuralaista ja samalla usein 
hänen tanssi- ja pöytäkumppaniaan. 

Tämän sanan historiallinen tarkastelu on aloitettava 
antiikin Rooman hevosista. 

Roomalaisilla oli käytössään erilaisia hevosia eri tehtäviä 
varten. Toiset soveltuivat Varron mukaan sodankäyntiin (ad 
rem militarem), toiset työhevosiksi (ad vecturam) tai 
siitokseen (ad admissuram) ja toiset taas juoksukilpailuihin 
(ad cursuram). Yleisin vastine sanalle hevonen oli latinassa 
eguus (feminiini egua), kuten näkyy vaikkapa 
Hieronymuksen siteeraamasta sananlaskusta Noli egui 
dentes inspicere donati eli ”Lahjahevosen suuhun ei 
katsota”. Kyseessä on indoeurooppalainen termi, jota vastaa 
kreikassa hippos ja keltissä epo- (tästä tulee mieleen 
suomen hepo). 

Fguus on latinan vanhimpia ja tavallisimpia substantiiveja, 
sillä se esiintyy 200-luvulla eKr. eläneestä Livius 
Andronicuksesta (hän oli Rooman kirjallisuuden 
ensimmäinen nimeltä tunnettu edustaja) lähtien aina 
myöhäislatinan loppukaudelle asti. Tätä sanaa käytettiin 
muun muassa komeista sotaratsuista: Gellius viittaa 
ilmauksellaan eguus Alexandri antiikin ajan kuuluisimpaan 
hevoseen eli Aleksanteri Suuren mieliratsuun 
Bukefalokseen. Suetonius puolestaan käyttää Caesarin 
hevoslaumoista sanaparia eguorum greges kertoessaan, 
miten nämä ennen hänen kuolemaansa kieltäytyivät 
syömästä ja itkivät. Runoilijoiden sanavarastoon kuului 
guadrupedans (nelijalkainen), jolla he kuvailivat 
maalailevasti roomalaisten sotaratsujen laukkaa. Kavioiden 


kapse on melkein korvin kuultavissa Vergiliuksen säkeessä 
guadrupedante putrem sonitu guatit ungula campum 
(tanner tömisee laukkaavien hevosten kavioiden kapseesta). 
Tällaista ominaisuutta piti mielessään myös 
tragediarunoilija Accius sepittäessään yhdyssanan sonipes 
(kapsejalka), joka esiintyy sittemmin sekä runoilijoiden että 
Ciceron teksteissä. 

Sotaratsujen lisäksi glamouria oli kilpa-ajohevosissa, joten 
eguus sopi myös niiden nimitykseksi. Keisari Caligula oli 
erityisen kiintynyt Incitatus-nimiseen hevoseen (Incitato 
eguo). Suetoniuksen kuvauksen mukaan 


Caligulalla oli Incitatus-niminen kilpahevonen, ja hänellä 
oli tapana lähettää kilpa-ajoja edeltävänä päivänä sotilaita 
vaatimaan lähiseudun asukkailta hiljaisuutta, jottei 
Incitatus häiriytyisi. Hän jopa teetti hevoselleen 
marmoritallin, jossa oli norsunluinen seimi. 
Purppuraloimien ja jalokivistä tehdyn kaulaketjun lisäksi 
hän lahjoitti Incitatukselle talon, johon kuului 
palveluskuntaa ja huonekaluja, jotta hevosen nimissä 
kutsutuille vieraille voitaisiin järjestää hieno vastaanotto. 
Kerrotaan myös, että Caligula aikoi nimittää hevosensa 
konsuliksi. (De vita Caesarum 55.) 


Voittoisille kilpahevosille pystytettiin myös muistomerkkejä, 
joihin liitetyissä piirtokirjoituksissa kuvailtiin niiden 
saavutuksia. Roomasta on löydetty Euthydikos-nimiselle 
hevoselle omistettu marmoripylväs luultavasti 100-luvulta. 
Siinä on teksti, jossa esitetään seuraavanlainen lakoninen 
keskustelu ohikulkijan ja pylvään välillä: ”Hei 
marmoripylväs, kenen hauta tämä on?” - ”Erään nopean 
hevosen.” - ”Mikä nimi?” - ”Euthydikos.” - ”Entä maine?” - 
”Kilpa-ajojen voittaja.” - ”Useinko olet juossut?” - ”Usein!” - 
”Kuka oli ajaja?” - ”Koiranos, kuuluisampi kuin 
puolijumala.” 

Jotkut hevosrodut herättivät huomiota erikoislaatuisilla 


avuillaan ja ominaisuuksillaan niin, että niitä kutsuttiin 
omilla nimillään. Erityisen ihastuttava oli asturco eli 
Hispanian Asturian alueelta kotoisin ollut hevonen, tasa- 
astuja, jolla oli poikkeuksellisen kaunis käynti. Tämä oli 
myös keisari Neron mielihevonen, kuten selviää 
Suetoniuksen kertomuksesta, jonka mukaan yksi veritöihin 
syyllistyneen Neron painajaisia oli se, että eräs 
asturialainen ratsuhevonen, josta hän erityisesti piti, 
muuttui puolittain apinaksi ja ainoastaan sen pää säilyi 
entisellään. 

N opeutta ja ketteryyttä vaadittiin posti- ja 
kyytihevosiltakin, joista käytettiin keisariajalta lähtien 
kelttiläisperäistä nimitystä veredus tai paraveredus (tästä 
tulee saksan Pferd). Edellinen sopi myös riistanajoon: Etelä- 
Ranskan alueelta on löydetty Borysthenes-nimisen 
jahtihevosen hauta. Sen yhteydessä olevan muistorunon 
mukaan tuo ”keisarin talliin kuulunut hevonen (caesareus 
veredus) oli kiitänyt yltä päätä vaahdossa yli vesien, soiden 
ja Etrurian kukkuloiden ajaessaan takaa pannonialaisia 
villisikoja”. 

Varakkailla roomalaisilla oli käytössään myös poneja 
(kreikkalaisilta ne puuttuivat). Kokonsa puolesta ponit 
soveltuivat lasten ratsuhevosiksi ja ketteryytensä takia taas 
huviajeluihin, joita ylhäisöpiirien maatiloilla pantiin toimeen 
etenkin naisten ja lasten iloksi. Niitä kutsuttiin illyrialaista 
juurta olevalla sanalla mannus tai mannulus. 
Kansankielessä ponista käytettiin ilmausta bur(r)icus, jonka 
etymologia on epäselvä. 

Edellä mainitut ominaisuudet (komeus, siroliikkeisyys, 
nopeus) puuttuivat hevostyypiltä, johon viitattiin 
tuntematonta alkuperää olevalla sanalla caballus. 
Ensiesiintymisestään saakka 100-luvulla eKr. tällä 
substantiivilla oli halventava merkitys, se kun tarkoitti 
kömpelöä ja hidasliikkeistä työhevosta, joka ei juuri 
tarjonnut silmäniloa mutta soveltui raskaiden kuormien 
vetämiseen ja erilaisten maataloustöiden tekemiseen (vrt. 


suom. koni, hevosluuska). Näiden ominaispiirteisiin luettiin 
hitaus ja unteluus, mitä kuvastaa sananparsi lassus 
tamguam caballus in clivo, ”hidas niin kuin hevosluuska 
ylämäessä”. Kirkkoisä Hieronymuksen mukaan caballus 
suhtautuu sanaan eguus niin kuin nuoli heittokeihääseen tai 
myssy teräskypärään. 

Toinen alempaan luokkaan kuuluva hevosen nimitys oli 
cantherius, jolla tarkoitettiin etenkin kuohittua oria eli 
ruunaa mutta myös vanhaa hevosta. Eräässä Plautuksen 
näytelmässä on kohta, jossa muuan elostelija sanoo 
olevansa vetus cantherius (ikäloppu ruuna). Marcus Porcius 
Cato, yksi Rooman tasavallan ajan vaikutusvaltaisimmista 
miehistä, tyytyi niin yksinkertaiseen elämäntapaan, että 
ajeli vain yhdellä hevosella, joka oli sitä paitsi ruuna 
(cantherio vehebantur). Eräänlaisena nykyajan 
rinnakkaistapauksena voidaan mainita 1980-luvulla 
vaikuttanut Italian presidentti Sandro Pertini, joka halusi 
liikkua vain vaimonsa ajamalla Fiat 500:lla. 

Yksi latinan kielen sanastohistorian merkillisimpiä ilmiöitä 
500-luvulla sattuu, kun eguus, siihen saakka hyvin 
elinvoimainen ja hevosesta par excellence käytetty sana, 
katoaa yllättäen puhekielestä kokonaan (tosin se esiintyy 
kirjallisissa lähteissä vielä myöhemminkin). Mikä hyvänsä 
muista edellä mainituista nimityksistä olisi voinut tulla sen 
tilalle, mutta voiton vei caballus, joka aiemmin oli ollut niin 
huonossa huudossa. Tämä näkyy muun muassa siinä, että 
myöhäislatinan puhekieltä heijastavissa romaanisissa 
kielissä eguus on hävinnyt jäljettömiin (feminiinimuoto egua 
on jossain määrin säilynyt), kun taas caballus elää kaikissa 
latinan tytärkielissä (ital. cavallo, esp. caballo, port. cavalo, 
ransk. cheval). Samalla kun caballus otti itselleen eguus- 
sanan tehtävät, se koki huomattavan arvonnousun ja kelpasi 
merkitsemään myös ylvästä ratsua. Terminologinen 
vallankumous koski myös johdoksia. Klassisen latinan 
equitare (ratsastaa) korvautui 500-luvulla verbillä 
caballicare ja ratsastamista merkitsevä eguitatio 


substantiivilla caballicatio (vrt. kavalkadi). 

Keskiajalle tyypillinen ritarilaitos (germaanisista kielistä 
lainattu ritari-sana merkitsi alkuaan niin ikään ratsumiestä), 
jonka piirissä ratsumiehet hevosineen näyttelivät keskeistä 
osaa, noudatti myöhäislatinan kaudella alkanutta trendiä 
hylkäämällä sellaiset antiikin ajan latinaan vakiintuneet 
sanat kuin egues (ratsumies, ritari) ja eguitatus (ratsuväki). 
Niiden asemasta alettiin käyttää caball- alkuisia 
uudismuodosteita (ital. cavall-, ransk. cheval-). Kun 
hevosenhoitajaa eli tallirenkiä merkitsevä ilmaus oli ollut 
keisari Augustuksen ajan latinassa eguarius, sen korvasi 
400-luvulla jKr. caballarius. Hevosten ja niiden hoitajien 
tärkeää merkitystä varhaiskeskiajan feodaalivaltioissa 
kuvaa se, että caballarius yleni arvossa ja sai merkityksen 
ratsumies ja ritari, kuten käy ilmi karolingisen ajan (700- 
800-1.) latinankielisistä dokumenteista, joissa kavaljeerit 
(caballarii) mainitaan kreivien ja vasallien rinnalla. He olivat 
kevytaseisia ratsuväen upseereita, jotka asettuivat 
taisteluissa haarniskaa käyttävien ritareiden taakse, koska 
heillä ei ollut varaa hankkia itselleen tuollaista 
suojavarustusta. Näin ollen kavaljeerit muodostivat 
feodaaliajan hierarkkisessa järjestelmässä aatelissäädyn 
alimman kerrostuman. Aatelismiehinä he olivat lähellä 
kuninkaallista hovia, joten kavaljeeri sai myös hovimiehen 
merkityksen. Ensimmäiset esimerkit, joissa kavaljeeri 
esiintyy daamin seuralaisena, tavataan 1600-luvun 
ranskassa. Suomeen tämä sana tuli ruotsin välityksellä 
vuonna 1642 merkityksessä ratsumies. Samoihin aikoihin 
meille kotiutui niin ikään ratsuväen sotilasta tarkoittava 
rakuuna. Tämän sanan lähtökohtana on latinan draco 
(lohikäärme), ja uusi merkitys syntyi luultavasti siitä, että 
rakuunat taistelivat alkuaan lohikäärmeen kuvalla 
varustetun sotalipun alla (muiden selitysten mukaan yhteys 
on siinä, että heidän pyssynsä syöksivät tulta lohikäärmeen 
tapaan, tai siinä, että pyssyjen perät muistuttivat 
lohikäärmeen päätä). 


Caballarius-sanan vanha merkitys ritari esiintyy edelleen 
sen nykykielisissä varianteissa muun muassa ritarikuntien 
ja kunniamerkkien yhteydessä. Lähihistorian aikana sana 
sai italialaisessa muodossaan runsaasti näkyvyyttä 
pääministeri Silvio Berlusconin yhteydessä. Hänelle oli 
vuonna 1977 myönnetty Italian Ordine al Merito del Lavoro 
-ritarikunnan kunniamerkki ansioistaan uusien 
asuinalueiden rakennuttajana. Tämän takia häntä kutsutaan 
usein myös nimellä H Cavaliere (Ritari). 

Jos kielihistorian kulku olisi ollut toisenlainen, kavaljeeri 
saattaisi meidän päivinämme merkitä ylintä sotilasarvoa. Se 
hävisi kuitenkin kilpailussa toiselle alkuaan niin ikään 
tallirenkiä merkinneelle ilmaukselle ”marsalkka”. Tämän 
germaanilaisperäisen yhdyssanan osat ovat marc (hevonen) 
ja scalc (palvelija, renki). Edellä mainitut nimitykset 
henkilöityivät Suomen marsalkka Mannerheimissa. Hän oli 
rakuuna (ja sitä paitsi ratsuväenkenraali) ja hoiti 
marsalkkana ollessaan erilaisissa tilaisuuksissa epäilemättä 
myös kavaljeerin tehtäviä. 


Kenraali 


Vaikka kenraali on latinalaisperäinen sana, ei ole 
pahitteeksi aloittaa sen tarkastelua kaukaa antiikin 
Kreikasta. 

Ensimmäinen ajattelija, joka alkoi pohtia yleis- ja 
erityiskäsitteiden vastakohtaisuutta, oli arvoituksellisista 
mietelauseistaan tunnettu kreikkalainen luonnonfilosofi 
Herakleitos. Huomattuaan, että jotkin asiat olivat kaikille 
yhteisiä ja toiset taas vain joillekin kuuluvia eli erityisiä, hän 
päätti käyttää edellisestä ryhmästä nimitystä koinon 
(yhteinen) ja jälkimmäisestä idion (oma). Laajemmin tuota 
samaa merkityssuhdetta tarkasteli Sokrates Platonin 
dialogissa Menon. Kysymykseen, voiko hyvettä opettaa, hän 
vastaa, että asiaa on tarkasteltava ensin kata holou eli 
kokonaisuuden kannalta. Aluksi on luotava hyveen 
yleismääritelmä, jotta selviäisi, mitä se oikeastaan on 
(yleiskäsite), ja vasta sen jälkeen on mahdollista ottaa 
kantaa siihen, voiko sitä opettaa (erityiskäsite). 

Aristoteles yhtyi metafysiikassaan samaan näkemykseen 
toteamalla, että yleinen syntyy monen erityistekijän 
summasta. Hän kehitti myös tähän problematiikkaan 
kuuluvaa terminologiaa muodostamalla yleistä merkitsevän 
substantiivin to katholou samoin kuin sen vastakohdan 
kathekaston (erityinen). Kun edellistä käsitettä vastaava 
adjektiivi katholikos (yleinen) tuli kaikkialla tunnetuksi, 
jälkimmäinen sana jäi unohduksiin eikä siitä johdettu 
adjektiivia. Niinpä tutumpi yleistä ja erityistä ilmaiseva 
käsitepari on jo Platonilla tavattu mutta Aristoteleen kautta 
yleistynyt genos (suku) ja eidos (laji). Latinankielisessä 
kirjallisuudessa vastaavat termit ovat genus ja species sekä 
niistä johdetut adjektiivit generalis (yleinen) ja specialis 


(erityinen). Yleiskäsitteeseen voitiin latinassa viitata myös 
adjektiiveilla catholicus, communis ja universalis, 
erityiskäsitteeseen sanoilla particularis (osaa koskeva) ja 
singularis (yksityinen). 

Aristoteleen jälkeen filosofiassa otettiin kantaa myös 
yleisen ja erityisen väliseen arvojärjestykseen. Vallalle pääsi 
käsitys, jonka mukaan yleinen on arvokkaampaa kuin se, 
mikä on vähemmän yleistä. Niinpä filosofi Seneca toteaa, 
että verrattaessa generalia- ja specialia-kategorioita 
toisiinsa edellinen on ensisijainen ja tärkein eikä sen 
yläpuolella ole mitään. Hänen mielestään noiden käsitteiden 
eroa kuvaa se, ettei homo ihmistä merkitsevänä 
yleiskäsitteenä voi tulla ketään vastaan kadulla, mutta 
Ciceron tai Caton saattoi tavata, he kun edustivat ihmistä 
tämän käsitteen erityismerkityksessä. Samaa jakoa 
noudattivat myös puhetaidon opettajat kouluttaessaan 
puhujia oikeudenkäyntejä silmällä pitäen. Ouintilianus erotti 
toisistaan tapaukset guaestio generalis (yleinen kysymys) ja 
guaestio specialis (erityiskysymys): edellinen on kyseessä 
vaikkapa silloin, kun pohditaan avioliiton solmimista 
yleensä, ja jälkimmäinen silloin, kun mietitään, meneekö 
Cato naimisiin vai ei (itse asiassa suurena moralistina 
tunnettu Marcus Porcius Cato perusti uusperheen 
avioitumalla 80-vuotiaana nuoren tytön kanssa, mikä 
synnytti pahaa verta hänen pojassaan ja muissa omaisissa). 
Roomalainen filosofi Bo&thius käytti tuota vastakohtaparia 
myös superlatiivissa generalissimus (hyvin yleinen, erittäin 
tärkeä) ja specialissimus (hyvin erityinen). Ilmauksella 
decem generalissima (sc. praedicamenta) hän viittaa 
Aristoteleen erottamaan kymmeneen predikamenttiin eli 
kategoriaan (substantia, guantitas, gualitas, relatio, 
passio...). 

Mainitut esimerkit osoittavat, että generalis-sanan 
merkityskehitys kohti kenraalia lihaa ja verta olevana 
henkilönä ja sotapäällikkönä sai alkunsa erilaisiin 
asiakäsitteisiin liittyvästä adjektiivisesta käytöstä. 


Kristittyjen kirjoittajien tuotannossa generalis toimi usein 
kristinuskon yleismaailmallisuutta korostavien 
kreikkalaisperäisten adjektiivien catholicus ja oecumenicus 
synonyyminä ja latinankielisenä vastineena. Niinpä 
kirkkoisä Cyprianuksen 200-luvulla käyttämää ilmausta 
ecclesia catholica (katolinen kirkko) vastasi 400-luvulla 
tavattu ecclesia generalis, ja Hilariuksen 300-luvulla 
käyttämää sanaparia fides catholica (katolinen usko) edusti 
lähes samoihin aikoihin käytetty fides generalis. 

Ekumeenista eli yleistä ja yhteistä kirkolliskokousta 
merkitsevä termi oli tuon ajan dokumenteissa usein 
kreikkalaisperäinen synodus oecumenica, mutta paavi Leo 
I:n kirjeissä tavataan generalis synodus. Korostaessaan 
Nikaiassa vuonna 325 pidetyn ensimmäisen ekumeenisen 
kirkolliskokouksen merkitystä paavi Gregorius I käytti 
generalis-sanaa superlatiivissa ilmauksessa Nicaena 
generalissima synodus. Samassa yhteydessä Gregorius 
moittii Konstantinopolin patriarkkaa siitä, että tämä on 
röyhkeän mielivaltaisesti omaksunut tittelin generalis pater 
in mundo (latinassa tätä arvonimeä vastaa ilmaus 
patriarcha oecumenicus, ekumeeninen patriarkka). 

Jo ennen paavi Gregoriuksen aikaa latinankielisissä 
teksteissä tavataan esimerkkejä, joissa generalis liittyy 
henkilöä tarkoittavaan pääsanaan adjektiivina, jolloin se 
korostaa tuon henkilön vastuulla olevien tehtävien tärkeyttä 
tai hänen korkeaa asemaansa. Tämä merkitsi uutta askelta 
kohti kenraali-sanan nykyistä käyttöä. 100-luvulta jKr. 
vaikuttaneelta Clemens-nimiseltä juristilta tunnetaan ilmaus 
generalis curator. Ilmauksella viitattiin eräänlaiseen 
pääholhoojan tehtäviä hoitavaan virkamieheen, jonka 
vastuualueeseen kuului suojatin myötäjäisiin liittyvien 
kysymysten hoitaminen. %00-luvulta peräisin olevassa 
roomalaisten oikeussäännösten ja ediktien kokoelmassa 
nimeltä Codex Iustinianus mainitaan generalis 
fideicommissarius, jolla tarkoitetaan pääasiallista 
sääntöperillistä. Edellisiin tapauksiin verrattuna varsin 


erilainen on 500-luvulla kirjoittaneen runoilija 
Maximianuksen tekstikohta, jossa tuo elegiarunoilija 
kerskailee komeudellaan (hän oli etruskilaista syntyperää) 
ja käyttää itsestään nimitystä sponsus generalis (korkea- 
arvoinen sulhanen). 

Varhaiskeskiajalla generalis viittasi usein jonkin 
luostariyhteisön tai muun uskonnollisen järjestön johtajaan, 
aluksi ilmauksissa abbas generalis ja magister generalis 
(pääapotti). Myöhemmin pääsana jäi pois, ja adjektiivi sai 
substantiivin merkityksen. Ensimmäiset esimerkit 
tunnetaan 1200-luvulta, jolloin fransiskaanien veljeskunnan 
johtajaa kutsutaan kenraaliksi (generalis ordinis Fratrum 
Minorum). Samalta vuosisadalta peräisin olevassa 
dokumentissa muuan Anno-niminen veli mainitaan 
Saksalaisen ritarikunnan kenraalina eli suurmestarina. Tätä 
titteliä käytettiin myöhemmin myös benediktiinien ja 
jesuiittaveljeskunnan johtajista. Meidän päivinämme sama 
traditio jatkuu muun muassa Pelastusarmeijassa, jonka ylin 
johtaja on kenraali. 

Suuren sotapäällikön arvonimeksi generalis alkoi nousta 
1300-luvulla mutta ei suoraan, vaan lähtökohtana oli 
adjektiivinen käyttö ilmauksessa generalis capitaneus 
(kenraalikapteeni), jossa viitataan korkea-arvoiseen 
päällikköön. Antiikin Rooman sotaväessä nykyistä kenraalin 
arvoa vastasi jotenkin imperator koko armeijan 
ylipäällikkönä ja legatus hänen lähimpänä alaisenaan. 
Kumpikin titteli on jäänyt unohduksiin, sillä Suomen maa- ja 
ilmavoimissa palvelevien kenraalien sotilasarvot ylimmästä 
alimpaan ovat kenraali, kenraaliluutnantti ja 
kenraalimajuri. Kenraaliluutnantti merkitsee oikeastaan 
varakenraalia, sillä luutnantti-sana tulee ilmaisusta locum 
tenens, sijainen. Kenraaliluutnantin latinankielinen vastine 
locum tenens generalis on dokumentoitu eräästä 1400- 
luvun unkarilaisesta tekstistä. Samassa asiayhteydessä 
esiintyvä synonyymi vicelegatus eli varalegaatti on vielä 
muistona menneiden aikojen terminologiasta. 


Suomessa kenraali-alkuiset sanat ovat melko harvinaisia 
verrattuna esimerkiksi Saksaan, jossa tunnetaan muun 
muassa seuraavat sotilas- ja siviilielämän piiriin kuuluvat 
arvot ja ammatit: Generaladjutant, Generalarzit, 
Generaldirektor Generalfeldmarschall, 
Generalfeldzeugmeister, Generalinspekteur 
Generalintendant, Generalkonsul, Generalmusikdirektor, 
Generaloberer, Generaloberst, Generalsekrerär, 
Generalstaatsanwalt, Generalstäbler, Generalstabschef 
Generalstabsoffizier, Generalsuperintendent, 
Generalvertreter ja Generalvikar. Suomessa esiintyviä 
kenraali-alkuisia sanoja ovat kenraalibasso (pelkkää 
bassoääntä koskeva nuottikirjoitus), kenraaliharjoitus 
(esityksen pääharjoitus), kenraalikuvernööri (suurehkon 
alueen ylin sotilas- ja siviiliviranomainen) ja kenraalitar 
(kenraalin rouva). Ilmaisussa lakkokenraali (voimakas 
lakkojohtaja) tämä sana muodostaa yhdyssanan jälkiosan. 

Ranskan itsevaltaiseksi sanottu presidentti Charles de 
Gaulle piti kenraalin titteliään niin suuressa arvossa, että 
halusi puhuteltavan itseään ilmauksella mon general eikä 
Monsieur le President, kuten protokolla olisi edellyttänyt. 
Sanotaan myös, että Venäjän ja Neuvostoliiton 
merkittävimpiä kenraaleita oli kenraali Talvi, joka nujersi 
N apoleonin ja Hitlerin armeijat. 

Saksan maaperältä lähti leviämään kaikkein korkein 
sotilasarvo eli generalissimus (ital. generalissimo, esp. 
generalisimo). Se myönnettiin ensimmäisen kerran vuonna 
1630 Albrecht von Wallensteinille, joka toimi Saksan 
keisarin sotapäällikkönä 30-vuotisessa sodassa (vähän 
myöhemmin eli 1640-luvulla Englannin kuninkaan Kaarle 
I:n puoliso Henriette Marie oli joidenkin mielestä 
generalissima). Hänen jälkeensä generalissimuksia on ollut 
kymmenkunta Venäjän Aleksandr Suvorovista (1799) 
Pohjois-Korean Kim Il-sungiin (postuumisti 2012). 
Tunnetuimmat tämän arvonimen omanneet valtiojohtajat 
lienevät Josif Stalin Neuvostoliitossa ja Francisco Franco 


Espanjassa. Tässä tittelissä näkyy generalis-sanan 
semanttisen kehityksen loppuvaihe: koska 
generalissimuksien määrä on sormin laskettavissa, tämän 
sanan alkuperäinen merkitys ”yleinen” ei siihen enää 
mitenkään sovi, vaan se on tullut tarkoittamaan korkea- 
arvoista. 


Kirkko 


Kristillinen kirkko Euroopassa on opillisia kysymyksiä 
koskevissa asioissa jakautunut kolmeen pääryhmään: 
katoliset, ortodoksit ja protestantit. Liioin itse kirkkoa 
merkitsevä sana ei ole säilynyt yhteisenä, vaan hajaannus 
tulee näkyviin myös sanastossa. Euroopan eteläisemmissä 
osissa puhutuissa romaanisissa kielissä ja kreikassa 
käytetään kreikan ekklesia-sanaan (lat. ecclesia) perustuvia 
ilmauksia: italian chiesa, ranskan église, espanjan iglesia ja 
portugalin igreja. Pohjoisempana eli germaanisten kielten 
valtaamilla alueilla ja suomessa tuota samaa käsitettä 
edustaa kreikan adjektiivi kyriakos: saksan Kirche 
(muinaisyläsaks. kirihha), hollannin kerk, englannin church 
ja ruotsin kyrka. Suomen kieleen kirkko on kotiutunut 
muinaisruotsin kirkia-muodon välityksellä. Myös slaavilaisia 
kieliä puhuvat maat kuuluvat tähän leiriin, esimerkiksi 
venäjän tserkov ja bulgarian tsärkva. Mielenkiintoisen 
poikkeuksen muodostaa unkari, jossa käytetään sanaa 
templom (lat. templum). 

Edellä esitetty ekklesia- ja kyriakos -sanojen välinen 
kilpailu (oman lisämausteensa tälle ilmiölle antoi basilica, 
kuten jäljempänä nähdään), joka johti kirkko-nimitystä 
koskevaan sanastollisen juopaan, tuntuu hieman oudolta ja 
tarpeettomalta, koska molemmat ilmaukset ovat 
kreikankielisiä ja kumpikin tavataan myös Raamatussa. 
Näin ollen luulisi, että kirkkoa merkitseväksi sanaksi olisi 
vakiintunut yksi ja sama termi, jompikumpi kahdesta 
hyvästä vaihtoehdosta. 

Kun kilpailutilanne kuitenkin syntyi, ekklesia oli selvässä 
etulyöntiasemassa yhtä hyvin historiallisen taustansa kuin 
tärkeän ja laaja-alaisen käyttönsäkin takia. Alkuaan se 


merkitsi Kreikan kaupunkivaltioiden kansankokousta, joka 
oli Kreikan demokraattisessa valtiojärjestelmässä kaiken 
vallan lähde, koska sille kuului lainsäädäntö-, toimeenpano- 
ja tuomiovalta. Etymologisena lähtökohtana on verbi 
ekkalein (kutsua esiin), joka viittaa airuen kuulutukseen 
kansankokouksen koolle kutsumiseksi. Istuntoihin saivat 
osallistua kaikki sotapalveluksen suorittaneet vähintään 20- 
vuotiaat miehet, joiden molemmilla vanhemmilla oli 
kansalaisoikeus. Kansankokouksen tehtäviin kuului muun 
muassa sodasta ja rauhasta päättäminen, virkamiesten 
toiminnan valvominen ja kaikkein vakavimpien rikosten 
tutkiminen. Toinen merkittävä valtioelin oli boule (neuvosto, 
lat. bule), joka valmisteli kansankokouksessa käsiteltävät 
asiat ja pani toimeen sen päätökset. 

Ekklesia esiintyy ensimmäisen kerran Herodotoksen 
historiateoksen kolmannessa kirjassa, jossa mainitaan 
samoslaisten kansankokous. Herodotoksen nuorempi 
aikalainen Thukydides kertoo puolestaan Spartan 
kansankokouksen äänestyksestä, joka koski sodan 
aloittamista Ateenaa vastaan. Asia yritettiin ratkaista ensin 
huutoäänestyksellä, mutta kun puheenjohtaja ei saanut 
korvakuulolla selvää äänten jakautumisesta, hän kehotti 
sotaa puolustavia ja sitä vastustavia kokousedustajia 
siirtymään vastakkaisille puolille äänestyspaikkaa. Kolmatta 
äänestystapaa eli kädennostoa (kheirotonia) käytettiin 
muun muassa Arginusai-saarten meritaistelua koskeneen 
päätöksen yhteydessä. Näiden saarten luona ateenalaiset 
olivat saavuttaneet voiton spartalaisista vuonna 406 eKr., 
mutta päälliköt tuomittiin kuolemaan, koska he eivät olleet 
auttaneet merihätään joutuneita maanmiehiään eivätkä 
koonneet kaatuneiden ruumiita talteen. Istunto kesti iltaan 
asti, kunnes hämärä laskeutui kokouspaikan ylle. 
Äänestäjien käsiä ei voitu yön pimeydessä erottaa kyllin 
selvästi, joten ratkaiseva äänestys oli siirrettävä seuraavaan 
päivään. - Lähimmäksi nykyistä lippuäänestystä tuli 
saviliuskaäänestys (ostrakismos), johon turvauduttiin usein 


silloin, kun päätettiin kansalaisen karkottamisesta 
maanpakoon. 

Roomalaisilla oli kolme kansankokoustyyppiä, joiden 
nimitykset eivät perustuneet niinkään kokoon kutsumiseen 
(vrt. ekklesia) kuin yhteen tulemiseen ja yhteen 
menemiseen. Näitä olivat contio, alkuperäiseltä muodoltaan 
*co-ventio (yhteen tuleminen), ja comitia, joka juontaa 
juurensa verbistä co(m)eo (mennä yhteen). Varhaisinta 
kokoustapaa edusti comitia curiata eli kuuriakokous; toinen 
ja kaikkein tärkeimmäksi osoittautunut tyyppi oli comitia 
centuriata eli sotaväenkokous; kolmannesta eli 
tribuskokouksesta käytettiin nimitystä comitia tributa. 
Koska oma poliittinen terminologia oli latinan kielessä tässä 
suhteessa vakiintunut ja pitkälle kehittynyt, roomalaiset 
eivät tunteneet tarvetta kreikan ekklesia-sanan 
lainaamiseen. Se tosin tavataan Plinius nuoremman 
latinankielisessä kirjeessä keisari Trajanukselle, mutta 
tällöin ei viitata Rooman oloihin, vaan puhutaan 
Mustanmeren etelärannikolla sijainneen Amisoksen 
kaupungin neuvostosta ja kansankokouksesta (bule et 
ecclesia). 

Kun kristinusko levisi kreikankielisestä idästä 
latinankieliseen länteen ja saavutti siellä vähitellen yhä 
järjestyneemmän ja organisoidumman muodon, kreikkalais- 
latinalaisen ecclesia-sanan käyttö laajeni tuntuvasti. Tämä 
antiikin Kreikan yhteiskuntajärjestyksen ytimeen kuulunut 
termi lainattiin Länsi-Eurooppaan, jossa siitä tuli yksi 
kristillisen kirkon keskeisimpiä käsitteitä, sillä se tuli 
merkitsemään sekä kristillistä seurakuntaa että 
seurakunnan kokoontumistilaa eli kirkkorakennusta. Valtion 
ja kirkon välinen historiallinen yhteys heijastuu 
terminologian kehityksessä: airuen kuulutusta 
kansankokoukseen (ekklesia) vastaa kirkonkellojen kutsu 
kirkkoon (ecclesia). 

FEkklesia-sanan kristillinen merkitys perustuu Matteuksen 
evankeliumiin (16:18), jossa Jeesus sanoo Pietarille: ”Sinä 


olet Pietari, ja tälle kalliolle minä rakennan kirkkoni.” 
Merkittävä seikka sanastohistorian kannalta on se, että 
kreikankielisessä Uudessa testamentissa käytetty ekklesia 
on säilynyt latinankielisessä Vulgata-käännöksessä: Tu es 
Petrus et super hanc petram aedificabo ecclesiam meam. 
Tuon sanan voidaan katsoa merkitsevän tässä sekä 
kirkkorakennusta että Jumalan seurakuntaa. Suomalaiset 
raamatunkääntäjät ovatkin menetelleet taitavasti 
käyttämällä käännöksessä sanaa kirkko, joka sekin on 
tulkittavissa kahdella tavalla. Tavallisesti kreikkalais- 
latinalainen ecclesia tarkoittaa Uudessa testamentissa 
kuitenkin alkuseurakuntaa, esimerkiksi Vulgatan 
Roomalaiskirjeessä (16:5) cunctae ecclesiae gentium eli 
”kaikki pakanuudesta kääntyneiden seurakunnat”, Vulgatan 
ensimmäisessä Korinttilaiskirjeessa (11:22) aut ecclesiam 
dei contemnitis eli ”vai halveksitteko te Jumalan 
seurakuntaa” ja Vulgatan Jaakobin kirjeessä (5:14) inducat 
presbyteros ecclesiae eli ”kutsukoon hän luokseen 
seurakunnan vanhimmat”. Selvimmin ecclesia tavataan 
latinassa kirkkorakennuksen merkityksessä vasta Vopiscus- 
nimisellä kirjoittajalla 300-luvulla, joka lainaa Aurelianuksen 
lausumaa kristittyjen kirkosta (Christianorum ecclesia) 
vastakohtana pakanallisten jumalten temppelille (templum 
deorum). 

Raamatullinen on myös kirkko-sanan lähtökohtana oleva 
kreikan adjektiivi kyriakos. Se tulee herraa merkitsevästä 
substantiivista kyrios ja tarkoittaa siten herralle (Herralle) 
kuuluvaa. Edellytykset kyriakos-sanan leviämiselle 
kristillisessä latinassa olivat jokseenkin heikot, koska se oli 
tavallaan vain puoliksi raamatullinen. Sitä ei näet 
kelpuutettu lainkaan Vulgata-käännökseen, vaan se 
korvattiin latinankielisellä vastineella dominicus. Lisäksi 
tuon sanan käyttö rajoittuu Raamatussa vain muutamaan 
kristinuskon käsitteeseen (esim. 1. Kor. 11:20: kyriakon 
deipnon, Vulg. dominica cena, ”Herran ateria”; Ilm. 1:10: 
kyriake hemera, Vulg. dominica dies, ”Herran päivä”). 


Merkitys kirkkorakennus lähti ilmauksesta domag kyriakon 
(Herran huone), jonka pääsana jäi vähitellen pois ja 
adjektiivimääre kyriakon (monikossa kyriaka) itsenäistyi 
omaksi substantiivikseen. Se esiintyy myös suomen 
tuomiokirkko-sanassa, joka on syntynyt seuraavien 
vaiheiden kautta. 


KREIK. doma (talo) > lat. domus (Dei) (Herran huone) > 

myöh. lat. domus (Dei episcopalis) (piispankirkko) > ital. 
duomo (tuomiokirkko) > ransk. dôme, saks. Dom, ruots. 

dom (tuomiokirkko) > suom. tuomio- 


KREIK. kyriakon (Herralle kuuluva) > germaaniset 
variantit, esimerkiksi muinaisruots. kirkia > suom. kirkko 


Tuomiokirkon synonyymi katedraali pohjautuu kristillisessä 
latinassa käytettyyn sanapariin ecclesia cathedralis. Tällä 
tarkoitettiin alkuaan hiippakunnan pääkirkkoa, jossa sijaitsi 
piispanistuin. Termi on lähtöisin kreikkalaisperäisestä 
substantiivista cathedra, joka merkitsi alkuaan nojatuolia ja 
sittemmin nykyisen kateederi-sanan tapaan opettajan- ja 
puhujankoroketta ja myös saarnastuolia. 

Kirkkorakennuksen nimenä kyriakon tavataan 
ensimmäisen kerran varhaiskristillistä kirkkojärjestystä 
koskevissa apostolisissa konstituutioissa vuodelta 300. 
Muutama vuosi myöhemmin sama sana esiintyy 
kirkkohistorioitsija Eusebioksen mukaan eräässä keisari 
Maximinuksen ediktissä ja sitten Ankaran 
kirkolliskokouksen yhteydessä vuonna 314. Sana näyttää 
olleen erityisen suosittu idässä, koska Eusebios kertoo 
keisari Konstantinoksen käyttäneen rakennuttamistaan 
kirkoista nimitystä kyriaka. 

Jo antiikin aikana kreikassa ja latinassa oli useita pyhien 
alueiden ja kulttipaikkojen nimityksiä, joita ei tahdottu 
hyväksyä kristilliseen käyttöön niiden pakanallisen leiman 
vuoksi (ks. TEMPPELI). Yksi merkittävimmistä profaaneista 


rakennuksista, jotka vaikuttivat keskeisesti sekä kristillisten 
kirkkorakennusten terminologiaan että arkkitehtuuriin, oli 
basilica (kreik. basilike). Tämä oli kolmi- tai viisilaivainen, 
suorakaiteen muotoinen hallimainen rakennus, joka toimi 
alkuaan kauppiaiden markkinatorina, 
oikeudenkäyntipaikkana ja myös muunlaisena 
kokoontumistilana. Basilikoita rakennettiin Rooman 
Forumin alueelle jo 100-luvun alusta eKr. lähtien, 
esimerkiksi Basilica Porcia, Basilica Fulvia ja Basilica Iulia. 
Basilikasta tulikin kristillisen kirkon päätyyppi. Myös itse 
termi osoittautui elinvoimaiseksi, koska sitä käytetään 
romaniassa ilmaisemassa kirkkoa (biserica). Lisäksi on 
huomattava, että Pietarinkirkon latinankielinen nimi on 
Basilica Sancti Petri (ital. Basilica di San Pietro). 

Jokainen voi miettiä mielessään, millaisella ilmauksella 
suomessa kutsuttaisiin nykyään kirkkoa, mikäli esi-isät 
olisivat valinneet kyriakos-sanan asemasta käyttöönsä 
lainasanan ecclesia. Sanaa basilica edustaisi meillä 
luultavasti *pasilika. 


Kirurgi 


Kirurgia on ikivanha lääkintätaidon ala, jota harjoitettiin jo 
muinaisessa Egyptissä tähän taitoon kuuluvine 
kallonporauksineen ja murtumien hoitamisineen. Tuolloin 
osattiin ilmeisesti valmistaa jo myös eräänlaisia proteeseja. 

Homeroksen mukaan yksi Troijan puuhevosen sisälle 
piiloutuneista kreikkalaisista sankareista oli Makhaon- 
niminen kirurgi, joka oli lääkintätaidon jumalan 
Asklepioksen poika. Hän oli lähtenyt kotikonnuiltaan 
Thessaliasta auttamaan maanmiehiään Troijan 
valloituksessa veljensä Podaleirioksen kanssa, joka myös oli 
lääkäri mutta etupäässä diagnostikko. Makhaonin 
kirurgintaitoja tarvittiinkin pian, sillä ennen pitkää hän 
joutui hoitamaan Spartan kuningas Menelaosta, joka oli 
haavoittunut vihollisen ampumasta nuolesta. Homeros ei 
kuitenkaan kutsu Makhaonia kirurgiksi vaan lääkäriksi 
(ietros), jonka sanottiin olevan arvoltaan monen 
sotasankarin veroinen (ietros-sanan rinnakkaismuoto iatros 
on myös nykysuomalaiselle tuttu muun muassa sanoista 
arkkiatri ja psykiatri). Kautta aikojen sotajoukkojen mukana 
on kulkenut haavojen ja vammojen hoitoon erikoistuneita 
haavureita, jotka olivat yleensä myös partureita. Suomessa 
heitä nimitettiin 1600-luvun lopulta lähtien välskäreiksi 
(ruots. fältskän). 

Nykyisen kielenkäytön mukaan kirurgi on lääkäri, joka 
parantaa sairauksia, vammoja ja epämuodostumia 
mekaanisin hoitokeinoin kuten leikkauksin tai muulla tavalla 
käsin. Termin alkuperäinen muoto on kheirourgos, ja 
kreikassa se merkitsi henkilöä, joka tekee töitä käsin (kheir, 
käsi; -ourgos, -tekevä). Samanalkuisia nykyään käytössä 
olevia yhdyssanoja ovat kiromantia (kädestä ennustaminen) 


ja kiropraktiikka (selkänikamien käsittelemiseen perustuva 
hoito). Sana kheirourgos tavataan kreikankielisissä 
lähteissä ensimmäiseltä vuosisadalta jKr. lähtien, jolloin se 
saattoi tarkoittaa myös käsityöläistä tai taiteilijaa. 
Tullessaan latinaan kheirourgos koki erinäisiä äänteellisiä 
muutoksia (kh- > ch-; et > -i-; -ou- > -u-; -0- > -u-), kunnes 
päätyi muotoon chirurgus. Suomen kieleen omaksuttu 
”kirurgi” sisältää aineksia kummastakin kielestä. Sama sana 
on englannin surgeon, joskin se on etääntynyt niin kauas 
kantasanastaan, että se on vaikeasti tunnistettavissa. Sana 
vakiintui pian lääketieteen tekniseksi termiksi niin 
Kreikassa kuin Roomassakin. Jopa Cornelius Celsus, keisari 
Tiberiuksen aikana vaikuttanut roomalainen kirjoittaja, 
omaksui sen, vaikka hän muutoin pyrkikin korvaamaan 
kreikankieliset ilmaukset latinalaisperäisillä vastineilla. 

Celsus, joka julkaisi laajan esityksen lääkintätaidosta (De 
medicina), määrittelee teoksensa alussa ihannekirurgin 
ominaisuudet seuraavasti: 


Kirurgin tulee olla nuori tai ainakin melko nuori, ja 
hänellä pitää olla voimakkaat ja vakaat kädet, jotka eivät 
koskaan vapise. Hänen on kyettävä käyttämään yhtä hyvin 
molempia käsiään, ja hänen näkönsä on oltava terävä ja 
selkeä. Kirurgin pitää olla peloton ja samalla armelias, 
niin että hän kykenee parantamaan potilaan, jonka on 
ottanut vastaan. Hänen ei pidä välittää potilaansa 
valitushuudoista kiirehtimällä enemmän kuin tilanne 
vaatii tai käyttämällä leikkausveistä lempeämmin kuin on 
tarpeen, vaan hänen on suoritettava leikkauksensa ikään 
kuin potilaan tuskanhuudoilla ei olisi häneen mitään 
vaikutusta. (7, proem. 4.) 


Täysin varauksettomasti Celsus ei kuitenkaan suhtautunut 
kreikasta levinneeseen kirurgiseen sanastoon. Jakaessaan 
lääkintätaidon kolmeen osaan hän esittää näiden alojen 
nimet kreikankielisessä muodossa: ensimmäinen on 


diaitetike (dietetiikka), jossa potilaita parannetaan 
ruokavalion avulla (victu); toinen on pharmakeutike 
(farmaseutiikka), joka perustuu lääkkeiden käyttöön 
(medicamentis); kolmas ala on kheirourgia (kirurgia), jossa 
sairaita hoidetaan käsin (manu). 

Kirurgin tärkeimmät instrumentit ovat leikkausveitsi (lat. 
ferrum) ja poltinrauta (kreikk.-lat. cauterium), kuten jo 
Hippokrates mainitsee eräässä aforismissaan: ”Sen, mitä 
lääkkeet eivät paranna, parantaa leikkausveitsi; sen, mitä 
leikkausveitsi ei paranna, parantaa tuli; se, mitä tuli ei 
paranna, on katsottava parantumattomaksi.” 

Latinassa kirurgi-sanaa vastaava substantiivi oli 
vulnerarius (haavuri). Plinius vanhemman mukaan 
ensimmäinen lääkäri, joka harjoitti praktiikkaa Roomassa, 
oli vuonna 219 eKr. toimintansa aloittanut kreikkalainen 
haavuri (vulnerarius) Arkhagathos (”hyvä alku”). Nimensä 
mukaisesti hän aloitti hyvin, mutta kun hänen kirurgiset 
operaationsa myöhemmin epäonnistuivat, hän sai kansalta 
pilkkanimen carnufex, teurastaja. Muutoinkin lääkäreiden 
aliarvostus ja pilkkaaminen oli antiikin Roomassa yleistä: 
epigrammirunoilija Martialis mainitsee erään Diaulos- 
nimisen lääkärin (chirurgus), joka vaihtoi ammattia 
ryhtymällä hautausurakoitsijaksi (vespillo). Runoilijan 
mukaan alan vaihto oli näennäinen, koska myös aiemmassa 
virassaan Diaulos oli toimittanut asiakkaitaan manan 
majoille. Petroniuksen teoksessa Trimalkion pidot eräs 
vapautettu orja sanoo ystävästään. ”Lääkärit hänet 
tappoivat” (Medici illum occiderunt). Jotkut kirurgit olivat 
erikoistuneet useammalle lääkintätaidon alalle. Näihin 
kuului eräs Keski-Italian Assisissa toiminut Publius Decimius 
Eros Merula -niminen vapautettu orja, jonka sanotaan 
olleen sairaalalääkäri (medicus clinicus), kirurgi (chirurgus) 
ja silmälääkäri (ocularius). 

Keskiajalla kirurgia ei länsimaissa juurikaan edistynyt. 
Sitä harjoittivat paljolti munkit ja nunnat luostareissaan, 
kunnes paavi Aleksanteri III vuonna 1163 kielsi leikkaukset 


katolisen kirkon suojissa. Kirurgiset toimenpiteet jätettiin 
nyt partureiden huoleksi, jotka käyttivät leikkausveistä 
muutoinkin ja olivat tottuneet vereen. Tuohon aikaan tehtiin 
selvä ero varsinaisten lääkäreiden ja kirurgien välillä. Tämä 
näkyy esimerkiksi erään aikalaisrunoilijan kuvauksesta, 
jossa kerrotaan vuonna 1199 kuolettavasti haavoittuneen 
Rikhard I Leijonamielen saamasta hoidosta: kuninkaan 
ympärille kerääntyneet lääkärit käyttivät haavan 
hoitamiseen sidetarpeita (apponunt medici fomenta), kun 
taas kirurgit tekivät leikkauksia (secantgue chirurgi). 

Keskiajalta pitkälti uuteen aikaan asti merkittävimmät 
erot yleislääkäreiden ja kirurgien välillä liittyivät 
statukseen, koulutukseen ja toimintatapoihin. Varsinaisia 
lääkäreitä pidettiin yhteiskunnalliselta asemaltaan korkea- 
arvoisempina, koska he olivat saaneet koulutuksensa 
yliopistossa ja hallitsivat latinan kielen. Sen sijaan kirurgit 
olivat latinaa taitamattomia ei-akateemisia kansalaisia, jotka 
olivat pätevöityneet ammattikuntalaitoksen piirissä 
kohoamalla oppipojasta ja kisällistä mestariksi. Näin ollen 
kirurgeja puhuteltiin mestareiksi, ja lääkäreitä tohtoreiksi. 
Potilaita hoidettaessa hierarkkinen järjestys oli selvä: 
kirurgit toimivat lääkäreiden alaisuudessa ja heidän 
määräyksiään noudattaen. Ero näkyi myös vaateparressa: 
yliopistolääkärit olivat ”pitkäkaapuisia” ja kirurgit 
”lyhytkaapuisia” (nykyään kirurgit käyttävät valkoisen 
työtakin asemasta vihreää suojavaatetta, mikä johtuu 
ainakin neljästä syystä: vihreää väriä pidetään 
rauhoittavana; veritahrat näkyvät vihreässä himmeämpinä 
ja melkein harmaina; erilaiset ainekset erottuvat vihreältä 
pohjalta paremmin; vihreästä kankaasta heijastuva valo 
rasittaa silmiä vähemmän). 

Renessanssin ajalta 1800-luvun lopulle ulottuvalta 
aikakaudelta voidaan mainita kolme merkittävää miestä, 
joiden ansiosta kirurgia alkoi kehittyä moderniksi 
tieteenalaksi. 

1500-luvulla elänyt ranskalainen Ambroise Paré oli 


alkuaan parturi ja välskäri, kunnes nousi oman aikansa 
merkittävimmäksi kirurgiksi, niin että häntä on sanottu 
nykyaikaisen kirurgian isäksi. Hän luopui kiehuvan Öljyn 
käytöstä ampumahaavojen hoidossa ja otti käyttöön 
verisuonien sitomisen. Paré oli maansa armeijan ylikirurgi 
(kuten Homeroksen kuvaama Makhaon) ja kolmen Ranskan 
kuninkaan henkilääkäri. Hänen mukaansa kirurgilla on viisi 
päätehtävää: poistaa ylimääräinen, asettaa sijoiltaan 
mennyt paikoilleen, avata tukkeumat, yhdistää erilleen 
joutunut ja korjata luonnon puutteet. Hän suhtautui 
aikaansaannoksiinsa hartaan nöyrästi sanomalla Je le 
pansay; Dieu le guariteli ”Minä olen sitonut hänet, mutta 
Jumala on hänet parantanut”. Tämä on muunnelma 
keskiaikaisesta lentävästä lauseesta Medicus curat, natura 
sanat, ”Lääkäri hoitaa, luonto parantaa”. 

Englannin kuninkaiden ja suurmiesten hautakirkkona 
tunnetussa Westminster Abbeyssä on 1700-luvulla 
vaikuttaneen skotlantilaissyntyisen kirurgin John Hunterin 
kunniaksi valmistettu muistolaatta, jossa häntä kutsutaan 
tieteellisen kirurgian perustajaksi (the Founder of Scientific 
Surgery). 

Parén tapaan myös Hunter noudatti tarunomaisen 
Makhaon-kirurgin esimerkkiä ryhtymällä sotilaskirurgiksi. 
Vuonna 1759 hän liittyi seitsenvuotiseen sotaan, kunnes 
palasi kolme vuotta myöhemmin Lontooseen, jossa hänet 
kiinnitettiin St. George’s Hospital -sairaalan kirurgiksi. 
Hunter kunnostautui muun muassa aneurysman eli 
valtimonpullistuman hoidossa ja sotakokemustensa 
perusteella ennen muuta ampumahaavojen parantamisessa. 
Teoksessaan A Treatise on the Blood, Inflammation and 
Gunshot Wounds (1794) hän opetti, että on parempi jättää 
ruumiiseen koteloitunut ammus paikoilleen kuin ruveta 
poistamaan sitä kirurgisin toimenpitein. 

Haavatulehdusten estämiseen tähtäävän antiseptiikan isä 
on englantilainen kveekari ja kirurgi Joseph Lister. Hän 
kirjoittautui vuonna 1843 Lontoon University Collegeen, 


koska se oli ainoa korkeakoulu, joka salli uskonnolliset 
toisinajattelijat. Lister keksi antiseptiikan, kun hän alkoi 
käyttää fenolia eli karbolihappoa leikkaustarpeiden 
desinfioimiseen. Lääketieteen terminologiaan hän on 
jättänyt jälkensä ilmaisuissa tuberculum Listeri (Listerin 
kyhmy eli värttinäluun alaosan harju) ja listeriosis 
(listerioosi), jolla tarkoitetaan Listeria monocytogenes - 
nimisen bakteerin aiheuttamaa eläinten aivotulehdusta. 
Joseph Lister oli ensimmäinen lääkäri, joka sai päärin 
arvonimen ja sen mukana paikan parlamentin 
ylähuoneessa. 

Edellä on nähty, miten kirurgien arvostus on vaihdellut 
aikojen kuluessa. Nykyään on palattu Homeroksen ajan 
käsitykseen, jonka mukaan kirurgi on monen sotaurhon 
veroinen: erinäiset kansalaiskyselyt ovat osoittaneet, että 
kirurgin ammatti on kaikkein arvostetuin. Kun ottaa 
huomioon nykykirurgien aikaansaannokset vaikkapa 
elinsiirtojen alalla (esim. sydämensiirto 1967, kädensiirto 
1998, kasvojensiirto 2005), kirurgia voitaisiin kutsua jopa 
taumaturgiksi (thaumaturgus) eli ihmeidentekijäksi. 

Aiemmin käytössä ollut arvo ”lääketieteen ja kirurgian 
tohtori” on hiljattain muutettu muotoon ”lääketieteen 
tohtori”. Tämä on merkki siitä, ettei kirurgeja eroteta enää 
muun lääkärikunnan ulkopuolelle kuuluvaksi 
erillisryhmäksi. 


Koulu 


Kansainvälinen yleissana koulu juontaa juurensa antiikin 
kreikan substantiivista skhole, jonka roomalaiset lainasivat 
omaan kieleensä muodossa schola. Se äännettiin skhola tai 
tavallisesti ilman aspiraatiota eli h-äännettä skola. Koska 
sanan alussa oli ääntämisen kannalta hankala 
konsonanttipari sk-, lausumisen helpottamiseksi eteen 
liitettiin usein e- tai i, mistä todistavat piirtokirjoituksissa 
tavatut kirjoitusasut escola ja iscola (vrt. unkarin iskola). 
Tässä ollaan jo siirtymässä romaanisten kielten koulua 
merkitseviin sanamuotoihin kuten portugalin escola, 
espanjan escuela ja ranskan école. 

Myös suomen kielessä tämä lainasana kehittyi tiettyjen 
välivaiheiden kautta nykyiseen muotoonsa. Agricolalta 
tunnetaan variantit schoulu ja scoulu, jotka ovat eräänlaisia 
latinan ja nykysuomen välimuotoja. Lähempänä nykyaikaa 
on Daniel Jusleniuksen sanakirjassa vuonna 1745 esiintyvä 
coulu, kunnes tullaan Daniel Godeniuksen vuonna 1774 
käyttämään muotoon koulu (Tukholmassa julkaistussa 
teoksessa Ensimmäiset Pookstawit Jumalan Sanasta, Eli 
Kysymyxet Lapsille Edespandawat). Sananalkuinen sk- on 
ollut suomalaisillekin vaikea lausua, joten s-äänne jätettiin 
alusta kokonaan pois, kuten ranskassa. Ruotsalaiset eivät 
ole kokeneet tätä ongelmaksi, kuten käy ilmi heidän 
sanastaan skola, jossa latinan sc(h)ola on säilynyt lähes 
sellaisenaan. 

Kreikan skhole merkitsi alkuaan - yllättävää kyllä - 
joutilaisuutta ja vapaa-aikaa, ja se tavataan ensimmäisen 
kerran runoilija Pindaroksella. Herodotoksen 
historiateoksessa on kohta, jossa Persian kuninkaan 
Dareioksen sanotaan viettävän kouluaikaa, kun tarkoitetaan 


sitä, että hän istuu joutilaana. Pian skhole ymmärrettiin 
kuitenkin vapaa-ajaksi henkisten harrastusten kehittämistä 
ja - kuten nykyään sanotaan - itsensä toteuttamista varten 
vastakohtana arkisille töille ja toimille, joiden yhteydessä 
tuollaiset sivistyspyrkimykset eivät olleet mahdollisia. 
Niinpä skhole alkoi tarkoittaa myös opillista ja tieteellistä 
harrastusta, johon kuuluivat erilaiset esitelmät ja luennot 
samoin kuin oppineet keskustelut ja tieteelliset väittelyt 
filosofien kanssa. Jo antiikin aikana tämä sana sai myös 
merkityksen opetuspaikka. Apostolien teoissa (19:9) 
kerrotaan, miten Paavali Efesoksessa ollessaan ”opetti ja 
keskusteli päivittäin Tyrannoksen koulussa” (dialegomenos 
en te skhole Tyrannou; Vulg. cotidie disputans in schola 
Tyranni). 

Latinaan tullessaan skhole/schola oli jo menettänyt 
alkuperäisen merkityksensä ”vapaa-aika”, mutta sana 
tarkoitti edelleen luentoa ja esitelmää tai konkreettisesti 
oppilaitosta ja koulurakennusta. Vähitellen sanan merkitys 
laajeni niin, että sitä voitiin käyttää mitä erilaisimmista 
kokoontumispaikoista kuten synagogasta (schola 
Iudaeorum), amfiteatterista eläintaisteluareenana (schola 
bestiarum) ja taidegalleriasta (Octaviae scholae). 
Kauaskantoinen ja tärkeä oli tämän sanan käyttö 
merkityksessä koulukunta, kun puhe oli eri filosofien oppeja 
koskevista suuntauksista (philosophorum scholae). 
Tällainen kielenkäyttö on säilynyt nykyaikaan asti, kuten 
näkyy vaikkapa ilmauksista ”Rafaelin koulu”, ”Düsseldorfin 
koulu” ja ”Hegelin koulu”. 

Yksi merkitys schola-sanalta antiikin aikana kuitenkin 
puuttui, ja se oli sen käyttö merkityksessä koululaitos siinä 
mielessä kuin nykyään puhutaan vaikkapa suomalaisen 
koulun saamasta hyvästä kansainvälisestä maineesta. Tämä 
selittyy sillä, ettei antiikin Kreikassa ja Roomassa ollut 
olemassa minkäänlaista valtiollista koululaitosta, vaan 
lasten sivistyskasvatus oli pelkästään yksityisopetuksen 
varassa. 


Roomalaiset pyrkivät omaa kulttuurista statustaan ja 
valtiollista vaikutusvaltaansa korostaakseen luomaan 
kreikkalaisten lainasanojen rinnalle omakieliset 
vastineensa. Niinpä schola-sanan kilpailijaksi nousi latinan 
leikkiä merkitsevä ludus. Antiikin kirjoittajien mukaan tätä 
nimitystä käytettiin kaikista kouluista mutta erityisesti 
alkeiskoulusta. Yhdeksi syyksi mainitaan se, että lapsia 
houkuteltiin kouluun leikkiä merkitsevän sanan varjolla, 
vaikka sieltä oli itse asiassa leikki kaukana. Ouintilianuksen 
mukaan sanan merkitys selittyi sen vastakohdasta, toisin 
sanoen ludus on ”paikka, jossa ei leikitä”. Myös 
gladiaattorikoulusta, joka vastasi jotenkin meidän aikamme 
ammattikoulua, käytettiin tätä termiä (ludus gladiatorius). 
Ajan mittaan latinan sana ei kuitenkaan kyennyt pitämään 
puoliaan kreikkalaista tulokasta vastaan, vaan se jäi pois 
käytöstä ja vain schola elää edelleen kaikissa Euroopan 
pääkielissä. Ludus on jättänyt kuitenkin jälkensä 
musiikkitermiin preludi, joka pohjautuu keskiajan latinan 
sanaan praeludium. Sillä tarkoitetaan alkusoittoa tai myös 
itsenäistä soitinsävellystä. Preludi sopisi erinomaisesti myös 
esikoulun nimitykseksi (prae-, esi- + ludus, koulu). 

Antiikin Rooman alkeiskoulun oppilaat olivat seitsemän 
ikävuoden tienoilla olevia leikki-ikäisiä lapsia, joita ohjasi 
kouluun ja sieltä takaisin kotiin pedagogi (paedagogus) eli 
lapsenkaitsijana ja -hoitajana toiminut orja. Koulun 
opetustila oli sikäli erikoinen, että oppitunnit pidettiin 
ulkona forumilla myymäläkatoksen alla ja vain eräänlainen 
suojakangas erotti koululuokan kadulta kuuluvasta 
markkinahälinästä. Opettaja istui oppilaiden keskelle 
asetetulla korkealla tuolilla nimeltä cathedra (tämä oli siis 
sanan varsinaisessa merkityksessä katedraalikoulu, jolla 
historiallisella nimellä Turussa toimii nyttemmin 
ruotsinkielinen lukio, Katedralskolan i Äbo). Oppilaat 
istuivat selkänojattomilla jakkaroilla, minkä lisäksi 
kalustukseen kuului musta taulu ja joitain laskulautoja. 
Oppitunnit alkoivat jo seitsemän maissa aamulla. 


Koulumestarien kovaääninen paasaus keskellä toria häiritsi 
lähiseudun asukkaita tai ainakin niitä, jotka olisivat 
halunneet aamuisin nukkua vähän pitempään. 
Epigrammirunoilija Martialis sanookin pakenevansa 
maaseudun rauhaan, koska Roomassa elämisen tekivät 
mahdottomaksi aamuisin koulumestarit ja Öisin leipurit. 
Koululaisten kesäloma alkoi todennäköisesti heinäkuun 
lopussa ja kesti lokakuun puoliväliin. 

Alkeiskoulussa opittiin lukemaan, kirjoittamaan ja 
laskemaan. Ensin tutustuttiin kirjainten muotoihin, kunnes 
ne pystyttiin yhdistämään tavuiksi ja sanoiksi. Riippuen 
tietotaidon asteesta oppilaita kutsuttiin nimillä abecedarii 
(aakkosten osaajat), syllabarii (tavaajat) ja nominarii 
(kokonaisia sanoja hallitsevat). Jotta aakkosten tuntemus ei 
perustuisi vain niiden järjestyksen osaamiseen, kirjaimia 
otettiin vuoron perään aakkoston alku- ja loppupäästä. 
Pompejista on löydetty seinäpiirtokirjoitus, joka lienee 
jonkinlainen alkeiskouluharjoitus. Se sisältää kirjainrivin A 
XBVCTDSER, jossa aakkosia on aseteltu vuoron perään 
alusta eteenpäin ja lopusta taaksepäin. - Laskutaito 
aloitettiin ykkösluvuista, jotka opeteltiin sormin. Tästä 
toimituksesta käytettiin ilmaisua digitis computare (laskea 
sormin), ja näihin sanoihin ja tähän asiaan pohjautuvat 
nykyiset termimme digitaalinen ja computer (tietokone). 
Nykyään paljon puhuttu digiloikka otettiin siis jo antiikin 
Rooman alkeiskoulussa. 

Toinen aste kolmivaiheisessa koulujärjestelmässä sisälsi 
grammatiikan (ars grammatica / grammatice) oppimisen. 
Siitä vastasi grammaatikko (grammaticus) eli kielenopettaja 
(ks. GLAMOUR). Tämä vaihe ulottui 12. vuodesta 17. 
ikävuoteen, ja se koski yleensä vain varakkaampien 
vanhempien lapsia. Vaikka tunnit pidettiin edelleen 
kauppatorin kulmassa, tämä opetustila oli ulkoisilta 
puitteiltaan alkeiskoulua juhlavampi. Opettajalla oli 
päällään viitta, luokkaa koristivat kuuluisien runoilijoiden 
kuvapatsaat, ja seinillä saattoi olla jonkinlaisia karttojakin. 


Kielenopettajan johtamat kurssit koostuivat kreikkalaisilta 
saadun esikuvan mukaan niin sanotuista seitsemästä 
vapaasta taidosta (ks. GLAMOUR). Vähitellen valtiokin alkoi 
tuntea kiinnostusta opetustointa kohtaan, sillä keisari 
Vespasianus myönsi grammatiikan opettajille 
verovapauden. 

Ylin opetusaste ja meidän nykyisiä 
korkeakoulupintojamme vastaava vaihe oli puhujankoulu eli 
reetorin johtama puhetaidon opetus. Koulutusta annettiin 
17. ja 20. ikävuoden välissä oleville nuorukaisille. Ellei 
opintojen tavoitetta tuossa ajassa saavutettu, seurauksena 
oli erottaminen. Hyvä puhetaito oli Roomassa ehdoton 
edellytys niille, joka havittelivat itselleen juristin tai 
poliitikon uraa. Näin ollen reetorikoulun tarjoamaa 
puhetaidon opetusta pidettiin kaikkein tärkeimpänä 
oppiaineena. Myös puhetaidon opettajia arvostettiin 
verrattomasti enemmän kuin alempien tasojen opettajia. 
Hänestä käytettiin nimitystä rhetor tai myös professor. Yksi 
huomattavimpia retoriikan opettajia Roomassa oli 
Ouintilianus, espanjalaissyntyinen puhetaidon opettaja, 
josta tuli ensimmäinen valtion palkkaama retoriikan 
professori. 

Koululaiset joutuivat antiikin aikana silloin tällöin 
ahdistelun ja epäasiallisen käytöksen kohteeksi. Räikein 
tapaus tunnetaan 400-luvun puolivälistä eKr., kun korkea- 
arvoinen roomalainen virkamies Appius Claudius Crassus 
alkoi havitella itselleen Verginia-nimistä koulutyttöä 
(ensimmäinen koululainen, joka antiikin Roomasta 
tunnetaan nimeltä). Silloin tytön isä surmasi tyttärensä 
estääkseen tätä joutumasta tuon miehen kynsiin. Tapaus sai 
aikaan kansannousun, minkä seurauksena Appius 
Claudiuksen johtama virkakunta lakkautettiin. 
Vastaavanlaisia protestiliikkeitä ylempiarvoisten taholta 
koettua ahdistelua vastaan on syntynyt meidänkin 
päivinämme, esimerkiksi %metoo-liike. Yksi antiikin ajan 
Verginian vastineita 2020-luvulla on hänen nykyinen 


kaimansa, yhdysvaltalainen mediapersoona Virginia 
Roberts, joka esittämiensä syytösten mukaan on niin ikään 
joutunut mahtimiesten alistamaksi. 

Joskus osat saattoivat myös vaihtua niin, että oppilaat, 
jotka olivat tavallisesti altavastaajina ja vallankäytön 
kohteena, pääsivätkin koulussa niskan päälle. 

Ajanlaskumme alussa elänyt Valerius Maximus kertoo 
Rooman varhaistasavallan ajalla sattuneesta tapauksesta, 
jolloin koululaiset saivat vapaasti ja valtion luvalla piestä 
opettajaansa. Näin kävi vuonna 401 eKr., kun Rooman 
konsuli Camillus piiritti Etelä-Etruriassa sijainnutta faliskien 
pääkaupunkia nimeltä Falerii (nyk. Civitä Castellana). 
Tuolloin muuan piiritetyn kaupungin koulunopettaja vei 
suuren joukon ylhäissäätyisten vanhempien lapsia koulun 
ulkopuolelle ikään kuin kävelylle mutta johdattikin heidät 
vihollisten leiriin. Opettaja ajatteli, että lasten ollessa 
panttivankeina hänen maanmiehensä faliskit luopuisivat 
sitkeästä vastarinnastaan ja antautuisivat roomalaisille. 
Mutta Rooman senaatti oli sitä mieltä, ettei noiden 
koululaisten hädänalaista tilaa ja opettajan raukkamaista 
petosta pitänyt hyödyntää sodankäynnissä. Niinpä se päätti, 
että vangitut lapset päästetään kotiin yhdessä opettajansa 
kanssa siten, että opettaja olisi kahleissa ja lapset 
piiskaisivat häntä raipoilla. 


Kulttuuri 


Antiikin kulttuurista (lat. cultura) puhuttaessa tarkoitetaan 
yleensä kreikkalais-roomalaisen hengenviljelyn saavutuksia. 
Tällöin on erityisesti korostettava kreikkalaisten ylivertaista 
etevämmyyttä lähes kaikilla sivistyselämän aloilla 
roomalaisten ollessa Kreikassa syntyneiden ja kehittyneiden 
tieteiden ja taiteiden vastaanottavana osapuolena. 
Roomalaiset puolestaan osoittautuivat taitavaksi 
valloittajakansaksi, jonka poliittis-sotilaallinen mahti sai 
aikaan muun muassa sen, että Kreikka liitettiin 100-luvulla 
eKr. osaksi Rooman imperiumia. Näitä kulttuurin ja 
valtapolitiikan voimasuhteita kummankin kansan välillä 
kuvaa (kreikkalaisten eduksi) roomalainen runoilija 
Horatius toteamalla: ”Valloitettu Kreikka valloitti 
sivistymättömän voittajansa ja toi moukkamaisen Latiumin 
sivistyksen piiriin.” 

Vaikka kreikkalaisten ansiot länsimaisen kulttuurin 
luomisessa ja rakentamisessa ovat kiistattomat, yhdessä 
tärkeässä asiassa he jäivät roomalaisten varjoon. Heidän 
kielessään ei ollut sen enempää kulttuuria kuin 
sivistystäkään merkitsevää yleiskäsitettä, vaan molemmat 
sanat ovat peräisin latinasta (englantilainen Francis Bacon 
esitti 1600-luvulla kulttuuri-termin korvaajaksi sen 
kreikkalaista vastinetta georgica, mutta tämä uudistus jäi 
kokeilun asteelle). Revanssi, jonka latina sai cultura-sanan 
ansiosta kreikasta sivistyselämän alalla, oli melkoinen, kun 
otetaan huomioon, että kulttuuri-termi on omaksuttu 
käytännöllisesti katsoen kaikkiin Euroopan kieliin 
nykykreikkaa (koultoura [ kultura]) myöten. Tämä lainasana 
levisi 1700-luvulla suomeenkin, ensin alkuperäisessä 
merkityksessään ”viljely” (ilmaisussa ”jyväin kulttuuri”), 


kunnes sillä 1800-luvulla viitattiin myös hengenviljelyyn. 
Kulttuuri-sanan klassisuutta osoittaa sekin, että usein 
käytetyn sanaparin ”tiede ja kulttuuri” alkuosa on 
suomenkielinen substantiivi mutta jälkiosa on latinan 
lainasana, jolle ei ole etsitty tai sepitetty kotoperäistä 
vastinetta. 

Pohtiessaan kulttuurin olemusta - vaikka sopiva termi 
tälle käsitteelle puuttuikin - Kreikan varhaiset filosofit 
pitivät sen keskeisenä tunnusmerkkinä sellaista inhimillistä 
toimintaa, jonka avulla ihminen kohoaa eläinten ja muiden 
luontokappaleiden yläpuolelle. Merkittävimpiä avuja, joiden 
ansiosta ihmiset eroavat eläimistä, ovat järkiperäinen 
ajattelukyky ja kielellinen ilmaisutaito. Edellinen tarjoaa 
edellytykset filosofian synnylle ja kehitykselle, ja 
jälkimmäinen puolestaan on välttämätön retoriikan eli 
puhetaidon teorialle ja käytännölle. Molemmat tieteenalat 
syntyivät ja kukoistivat Kreikassa, kun taas roomalaiset, 
joilla ei ollut juuri mitään omintakeista filosofiaa tai 
puhetaidon sääntöjä, aluksi vieroksuivat kumpaakin 
oppijärjestelmää. 

Kuvaavaa on, että vuonna 161 eKr. kaikki filosofit ja 
reetorit karkotettiin senaatin päätöksellä Roomasta. 
Vaikutusvaltaisen Marcus Porcius Caton johtamat 
arvokonservatiivit näet pelkäsivät, että Kreikasta tulevat 
hellenistiset kulttuurivaikutteet heikentäisivät perinteisiä 
roomalaisia moraaliarvoja, joita olivat virtus (urhoollisuus, 
moraalinen nuhteettomuus), gravitas (arvokas käytös) ja 
simplicitas (teeskentelemätön yksinkertaisuus). 

Vuonna 156 eKr. Roomaan tuli kolmihenkinen 
kreikkalainen filosofilähetystö Karneades-nimisen 
skeptikkofilosofin johdolla. Hän piti roomalaisille 
kaksipäiväisen luennon oikeudenmukaisuudesta 
kumoamalla edellisenä päivänä esittämänsä argumentit 
seuraavana päivänä yhtä vakuuttavin perustein. Nuoriso oli 
innoissaan, mutta arvokonservatiivit kysyivät - ehkä hyvällä 
syyllä - mitä tuollaisesta miehestä ja hänen edustamastaan 


tieteenalasta oli oikein ajateltava. Nationalistien 
vastapainona toimivat hellenistisen kulttuurin ihailijat, joista 
merkittävimpiä olivat vaikutusvaltainen Publius Cornelius 
Scipio Aemilianus ja hänen ystävänsä. He muodostivat 
Scipion piiriksi sanotun kirjallis-filosofisen 
keskustelukerhon, joka pyrki kaikin tavoin edistämään 
kreikkalaisten sivistysvaikutteiden tuloa Roomaan. Lopulta 
Caton ja hänen kannattajiensa oli väistyttävä uusien 
henkisten virtausten tieltä. Tärkeätä hellenististen 
aatteiden hyväksymisen ja menestymisen kannalta oli se, 
että kuuluisa valtiomies, puhuja ja kirjailija Marcus Tullius 
Cicero alkoi suosia kreikkalaisen kulttuurin omaksumista ja 
kehittää sitä edelleen roomalaisille sopivaksi. 

Sana kulttuuri tulee latinan viljelyä merkitsevästä 
verbaalisubstantiivista cultura, joka on lähtöisin verbistä 
colere (viljellä). Se tavataan ensimmäisen kerran Marcus 
Porcius Caton maanviljelyä käsittelevän teoksen otsikossa 
De agri cultura (Maanviljelyksestä). Aluksi sanaan liittyi 
genetiiviattribuutti, joka ilmoitti, millaisesta viljelystä 
kulloinkin oli kyse, esimerkiksi arborum cultura (puiden 
viljely) ja horti cultura (puutarhanviljely). Silti jo Caton 
tekstissä tavataan esimerkki tapauksesta, jossa pelkkä 
cultura merkitsee maanviljelyä. Cicero laajensi tuon termin 
käytön aineellisen kulttuurin piiristä henkisen viljelyn 
alueelle ilmaisussa cultura animi (hengenviljely), jolla hän 
tarkoitti filosofiaa. Itsenäisenä sanana ilman mitään 
selittävää genetiiviattribuuttia cultura esiintyy nykyisessä 
merkityksessään ensimmäisen kerran runoilija 
Horatiuksella. Hänen mukaansa ”kukaan ei ole niin 
raakalaismainen, etteikö hän muuttuisi lempeämmäksi, jos 
hän vain avaa korvansa kulttuurille (culturae)”. 

Roomalaiset pitivät maanviljelystä kaikkein 
arvostetuimpana ammattina, kuten käy ilmi Ciceron 
teoksesta Velvollisuuksista (De officiis): ”Kaikista niistä 
tavoista, joilla toimeentuloa voidaan hankkia, ei mikään ole 
maanviljelystä parempaa, antoisampaa eikä 


viehättävämpää, ei myöskään enemmän vapaasyntyisen 
miehen arvon mukaista.” Paradoksaalista kyllä, tämän 
ammatin harjoittajiin liitettiin usein sellaisia hienostuneelle 
kulttuurille vieraita luonnehdintoja kuin agrestis 
(sivistymätön) ja rusticitas (moukkamaisuus). Koska 
hienostuneisuutta mitattiin kaupunkilaisten sulavilla 
käytöstavoilla, sivistynyttä puhetta ja käyttäytymistä 
kuvattiin termillä urbanitas (kaupunkilaisten hieno käytös). 
Tämä oli käännöslaina kreikan sanasta asteiotes, jolla 
ateenalaiset luonnehtivat omaa sivistyneisyyttään 
vastakohtana spartalaisten maalaismaisille tavoille. Mutta 
jos noita käsitteitä tarkasteltiin arvokonservatiivien 
näkökulmasta, ne saivatkin myönteisen merkityksen, ja 
rusticitas-käsitteellä tarkoitettiin nyt maalaisten 
teeskentelemätöntä yksinkertaisuutta ja vilpittömyyttä. 
Henkisen kulttuurin tasoa voitiin arvioida myös ihmiseen 
ja ihmisarvoon liittyvien tekijöiden ja ominaisuuksien 
mukaan, kuten Cicero teki sepittäessään latinaan termin 
humanitas (ihmisyys, inhimillisyys, sivistys) lähtökohtanaan 
adjektiivi humanus (inhimillinen), joka pohjautuu sanaan 
homo (ihminen). Tätä sanaa käytti Caesar verratessaan 
Etelä-Gallian asukkaiden sivistyneitä tapoja Gallian 
kaukaisimmissa osissa asuvien belgien takapajuisuuteen. 
Kulttuuria ja sivistystä merkitsee myös sana sivilisaatio, 
joka on lähtöisin latinan kansalaista merkitsevästä 
substantiivista civis. Sanaa *civilisatio roomalaiset eivät 
vielä tunteneet, mutta ranskalainen markiisi ja 
taloustieteilijä V. R. de Mirabeau loi vuonna 1756 sen 
pohjalta ranskaan uudissanan civilisation. Lähimmäksi tätä 
tuli latinan civilitas, joka merkitsi kunnon kansalaiselle 
sopivaa kohteliasta ja ystävällistä käytöstä. Suetoniuksen 
mukaan keisari Augustuksella oli tuontapaista sivistystä, ja 
myös Claudius halusi esiintyä alamaistensa silmissä 
sydämellisenä ja vaatimattomana keisarina. - Suomen 
kielen sana ”sivistys” pohjautuu adjektiiviin ”siveä”, ja sen 
otti käyttöön nykymerkityksessään Reinhold von Becker 


1820-luvulla. 

Modernin kulttuuri-käsitteen perustajana ja 
ensimmäisenä kulttuurifilosofina pidetään 1600-luvulla 
elänyttä oikeusfilosofi ja valtioteoreetikko Samuel von 
Pufendorfia. Hän näki kulttuurin sellaisena kehitysasteena, 
jossa ihminen toimii järjestyneen yhteiskunnan jäsenenä 
vastakohtana luonnontilassa (status naturalis) elävälle 
oliolle. Yksi kulttuurihistorian ja yleensäkin 
tietokirjallisuuden merkkiteoksia on Jacob Burckhardtin 
Italian renessanssin sivistys (1860). Preussin pääministeri 
Otto von Bismarck aloitti vuonna 1878 katolista kirkkoa 
vastaan niin sanotun kulttuuritaistelun, joka kuitenkin 
päättyi hänen tappioonsa. 

Kulttuuri on yksi meidän aikamme muotisanoista, joka 
esiintyy paitsi yksinään myös mitä moninaisimmissa 
yhdyssanoissa. Merkitykseltään nuo sanat liittyvät usein 
tavalla tai toisella hengenviljelyn alueelle ja sivistyksen 
edistämiseen. Sanomalehdissä on kulttuuriosastoja, 
kulttuurirahastot jakavat apurahoja tieteiden ja taiteiden 
edistämiseksi ja maan hallituksessa tapaa olla 
kulttuuriministeri. Ajan mittaan kulttuuri on laajentunut 
lähes kaikkea inhimillistä toimintaa kuvaavaksi yleissanaksi, 
jolla ei tunnu olevan enää juuri mitään yhteyttä 
alkuperäiseen merkitykseensä. Ilmaisuissa 
liikennekulttuuri, pukeutumiskulttuuri ja ravintolakulttuuri 
tuo sana on vesittynyt merkitsemään pelkästään 
toimintatapaa. Tässä tehtävässä kulttuuri-sanan kilpailijaksi 
on noussut kreikan ”filosofia”: on hienompaa esitelmöidä 
esimerkiksi valmennusfilosofiasta kuin 
valmennusmenetelmästä ja esitellä yritysfilosofiaa kuin 
yrityksen toimintatapaa. Merkitysmuutos (hengen)viljelystä 
on rappeutunut niin kauaksi, että nykyään puhutaan jopa 
mafiakulttuurista. Tästä ei kulttuuri-sanan luoja Cato 
varmaankaan pitäisi, mutta sitäkin enemmän häntä 
miellyttäisi sana kulttuurimaisema, jolla tarkoitetaan 
silmien eteen avautuvaa viljelysmaanäkymää 


luonnonmaiseman vastakohtana. Siinä kulttuuri tulee 
lähelle alkuperäistä, maanviljelyä tarkoittavaa 
merkitystään. 


Kärry 


Ajatus, että niinkin arkiselta kuulostava sana kuin kärry 
juontaa juurensa latinasta, voi tuntua hieman yllättävältä, 
mutta kielihistorialliset tosiasiat puoltavat tämän 
etymologian paikkansapitävyyttä. Väite on silti vain puoliksi 
totta, sillä oikeastaan kyse on keltin kielen sanasta, jonka 
roomalaiset lainasivat pohjoisilta naapureiltaan eli Gallian 
asukkailta omaan kieleensä. Keltit olivat erinomaisia 
vaununrakentajia, sillä heidän puusta valmistamansa tai 
pajuista punomansa vaunut, joissa oli kaksi tai neljä 
raudalla päällystettyä puolapyörää, olivat heidän 
kulttuurissaan merkittäviä statussymboleja. Kelttien etevyys 
tällä alalla näkyy siinä, että erilaisten vaunujen 
latinankieliset nimitykset olivat tavallisesti kelttiläistä 
lainaa. 

Keltit kutsuivat nelipyöräisiä kuormavaunuja nimellä 
*karros, jonka roomalaiset omaksuivat latinaan muodossa 
carrus. Näiltä tämä substantiivi levisi aikanaan romaanisiin 
kieliin. Esimerkiksi ranskassa sitä edustaa char, joka siirtyi 
normannien välityksellä englantiin muodossa car (nykyään 
yleinen merkityksessä auto) (ks. AUTOMAATTI). Saksan 
kielessä tämä sana esiintyy muodossa Karre ja Karren. 
Suomen kärry, joka on tavattu Agricolasta lähtien, on 
saanut vaikutteita muinaisruotsin sanamuodosta kärra. 
Amerikansuomalaista lähtöä on versio kaara. 

Sanasta carrus luotiin ajanlaskumme ensimmäisellä 
vuosisadalla johdos carruca, joka merkitsi nelipyöräisiä 
loistovaunuja. Se, kuinka ylellisestä kulkuneuvosta oli kyse, 
käy ilmi Plinius vanhemman maininnasta, jonka mukaan 
tämäntapaiset vaunut varustettiin usein hopeakoristein. 
Niinpä tämä vaunutyyppi sopi keisareiden käyttöön: Neron 


järjetöntä tuhlailunhalua kuvasi se, että hän teki matkaa 
vähintään tuhannen carruca-vaunun saattueessa (lisäksi 
hänen muuleillaan oli hopeakengät). Merkitykseltään 
edellistä lähellä oli niin ikään kelttiläistä perua oleva 
pilentum, sillä tällä sanalla tarkoitettiin juhlavaunyja, joilla 
ylhäisiä naisia kuljetettiin erilaisiin seremoniallisiin 
tilaisuuksiin. 

N elipyöräisistä vaunuista keltit käyttivät myös nimitystä 
*petrurotom, joka lainattiin latinaan muodossa petorritum. 
Yhdyssanan alkuosaan sisältyy indoeurooppalaisten kielten 
lukusana neljä (esim. latinan quattuor, gootin fidwor), kun 
taas loppuosassa esiintyy pyörää merkitsevä sanaelementti, 
jota latinassa edustaa rota. Toinen neljällä pyörällä 
varustettu ajoneuvo oli raeda, joka liittyy sanaan *redo- 
(liike, juoksu). Tällä sanalla roomalaiset kirjailijat (mm. 
Cicero, Horatius, Gellius) usein nimittivät sellaisia 
matkavaunuja, joissa oli tilaa useammalle hengelle 
matkatavaroineen. 

Keveisiin kaksipyöräisiin rattaisiin viitattiin termillä 
cisium. Tässä tapauksessa nimenanto ei perustu ajoneuvon 
pyöriin vaan niiden päällä olevaan koriin eli siihen osaan, 
jossa ihmiset istuvat tai jossa kuljetetaan tavaraa. Cisium on 
yhdistetty etymologisesti muinaisiirin koria merkitsevään 
substantiiviin ces. Houkuttelevalta tuntuisi liittää sen 
yhteyteen myös suomen sana kiesit, koska tälläkin 
tarkoitetaan kaksipyöräisiä ajelurattaita. Asiantuntijoiden 
mukaan kyseessä on kuitenkin ranskan sana chaise (tuoli), 
joka puolestaan juontaa juurensa kreikkalais-latinalaisesta 
substantiivista cathedra (nojatuoli). 

Mielikuva vaunujen sisällä istuvasta matkustajasta tulee 
näkyviin essedum-sanan etymologiassa, sillä se rakentuu 
etuliitteestä en- (latinan in-, sisällä,-ssa,-ssä) ja istumista 
merkitsevästä verbijuuresta sed (vrt. lat. sedere). 
Nimityksellä tarkoitettiin kaksipyöräisiä sotavaunuja, joita 
gallit, belgit ja britit käyttivät taisteluissa vihollisiaan 
vastaan. Gaius Julius Caesar tutustui näihin Britanniaan 


tekemiensä valloitusretkien aikana, ja teoksessaan Gallian 
sota hän kuvasi niiden käyttöä yksityiskohtaisesti: 


Keltit saattoivat vihollisten rivit sekasortoon ajelemalla 
pelottavasti jyrisevillä vaunuillaan pitkin rintamalinjoja ja 
heittelemällä vaunuista käsin vihollisten päälle 
heittoaseita; päästyään ratsuväenosastojen väliin he 
hyppäsivät alas vaunuista ja ryhtyivät jalkaväkitaisteluun; 
sillä välin vaununajajat siirtyivät jonkin verran syrjään 
taistelukentältä ja sijoittivat sotavaunut niin, että 
taistelijat kykenivät vetäytymään esteettä omiensa luo, 
mikäli kohtaisivat vihollisten taholta ylivoimaista 
vastarintaa. (Gall.4,33.) 


Roomalaiset ottivat essedum-sanan siviilikäyttöön 
matkavaunujen nimityksenä. Keisari Augustuksen tiedetään 
ajaneen tällaisissa vaunuissa (in essedo) ja syöneen samalla 
leipää ja taateleita. Suetonius kertoo keisari Caligulan 
suhtautuneen senaattiin niin epäkunnioittavasti, että 
pakotti eräät kaikkein korkea-arvoisimmat senaattorit 
juoksemaan toga yllään useita peninkulmia vaunujensa 
vierellä (ad essedum). 

Muita latinassa tavattuja kelttiläisperäisiä sotavaunujen 
nimityksiä olivat covinnus ja carpentum. Fdellisen vastine 
suomessa on vaunuf(t), joka on lainattu muinaisruotsin 
sanasta vaghn (nykyrvots. vagn, saks. Wagen). Tämä kuuluu 
samaan indoeurooppalaiseen sanaperheeseen kuin 
vaikkapa muinaisiirin fen ja sanskritin vahanam, jotka 
perimmältään liittyvät liikkeelle panemista merkitsevään 
verbijuureen. Termi covinnus viittasi latinassa kelttien 
kaksipyöräisiin, viikatteen terillä varustettuihin 
sotavaunuihin mutta myös roomalaisten matkavaunuihin, 
jotka olivat vain edestä avoimia. 

Latinankielinen nimitys carpentum, jota vastaa 
muinaisiirin karpat, korostaa vaununrakentajan työn jälkeä 
ajoneuvon korissa. Se on näet sukua latinan sanalle corbis, 


joka lainautui ruotsin kautta suomeen muodossa kori. 
Ranskassa monikkomuodosta carpenta kehittyi kehikkoa ja 
runkoa merkitsevä substantiivi charpente. Tämän 
ajoneuvon ominaisuudet ja moninaiset käyttötavat käyvät 
ilmi erilaisista adjektiivi- ja genetiivimääreistä: ilmaus 
carpentum Gallorum (t. Gallicum) merkitsi yleensä kelttien 
sotavaunuja, kun taas valtion virkamiesten kyyditsemiseen 
tarkoitettu katettu ajoneuvo oli carpentum iudiciale. 
Adjektiivimääre velox (nopea) viittasi erilaisiin 
pikakuljetuksiin, ja adjektiivista sericus kävi ilmi, että vaunu 
oli silkkiverhoin varustettu. Carpentum soveltui yhtä hyvin 
ylhäisten naisten käyttöön (keisari Claudiuksen puoliso 
Messalina ajoi tämäntyyppisillä rattailla miehensä 
triumfivaunujen perässä) kuin erilaisten tavarakuormien 
rahtaamiseen. Maatalouskirjailija Palladiuksella stercoris 
carpentum merkitsee lantakärryjä. 

Tyystin kaikki vaunujen nimitykset eivät olleet latinassa 
kelttiläistä perua, vaan roomalaisilla oli käytössään myös 
kotoperäisiä ilmauksia. Yksi vanhimpia oli arcera, joka 
merkitsi umpinaista sairaankuljetusvaunua ja vastasi siten 
läheisesti meidän aikamme ambulanssia. Sana esiintyy jo 
”Kahdentoista taulun lakien” (450 eKr.) alussa. 
Tekstikohdassa todetaan ensin, että oikeuteen on mentävä, 
jos sinne haastetaan; jos vastaaja on sairas tai häntä painaa 
korkea ikä, haastajan on annettava hänen käyttöönsä 
kuormajuhta, mutta sairaankuljetusvaunua (arcera) hän ei 
ole velvollinen syytetylle hankkimaan. Tämä termi, jonka 
katsotaan olevan sukua arkkua, kirstua ja laatikkoa 
tarkoittavalle latinan substantiiville arca, oli antiikin aikana 
hyvin harvinainen, eikä se ole säilynyt nykykieliin. 

Raskaiden, alkuaan kaksipyöräisten, myöhemmin myös 
nelipyöräisten vankkureiden nimi oli plaustrum (plostrum). 
Näitä kuormavaunuja vetivät aasit, härät, muulit tai 
hevoset, ja niiden käyttötarkoitukset käyvät ilmi eri 
kirjoittajien maininnoista. Ne soveltuivat muun muassa 
elonkorjuurattaiksi (Vergilius), lannanajoon (Cato), 


puutavaran ja kivien (Varro) samoin kuin kuvapatsaiden 
(Cicero) kuljettamiseen. 

Tavanomainen vaunujen nimitys oli latinassa currus 
(verbistä currere, juosta), jota käytettiin yhtä hyvin kilpa- 
ajovaunuista kuin sotavaunuista ja korkeiden virkamiesten 
käytössä olleista ajoneuvoista. Omakielinen sana oli myös 
tensa, joka on sukua pingottamista merkitsevälle verbille 
tendere. Sanaa käytettiin teknisenä terminä kullalla ja 
norsunluulla koristetuista vaunuista, joilla jumalten kuvat 
vietiin sirkusajojen (ludi circenses) aikana Circus 
Maximukselle näyttelyä varten. 

Meidän aikamme Pompejin kävijä voi nähdä kaupungin 
kaduilla vaununpyörien jättämiä uria, jotka ovat syöpyneet 
katukiveykseen ja siis näkyvästi todistavat antiikin ajan 
vilkkaasta kaupunkiliikenteestä. Meillä on tietoa myös 
tieliikenneonnettomuuksista, joskin riskit joutua niiden 
uhriksi saattoivat olla tuolloin pienemmät kuin nykyään, kun 
ajoneuvokanta on monipuolistunut (autot, raitiovaunut, 
polkupyörät, sähköpotkulaudat...) ja vauhti teillä ja kaduilla 
on kasvanut. Eräässä Ostiasta löydetyssä 
piirtokirjoituksessa kerrotaan traagisesta 
liikenneonnettomuudesta: muuan pieni poika ei ollut 
ajotiellä leikkiessään huomannut lähestyviä vankkureita 
vaan oli jäänyt niiden pyörän alle ja ruhjoutunut kuoliaaksi. 
Osasyynä onnettomuuteen oli taitamaton ajaja, joka ei 
kyennyt hallitsemaan hurjapäisten nuorten härkien vetämiä 
vaunuja. 

Vaunujen pyörien väli oli antiikin aikana useimmiten 1,43 
metriä. Vertailun vuoksi mainittakoon, että nykyään 
rautateiden aikakaudella normaali kansainvälinen 
raideleveys eli rautatiekiskojen sisäreunojen välinen 
etäisyys on 1,435 metriä. Suomessa se tosin on 1,524 
metriä ja Venäjällä 1,520 metriä, minkä vuoksi Helsingin ja 
Pietarin välillä liikennöivien Allegro-junien raideleveys on 
kompromissina 1,522 metriä. 


Legenda 


Sana legenda tavataan nykyään lähes päivittäin sanoma- ja 
aikakauslehdissä samoin kuin muissa tiedotusvälineissä, 
silloin kun toimittajat ja juontajat haluavat korostaa jonkun 
henkilön aikaansaannoksia ja etevyyttä. Lehtien 
mainosotsikoista ohikulkijan silmiin vyöryy mitä 
moninaisimpia legendoja, kuten keihäslegenda, 
jääkiekkolegenda, ohjaajalegenda, pianistilegenda ja 
kehonrakentajalegenda. Legendaksi tuntuu kelpaavan lähes 
kuka tahansa enemmän tai vähemmän tunnettu julkisuuden 
henkilö. Joidenkin sanotaan olevan legendoja jo eläessään. 

Asiaa lähemmin tarkasteltaessa käy ilmi, etteivät he 
erityisansioistaan huolimatta oikeastaan mitään legendoja 
ole. 

Legenda on latinan lukea-verbin (legere) gerundiivin 
neutrin monikkomuoto ja merkitsee luettavia asioita. Niinpä 
antiikin ajan teksteissä tavattu ilmaus legenda carmina 
tarkoittaa runoja, jotka on luettava. Keskiajalla tätä 
gerundiivia alettiin käyttää yksiköllisenä feminiinisukuisena 
substantiivina, ensin merkityksessä (kirkollisen tekstin) 
lukeminen ja sitten (pyhimyksen) elämäkerta. Näin on laita 
ensimmäisen kerran vuoden 880 tienoilla laaditussa 
elämäkertateoksessa Vita Liutbirgae virginis (Liutbirga- 
neidon elämä), jossa legenda esiintyy otsikossa käytetyn 
vita-sanan synonyymina. 

Vielä nykyään legendalla tarkoitetaan 
pyhimyskertomusta, jossa kuvataan kristinuskon historiaan 
keskeisesti vaikuttaneiden henkilöiden (Jeesus, Neitsyt 
Maria, apostolit, marttyyrit, piispat jne.) elämään ja 
kuolemaan liittyviä tapahtumia ja ihmeitä (myös mitalin tai 
metallirahan reunuskirjoitusta sanotaan legendaksi). 


Keskiajalla näitä tekstejä luettiin kirkoissa ja luostareissa 
pyhimysten muistopäivinä messun ja hetkipalvelusten 
aikana kuulijoiden hengelliseksi rakennukseksi (aedificatio). 
Samalla legendat tarjosivat aineksia kristillisen vaelluksen 
esikuviksi (imitatio). 

Jo antiikin ajan Rooman kirjallisuudessa tavataan tekstejä, 
joita voidaan pitää legendojen edeltäjinä. Niitä olivat 
hallitsijoiden ja muiden merkkihenkilöiden elämäkerrat 
kuten Cornelius Nepoksen De viris illustribus (Kuuluisia 
miehiä) ja Suetoniuksen Rooman keisarien elämäkertoja 
(Vitae Caesarum). Lisäksi on mainittava keisari Tiberiuksen 
aikana kirjoittaneen Valerius Maximuksen teos Factorum ac 
dictorum memorabilium libri (Merkittäviä aikaansaannoksia 
ja sanontoja), joka sisältää laajan valikoiman niin esikuvaksi 
kelpaavia kuin varoittaviakin esimerkkitapauksia historian 
varrelta. 

Legendojen historiallisina lähteinä ovat usein 
marttyyrikertomukset, joista varhaisimpia ja 
todistusarvoltaan luotettavimpia ovat niin sanotut 
marttyyriaktat (acta martyrum t. sanctorum). Nämä ovat 
oikeudenkäyntipöytäkirjojen (kreikan martyr merkitsee 
todistajaa) tapaan laadittuja karusanaisia dokumentteja, 
joissa esitetään uskoaan puolustavia kristittyjä vastaan 
käydyn oikeusprosessin kulku kuulusteluineen, 
puolustuspuheineen ja lopullisine tuomioineen. 
Varhaisimpia esimerkkejä on oikeudenkäyntiprotokolla 
nimeltä Acta sanctorum Scillitanorum. Tekstissä selostettu 
prosessi käytiin vuonna 180 pienessä Scilliumin 
kaupungissa Pohjois-Afrikassa Karthagon eteläpuolella, ja 
syytettyinä oli kaksitoista kristittyä uskontunnustajaa, jotka 
eivät suostuneet uhraamaan keisarille. Kuolemantuomion 
saatuaan "he kaikki sanoivat 'Jumalalle kiitos’, minkä 
jälkeen heidät mestattiin Kristuksen nimen tähden”. 

Marttyyrien elämää ja kuolemaa kuvailevista 
kertomuksista, joihin saattoi liittyä jo varhain myös 
dramaattisia aineksia ja ihmeitä, käytettiin nimityksiä 


martyrium (marttyyrikuoleman kuvaus), passio 
(kärsimyshistoria) ja vita (elämäkerta). Näistä varhaisimpiin 
kuuluu apostoli Johanneksen oppilaan ja Smyrnan piispan 
Polykarpoksen kuolemasta kertova Martyrium Polycarpi 
(hänet piti ensin polttaa roviolla, mutta liekit loittonivat 
hänestä). Suuren vaikutuksen Pohjois-Afrikan kristittyihin 
teki Passio Perpetuae et Felicitatis eli kuvaus Perpetua- ja 
Felicitas-nimisten naisten ja neljän muun 
marttyyrikuolemasta Karthagossa vuonna 203. 

Ihmeitä kuvaavat ainekset tulevat mukaan jo vuoden 150 
jälkeen, erityisesti Apostolien tekoihin tavallaan liittyvissä 
apokryfisissä kirjoissa. Ehkä kaikkein kuuluisin näissä 
teksteissä esiintyvistä kertomuksista on kuvaus Kristuksen 
ja Pietarin kohtaamisesta Appiuksen tiellä. Paetessaan 
Roomasta keisari Neron vainoa Pietari kohtasi Via Appialla 
Jeesuksen. Pietarin kysyttyä Vapahtajalta: ”Ouo vadis, 
Domine?” (Minne menet, Herra?) tämä vastasi olevansa 
matkalla Roomaan uudelleen ristiinnaulittavaksi. Silloin 
Pietari kääntyi ja palasi Roomaan, jossa hän kärsi 
marttyyrikuoleman. 

Apostolien aikaan kuuluu myös naismarttyyri Petronilla. 
Koska hänen nimensä muistutti Pietaria (Petrus), häntä 
alettiin pitää tämän tyttärenä tai oppilaana. Myöhemmin 
ranskalaiset omaksuivat Petronillan 
suojeluspyhimyksekseen ja puhuivat Ranskasta katolisen 
kirkon vanhimpana tyttärenä. Pariisin suojeluspyhimys on 
puolestaan tuon kaupungin ensimmäinen piispa Pyhä 
Dionysius (Saint-Denis), joka koki marttyyrikuoleman 
keisari Deciuksen vainossa vuonna 250. Tästä on muistona 
Pariisin kaupunginosa nimeltä Montmartre 
(Marttyyrikukkula). 

Uskontodistajien määrä kasvoi seuraavalla vuosisadalla. 
Lucia oli sisilialainen neito, joka kärsi marttyyrikuoleman 
Syrakusassa 13. joulukuuta 304. Sitä ennen hän joutui 
legendan mukaan uhraamaan silmänsä mutta sai ihmeen 
kautta niiden tilalle uudet ja vielä kauniimmat silmät. Meillä 


Lucian muistopäivää vietetään erityisesti 
suomenruotsalaisten parissa. Kolme vuotta Lucian 
kuoleman jälkeen eli perimätiedon mukaan 

25. marraskuuta 307 marttyyrikuoleman kärsi Katariina 
Aleksandrialainen, nuori tyttö, joka varhaisesta iästään 
huolimatta oli niin etevä filosofi ja puhuja, että suututti 
pakanalliset oppineet ylivertaisilla tiedoillaan ja taidoillaan. 
Tästä raivostuneena keisari Maximinus määräsi Katariinan 
teilipyörään, mutta kun se ei pystynyt häneen, neito 
surmattiin mestaamalla. 

Elämäkertoja julkaistiin myös niistä pyhinä miehinä 
pidetyistä askeeteista, munkeista ja piispoista, jotka eivät 
olleet marttyyreita. Tämän lajityypin uranuurtaja oli 
egyptiläisen apotin ja erakon Pyhän Antonioksen 
elämäkerta, jonka Aleksandrian piispa Athanasios kirjoitti 
kreikaksi 300-luvun jälkipuoliskolla ja joka tuli laajalti 
tunnetuksi latinankielisenä käännöksenä Vita Antonii. 
Kristilliseltä vaellukseltaan mallikelpoisten miesten ja 
naisten ihmeteoista ja esimerkillisistä sanonnoista 
kerrotaan 500-luvulla julkaistussa kokoomateoksessa Vitae 
patrum (Isien elämäkertoja). Siellä mainitaan muun muassa 
Mooses-niminen vastavalmistunut mustaihoinen pappi, 
jonka mielenlaatu pantiin arkkipiispan käskystä koetukselle 
tokaisemalla hänelle vihaisesti kirkossa: ”Painu ulos täältä, 
mustanaama!” Mooses selviytyi kokeesta, sillä hän ei 
näyttänyt tuosta voimakkaan rasistisesta tölväisystä 
lainkaan suuttuvan, vaan hänen kuultiin ulos mennessään 
sanovan itselleen: ”Oikein he sinulle sanoivat, senkin 
tuhkanaama ja nokinenä!” 

Genovan arkkipiispa Jacobus de Voragine kokosi vuoden 
1260 tienoilla laajan pyhimyslegendakokoelman nimeltä 
Legenda aurea (Kultainen legenda), joka saavutti suuren 
suosion kaikkialla Euroopassa. Siihen sisältyy kertomus 
Pyhästä Yrjöstä ja hänen taistelustaan lohikäärmettä 
vastaan. Georgios (suom. Yrjö) lienee ollut kristitty 
roomalainen soturi, joka sai surmansa keisari 


Diocletianuksen vainoissa 300-luvun alussa. Sittemmin 
hänestä tuli Englannin kansallispyhimys ja partiolaisten 
suojelija. Toinen ”Kultaisen legendan” kautta suosituksi 
tullut pyhimys oli Vähän-Aasian Myrassa 300-luvulla 
vaikuttanut piispa Nikolaos, jolla oli tapana jaella lahjoja 
lapsille. Pyhän Nikolaoksen palvonta on ollut suosittua 
kaikkialla Euroopassa: hän on Venäjän kansallispyhimys, 
hänen nykyinen englanninkielinen nimensä Santa Claus 
tunnetaan laajalti, ja Pohjoismaissa hänet on paljolti 
samastettu joulupukin hahmoon. Yhteinen piirre on 
kunnioitusta herättävä valkoinen parta, mutta erojakin on: 
Nikolaos syntyi Lyykian Patarassa, joulupukki 
Korvatunturilla; piispan kaapu on vaihtunut joulupukin 
punaisiin turkiksiin; piispanhiipan paikalle on tullut 
tonttulakki; Pyhä Nikolaos kuljetti lahjoja aasin selässä, 
joulupukki taas porolla ja pulkalla; Nikolaos-piispaa avusti 
lahjojen jakamisessa hänen veljensä, kun taas joulupukin 
apulaisina toimivat pukinmuori ja tontut. 

Myös Pohjoismaat ovat omine pyhimyskertomuksineen 
rikastuttaneet laajaa legendatraditiota. 

Suomen tuoma lisä tähän kirjallisuuden lajiin on Legenda 
Sancti Henrici (Pyhän Herrikin legenda) eli kahdeksasta 
lukukappaleesta (lectio) koostuva lyhyehkö kertomus 
Suomen kirkon perustajan ja maamme kansallispyhimyksen 
Herrik-piispan elämästä ja kuolemasta. Tämä legenda, joka 
lienee laadittu vuosien 1270 ja 1290 välillä, jakautuu 
lajityypille ominaisen käytännön mukaan elämäkertaan 
(vita) ja piispan surmaa seuranneiden ihmeiden (miracula) 
kuvaukseen. Molemmat osat ovat melko tarkkaan yhtä 
pitkiä. Henrikin murhaajan Lallin nimeä ei mainita, vaan 
häneen viitataan sanoin homicida (murhamies) ja scelestus 
occisor (kirottu tappaja). Ihmeitä luetellaan kaikkiaan 
yhdeksän, ja niihin kuuluu yllättäviä pelastumisia, 
parantumisia ja henkiinheräämisiä. 

Uskonpuhdistuksen aikana legendakirjallisuutta alettiin 
vieroksua pyhäinpalvontana. Jo kirkkoisä Augustinus sanoi, 


että pyhimyksiä saa kyllä kunnioittaa (venerari) mutta ei 
palvoa (adorare). Myöhemmän ajan legendoihin kuuluu 
Goethen kirjoittama balladi nimeltä Legende vom Hufeisen 
(1798), jonka aiheena on Jeesuksen elämä. Samaa aihetta 
käsitteli ruotsalainen kirjailija Selma Lagerlöf 
kokoelmassaan Kristuslegender (1904). Legendat ovat 
leimallisia myös Eino Leinon runoudessa, jopa niin, että 
Helkavirret-kokoelman työnimi oli ”Legendoja ja balladeja”. 
Kristus-legendoja ovat esimerkiksi ”Marjatan poika' ja 
'Herramme, Vapahtajamme”. Jeesuksesta käytetään 
kansanomaista muotoa Kiesus, ja Neitsyt Maria on 
suomalaisittain Marjatta. 


Metri 


Entisaikoina mittayksiköt valittiin siten, että ihminen löysi 
niiden prototyypit omasta kehostaan, jossa ne kulkivat koko 
ajan mukana ja olivat alati nähtävissä ja kosketeltavissa. 
Antiikin ajan roomalaisten käyttämä perusmitta oli pes, 
jalka (29,6 cm), joka jakautui 12 peukalonmittaan eli 
tuumaan (n. 2,5 cm) ja 16 sormenleveyteen (1,85 cm). 
Tuollaista protojalan mallia säilytettiin Rooman Capitolium- 
kukkulalla sijaitsevassa Iuno-jumalattaren temppelissä. 
Kävely- ja marssimatkojen perusyksikkö oli passus, 
askelpari (n. 1,5 m), ja kun näitä oli kertynyt tuhat (mille 
passus), takana oli yhden roomalaisen peninkulman (n. 1,5 
km) matka. Sanan mille monikkomuodosta milia tulee 
”maili”. 

Pitemmät matkat määriteltiin myös niiden kulkemiseen 
käytettyjen päivien mukaan. Caesarin terminologiassa iter 
(unius diei) merkitsee yhtä päivämatkaa, tridui via kolmen 
päivän matkaa. Rooman kirjallisuudessa tavataan vastineet 
myös sellaisille hieman epämääräisemmille ilmaisuille kuin 
”kivenheiton päässä” (sub teli iactu), ”nuolen kantama” 
(sagittae missio) ja ”tulla iskuetäisyydelle” (sub ictum 
venire). Tarkka vastine sanalle peninkulma (penin eli koiran 
haukun kuuluma), jolla tarkoitettiin meillä aikoinaan yli 
kymmenen kilometrin matkaa, näyttäisi latinasta puuttuvan, 
mutta sen suora käännös voisi olla *iter latratus canis. 

Ranskan vallankumouksen yhteydessä muuttuimyös 
yleinen mittajärjestelmä. Vuonna 1799 käyttöön otettiin 
uusi mittayksikkö nimeltä mötre (metri). Sen pituus oli 
annetun määritelmän mukaan yksi kymmenesmiljoonasosa 
maapallon meridiaaniympyrän neljänneksestä, joka kulki 
päiväntasaajalta Pariisin läpi pohjoisnavalle. Metrin 


prototyypin voi nähdä Pariisin ”Mittojen ja painojen 
museossa”: sieltä löytyy platinan ja iridiumin seoksesta 
valmistettu tanko, johon uurretun kahden viivan väli on 
virallinen metrin pituus. Vuonna 1960 annettiin uusi - 
monen käsityskykyä koetteleva - määritelmä: metri on 
1 650 763,73 kertaa sen oranssinvärisen säteilyn 
aallonpituus tyhjiössä, joka syntyy krypton-86-atomin 
siirtyessä kvanttitilasta 2p10 tilaan 5d5. Vuoden 1983 
kuvauksessa on menty niin pitkälle, ettei metrin 
tuntomerkkeihin kuulu enää edes pituus vaan nopeus: metri 
on sellainen matka, jonka valo kulkee 1/299 792 458 
sekunnissa (tämäkin lauseke käy varmaan ennen pitkää 
vanhanaikaiseksi). Myös painon (massan) ja tilavuuden 
mittayksiköillä (kilo)gramma ja litra on omat tarkat 
määritelmänsä. 

Metrin viralliseen mallikappaleeseen olisi voitu merkitä 
myös millimetrien, senttimetrien ja desimetrien mallimitat, 
kuten on laita nykyisissä mittanauhoissa ja metrimitoissa, 
koska mittayksikköuudistuksen myötä siirryttiin myös 
desimaali- eli kymmenjärjestelmään. Tämä toimii siten, että 
perusyksiköiden kerrannaissuureet ilmaistaan pääosin 
kreikkalaista juurta olevilla etuliitteillä: deka-, 
kymmenkertainen; hehto-, satakertainen; kilo-, 
tuhatkertainen; mega-, miljoonakertainen. Osasuureiden 
nimityksissä sananalkuna on tavallisesti latinan lukusanaan 
perustuva muoto: desi- (lat. deci-), kymmenesosa-; sentti- 
(lat. centi-), sadasosa-; milli- (lat. mille), tuhannesosa-; 
mikro- (kreik.-lat. micro-), miljoonasosa-. Systeemin 
ulkopuolelle jäi tuhannen ja miljoonan väliin asettuva myrio- 
/ myria- (kreik. myrioi), kymmenentuhatta. Tähän liittyy 
substantiivi myriadi, joka klassisessa kreikassa tarkoitti 
paitsi kymmentätuhatta myös suunnatonta lukumäärää. 
Usein puhutaan myriadeista tähdistä. 

Uusi terminologia kohteli ainakin kahta kreikan sanaa 
väkivaltaisesti Voidaan sanoa, että Ranskan 
vallankumouksen ajalla käyttöön otettu giljotiini ulotti 


vaikutuksensa myös kielellisiin seikkoihin. Etuliite hehto- on 
torso, joka on jäänyt jäljelle, kun kreikan sataa merkitsevän 
lukusanan hekaton keskeltä on poistettu -a- ja lopusta -n. 
Sanan tuhat kreikankielinen vastine oli khilioi, joten 
metrijärjestelmään omaksuttu kilo- menetti alusta h- 
aspiraationsa ja lopusta kaksi i-vokaalia. Viranomaiset 
perustelivat näitä kielellisiä epätarkkuuksia sanomalla, että 
oppineet kyllä tunsivat korrektit muodot, kun taas muut 
ihmiset tuosta asiasta vähät välittivät. 

Metri-sana tulee kreikan substantiivista metron (mon. 
metra), joka esiintyy ensimmäisen kerran Homeroksen Ilias- 
eepoksen seitsemännessä kirjassa. Siellä kerrotaan, miten 
Troijaa vastaan sotivat kreikkalaiset sankarit Agamemnon ja 
Menelaos saavat Lemnoksen kuninkaalta Euneokselta 
methy, khilia metra eli tuhat mittaa viiniä (tässä 
tekstikohdassa tavataan saman tien nykyisen kilometri- 
sanan alkumuoto). Homeroksen sanonnasta, joka voitaisiin 
suomentaa ”kilometrin verran viiniä”, käy ilmi, ettei metri 
ole tässä vielä pituusmitta vaan jokin suuruudeltaan 
tuntematon tilavuuden yksikkö. Myöhemmin samassa 
eepoksessa puhutaan rajariidasta, jota käydään mittatangot 
kädessä: metr' en khersin ekhontes. Nyt metri toimii 
pituusmittana ja on siis lähempänä meidän aikamme 
vastaavaa käsitettä, joskin rajankäynnin sujuvuutta ajatellen 
sen on täytynyt olla pitempi ja painoltaan keveämpi kuin 
Pariisin museossa säilytettävä metrin prototyyppi. 
Homeroksen metri liittyy pituuden ulottuvuuteen myös 
Odysseian neljännessä laulussa, jossa Proteus-nimisen 
merenhaltijan sanotaan kykenevän ilmoittamaan 
Odysseuksen pojalle Telemakhokselle paitsi matkareitin 
myös sen sisältämät välimatkat (metra). 

Antiikin ajan roomalaiset lainasivat kreikkalaisilta metron- 
sanan (muodossa metrum) sellaisenaan mutta 
kreikkalaisten tavoin käyttivät sitä sanatavujen pituuden 
mittaamiseen perustuvassa erikoismerkityksessä runomitta. 
Tämä taustatieto on otettava huomioon tulkittaessa 


esimerkiksi sanaa centimeter, jolla 400-luvulla elänyt 
kirjailija Sidonius Apollinaris luonnehtii Terentianus Maurus 
-nimistä grammaatikkoa. Käännökseksi ei kelpaa 
”senttimetrin pituinen Terentianus”, kuten sanan 
nykyaikaisen ilmiasun perusteella voisi luulla, vaan merkitys 
on ”satoja runomittoja tunteva” Terentianus. Sana on 
syntynyt vuosisatoja ennen metrijärjestelmän käyttöön 
ottoa, joten centi- merkitsee tässä satakertaista (ei 
sadasosaa) ja -meter viittaa antiikin aikana vallinneen 
käytännön mukaan runomittaan (lisäksi Sidoniuksen sana 
äännetään [kentimeter|). 

Metrin omaksumista pituusmitan perusyksiköksi 
ehdotettiin jo 1600-luvulla eli yli sata vuotta ennen Ranskan 
vallankumousta. Idean isä oli Koillis-Italian Agordossa 
syntynyt tiedemies ja Puolan kuninkaan hoviarkkitehti Tito 
Livio Burattini. Hänen synnyinkotinsa oveen on kiinnitetty 
muistolaatta, jossa olevan tekstin mukaan hän ehdotti 
metrin käyttöönottoa ja oli tieteen ja tekniikan edustajana 
Leonardon ja Galilein veroinen. Leonardon tapaan Burattini 
oli kiinnostunut lentokoneiden rakentamisesta: vuonna 
1648 hän esitteli yleisölle nelisiipisen ornitopterin eli linnun 
siipien tapaan toimivan lentolaitteen, jonka 
koematkustajaksi hän oli asettanut kissan. Yleisen metrin 
syntysanat Burattini lausui Vilnassa julkaisemassaan 
teoksessa Misura universale (Yleinen mitta, 1675), joka on 
käännös ilmaisusta metron katholikon. Kirjan pääsisältö käy 
ilmi tittelisivulle kirjoitetusta varsin seikkaperäisestä 
selostuksesta: ”YLEINEN MITTA eli tutkielma, jossa osoitetaan, 
miten kaikkialla maailmassa voidaan ottaa käyttöön yksi 
MITTA ja yleinen PAINO, joilla ei ole mitään tekemistä minkään 
toisen MITAN tai minkään toisen PAINON kanssa ja jotka ovat 
kaikilla paikkakunnilla kaikin puolin samat ja pysyvät 
muuttumattomina ja ikuisina maailman loppuun asti...”. 

Uusi metrijärjestelmä herätti aluksi suurta 
tyytymättömyyttä, sillä sitä pidettiin matemaatikkojen 
rationalistisena luomuksena, jolla ei ollut luonnollista 


vastinetta tavallisen ihmisen elämässä. Tuuman ja askeleen 
mittoihin tottuneille senttimetri tuntui käytännössä liian 
lyhyeltä ja metri liian pitkältä. Yksi vastustajista oli kirjailija 
ja Ranskan akatemian jäsen Victor Hugo, joka 1800-luvulla 
lausui käsityksenään, ettei metri tulisi koskaan kotiutumaan 
ranskan kieleen. Kiivainta muutosvastarinta oli 
anglosaksisissa maissa. Isonveljen valvomassa Oseanian 
valtiossa, jota George Orwell kuvaa romaanissaan Vuonna 
1984 (1949), on kansalaisten kiusaksi voimassa 
metrijärjestelmä, ja olutta myydään puolen litran 
kolpakoissa, vaikka asiakkaat vaativat tiukkaan sävyyn 
vanhan ajan mukaisia paintin tuoppeja. Jalat, unssit ja 
gallonat katosivat Englannista metrien, grammojen ja 
litrojen tieltä vasta vuonna 1995, kun metrijärjestelmä tuli 
siellä lopullisesti voimaan. Yhdysvalloissa vastustus on ollut 
niin sitkeätä, ettei nykyiseen systeemiin ole siirrytty siellä 
täydellisesti vieläkään. Sitä on moitittu epäamerikkalaiseksi, 
kommunistien juoneksi tai yksinkertaisesti vain typeräksi 
uudistukseksi. Moni amerikkalainen tosin tutustui 
metrijärjestelmään Pokémon GO -sovelluksen yhteydessä, 
joka vuonna 2016 saavutti valtaisan suosion. 

Suomessa metrit ja sentit otettiin käyttöön vuonna 1887, 
mutta niihin tottuminen vei oman aikansa. Vuonna 1889 
perustetun Päivälehden ensimmäisessä numerossa oli 
ilmoitus, jonka mukaan kirjakaupasta saattoi 2,50 markan 
hintaan ostaa ”Metrimuutos-Tauluja”. Niiden avulla vaaksat 
ja virstat näki suoraan (kilo)metreinä ja päinvastoin. Raha- 
asioissa samantapainen vertailu oli meillä tarpeen vuoden 
2002 jälkeen, kun markasta siirryttiin euroon. 

Vanhoista mitoista jäi jäljelle peninkulma, jonka 
pituudeksi määriteltiin tasan kymmenen kilometriä 
(aiemmin se oli ollut muutamaa sataa metriä pitempi). 
Merenkulussa matkan pituuden virallinen mittayksikkö on 
meripeninkulma (1852 metriä), joka tulee lähelle 
roomalaisen peninkulman eli mailin mittaa. 


Paavi 


Roomalaiskatolisen kirkon päämiehestä käytetty nimitys 
paavi oli alkuaan isää tarkoittava lastenkielen lepertelysana. 
Se tulee kreikan kielen substantiivista pappas, joka 
tavataan jo Homeroksen Odysseiassa: faiaakkien maan 
prinsessa Nausikaa puhuttelee isäänsä Alkinoosta ilmaisulla 
pappa phile (rakas isä, isäkulta). Toinen vauvaikäisten 
lasten jokeltelua muistuttava isä-sana kreikassa oli tata, 
joten paavia merkitseväksi tekniseksi termiksi olisi voinut 
tulla yhtä hyvin ”taata” (vrt. engl. daddy). Paavin 
mieltäminen isäksi perustuu ajatukseen hengellisestä 
johtajasta, joka huolehtii seurakunnastaan lapsiaan 
rakastavan isän tavoin. 

Alkukirkon aikana ketä tahansa piispaa voitiin kutsua 
paaviksi, sillä aluksi tämä sana ei erottunut mitenkään 
muista kirkollista johtajaa tarkoittavista arvonimistä. 
Tällaisia olivat kreikkalainen lainasana episcopus ja sen 
latinankielinen vastine antistes. Kyseeseen tuli myös latinan 
pappia merkitsevä pontifex, mutta sitä vierastettiin ensin 
siihen liittyneen pakanallisen leiman vuoksi. Pontifex (oik. 
”sillantekijä”) oli näet antiikin Rooman tärkeimmän 
pappiskollegion jäsen, ja tämän virkakunnan ylipappi oli 
pontifex maximus. Kristinuskon vakiinnuttua Rooman 
valtakunnassa 300-luvulta lähtien Pontifex Maximus siirtyi 
paavin titteliksi. 

Kun papa tavataan kristillisissä teksteissä ensimmäisen 
kerran 200-luvun alussa, sillä tarkoitettiin Karthagon 
piispaa. Tuohon aikaan Rooman piispan asema ei ollut vielä 
etuoikeutettu, vaan esimerkiksi Pohjois-Afrikan kirkko pyrki 
tarkoin varjelemaan itsenäisyyttään (itsenäinen nimiperinne 
elää edelleen koptilaisuudessa). Niinpä ensimmäisten 


vuosisatojen aikana Rooman piispaan ei viitattu vielä 
pelkällä papa-sanalla, vaan mukaan liitettiin Rooman 
kaupunkia tarkoittava selventävä määre: papa urbis 
(Romae). 

Apostoli Pietarin seuraajana ja hänen avainvaltansa 
haltijana Rooman kirkon johtaja sai vähitellen yhä 
suuremman vaikutusvallan ja kohosi kaikkien muiden 
piispojen yläpuolelle. Ensimmäinen piispa, jota voidaan 
sanoa paaviksi sanan nykyisessä merkityksessä, oli paavina 
400-luvulla toiminut Leo I. Hänen ylivertainen asemansa 
heijastuu sellaisissa 400-luvulla tavatuissa arvonimissä kuin 
pater patrum (isäin isä) ja episcopus episcoporum (piispain 
piispa). Vuonna 495 pidetyssä Rooman kirkolliskokouksessa 
sai alkunsa käytäntö, jonka mukaan paavia kutsuttiin 
Kristuksen sijaiseksi (vicarius Christi) maan päällä. 

Kauaskantoisen paavin titulatuuria koskevan uudistuksen 
teki Gregorius I ottamalla käyttöön sanamuodon servus 
servorum Dei (Jumalan palvelijoiden palvelija). Tämä suurta 
nöyryyttä korostava sanontatapa oli Gregoriuksen vastaus 
Konstantinopolin piispalle, joka käytti itsestään 
mahtipontista titteliä patriarcha oecumenicus 
(ekumeeninen, ts. koko maanpiirin, patriarkka). 

Sanasta papa tuli virallinen ja yksin katolisen kristikunnan 
johtajaa tarkoittavaa termi vuonna 1075. Tällöin Roomassa 
pidetyssä kirkolliskokouksessa Gregorius VII julkaisi 
asiakirjan Dictatus papae (Paavin diktaatti), jossa paavi- 
sanaan ei liity enää mitään Roomaan viittaavaa 
erikoismäärettä. On kuitenkin huomattava, että myös samaa 
merkitsevä ”Rooman piispa” sisältyy tähän 27 teesistä 
koostuvaan ja paavin ehdotonta herruutta vaativaan 
asiakirjaan, kuten käy ilmi kohdasta 2: ”Yksin Rooman 
piispaa (Romanus pontifex) voidaan oikeutetusti kutsua 
koko kirkon johtajaksi.” Nimitys papa tavataan myöhemmin 
kohdassa 9: ”Yksin paavin jalkoja (papae pedes) pitää 
kaikkien ruhtinaiden suuteleman.” 

Gregorius VII:n virallistama paavi-nimitys esiintyy myös 


noin sata vuotta myöhemmin julkaistussa Gravis admodum - 
bullassa. Tämä Uppsalan arkkipiispalle ja hänen alaisilleen 
piispoille osoitettu kirje on vanhin Suomea koskeva 
asiakirjalähde. Siinä paavi Aleksanteri III esittää valituksen 
kristinuskoon kääntyneiden suomalaisten (Phinni) 
uppiniskaisuudesta ja tottelemattomuudesta. Dokumentin 
ensimmäisistä sanoista Alexander papa III (Paavi 
Aleksanteri III) käy ilmi kirjeen lähettäjä (alkutervehdys 
kuitenkin puuttuu, mikä voi olla merkki paavin 
suuttumuksesta). Toisenlaista sanontatapaa käyttää hänen 
myöhempi seuraajansa Gregorius IX useissa Suomen 
kirkollisia ja poliittisia oloja käsittelevissä kirjeissään: 23. 
tammikuuta 1229 päivätty asiakirja koskee Turun 
tuomiokirkon siirtämistä luultavasti Nousiaisista Koroisiin. 
Sama päiväys on toisessa kirjeessä, jossa paavi vakuuttaa 
puolustavansa Suomea idästä tulevia hyökkääjiä vastaan. 

Itäistä uhkaa pyrittiin torjumaan myös kauppapoliittisin 
keinoin (nykyään puhutaan taloudellisista pakotteista), 
mistä kertoo paavi Gregoriuksen 31.1.1229 julistama 
Suomenlahden kauppasulku. Muutamaa vuotta myöhemmin 
(9.12.1237) sama paavi lähetti Uppsalan arkkipiispalle 
bullan Hämeeseen tehtävästä ristiretkestä. Kaikki nämä 
dokumentit alkavat lähettäjän nimen ja arvon ilmoittavalla 
vakioformulalla Gregorius episcopus, servus servorum Dei, 
jossa paavi sanoo itseään vaatimattomasti piispaksi ja 
Gregorius I:n aloittaman tavan mukaan Jumalan 
palvelijoiden palvelijaksi. Joskus käy niin, että kirjeen 
vastaanottajalla eli Uppsalan arkkipiispalla (archiepiscopus) 
on korkeampi titteli kuin paavilla (episcopus). Samaa 
alkutervehdystä käyttää myös Benedictus XII julistaessaan 
15. kesäkuuta 1340 joukon Sääksmäen miehiä 
kirkonkiroukseen maksamattomien kirkollisverojen takia 
(vuonna 1997 Valkeakosken kaupunki anoi paavi Johannes 
Paavali II:lta tuon pannan peruuttamista). 

Tapana on, että paaviksi valittu kardinaali vaihtaa 
kasteessa saamansa nimen uuteen. Tämän käytännön aloitti 


vuonna 533 virkaan astunut Johannes II, koska hänen 
porvarillinen nimensä Mercurio tuntui roomalaisten 
jumalan nimenä liian pakanalliselta. Vuonna 1464 paaviksi 
valittu Paavali II piti itseään komeana miehenä ja aikoi 
turhamaisuudessaan ottaa paavilliseksi nimekseen 
Formosus eli ”Kaunis”. Kukaan ei ole toistaiseksi juljennut 
omaksua Rooman seurakunnan perustajan Pietarin nimeä, 
mutta muut apostolit ovat paavien nimiluettelossa hyvin 
edustettuina. Porvarillisen nimensä säilyttivät 1500-luvulla 
utrechtiläinen Adrian Florensz, paavina Hadrianus VI, ja 
Sienan lähellä syntynyt Marcello Cervini, paavina Marcellus 
IT. 

Suosituin paavin nimi on ollut Johannes, sillä heitä 
tunnetaan vuosien 523 ja 2005 väliseltä ajalta 25, kun 
mukaan luetaan kaksi Johannes Paavalia. Benedictus- 
nimisiä apostolisen viran haltijoita on ollut vuodesta 575 
vuoteen 2003 kaikkiaan 16. Myös Gregoriuksia tunnetaan 
16: heidän apostolisen virkauransa aloitti Gregorius I 
vuonna 590, ja toistaiseksi viimeinen on vuonna 1846 
kuollut Gregorius XVI. Paavien Clemens XIV, Innocentius 
XIII, Leo XIII ja Pius XII järjestysluvuista käy ilmi, minkä 
nimiset paavit ovat hekin hoitaneet virkaansa yli kymmenen 
kertaa. Vuonna 1978 paavi otti ensimmäisen kerran 
kaksiosaisen nimen, kun virkaan valittu kardinaali ja 
”Jumalan kandidaatti” Alberto Luciano valitsi nimekseen 
Johannes Paavali edeltäjiensä Johannes XXIII:n ja Paavali 
VI:n kunniaksi. Toinen merkittävä muutos traditiossa 
koettiin vuonna 2013. Silloin argentiinalaissyntyinen 
kardinaali Jorge Mario Bergoglio alkoi käyttää nimeä 
Franciscus fransiskaanien veljeskunnan perustajan 
mukaan, vaikka sitä ei ollut paavien nimiluettelossa koskaan 
tavattu. 

Paavien historiaan liittyy useita latinankielisiä lentäviä 
lauseita, joista yleisimpiä ovat seuraavat. 

Habemus papam, ”meillä on paavi”. Näihin sanoihin 
päättyy virallinen formula, jolla kardinaalidekaani eli 


kardinaalikollegion puheenjohtaja ilmoittaa Pietarinkirkon 
parvekkeelta paavinvaalin tuloksen. Kokonaisuudessaan 
tiedonanto kuuluu Annuntio vobis magnum gaudium: 
Papam habemus (Ilmoitan teille suuren ilon: meillä on 
paavi). Lauseen alku on mukailtu epäilemättä 
jouluevankeliumiin sisältyvästä enkelin ilmoituksesta 
paimenille (Luuk. 2:10): evangelizo vobis gaudium magnum 
(Minä ilmoitan teille ilosanoman). Samassa yhteydessä 
tiedotetaan, minkä nimen vastavalittu paavi ottaa itselleen. 
Rituaalissa käytetty formula kuuluu: Ouo nomine vis vocari 
eli ”Millä nimellä haluat itseäsi kutsuttavan”. 

Non videbis annos Petri, ”et tule näkemään Pietarin 
vuosia”. Tämän uudelle paaville esitetyn ennustuksen 
mukaan hän ei tule istumaan Pyhän Pietarin istuimella 25 
vuotta pitempään, toisin sanoen hän ei hoitaisi virkaansa 
kauemmin kuin Rooman ensimmäisenä paavina pidetty 
apostoli Pietari. Perimätiedon mukaan Pietari kärsi 
marttyyrikuoleman Roomassa vuonna 64 tai 67 
perustettuaan sinne kristillisen seurakunnan ja johdettuaan 
sen toimintaa 25 vuoden ajan. Ensimmäinen, joka osoitti 
ennustuksen vääräksi, oli paavi Pius IX, sillä hänen 
virkakautensa kesti 33 vuotta alkaen 1846 ja päättyen 
1878. Toinen tähän joukkoon kuuluva paavi on 
neljännesvuosisadan ajan hallinnut Leo XIII. Sata vuotta 
myöhemmin vaikuttaneelle Johannes Paavali II:lle 
virkavuosia kertyi 27. 

Sic transit gloria mundi, ”niin katoaa maailman kunnia”. 
Paavin virkaanasettajaisjuhlallisuuksiin on kuulunut ainakin 
vuodesta 1409 lähtien rituaali, jonka aikana pappi polttaa 
uuden paavin edessä kolme kertaa tukun rohtimia ja lausuu 
latinaksi kolme kertaa sanat: ”Pyhä isä, niin katoaa 
maailman kunnia” (sairaalloinen paavi Pius III järkyttyi 
vuonna 1503 tästä niin, että puhkesi itkuun ja kuoli jo 
vajaan kuukauden kuluttua). Ilmaisun lähtökohtana on 
todennäköisesti Johanneksen ensimmäisen kirjeen kohta 
2:17: et mundus transit et concupiscentia eius, ”Ja maailma 


himoineen katoaa”. Tätä lausetta käytetään eri yhteyksissä 
Suomessakin. Se on kaiverrettu esimerkiksi taitavana 
puuseppänä ja innokkaana latinan kielen harrastajana 
tunnetun Tauno Tienvierin hautakiveen Nivalan 
hautausmaalla. Elokuvateatteri Glorian lopetettua 
toimintansa tammikuussa 1995 sanomalehdessä oli otsikko 
Sic transit Gloria. 

Urbi et orbi, ”kaupungille ja maailmalle”. Tämä 
sanaleikinomainen ilmaisu tarkoittaa paavin siunausta 
(benedictio) Rooman kaupungille ja maanpiirille. Hän 
julistaa sen suurina kirkollisina juhlapyhinä Pietarinkirkon 
parvekkeelta kirkon aukiolle kerääntyneille ihmisille. 
Formulaa käytettiin ainakin jo vuonna 1464, kun Paavali II 
astui virkaansa. 

Non possumus, ”emme voi”. Sanonta muistuttaa Pietarin 
ja Johanneksen vastausta Suurelle neuvostolle (Ap.t. 4:20): 
non enim possumus, guae vidimus et audivimus, non logui, 
”emme voi olla puhumatta siitä, mitä olemme nähneet ja 
kuulleet”. Sanoilla non possumus 1500-luvulla paavina 
toiminut Clemens VII torjui Englannin kuninkaan Henrik 
VIII:n pyynnön saada erota puolisostaan Katariina 
Aragonialaisesta. Samoilla sanoilla Pius IX hylkäsi 1860 
Napoleon III:n vaatimuksen, jonka mukaan paavin piti 
luovuttaa Romagnan alue Italian kuninkaalle Viktor 
Emanuelille. 

Roma locuta, causa finita, ”Rooma on puhunut, asia on 
loppuun käsitelty”. Käsitys Pietarin avainvallan 
perimyksestä johti Rooman piispan arvovallan kasvuun, ja 
kirkolliset kiistakysymykset ratkaistiin yhä enemmän hänen 
päätöksensä mukaan. Lauseen loppuosa (causa finita est) 
tavataan jo kirkkoisä Augustinuksella, kun taas koko lause 
esiintyy ensimmäisen kerran ranskankielisessä muodossa 
eräässä 1600-luvulla sepitetyssä runossa. 


Peruna 


Peruna on Etelä-Amerikan Andeilta kotoisin oleva 
koisokasvien heimoon kuuluva ruohokasvi, jonka 
maanpäälliset ja muut vihreät osat ovat myrkyllisiä mutta 
juurimukulat kelpaavat hyvinkin syötäviksi. Mukuloihin 
sisältyy noin 75 % vettä, noin 15 % tärkkelystä ja noin 10 % 
muita aineita. Riisin ja maissin ohella se on maailman 
tärkeimpiä viljelykasveja, ja nyttemmin sitä viljellään jopa 
eräässä Kuun pimeällä puolella sijaitsevassa kraaterissa, 
jonne Kiinan lähettämä luotain laskeutui 
perunansiemenineen vuoden 2019 alussa. Perunaa voi 
syödä kuorittuna tai kuorimattomana, raakana tai 
keitettynä, paistettuna, paahdettuna, rasvassa 
kypsennettynä, muusiksi survottuna tai lastuiksi 
käristettynä. Lisäksi se on tärkeä raaka-aine viinan 
valmistuksessa. Kasvin ratasmaiseen teriöön ryhmittyneet 
sinipunaiset, punertavat tai valkoiset kukat tarjoavat 
silmäniloa vaikkapa kukkamaljakkoon asetettuina. 

Monen muun ainesosan lisäksi perunassa on 50 % latinaa, 
sillä tämä kuusikirjaiminen substantiivi on säilyttänyt kolme 
kirjainta kantasanastaan, joka on latinan päärynää 
tarkoittava pirum. Tässä merkityksessä peruna tavataan jo 
Mikael Agricolalla vuonna 1544. Vuonna 1678 
ilmestyneessä Henrik Florinuksen latina-ruotsi-suomi- 
sanakirjassa jälkiruokien (Bellaria) joukossa mainitaan 
pyrum (= pirum) sekä sen ruotsin- ja suomenkieliset 
vastineet päron ja peruna. Päärynäpuuta merkitsevä pyrus 
(pirus) käännetään vastaavasti sanoilla päronträä ja 
perunapuu. Nykyisessä merkityksessään peruna esiintyy 
ensi kerran Kristfrid Gananderin sanakirjassa (1787), mutta 
vielä Lönnrotin sanakirjassa (1867-1880) sen tilalla on 


maapäärynä. Ruotsin kielen murteissa päron on säilyttänyt 
merkityksen peruna nykypäiviin asti. 

Euroopan kansat tutustuivat perunaan ensimmäisen 
kerran 1500-luvulla, kun espanjalainen löytöretkeilijä 
Francisco Pizarro vuonna 532 valloitti inkaintiaaneille 
kuuluneen Perun, jonka alueella perunaa oli viljelty 
ikimuistoisista ajoista alkaen. Outo ruokalaji alkoi kiinnostaa 
valloittajia, ja sen maine levisi nopeasti laajemmalle. Jo 
muutama vuosikymmen myöhemmin espanjalaiset viljelivät 
sitä Kanarian saaria myöten. Perimätiedon mukaan 
englantilainen merenkulkija Sir Francis Drake varasti 
espanjalaisilta erän perunoita (Draken kunniaksi 
pystytettiin myöhemmin patsas, jossa hän pitelee perunaa 
oikeassa kädessään) ja antoi niitä myös toiselle 
löytöretkeilijälle Walter Raleigh'lle. Tämä alkoikin viljellä 
perunaa irlantilaisella maatilallaan, mutta kokeilu loppui 
siihen, kun hänen kokkinsa sairastutti pöytävieraat 
tarjoamalla heille tuon kasvin vihreitä osia, jotka ovat 
myrkyllisiä. Peruna kotiutui kuitenkin Irlantiin pian, ja siitä 
tuli kasvavalle väestölle ennen pitkää lähes ainoa 
päivittäinen ravintoaine. 

Kirjallisiin lähteisiin peruna ilmestyy 1500-luvulla. Tämä 
tapahtui poeettisen glamourin ympäröimänä, sillä 
espanjalaisten retkikuntaan kuulunut runoilija, sotilas ja 
katolinen pappi Juan de Castellanos kuvailee sitä eeppisessä 
runoelmassaan Elegias de varones ilustres de Indias 
(1589). Teos ei ole aivan yhdentekevä, sillä se sisältää peräti 
113 609 säettä ja on kaikkien aikojen pisin espanjankielinen 
runoelma. 

Runouden ohella perunaa käsiteltiin myös 1500-luvun 
tieteellisessä kirjallisuudessa, kun kasvitieteilijät pyrkivät 
löytämään sille oman paikkansa kehittymässä olevassa 
botaniikan järjestelmässä. Niinpä peruna tavallaan sai 
nykyisen tieteellisen nimensä Solanum tuberosum, kun 
sveitsiläinen kasvitieteilijä Gaspard Bauhin julkaisi teoksen 
Pinax theatri botanici (1596), jossa hän kuvasi yli 6 000 


kasvilajia. Niiden joukossa on peruna, josta Bauhin käytti 
ilmaisua solanum tuberosum esculentum (Linné jätti 
aikanaan viimeisen sanan pois, koska kolmiosainen nimi ei 
sopinut hänen kaksinimiseen luokittelujärjestelmäänsä). 
Bauhinin valitsema sukunimi solanum oli valmiina jo antiikin 
latinassa, sillä se tavataan ensimmäisen kerran Celsuksella 
noin vuonna 30. Hän mainitsee tuonnimisen kasvin ripulia 
estävien ja elimistöä viilentävien yrttien joukossa; muita 
ovat timjami, basilika, korianteri ja portulakka. Kreikassa 
sitä vastaa hänen mukaansa strykhnon (perunan sisältämää 
myrkyllistä ainetta ei kuitenkaan kutsuta strykniiniksi, vaan 
kasvin latinankielisen nimen mukaan solaniiniksi). Perunan 
ominaisuuksia kuvaavat adjektiivit tuberosum (mukulainen) 
ja esculentum (syötäväksi kelpaava) Bauhin sai niin ikään 
antiikin kirjoittajilta. 

Perunan vaihtelevat nimitykset Euroopan eri kielissä 
selittyvät erilaisista sekaantumisista. Yksi oli se, että Etelä- 
Amerikasta kulkeutui Vanhaan maailmaan tavallisen 
perunan (Solanum tuberosum) lisäksi muitakin tuolla 
alueella viljeltyjä juurikasveja, kuten mukula-artisokka 
(Helianthus tuberosus) ja makea peruna eli bataatti 
(Ipomoea batatas). Niitä ei aina erotettu toisistaan, mikä 
käy ilmi siitä, että perunaa alettiin kutsua espanjassa, 
italiassa ja kreikassa bataattia tarkoittavalla 
haitilaisperäisellä sanalla patata (port. batata). Sama 
koskee englantia, jossa se kehittyi muotoon potato 
(monikkomuodosta potatoes tulee ruotsin potatis). 

Muissa Euroopan kielissä valtameren takaa tulleen 
vieraslajin nimeämisessä turvauduttiin kotoperäiseen 
terminologiaan. Varsin läheisen analogiamallin tarjosi 
multasieniin kuuluva ja maan alla kasvava tryffeli (Tuber), 
josta jo antiikin ajan kirjailijat käyttivät (maan) mukulaa 
tarkoittavaa ilmausta (terrae) tuber (eri murteissa myös 
tufer). Myöhäislatinan kansankielessä esiintyneestä 
sanaparista *terrae tufer kehittyi italian tartufo ja siitä 
edelleen deminutiivimuoto tartufolo (myös tartufula ja 


tartufole). Koska sananalkuinen t- ei voinut ajan mittaan 
sietää lähettyvillään toista t-äännettä, sana kävi läpi 
prosessin, jossa t- erilaistui k-äänteeksi. Muodonmuutoksen 
mukana merkitys vaihtui tryffelistä perunaksi, ja 
lopputuloksena oli saksan Kartoffel (romanian cartof). 
Puolan murteissa perunalla on toistakymmentä eri 
nimitystä, mikä kuvaa tämän kasvin kansantaloudellista 
merkitystä tuolle maalle. 

Koska tryffeli muistutti muodoltaan omenaa, runoilija 
Martialis käytti siitä myös sanaa pomum (omena). Samaa 
käytäntöä sovellettiin myöhemmin perunaan, mikä näkyy 
ranskan ilmaisusta pomme de terre ja joillain 
saksankielisillä alueilla käytetystä yhdyssanasta Frdapfel. 
Päärynä on vertailukohteena paitsi suomen peruna-sanassa 
myös saksan ilmaisussa Grundbirne. 

Perunaan suhtauduttiin aluksi varsin epäluuloisesti, joten 
se kotiutui Eurooppaan hitaasti ja vaivalloisesti. Yksi 
kuuluisimpia perunan puolestapuhujia oli Preussin kuningas 
Fredrik II Suuri. Kun maata vuonna 1744 vaivasi ankara 
nälänhätä, hän määräsi kansan syömään perunoita ja 
lähetti viljelijöille siementä ilmaiseksi. Englannissa suosittiin 
tuohon aikaan palsternakkaa, ja perunoita pidettiin 
katolisten juonena. Niinpä eräällä Kaakkois-Englannin 
paikkakunnalla tavattiin 1700-luvun puolivälissä vaalilause: 
”Ei perunoita, ei paavinvaltaa!” 

Erityisen voimakkaasti perunaa vastustettiin Ranskassa, 
joskin Denis Diderot otti Encyclopedie-tietosanakirjassaan 
(1751-1765) sen hyödyllisyyteen välittävän kannan. Hän 
totesi, ettei peruna ollut kovinkaan nautinnollista syötävää 
mutta tarjosi silti runsasta ja suhteellisen terveellistä 
ravintoa. Tilanne muuttui, kun apteekkari Antoine-Augustin 
Parmentier ryhtyi kaikin voimin edistämään perunanviljelyä. 
Hän oli kokenut henkilökohtaisesti tuon ruokalajin 
hyödyllisyyden: jouduttuaan seitsenvuotisen sodan aikana 
sotavangiksi Preussiin hän oli selviytynyt sekä vankeuden 
että nälänhädän karuista koettelemuksista varsin hyvin 


syömällä kolmen vuoden ajan pelkästään perunaa (Covid- 
19-pandemian aikana 2020 Virossa alettiin hamstrata 
erityisesti perunaa). Kun nälänhätä vaivasi Ranskaa 1700- 
luvun loppupuolella, Parmentier'n neuvo kansalaisille oli 
Ou'ils mangent de la patate eli ”heidän pitäisi syödä 
perunaa”. (Tunnetun anekdootin mukaan kuningatar Marie- 
Antoinette huudahti leivän puutetta valittaville alamaisilleen 
S'ils n'ont plus de pain, qu’ils mangent de la brioche eli "los 
heillä ei ole leipää, syökööt leivoksia”.) 

Tuona vaikeana aikana Parmentier sai kuningas Ludvig 
XVI:n vähitellen vakuuttuneeksi perunan 
välttämättömyydestä. Fdistystä osoitti sekin, että kuningas 
ja kuningatar suostuivat kantamaan kaunista 
perunankukkaseppelettä kutreillaan. Parmentier sai 
järjestetyksi hovipäivälliset, joiden aikana tarjoiltiin 
ainoastaan perunaruokia. Korkea-arvoisten vieraiden 
joukossa oli Yhdysvaltain Ranskan-lähettiläs Thomas 
Jefferson, josta vuonna 1801 tuli maansa kolmas 
presidentti. Hän mieltyi uuteen dieettiin niin, että tarjosi 
aikanaan peruna-aterioita myös Valkoisessa talossa. Se, 
miten hyvin apteekkari Parmentier onnistui peruna- 
aktivismissaan, näkyy siitä, että Ludvig XVI:n teloituksen 
jälkeen vuonna 1793 Versailles'n puutarhat kynnettiin ylös 
ja muutettiin perunamaaksi. Jos Parmentieria ei olisi ollut, 
tuskin meillä olisi nykyään suuren suosion saavuttaneita 
ranskanperunoitakaan (pommes frites), puhumattakaan 
jauhelihaperunasoselaatikosta nimeltä Hachis Parmentier. 

Suomessa perunaan tutustuttiin 1720-luvun lopulla, kun 
sitä alettiin viljellä Inkoon Fagervikin kartanossa, jonne se 
tuli saksalaisten peltiseppien mukana. Merkittävimpiä 
tämän alan edistäjiä Suomessa oli Asikkalan kappalainen 
Axel Laurell: hän korosti jokaisessa saarnassaan perunan 
suurta merkitystä ja sai aikaan sen, että perunanviljely tuli 
vähitellen tunnetuksi koko valtakunnassa, ja hänen 
muistokseen Asikkalan kunnan vaakunaa koristaa neljä 
perunankukkaa. Oman osansa tämän viljelykasvin 


propagoimisessa teki Turun akatemia, jossa julkaistiin 
yliopistollinen tutkielma nimeltä Underrättelse och 
upmuntran til potatoes wäxtens utwidgande i Finland 
(1782). Tämän 16-sivuisen vihkosen laati Turun akatemian 
kemian professori Petter Gadd, mikä sopii hyvin, koska hän 
oli vuonna 1762 saanut istutustirehtöörin arvonimen 
tehtävänään tutkia, mitä ulkomaisia kasveja Suomessa 
voitaisiin viljellä. Onkin huomattava, että Lapissa on viljelty 
1700-luvulta alkaen puikulaperuna-nimistä lajiketta, jolle 
Euroopan unioni on hiljattain myöntänyt suojatun 
alkuperänimityksen ”Lapin puikula”. Perunan suurta 
merkitystä pula-ajan hätävarana kuvastaa myös Leppäsen 
Preetin repliikki Täällä Pohjantähden alla -teoksessa: ”On 
tota pernaa sitten kumminkin.” 

Nykyään käytössä olevien perunalajikkeiden määrä 
kohoaa moneen kymmeneen. Niitä ovat Adora, Amazone, 
Asterix, Bintje, Fambo, Felsina, Gloria, Hertha, Hjan Tanu, 
Hjan Timo, Idole, Kardal N, Kulta, Lady Christi, Matilda, 
Nicola, Ostara, Pito, Posmo, Puikula, Rekord, Rosamunda, 
Sabina, Satu, Saturna N, Siikli, Suvi, Timate, Ukama, Ute, 
Van Gogh, Velox, Victoria ja Vita. 

Nimet on keksitty erilaisin perustein, mutta Van Gogh- 
lajikkeen mukanaolo selittyy epäilemättä alankomaalaisen 
maalarin Vincent van Gogh'n Öljyvärimaalauksesta 
Perunansyöjät (1885), jossa esiintyvät henkilöt taiteilija on 
tieten tahtoen kuvannut rumiksi. Perunan historian valossa 
odottaisi, että lajikkeiden listalta löytyisi myös Pizarro, 
mutta näin ei ole. Pizarrolla on häikäilemättömänä 
valloittajana niin huono maine, että tuonnimisellä perunalla 
olisi tuskin suurta menekkiä. Perun, Pizarron ja perunan 
historiallinen yhteys näkyy muun muassa siinä, että 1971 
perustetun kansainvälisen perunantutkimuskeskuksen 
(International Potato Center) päämaja sijaitsee Perun 
pääkaupungissa Limassa. 

Tarkasteltaessa perunan historiaa ja sen nimen eri 
muotoja mieleen tulee ajatus, että suomen peruna-nimitys 


tulee sanaliitosta ”Perun omena”. Tämä on kuitenkin 
kansanetymologista ilottelua, joka ei kestä vakavaa 
tieteellistä tutkimusta. Peru-homonymia näissä sanoissa on 
silti varsin erikoinen yhteensattuma. 


Presidentti 


Roomalainen historioitsija Tacitus kertoo 100-luvulla 
julkaisemassaan teoksessa Keisarillisen Rooman historia 
(Annales) Gallian yhdyskuntien suunnittelemasta kapinasta, 
jonka syynä oli saevitia ac superbia praesidentium eli 
roomalaisten käskynhaltijoiden raakuus ja ylimielisyys. 
Tässä tekstikohdassa presidentti-sana ilmestyy ensimmäisen 
kerran historian lehdille merkityksessä käskynhaltija. 
Substantiivina käytetty partisiipin preesens praesidens 
tulee latinan verbistä praesidere (istua edessä, johtaa). 
Huomattavasti varhaisempi ja tavallisempi johdos samasta 
verbistä on praeses (suojelija, myöhemmin myös 
alempiarvoinen käskynhaltija), mutta ajan mittaan tämän 
sanan käyttö väheni, eikä se kyennyt kilpailemaan 
menestyksellisesti muiden vastaavanlaisten ilmausten 
kanssa poliittisen terminologian alalla. 

Esimiehen nimitys voi perustua myös mielikuvaan edessä 
tanssimisesta ja tanssin johtamisesta (lat. *praesilire). Tästä 
selittyy substantiivi praesul, jolla tarkoitettiin muinaisessa 
Roomassa asetansseja esittäneiden Salii-pappien johtajaa ja 
kristillisessä latinassa usein piispaa (kuten presule vielä 
nykyään italiassa), joskus myös paavia. Toinen kristillisissä 
teksteissä tavattava piispan nimitys monen muun joukossa 
on antistes, jonka merkitys selittyy edessä seisomisesta 
(antistare). Sana on säilynyt meidän päiviimme asti (ital. 
antistite). Kaikkein yleisimmäksi hiippakunnan esimiestä 
tarkoittavaksi ilmaukseksi Euroopan eri kielissä vakiintui 
kuitenkin sana, jonka pohjana on kreikasta latinaan lainattu 
episcopus (oik. ”päällekatsoja” tai ”tarkastaja”), kuten 
piispa, biskop, bishop, Bischofja vescovo. 

Presidentti-sanan esiintymät antiikin ajan teksteissä ovat 


verrattain harvinaisia. Silti sen käyttöalue oli varsin laaja ja 
ulottui vaatimattomasta kankaankutojasta aina piispaan, 
keisariin ja kristinuskon pyhimpiin käsitteisiin asti. 
Tacituksen aikalainen Plinius nuorempi kirjoitti keisari 
Trajanuksen kunniaksi ylistyspuheen, jossa praesidens 
merkitsee keisaria: eräässä Irajanukseen viittaavassa 
tekstikohdassa korostetaan eri kansojen edustajia 
vastaanottavan ”presidentin” majesteettisuutta (samassa 
kontekstissa häntä sanotaan imperaattoriksi eli keisariksi). 
Paitsi että antiikin ajan presidentillä oli provinssien ja koko 
Rooman valtakunnan hallintoon liittyvää poliittista 
merkitystä, hän oli usein myös korkea-arvoinen kirkonmies. 
Ensimmäisen esimerkin tästä antaa kirkkoisä Tertullianus, 
joka kutsuu ehtoollissakramenttia toimittavaa piispaa 
presidentiksi (samassa yhdeydessä myös antistes). Läheinen 
rinnakkaistapaus tavataan vuonna 1977 ilmestyneessä 
englantilaisessa aikakauslehdessä. Siinä kerrotaan erään 
juhlatilaisuuden jälkeen vietetystä ehtoollisesta, jonka 
presidenttinä toimi Oxfordin piispa. 

Kun suuren kansainvälisen kongressin puheenjohtajaa 
puhutellaan meidän päivinämme usein presidentiksi, tämän 
käytännön voidaan sanoa alkaneen Efesoksessa vuonna 431 
pidetyn kolmannen ekumeenisen kirkolliskokouksen aikana, 
sillä tuosta tapahtumasta kertovan latinankielisen 
dokumentin mukaan synodin presidentti oli Kyrillos 
Aleksandrialainen (samassa yhteydessä tavataan myös 
praesul). Praesidens voi esiintyä myös täysin vastakkaisissa 
merkityksissä: kirkkoisä Augustinuksella on kohta, jossa 
presidenteillä viitataan pahoihin henkiin, kun taas paavi 
Gregorius I mainitsee profeetta Hesekielin totelleen 
presidentin eli Pyhän Hengen ilmoitusta. 

Hovioikeuksien ja korkeimman oikeuden puheenjohtaja 
on Suomessa virkanimeltään presidentti. Kun tämä sana tuli 
suomen kieleen 1640-luvulla, sillä viitattiin Pietari Braheen 
Tukholman korkeimman oikeuden eli Svean hovioikeuden 
presidenttinä. Esiintyessään latinassa ensimmäisen kerran 


oikeustoimeen liittyvänä terminä praesidens tarkoittaa 
vieläkin korkeampaa instanssia eli Jumalaa kaikkein 
ylimpänä tuomarina. Kirkkoisä Hieronymus kuvaa eräässä 
kirjeessään näkemäänsä unta, jossa hän on joutunut 
Jumalan tuomioistuimen eteen ja joukko taivaallisia olentoja 
on polvistunut presidentin (eli Jumalan) jalkojen juureen 
rukoilemaan syytetyn puolesta. Omanlaistaan oikeustointa 
harjoittavat myös eri urheilulajien erotuomarit. Näyttää 
siltä, että erityisesti miekkailuotteluiden tuomareita 
kutsutaan presidenteiksi. 

Paavi Gregorius I kirjoitti eksegeettisen teoksen Jobin 
kirjan moraalisista opetuksista. Hengelliseksi rakennukseksi 
tarkoitettujen jaksojen väliin mahtuu myös kuvaus suu 
vaahdossa laukkaavista hevosista, joiden menoa 
”presidentin käsi” ei voi hillitä, ennen kuin maalilinja on 
ylitetty. Tekstiyhteydestä käy ilmi, että presidentti merkitsee 
tässä hevosvaunujen ajajaa (tämä saa ajattelemaan oman 
aikamme moottoripyöräkerhoja, joiden johtajia sanotaan 
presidenteiksi). Nykyään eri kielissä, erityisesti ranskassa 
mutta myös englannissa, presidentti-sanaa käytetään 
puheenjohtajasta mitä erilaisimmissa yhteyksissä, ja etenkin 
yritysten johtokunnan puheenjohtajat ja yhdistysten 
puheenjohtajat ovat presidenttejä. 

Presidentti on niin latinassa kuin suomessakin 
sukupuolineutraali sana, joten sitä voidaan käyttää sekä 
miehestä että naisesta. Tosin joissain nykykielissä 
”naispresidentti” ilmaistaan omalla sanamuodollaan, 
esimerkiksi italiassa presidentessa ja saksassa Präsidentin). 
Antiikin latinankielisissä lähteissä tavataan ainakin kaksi 
esimerkkiä naispuolisista presidenteistä. Lissabonin piispa 
Potamius laati 300-luvun puolivälissä kolminaisuusoppia 
koskevan kirjoituksen. Siihen sisältyy kohta, jossa työnsä 
ääressä istuvan (praesidentis) kankaankutojanaisen 
sanotaan käsittelevän taitavasti lankojaan. Toinen esimerkki 
on peräisin 500-luvulta. Tässä on kyse naisista, jotka ovat 
saavuttaneet kristillisessä seurakunnassa tietyn 


arvoaseman, mutta näitä ”presbyteerejä tai presidenttejä” 
(presbyterae vel praesidentes) ei voi kuitenkaan vihkiä 
papeiksi. 

Nykyisen merkityksensä vaaleilla valittu valtion päämies 
presidentti sai vasta säädettäessä Yhdysvaltain 
perustuslakia vuonna 1787. Samassa laissa määrättiin, että 
hänen tehtäviään hoitaa tarvittaessa varapresidentti ( Vice- 
President). Tällaiseen ratkaisuun lopulta päädyttiin, vaikka 
sopivaksi valtiomuodoksi ajateltiin ensin monarkiaa 
(ensimmäiseksi kuninkaaksi kaavailtiin Yorkin herttuaa, 
Englannin kuninkaan Yrjö III:n toiseksi vanhinta poikaa) tai 
kolmen presidentin triumviraattia despotismin ja korruption 
ehkäisemiseksi. Kuten tiedetään, samantapainen poliittinen 
keskustelu käytiin myös Suomessa itsenäisyyden ajan 
alussa, kun myös meidän maahamme haviteltiin 
kuninkaanvaltaa. Ennen pitkää rojalistit joutuivat kuitenkin 
väistymään tasavaltalaisten tieltä. Vähältä piti, ettei 
Ruotsikin muuttunut tasavallaksi, sillä vuonna 1966 maan 
parlamentaarikot pakottivat sosiaalidemokraattien johdolla 
kuningas Kustaa VI Aadolfin allekirjoittamaan lakiesityksen 
Ruotsin kuningaskunnan muuttamisesta tasavallaksi. 
Selvitystyöt kestivät monta vuotta, kunnes hankkeesta 
luovuttiin kansan vastustuksen vuoksi. 

Kun George Washington oli vuonna 1789 valittu 
Yhdysvaltain ensimmäiseksi presidentiksi, kongressissa 
heräsi kysymys, miten uutta valtionpäämiestä olisi 
puhuteltava. Washington ei näet ollut ainoastaan 
mahtipoliitikko, vaan myös suurtilallinen, jolla oli yli 10 000 
hehtaaria maata ja satoja orjia. Virkaanasettajaisseremonia 
oli niin mahtipontinen ja presidentti niin majesteettisen 
oloinen (joskin puheita pitäessään kiusallisen itkuinen), että 
seuraavat puhuttelumuodot nousivat keskusteluissa esille: 
”Hänen Korkeutensa” (His Highness), ”Hänen 
Mahtavuutensa” (His Mightiness), ”Hänen Ylhäisyytensä” 
(His Supremacy) ja ”Hänen Korkeutensa Yhdysvaltain 
Presidentti ja sen Valtioiden Vapauden Puolustaja” (His 


Highness the President of the United States and Protector 
of their Liberties). Lopulta päätettiin valita perustuslain 
ensimmäisessä pykälässä käytetty sanamuoto ”Yhdysvaltain 
presidentti” (President of the United States) (vuonna 1976 
Washington sai postuumisti generalissimusta vastaavan 
arvonimen ”armeijojen kenraali”). Vaikka Washington oli 
mahtipontinen herra (hänellä oli virtahevon luusta tehdyt 
tekohampaat, joiden loisto vähitellen tummeni runsaasta 
portviinin juonnista), kuka tahansa ”säädyllisesti 
pukeutunut” kadun mies saattoi poiketa presidentin 
puheille esittämään hänelle onnittelunsa ja kysymään, mitä 
hänelle kuuluu. Sittemmin Washingtonilla oli tapana varata 
kahdesti viikossa erityinen vastaanottoaika tuollaisia 
käyntejä varten. Vielä 1900-luvun alussa Valkoisen talon 
nurmikolle saattoi leiriytyä ja käydä kurkistelemassa talon 
ikkunoista sisälle. 

Presidentti-sana esiintyy nykyään myös kasvien 
tieteellisissä nimissä. Esimerkkinä mainittakoon 
itulehtikasveihin eli Kalanchoe-sukuun (kiinalaisperäinen 
nimi) kuuluvat lajit K. praesidentis-malanii ja K. 
praesidentis-verwoerdii. Edellinen viittaa Etelä-Afrikan 
pääministeriin Daniel Malaniin, ja jälkimmäisellä 
kunnioitetaan saman maan myöhempää pääministeriä 
Hendrik Verwoerdia (kasvien nimissä heidät on ylennetty 
presidenteiksi). Molemmat olivat kiihkeitä 
rotuerottelupolitiikan kannattajia. Toisaalta myös Etelä- 
Afrikan presidentti Nelson Mandela, joka ohjasi maan 
apartheid-politiikan jälkeiseen aikaan, on saanut nimensä 
luonnontieteiden historiaan: Mandelia on eräs Etelä-Afrikan 
vesiltä tavattu merihämähäkkisuku. 

Presidenttien nimet näyttelevät muutoinkin merkittävää 
osaa luonnontieteellisessä terminologiassa. Presidentti 
George Washington on antanut nimensä 
presidenttipalmujen suvulle Washingtonia, kun taas 
Chesapecten jeffersonius on Yhdysvaltain kolmannen 
presidentin mukaan nimetty kampasimpukkafossiili. 


Keräpallokkaat (Agathidium) ovat limasienillä eläviä 
kuoriaisia, joista uusimmat on nimetty vuonna 2005 
Yhdysvaltain presidentti George H. W. Bushin, 
varapresidentti Dick Cheneyn ja puolustusministeri Donald 
Rumsfeldin mukaan: A. bushi, A. cheneyi ja A. rumsfeldi. 
Prahan yliopiston sienitutkija Kerry Knudsen antoi vuonna 
2007 löytämälleen kultajäkälälajille tieteellisen nimen 
Caloplaca obamae kunnioittaakseen presidentti Barack 
Obaman ansioita tieteiden kehittämisessä. Sama traditio 
jatkuu Obaman seuraajan Donald Trumpin kohdalla. 
Panamasta on löydetty hiljattain uusi sammakkoeläinlaji, 
sokea otus, joka piilottaa päänsä hiekkaan. Tälle on annettu 
tieteellinen nimi Dermophis donaldtrumpi. 


Professori 


Ollakseen tittelinsä arvoinen professorin tulee kyetä 
esittämään asiansa julkisella foorumilla ja sanomaan 
sanottavansa selkeästi ja kiertelemättä. Näin voidaan 
väittää sillä perusteella, että professor on alkuaan 
tekijänimi latinan verbistä profiteri (sanoa suoraan, 
ilmoittaa julkisesti). Selkeätä ulosantia ja hyvää 
luennoimistaitoa vaaditaankin yleensä henkilöltä, joka 
nimitetään professoriksi eli oman tieteenalansa ylimmäksi 
edustajaksi jossakin yliopistossa tai korkeakoulussa (tosin 
romaanisissa maissa sana voi nykykielisessä muodossaan 
tarkoittaa myös oppikoulun opettajaa ja muitakin opettajia). 
Professori on Suomessa myös maksullinen arvonimi, jonka 
ansioitunut kansalainen voi saada tasavallan presidentiltä 
ilman minkäänlaisia tenttejä tai koeluentoja. 

Antiikin ajan latinassa professor merkitsi opettajaa, mutta 
kyseessä oli varsin myöhäsyntyinen ja melko vähän käytetty 
sana, joka ei pärjännyt kilpailussa muiden synonyymisten 
ilmausten kanssa. Näitä olivat magister, doctor ja 
praeceptor. Lisäksi professori-termi koettiin niin 
proosalliseksi, ettei se kelvannut lainkaan runoilijoiden 
käyttöön. Myöskään kreikkalaiset eivät tätä sanaa koskaan 
lainanneet vaan pitäytyivät omiin ilmauksiinsa, joista yksi oli 
kathegetes (tämä on säilynyt nykykreikkaan asti). 

Professor tavataan ensimmäisen kerran keisari 
Tiberiuksen aikana vaikuttaneella Valerius Maximuksella, 
joka viittaa tällä nimityksellä sofisteihin eli kreikkalaisiin 
viisauden opettajiin. Muutamat muutkin ensimmäisen 
vuosisadan kirjoittajat, jotka tätä sanaa silloin tällöin 
käyttivät, tarkoittivat sillä jonkin seitsemän vapaan taidon 
(ks. GLAMOUR) opettajaa. Niinpä Ouintilianus puhuu eri 


yhteyksissä grammatiikan ja retoriikan professoreista mutta 
sisällyttää samannimiseen virkakuntaan myös geometrian ja 
musiikin opettajat, jotka edustivat tuohon 
opintokokonaisuuteen kuuluvia matemaattisia aineita. 
Astronomia tulee mukaan Suetoniuksella, joka kertoo 
keisari Tiberiuksen ottaneen seurueeseensa Thrasyllus- 
nimisen matemaatikon hoitamaan astrologian professorin 
tehtäviä (astrologia ja astronomia merkitsivät tuohon 
aikaan suunnilleen samaa). 

Myös varsinaisiin kouluaineisiin kuulumattomilla aloilla oli 
omat opettajansa ja asiantuntijansa, joita kutsuttiin 
professoreiksi. Kuuluisa roomalainen oikeusoppinut 
Ulpianus käyttää noin vuonna 200 Rooman siviilioikeuden 
asiantuntijasta professorin nimeä. Nimitystä sovellettiin 
myös erilaisiin käytännön ammatteihin, joiden 
hallitsemisessa asiantuntijoiden apu oli tarpeen. 
Esimerkiksi ensimmäisellä vuosisadalla vaikuttanut 
maatalouskirjailija Columella kysyy, kuka opettaa 
tilanhoitajaa maanviljelystä koskevissa asioissa, jos yhtään 
professoria ei ole käytettävissä. Myöhemmillä vuosisadoilla 
ammattien kirjo laajenee, ja tuon ajan teksteissä tavataan 
mainintoja sekä mekaniikan että rakennusalan piiriin 
kuuluvista professoreista. Kirkkoisä Augustinus menee niin 
pitkälle, että leimaa ilotytöt ja näyttelijät siveettömyyden 
professoreiksi (turpitudinis professores). 

Antiikin kirjoittajilla tavataan myös esimerkkejä, joissa 
professori tulee jo varsin lähelle sanan nykyistä merkitystä. 
Tämä koskee ennen muuta tapauksia, jolloin termi esiintyy 
jollakin tieteenalalla erityisesti ansioituneen merkkihenkilön 
nimen yhteydessä. Tällöin professori ei tarkoita enää 
tavallista opettajaa vaan auktoriteettiasemassa olevaa ja 
muiden yläpuolelle kohoavaa oppimestaria eli ”Opettajaa”. 
Niinpä Celsus käyttää Hippokrateesta, jota nykyään 
kutsutaan lääketieteen isäksi, ilmaisua magnus professor 
(suuri professori). Augustuksen ajan johtava puhetaidon 
opettaja Marcus Porcius Latro oli Ouintilianuksen mielestä 


clari nominis professor (kuuluisa professori). Plinius 
vanhempi viittaa Diodorokseen ilmauksella sapientiae 
dialecticae professor (dialektiikan professori). Diodoros 
edusti kysymys-vastaus-tekniikkaa megaralaista 
filosofikoulua. Dialektiikka koitui tämän oppineen miehen 
kohtaloksi, sillä hänen sanotaan kuolleen häpeästä, koska ei 
pärjännyt väittelyssä filosofikollegalleen Stilponille. 

Kristillisessä latinassa ja keskiajalla professor sai myös 
merkityksen tunnustaja, koska verbillä profiteri oli alun 
alkaen myös tällainen tehtävä. Uusi käyttö koskee erityisesti 
ilmaisua professor fidei Christianae (kristinuskon 
tunnustaja). Muutoin professorista tuli keskiajalla 
merkittävä akateeminen termi, jota käytettiin runsaasti 
tuohon aikaan syntyneen yliopistolaitoksen piirissä. Täällä 
se jatkoi jo antiikin aikana alkanutta kamppailuaan lähes 
samaa merkitsevien sanojen magister ja doctor kanssa. 
Aluksi rajat eivät olleet kovinkaan selvät. Latinankielisessä 
suojeluskirjassa, jonka keisari Fredrik I Barbarossa vuonna 
1158 myönsi maailman vanhimmalle yliopistolle eli 
Bolognan lakimieskoululle, opettajasta käytetään nimitystä 
professor mutta myös magister, kun taas eräässä vuonna 
1198 laaditussa dokumentissa professor ja doctor esiintyvät 
rinnakkain. Myöhemmin keskiajalla professori-sana oli 
yleinen etenkin Välimeren maissa (Italia, Etelä-Ranska) eri 
tieteenalojen (lääketiede, grammatiikka jne.) opettajan 
nimityksenä. Vuoden 1250 jälkeen se tavataan myös Pariisin 
yliopistossa, jossa sitä käytettiin eritoten teologisen ja 
filosofisen (artium) tiedekunnan opettajista. Nyt tämä sana 
kelpasi myös laulurunouden käyttöön, kuten käy ilmi 
keskiaikaisen Gaudeamus igitur -ylioppilaslaulun säkeestä 
Vivat akademia, vivant professores eli ”Eläköön yliopisto, 
eläkööt professorit”. 

Professorista ei tullut koskaan akateemista oppiarvoa 
merkitsevää teknistä termiä, kuten maisterista (magister) ja 
tohtorista (doctor), vaan se pysyi yliopiston opettajan 
virkanimityksenä tai sellaisen henkilön tittelinä, jonka 


katsottiin olevan oman tieteenalansa ehdoton asiantuntija, 
opettipa hän yliopistossa tai ei. Sääty-yhteiskunnassa 
professori ei sijoittunut sosiaalisessa arvoasteikossa 
kovinkaan korkealle. Kun tohtori oli virallisissa 
arvoluetteloissa aatelismiehen veroinen, professori jäi 
niiden kummankin alapuolelle. 

Kuten Bolognan yliopisto oli Fredrik I Barbarossan 
suojeluskirjeen ansiosta keisarillinen, uudella ajalla syntyi 
kuninkaallisia yliopistoja kuninkaallisine professoreineen 
sen mukaan kuin maata hallitseva kuningas tai kuningatar 
näitä akatemioita kulloinkin suosi. Englannin kuningas 
Herrik VIII nimitti virkaan viisi professoria (myöhemmin 
heitä oli seitsemän), jotka kantoivat titteliä Regius professor 
(kuninkaallinen professori). Myös meidän maamme tuli 
osalliseksi tästä traditiosta, kun Turkuun perustettiin 
vuonna 1640 Suomen ensimmäinen yliopisto nimeltä Regia 
Academia Aboensis (Kuninkaallinen Turun akatemia) 
Ruotsi-Suomen silloisen hallitsijan kuningatar Kristiinan 
mukaan. Turun akatemian professorit, joita oli aluksi 
yksitoista, olivat siis hekin kuninkaallisia. Turun palon 
jälkeen akatemia siirtyi vuonna 1848 Helsinkiin, jossa siitä 
tuli Bolognan ensimmäisen yliopiston tapaan keisarillinen 
yliopisto, koska se toimi Venäjän keisarin alaisuudessa. 

Eri vuosisatojen varrelta voidaan mainita myös joitain 
yliopistomaailman ulkopuolella vaikuttaneita ei-akateemisia 
henkilöitä, joita lehdistössä on kutsuttu professoreiksi. 
Näihin kuuluu kirjahuutokauppojen pitäjä (1774), 
krikettipelin opettaja (1816), nyrkkeilyvalmentaja (1954) ja 
kirppusirkustaiteilija (1972). Toimialojen kirjavuus ja 
epämääräisyys on saanut erään vuonna 1927 kirjoittaneen 
lehtimiehen sanomaan, että professorin titteliä pitivät 
hänen aikanaan hallussaan pikemmin erilaiset puoskarit ja 
petkuttajat kuin vakavasti otettavat kansalaiset. 

Suomessa professori tarkoittaa sekä miestä että naista, 
mutta muissa kielissä tehdään joskus ero sukupuolten välillä 
(vrt. saks. Professor ja Professorin; ransk. professeur ja 


professeure t. Madame le Professeur). Latinassa -tor/-sor- 
päätteisiä maskuliinisukuisia tekijänimiä vastasivat liitteellä 
-trix varustetut feminiinimuodot. Esimerkiksi sanan 
possessor (omistaja) feminiinisukuinen versio on possestrix 
(Afranius), ja sanan tonsor (parturi) rinnalla on tavattu 
feminiinimuoto tonstrix (Plautus, Martialis, Ammianus). 
Niinpä naisprofessorin vastine olisi latinassa profestrix, 
mutta tätä sanaa ei ole tavattu sen enempää antiikin kuin 
keskiajankaan lähteissä. Pääte -trix säilyi kyllä 
elinvoimaisena italiassa (attrice, informatrice, lavatrice), 
mutta naisprofessoriin sitä ei sovellettu, vaan nimitykseksi 
tuli ajoittain käytössä ollut professoressa. Loppuosa -essa 
tulee kreikan taivutuspäätteestä -issa (vrt. esim. diaconissa) 
ja on tuttu sellaisista keskiajalla syntyneistä sanoista kuin 
principissa (prinsessa) ja ducissa (herttuatar). Ruotsin 
kieltä ja sen kautta myös suomea rikastuttanut professorska 
(yleensä merkityksessä professorinrouva) on menettänyt 
asemansa, eikä sitä enää mainita Ruotsin akatemian 
sanakirjassa. Myös Suomen kielen perussanakirjasta se 
puuttuu. 


Profiili 


Latinalaisperäisellä profiili-sanalla tarkoitetaan useimmiten 
esineen tai ihmisen ääriviivoja ja kasvojen sivukuvaa eli 
siluettia. Kuvaannollisessa merkityksessä sillä tarkoitetaan 
luonnetta, ilmettä tai menettelytapaa, niin että ”matala 
profiili” symboloi huomaamatonta ja vaatimatonta 
esiintymistä, kun taas ”profiilin nostaminen” kuvaa 
näkyvämpää ja räväkämpää toimintatapaa. Pars pro toto - 
nimisen puhekuvion (osa kokonaisen asemasta) kautta 
profiili on laajentunut koskemaan koko henkilöä. 
Esimerkkinä mainittakoon Ruotsin Akatemian piirissä 
hiljattain toiminut ja ruotsalaisen kulttuurieliitin näkyvänä 
hahmona vaikuttanut mieshenkilö (kulturprofilen), jonka 
käyttäytymisestä tehdyt paljastukset lamaannuttivat koko 
Akatemian toiminnan. 

Kun profiili-käsite puretaan etymologisiin osiinsa, 
päädytään latinan lankaa tarkoittavaan substantiiviin filum. 
Tämä kuuluu niihin sanoihin, joita käytettiin vähäpätöisyyttä 
ja mitättömyyttä kuvastavissa ilmaisuissa. Latinan kieltä 
käsittelevässä tutkimuksessaan roomalainen oppinut 
Marcus Terentius Varro yhdisti sen toiseen 
samamerkityksiseen sanaan hilum (kuitu, säie) selittämällä, 
että filum merkitsee pienintä säiettä (minimum hilum) ja 
vaatekappaleen pienintä ainesosaa (minimum in 
vestimento). Tämän perusteella voidaan ajatella, että 
ilmaisun *ne-hilum pohjalta syntyneen sanan nihil (ei 
mitään) tilalla voisi olla yhtä hyvin *nifil (ilmaisusta *ne- 
filum). Jos näin olisi käynyt, nihilismiä kutsuttaisiin nykyään 
*nifilismiksi ja tuon aatesuunnan kannattajaa *nifilistiksi. 

Näennäisestä vähäpätöisyydestään huolimatta filum- 
sanalla oli tärkeä tehtävä, jopa niin, että se näytteli 


ratkaisevaa osaa elämää ja kuolemaa koskevissa 
kysymyksissä. Antiikin ajan ihmiset käsittivät elämän 
lankana, joka oli kolmen moiran eli kohtalottaren käsissä 
(näistä käytettiin myös nimitystä tres sorores eli he olivat - 
tsehovilaisittain - tuon ajan ”kolme sisarta”). Elämänlangan 
kehrääjä oli Klotho, sen pituuden määräsi Lakhesis, ja 
Atropos-niminen moira viimein katkaisi sen. Ainakin jo 
Enniuksesta lähtien Rooman kirjallisuudessa esiintyy 
sanapari filo pendere ilmaisemassa, että jonkun tai jonkin 
kohtalo on ”hiuskarvan varassa” tai ”vaakalaudalla”. Lisäksi 
antiikin ajalta voidaan mainita kaksi kuuluisaa tapausta, 
joissa lanka oli keskeisessä asemassa. ”Ariadnen lanka” oli 
se apuväline, jota seuraten tarunomainen Theseus osasi 
tulla ulos Kreetalle rakennetun Minotauroksen lahyrintistä. 
Toinen liittyy Ciceron esittämään kertomukseen Damokleen 
miekasta. Kun Syrakusan tyrannin Dionysios I:n hovimies 
Damokles kehui kuningasta onnelliseksi, tämä antoi 
ripustaa vaivihkaa hänen päänsä yläpuolelle miekan, joka 
riippui ohuen hevosenjouhen varassa. Tuollaista rekvisiittaa 
käyttämällä hän halusi osoittaa Damokleelle, kuinka 
häilyvää tyrannin elämä oli. 

Nykyinen profiili-käsite olisi voinut syntyä ilman pro- 
etuliitettäkin, sillä pelkkä filum tavataan latinassa jo varhain 
merkityksessä ”kasvojen piirteet”. Plautuksen komediassa 
Mercator (Kauppias) on kohta, jossa muuatta sievää tyttöä 
luonnehditaan ilmaisulla satis scitum filum mulieris (varsin 
kaunispiirteinen nainen). Monet muutkin esimerkit 
osoittavat, että filum saattoi esiintyä sanojen forma 
(ulkomuoto) ja figura (kuvio, hahmo) merkityksessä. 
Pohdiskellessaan, mitkä seikat vaikuttavat ihmisten 
samannäköisyyteen Varro mainitsee yhtenä syynä ulkonäön, 
josta hän käyttää sanaa filum. Myöhäisantiikin aikana 
kirjoittaneen Arnobiuksen ilmaisu filum capitis tarkoitti 
kuvattavan henkilön pään muotoa, jota taiteilijat pyrkivät 
ilmentämään teoksissaan. 

Substantiivi filum eli latinassa monen vuosisadan ajan 


varsin yksinäistä elämää, koska sillä ei ollut rinnallaan 
muita samaan sanaperheeseen kuuluvia jäseniä kuten 
adjektiivi- tai verbijohdoksia. Lucretiuksella tavattu adverbi 
filatim (lanka langalta) jäi erilliseksi poikkeukseksi. Langan 
valmistusta eli kehräämistä merkitsevä verbaalikäsite 
ilmaistiin vanhastaan verbillä nere, mutta sen tilalla voitiin 
käyttää myös substantiivista ja verbistä koostuvaa 
sanaliittoa filum (t. fila) ducere (t. torquere, t. trahere), 
”vetää tai kiertää langaksi”. Tilanne muuttui vasta 300- 
luvulla, kun filum synnytti verbijohdoksen filare (kehrätä). 
Tämä näkyy eräässä mahdollisesti Arnobiuksen laatimassa 
tekstissä, jossa villan kehrääminen ilmaistaan kolmella 
verbillä: nere, filare ja torquere. Uuden syntymä merkitsi 
toisen kuolemaa: häviävänä osapuolena oli tässä nere, mikä 
on ymmärrettävää, koska tuon verbin elämänlanka oli 
varsin ohut monien yksitavuisten muotojensa takia. Niinpä 
Venantius Fortunatus käyttää eräästä kehräävästä tytöstä 
500-luvulla ilmaisua puella guaedam filans (ei siis enää 
nens). Vaikka verbillä nere oli turvanaan laaja 
indoeurooppalaisten sukulaissanojen tukijoukko (kreik. 
nein, kehrätä; lat. nervus, jänne; lat. nemen, kudos; saks. 
nähen, neuloa jne.), se ei kyennyt pitämään puoliaan uusia 
kehityssuuntia vastaan vaan katosi kokonaan. Romaanisissa 
kielissä sen tilalle on tullut filare: italiassa filare, espanjassa 
hilar, portugalissa fiar ja ranskassa filer (romania on fila- 
verbin ohella omaksunut verbin toarce, jonka pohjana on 
latinan torguere). 

Itse profiili-termiin saakka latinan kieli ei koskaan yltänyt, 
vaan filum-sanan jälkeläiset rajoittuivat latinankielisen 
kirjallisuuden kaudella lähinnä vain filare-verhbiin. Tämä 
puolestaan osoittautui niin elinvoimaiseksi, että latinan ja 
italian välisellä siirtymäkaudella 600-900-luvuilla siitä 
syntyi verbi profilare merkityksessä ”piirtää ääriviivat”. 
Tästä johdettu italian substantiivi profilo lainattiin 1600- 
luvulla ranskaan muodossa profil, josta se siirtyi vielä saman 
vuosisadan puolella saksaan (Profil) ja englantiin (profile). 


Kun 1600-luvun Euroopassa alettiin totutella profiili- 
sanan käyttöön, se miellettiin usein ranskalaisten 
taiteilijoiden omaksumaksi tekniseksi termiksi. Lähteistä 
käy ilmi, että profiiliksi kutsuttiin muun muassa Aleksanteri 
Suuren muotokuvaa samoin kuin Rooman keisareiden 
kasvokuvia, joita näkyi rahoissa ja mitaleissa. Tuon tapaista 
kuvataidetta ei aina ymmärretty: kun sioux-intiaanien 
päälliköstä tehtiin 1800-luvulla profiilikuva, intiaanit 
ihmettelivät, miksi puolet hänen kasvoistaan oli poistettu. 

Arkkitehtonisena käsitteenä profiili merkitsi jo varhain 
poikkileikkauskuvaa tai pystysuuntaista pituusleikkausta ja 
rakennuksen pohjapiirrosta. Varhaisimmat esimerkit 
liittyvät linnoitusten rakentamiseen. 

Profiililla ei tarkoiteta ainoastaan ihmiskasvojen sivukuvaa 
vaan myös rakennusten, kaupunkien, vuorten ja 
kukkuloiden ääriviivoja. Sen sijaan esimerkiksi latuprofiilia 
ei voi kovinkaan helposti nähdä itse luonnossa, vaan se on 
maastokohtien korkeuseroja kuvaava topografinen piirros, 
joka julkaistaan yleensä hiihtokilpailujen edellä. Tämän 
kuvion muodosta hiihtäjä samoin kuin kilpailuja seuraava 
niin sanottu penkkiurheilija voi nähdä yhdellä silmäyksellä, 
missä radan helpoimmat ja raskaimmat kohdat sijaitsevat. 
Luonneprofiili puolestaan muotoillaan sanallisin keinoin 
visuaalisen näkökohdan jäädessä taka-alalle. Yksi 
tämäntapainen tutkimus tehtiin, kun englantilaisen The 
Observer -lehden toimittaja Anthony Samson profiloi 
(profiles) Watergate-skandaalin paljastaneen The 
Washington Post -lehden omistajan Katherine Grahamin 
vuonna 1974. 

Meidän päivinämme profiilista on tullut brändi-sanan 
tavoin eräänlainen muoti-ilmaisu, jota yksilöt, yhteisöt ja 
yritykset käyttävät mielellään pyrkiessään erottumaan 
muista ja korostamaan omaa erikoislaatuaan. Tällaisen 
kuvan luomista sanotaan profiloinniksi ja sen syntyprosessia 
profiloitumiseksi. 

Nykyisessä kielenkäytössä profilointi tarkoittaa myös 


rikostutkimuksen avuksi luotua tutkimusmenetelmää, jossa 
rikoksen tekijän ääriviivat pyritään hahmottamaan rikoksen 
tekotavan perusteella. Tämä uusi metodi otettiin käyttöön 
1970-luvulla Yhdysvaltain liittovaltion poliisin FBI:n 
väkivaltarikosyksikössä. Tulosten luotettavuudessa 
profilointi ei pääse kuitenkaan sormenjälki- ja DNA- 
tutkimustulosten rinnalle, kuten osoittaa Yhdysvalloissa 
koettu skandaali. Profiloinnin takia viaton mies joutui 
syytteeseen Atlantan olympiakisojen pommi-iskusta vuonna 
1996. 

Niin sanottu nettiprofiili on internetiin luotu 
omaleimainen henkilökuva, jonka avulla tekijä pyrkii 
erottumaan muista ja saavuttamaan kilpailuetua vaikkapa 
työpaikan hakemisessa (CV-profiili) tai henkilökohtaisen 
kontaktin etsimisessä (ns. deittiprofiili). 


PS. Sana siluetti (silhuetti), joka tulee monissa yhteyksissä 
lähelle profiili-sanan merkitystä, juontaa juurensa miehestä 
nimeltä Etienne de Silhouette, joka toimi Ranskan 
valtiovarainministerinä vuonna 1759. Hän oli äärimmäisen 
saita niin yksityiselämässään kuin valtiollisessa 
virassaankin. Kerrotaan, että säästyäkseen ostamasta 
arvokkaita tauluja hän koristi virka-asuntonsa mustin 
varjokuvin, joita alettiin hänen nimensä mukaan kutsua 
silueteiksi. Myös nuhjuisia vaatteita voitaisiin sanoa 
silueteiksi, sillä samainen ministeri käytti prässäämättömiä 
ja nukkavieruja housuja ja ranskalaiset antoivat tällaiselle 
vaateparrelle nimen pantalon ä la Silhouette. 


Satelliitti 


Puhuttaessa antiikin kielistä nykyisten sanojen 
etymologisena lähtökohtana ajatellaan usein vain kreikkaa 
ja latinaa. Tässä yhteydessä ei pitäisi kuitenkaan unohtaa 
muita Välimeren alueen kansoja ja kieliä, jotka vaikuttivat 
ympäristöönsä omana aikanaan ja joiden jäljet näkyvät 
meidänkin päivinämme. Merkittäviä läntisen Keski-Italian 
alueen mahtitekijöitä ja kulttuurivaikuttajia 600-400- 
luvuilla eKr. olivat etruskit, joiden Targuinius-nimiset 
hallitsijat olivat Rooman viimeisiä kuninkaita. Kun heidät oli 
karkotettu vuonna 509 eKr., Rooman historiassa siirryttiin 
tasavallan aikaan. Tältä historialliselta murroskaudelta on 
peräisin satelliitti-sana, jonka roomalaiset lainasivat 
etruskeilta muodossa satelles (mon. satellites). Alkuaan se 
merkitsi kuninkaan henkivartijaa. 

Livius kertoo historiateoksensa toisessa kirjassa episodin 
vuodelta 507 eKr., jolloin etruskikuningas Porsenna, jolla oli 
ruotsalaiselta kuulostava titteli Lars, piiritti Roomaa 
palauttaakseen Targuiniukset valtaan. Tuolloin roomalainen 
ylimysnuorukainen Gaius Mucius yritti hiipiä salaa 
vihollisten leiriin surmatakseen kuninkaan, mutta 
Porsennan ”henkivartijat (satellites) pidättivät hänet ja 
laahasivat takaisin hallitsijan korokkeen eteen”. Jo ennen 
Liviusta elänyt historioitsija Cornelius Nepos käytti tätä 
ilmausta Spartan kuninkaan Pausaniaan turvamiehistä 
(Pausanias oli persialaisia vastaan 479 eKr. käydyn Plataian 
taistelun voittaja). Nepoksen kuvauksen mukaan tuo mies 
käyttäytyi ylimielisesti, koska ”hän ympäröi itsensä 
kuninkaallisella loistolla ja käytti meedialaista asua; 
kannoillaan hänellä oli meedialaiset ja egyptiläiset 
henkivartijat (satellites)”. Vuodesta 1962 lähtien 


turvamiehiä on kutsuttu puhekielessä myös gorilloiksi 
Ranskan presidentti Charles de Gaullen karskinnäköisten ja 
kovaotteisten henkivartijoiden mukaan. 

Koska roomalaiset vihasivat tasavallan ajasta lähtien 
kaikkea kuninkaisiin liittyvää, satelliitti-sana sai myös 
halvantavan merkityksen ”hännystelijä”. Tämä käy ilmi 
Ciceron puheesta Catilinaa vastaan, jossa hän leimaa erään 
Gaius Manliuksen Catilinan kätyriksi (satellitem). Sama 
käytäntö jatkui myöhemminkin. 1400-luvun lähteissä 
tavataan näet ilmaisu satelles sathanae, ja samalta ajalta 
tunnetaan tapauksia, joissa satelles vastaa nykyisen 
gangsteri-sanan (englannissa vuodesta 1896 lähtien) 
merkitystä. 1600-luvun Sakinpelaajille tämä sana merkitsi 
lähettiä eli pelinappulaa, joka liikkuu ja lyö shakkilaudan 
viistorivejä pitkin. Tässä kuningaskeskeisessä pelissä 
satelliitti hoitaa alkuperäistä tehtäväänsä kuninkaan 
henkivartijana. 

Jo antiikin aikana satelliitit pantiin myös lentämään. 
Cicero nimittää kotkaa Juppiterin satelliitiksi, koska se on 
ylijumalan pyhä lintu ja hänen alituinen seuralaisensa. 
Plinius vanhemman kuvaamia satelliitteja ovat mehiläiset, 
jotka kiertelevät oman kuninkaansa ympärillä (me 
puhuisimme mehiläiskuningattaresta). Sen sijaan 
Plautuksen mainitsemat Neptunuksen satelliitit ovat tuon 
merenjumalan nostattamia myrskytuulia. Ihmisen henkis- 
ruumiillisessa rakenteessa vastaavanlainen alisteinen suhde 
toteutui siten, että luonto oli Ciceron mukaan asettanut 
aistit (sensus) ajatuskyvyn (mens) satelliiteiksi. 

Astronomisena käsitteenä satelliitti löi itsensä läpi 1600- 
luvun alussa. Kun Galileo Galilei oli löytänyt neljä Jupiterin 
kuuta, hän kutsui niitä Toscanan suurherttuan Cosimo II de' 
Medicin kunniaksi ”Medicien tähdiksi” (stelle Medicee). 
Ilmoittaessaan asiasta Keplerille italialainen astronomi ja 
geografi Giovanni Antonio Magini viittasi niihin nimellä 
”Jupiterin palvelijat” (famuli Ioviales), kunnes Kepler 
julkaisi vuonna teoksen Narratio de observatis a se guatuor 


Iovis satellitibus erronibus (1611), jossa hän käyttää näistä 
kuista nimitystä ”Jupiterin satelliitit”. 

Paria vuosisataa myöhemmin satelliitti-sanaan tarttui 
myös geopoliittinen merkitys. Tässä tehtävässä käytettynä 
sillä tarkoitetaan muodollisesti itsenäistä mutta tosiasiassa 
jonkin suurvallan määräyksiä noudattavaa ja sen 
ohjenuorassa toimivaa valtiota (joskus puhutaan myös 
vasallivaltioista). Ensimmäinen tämäntapainen esimerkki 
tavataan 1800-luvun alussa, kun Yhdysvaltain toinen 
presidentti John Adams neuvoi kansalaisiaan pitämään 
huolta siitä, ettei heidän kotimaansa joudu jonkin mahtavan 
valtion satelliitiksi (a mere satellite to a mighty power). 
Pelkkä maantieteellinen aspekti ilman poliittista 
ulottuvuutta tulee ilmi Olivia M. Stonen teoksessa Tenerife 
and its six satellites. I. Tenerife, Gomera, Hierro, Palma. II. 
Gran Canaria, Lanzarote, Fuerteventura (1887). Siinä 
kuvataan Kanarian saarten saariryhmää, jossa kuusi 
pienempää saarta on asetettu pääsaaren eli Teneriffan 
satelliiteiksi. Tästä voidaan vetää yhteys meidän päiviemme 
Helsinkiin: kun Teneriffaa ympäröi satelliittien tavoin kuusi 
saarta, Helsingin ympärillä on kahdeksan kehyskuntaa, 
joista Espoo, Vantaa, Kauniainen ja Kerava ovat 
satelliittikaupunkeja sanan varsinaisessa mielessä. Ne 
muodostavat yhdessä Kirkkonummen, Sipoon, Tuusulan ja 
Siuntion kanssa Helsingin seudun joukkoliikennealueen 
(HSL). 

Kirjallisuudessa ja lehdistössä satelliitti-termiä on käytetty 
ahkerasti myöhemminkin. Ulko-Mongoliaa pidettiin 
aikoinaan Neuvostoliiton satelliittina. Unkari, joka tuli 
toisen maailmansodan aikana kolmen vallan sopimuksen 
kautta akselivaltojen liittolaiseksi, leimattiin pelkäksi 
Saksan satelliitiksi. Poliittisena sanontana nimitystä 
satelliittivaltio käytettiin tunnetusti ennen muuta niin 
sanotun rautaesiripun takana sijaitsevista Itä-Euroopan 
maista (esimerkiksi Itä-Saksa, Puola, Tsekkoslovakia, Unkari 
ja Bulgaria), jotka olivat vuonna 1955 solmineet 


Neuvostoliiton kanssa Varsovan liiton sopimuksen ja 
pystyivät toimimaan ainoastaan tuon isäntävaltionsa 
poliittisen johdon sallimissa rajoissa. Puolueettomuudestaan 
kiinni pitänyt Suomi ei tähän ryhmään kuulunut mutta sai 
valtiollisella toiminnallaan aikaan sen, että saksalainen 
poliitikko Franz-Josef Strauss loi 1971 saksan kieleen sanan 
Finnlandisierung (suomettuminen). Uudissana levisi pian 
muihinkin Euroopan kieliin tarkoittaen Neuvostoliiton 
politiikan liiallista myötäilyä ja omasta 
itsemääräämisoikeudesta tinkimistä. 

Suurelle yleisölle satelliitti-sana tuli tutuksi 4. lokakuuta 
1957, kun Neuvostoliitto lähetti Maata kiertävälle radalle 
ensimmäisen tekokuun nimeltä Sputnik I, joka oli 
halkaisijaltaan 58 senttimetriä ja painoi 83,5 kiloa. Aluksi 
tiedotusvälineet puhuivat keinokuusta ja maan 
kiertolaisesta, mutta jo muutaman päivän kuluttua 
nimitykset satelliitti ja tekokuu alkoivat vallata alaa. 
Sputnik-nimitystä alettiin käyttää oikeastaan vasta neljän 
päivän kuluttua laukaisusta. Tämä venäjänkielinen sana 
merkitsee matkatoveria, joten se ei ole kaukana satelliitin 
alkuperäisestä merkityksestä. - Mainittakoon, että Suomi 
tuli mukaan satelliittihankkeisiin 60 vuotta myöhemmin eli 
vuonna 2017, jolloin Aalto-yliopisto aloitti avaruuden 
valloituksen omalla satelliittisarjallaan nimeltä Aalto-1, 
Aalto-2 ja Aalto-3. 

Uutinen Neuvostoliiton laukaisemasta tekokuusta tuli 
Yhdysvalloille samoin kuin muulle maailmalle täytenä 
yllätyksenä, ja amerikkalaiset tunsivat hävinneensä 
avaruuskilpailun ensimmäisen erän. Heidän 
turhautuneisuuttaan ja mielenkuohuaan lisäsi se, että 
Sputnik nousi heidän taivaalleen joka päivä peräti 
seitsemän kertaa. Pilkkakirveiden mukaan Sputnikin 
lähettämä piippausääni (piip, piip, piip) muuttui 
Yhdysvaltain yläpuolella naurunhohotukseksi (ha, ha, ha). 
Presidentti Dwight D. Eisenhower tyynnytteli kansaansa 
vakuuttelemalla, ettei Sputnik uhannut millään tavoin maan 


turvallisuutta, ja pelasi huolettomuutensa merkiksi tuolla 
viikolla tavallista enemmän golfia. Kahta kuukautta 
myöhemmin Yhdysvallat yritti vastata haasteeseen omalla 
Vanguard-satelliitillaan, mutta se räjähti alustalleen ja sai 
pilkkanimen ”Kaputnik”. 

Kuten Kepler alkoi kutsua taivaankappaleen kuuta 
satelliitiksi, vuonna 2009 tapahtui päinvastainen ilmiö, kun 
satelliitti sai nimen Kepler. Tuon Yhdysvaltain ilmailu- ja 
avaruushallituksen (NASA) avaruusteleskoopin tarkoitus oli 
etsiä muita tähtiä kiertäviä planeettoja. Sen neljä vuotta 
kestänyttä toimintaa jatkoi muutaman vuoden tauon jälkeen 
Tess-niminen satelliitti, joka laukaistiin radalleen 
huhtikuussa 2018. Nimityksellä ei ole mitään historiallista 
taustaa, vaan se on akronyymi ilmaisusta Transiting 
exoplanet survey satellite. 

Samaan aikaan kun Tess tutkii ulkoavaruutta ja sen 
ilmiöitä, kansalaisia palvelevat erilaiset lähiavaruuteen 
lähetetyt viestintä-, vakoilu-, sää- ja televisiosatelliitit, jotta 
suurkaupungeissa, niitä ympäröivissä 
satelliittikaupungeissa ja myös maaseudulla elelevät 
kansalaiset voisivat käyttää hyväkseen erilaisia 
satelliittiohjelmia, -navigointeja ja -puheluja. 


Stetoskooppi 


Lähes jokaisella ammatinharjoittajalla on käytössään 
työkaluja, jotka ovat hänen toimensa kannalta niin 
keskeisiä, että jokin niistä voi tulla koko ammattia 
kuvaavaksi symboliksi. Tunnettu sosialismin ja 
kommunismin merkki on sirpin ja vasaran yhdistelmä, jossa 
edellinen edustaa maatyöläisiä ja jälkimmäinen 
tehdastyöläisiä. Opettajan perinteisiä tunnusmerkkejä ovat 
karttakeppi ja aapiskukko. Huonekalualan logoksi sopii 
kaappien, pöytien ja tuolien kokoamisessa välttämätön 
kuusiokoloavain, jonka kuva nähtiin Ikean 
sisustustavarataloketjun perustajan Ingvar Kampradin 
kuolinilmoituksessa. Lääkärin tuntee valkoisesta takista ja 
laitteesta, jonka avulla hän kuuntelee potilaan vatsan ja 
rintakehän seudun elintoimintoja. Kumiletkun tapaisen 
kaksihaaraisen laitteen kuulokkeet ovat lääkärin korvilla ja 
toinen pää tutkittavan yläruumista vasten. Instrumentin 
nimi on stetoskooppi. 

René Théophile Hyacinthe Laënnec syntyi Quimper- 
nimisellä paikkakunnalla Bretagnessa, Luoteis-Ranskassa. 
Koska hänen isänsä oli epäonninen lakimies ja äiti kuoli 
varhain, pojan kasvatuksesta huolehti pääosin hänen 
enonsa, Nantesin yliopiston lääketieteen professori G. F. 
Laënnec. Ennen pitkää René pääsi opiskelemaan 
lääketiedettä Pariisiin, jossa hänen opettajanaan oli 
Napoleon Bonaparten henkilääkärinäkin tunnettu Jean- 
Nicolas Corvisart (”En usko lääketieteeseen, mutta uskon 
Corvisartiin”, Napoleonin kerrotaan sanoneen). Väiteltyään 
23-vuotiaana tohtoriksi ja toimittuaan eri työpaikoissa Ren6 
Laënnec valittiin Collège de Francen lääketieteen 
professoriksi. Tätä tehtävää hän hoiti neljän vuoden ajan, 


kunnes kuoli tuberkuloosiin vain 45-vuotiaana. 

Vuonna 1816 La&nnecin vastaanotolle tuli nuori nainen, 
joka valitteli sydänvaivojaan. Tohtori huomasi olevansa nyt 
ongelmallisen tilanteen edessä, sillä ajatus korvan 
painamisesta suoraan potilaan rintakehää vasten, kuten 
sydänäänien kuuntelemiseksi oli tapana tehdä, soti tässä 
tapauksessa hänen sovinnaisuuskäsityksiään vastaan. Tähän 
liittyi myös vaara, että tuollainen naispotilaalle tehty 
toimenpide voitaisiin tulkita siveettömäksi ja samalla 
lääkäreitä velvoittavan Hippokrateen valan rikkomiseksi. 
Hänen oli siis hetimiten keksittävä jokin hyväksyttävä keino 
tuon pulman ratkaisemiseksi... 

Auskultaatiolla tarkoitetaan harjoittelua tuomarin tai 
opettajan virkaa varten, mutta myös lääkärin toimeen 
kuuluvaa sydämen ja keuhkojen kuuntelua. Kyseessä on 
latinan sana auscultatio, joka esiintyy jo Plautuksella (tosin 
merkityksessä totteleminen) mutta joka sai lääketieteellisen 
merkityksensä vasta 1500-luvulla. Sana on sukua korvaa 
merkitsevälle substantiiville auris, ja auskultaatio 
toimitettiinkin painamalla korva tutkittavan potilaan rintaa 
vasten. Tästä tutkimusmenetelmästä, jossa lääkäri ja potilas 
ovat suorassa kosketuksessa toistensa kanssa, käytetään 
nimitystä auscultatio immediata (välitön auskultaatio). 
Metodi oli tuttu jo Hippokrateen ajan lääkäreille, jotka 
kulkivat oppilaidensa kanssa sairaiden luona, useimmiten 
aamupäivisin kymmenen aikaan, jolloin potilaiden katsottiin 
olevan rauhallisimmillaan. Koska käsitys terveydentilasta 
perustui neljän ruumiinnesteen (veri, sappi, musta sappi ja 
lima) oikeaan suhteeseen, ihmisiä pidettiin ikään kuin 
hölskyvinä nestepulloina, joita saatettiin ravistella 
olkapäistä nestetasapainon palauttamiseksi ennalleen. 

Toinen kosketukseen perustuva tutkimusmetodi, joka 
sekin oli tuttu antiikin Kreikassa, oli perkussio eli 
terveydentilaa koskevien huomioiden tekeminen 
koputusäänen perusteella. Termi percussio on latinaa, ja 
Cicerolla se merkitsi paitsi päähän suuntautunutta iskua 


myös sormien napsuttelua. Hippokrateen aikana koputukset 
rajoittuivat lähinnä vain vatsan seudulle, kunnes 
wieniläinen lääkäri Leopold Auenbrugger kehitti 
menetelmää nykyaikaisemmaksi laajentamalla perkutointia 
rintakehän alueelle (hän oli oppinut isältään, joka oli 
viinikauppias, miten viinitynnyrin kylkeä koputtamalla sai 
selville sen sisällä olevan nesteen määrän). 
Tutkimustuloksensa hän julkaisi Wienissä painetussa 
julkaisussa nimeltä Inventum novum ex percussione 
thoracis humani ut signo abstrusos interni pectoris morbos 
detegendi (Uusi menetelmä rinnansisäisten tautien 
havaitsemiseksi rintakehän koputtelun avulla, 1761). 
Kotimaassaan Itävallassa Auenbruggerista tuli niin 
kuuluisa, että keisari Joosef II aateloi hänet. Ulkomailla 
hänen kirjasensa lääketieteellinen arvo huomattiin vasta 
vuonna 1808, kun Napoleonin henkilääkäri Corvisart 
kiinnitti siihen huomiota ja käänsi tekstin ranskaksi. 
Modernin kardiologian perustajiin kuuluvat Corvisart ja 
René Laënnec saivat Auenbruggerilta paljon vaikutteita. 

... Kun hämillisen oloinen René Laënnec mietti 
kuumeisesti, mitä hänen olisi tehtävä edessään olevan 
nuoren naisen rintatutkimuksen kanssa, hänen mieleensä 
tulivat puupalikat, joita lapset käyttivät leikeissään ikään 
kuin kuulotorvina. Niinpä hän otti käsiinsä 24 
paperisuikaletta, kietaisi ne rullaksi ja asetti näin syntyneen 
paperitorven toisen pään omaan korvaansa ja toisen pään 
naispotilaan yläruumista vasten. Rintakehän sisältä 
kuuluvat äänet tuntuivat nyt tavallista voimakkaammilta ja 
selvemmiltä, joten Laënnec ymmärsi heti, mitä uusia 
mahdollisuuksia tämä laite toisi rintakehän alueen 
elintoimintojen tutkimukseen. Akustiset havainnot tehtiin 
instrumentin välityksellä hieman kauempaa niin, että kyse 
oli välillisestä auskultaatiosta (auscultatio mediata). 
Oivalluksensa innoittamana Laënnec käytti hyväkseen 
puusepäntaitojaan ja valmisti kotiinsa hankkimallaan 
sorvilla yhä kehittyneempiä puutorvia auskultaatiota varten. 


Laënnec esitteli aikaansaannoksensa maansa 
tiedeakatemialle, ja seuraavana vuonna hän julkaisi 
Pariisissa välillistä auskultaatiota sekä keuhko- ja 
sydänsairauksien diagnoosia koskevan teoksensa De 
l'auscultation médiate ou Traité du diagnostic des maladies 
des poumons et du coeur (1819). Alaotsikossa mainitaan, 
että tutkimus perustuu uuteen metodiin, mutta tähän 
kuuluvaa instrumenttia ei nimetä tai selitetä siinä 
tarkemmin. Laönnecin keksintö tuli tunnetuksi myös 
anglosaksisen lääkärikunnan keskuudessa, kun hänen 
tutkielmansa käännettiin kahta vuotta myöhemmin 
englanniksi. Pian tuo teos ilmestyi myös Yhdysvalloissa. 

Uudelle laitteelleen Laënnec antoi nimen stetoskooppi, 
uuslatinaksi stethoscopium. Termi koostuu kreikan rintaa 
merkitsevästä sanasta stethos ja substantiivista skopion, 
joka tarkoittaa katselulaitetta. Stethos on kreikan kielen 
vanhimpia sanoja, sillä se tavataan jo Homeroksen 
molempien eeposten alussa. Iliaan ensimmäisessä laulussa 
tuolla sanalla viitataan Akhilleuksen ”karvaisen rinnan” 
ajatuksiin hänen riidellessään kreikkalaisten ylipäällikön 
Agamemnonin kanssa. Odysseiassa Penelope valittaa 
”Tintaa raastavaa” tuskaa puolisonsa Odysseuksen 
poissaolon takia. Kovin trendikkääksi stethos ei aikojen 
kuluessa osoittautunut, sillä antiikin kreikassa siitä 
muodostettiin käytännöllisesti katsoen vain yksi yhdyssana 
eli rintaliiviä merkitsevä stethodesme tai stethodesnmia. 
Roomalaiset käyttivät stethos-sanan asemasta omakielistä 
substantiivia pectus. Tarkasteltaessa Laönnecin uudissanaa 
stethoscopium voidaan todeta, että hän ansaitsee kiitosta 
unohdetun sanan käyttöönotosta yhdyssanan alkuosana 
stetho-, mutta loppuosa -scopium on sikäli epäonnistunut, 
että se viittaa näkemiseen eikä kuulemiseen, mistä 
välillisessä auskultaatiossa on kyse. Kielellisesti oikeampi 
muodoste olisi ollut stethophonium, jonka loppuosa tulee 
kreikan sanasta phone (ääni). Tämä nimitys tavataankin 
muutamilla 1800-luvun loppupuolen tutkijoilla, mutta se ei 


ole kyennyt syrjäyttämään Laönnecin omaksumaa 
stetoskooppi-termiä. 

René Laöännecin välillistä auskultaatiota koskeva julkaisu 
on yksi modernin lääketieteen klassisia teoksia, josta hän 
ansaitsisi postuumisti Nobelin lääketieteen palkinnon. Jos 
tällainen tunnustus voitaisiin myöntää myös keksijän 
innoittajalle, itseoikeutettu palkinnon saaja olisi La&nnecin 
ohella hänen vastaanotollaan käynyt nuori nainen. 
Valitettavasti hänen henkilöllisyytensä on jäänyt hämärän 
peittoon. 

Cherchez la femme! 


Televisio 


Televisio-sana on niin sanottu hybridi eli se koostuu kahden 
kielen aineksista. Alkuosan muodostaa kreikan adverbi tele 
(kaukana, kauas, kaukaa, laajalti), ja jälkiosa -visio tulee 
latinan nähdä-verbistä (videre) johdetusta 
abstraktisubstantiivista visio. Tämä nykyäänkin paljon 
käytetty sana esiintyy muun muassa Ciceron teksteissä 
merkityksessä näkeminen, näky. 

Etuliitteen tele- avulla muodostettuja yhdyssanoja 
tunnetaan antiikin kreikassa yli kaksikymmentä. Jo 
Homeroksella esiintyy teledapos (kaukaa tullut), jolla 
viitataan faiaakkien maahan rantautuneeseen 
Odysseukseen. Foinikialaisten tarusankari Foiniks 
(Euroopalle nimen antaneen Europe-prinsessan veli) oli 
Ilias-eepoksen mukaan telekleitos (laajalti kuuluisa). 
Odysseuksen ja Penelopen poika oli nimeltään Telemakhos 
eli soturi, jonka aseilla on kauaskantoinen vaikutus. Hänen 
velipuolensa ja puolittain kaimansa oli Telegonos, 
Odysseuksen ja Kirke-velhottaren lehtolapsi. Telegonos 
tarkoittaa sananmukaisesti poikaa, joka on syntynyt isän 
ollessa kaukana poissa. Vielä on mainittava adjektiivi 
telephanes (kauas näkyvä), jolla Homeros luonnehtii 
Akhilleuksen hautakumpua Hellespontoksen rannalla. 

Latinassa tele-osatekijän merkitystä vastaavia sanoja 
olivat adverbit Jonge ja procul sekä adjektiivi longinguus, 
mutta niistä ei muodostettu yhdyssanoja, kuten tämä 
sananmuodostustyyppi oli latinan kielen rakenteelle 
muutoinkin vieras. Vaikka roomalaiset kernaasti omaksuivat 
kreikkalaisilta naapureiltaan lainasanoja rikastuttaakseen 
sanastoltaan jotensakin köyhää äidinkieltään uusilla 
ilmaisuilla, tele-alkuisia sanoja ei latinaan lainattu 


käytännöllisesti katsoen lainkaan. Tilanne muuttui vasta 
1600-luvun alussa, kun uudet tieteelliset keksinnöt ja niiden 
mukanaan tuomat mekaaniset laitteet valtasivat alaa ja 
vaativat samalla itselleen kansainväliseen käyttöön sopivia 
teknisiä termejä. 

Uusi tieteellinen terminologia oli aluksi hapuilevaa ja 
vakiintumatonta. Galileo Galilei käytti vuonna 1609 
rakentamastaan kaukoputkesta nimitystä perspicillum 
(latinan verbistä perspicere, nähdä läpi, katsella tarkasti). 
Kun hänet oli valittu italialaisen tiedeakatemian (Accademia 
Nazionale dei Lincei) jäseneksi vuonna 1611, hänen 
kunniakseen järjestettiin yöllinen juhla-ateria, sillä tähdet 
eivät näy päivällä. Tuolloin hän sai tilaisuuden esitellä uutta 
optista kojettaan, jolla oli nyt jo italiankielinen nimi 
telescopio. Termin keksijä lienee ollut joko äsken mainitun 
tiedeakatemian perustaja Federico Cesi tai siellä toiminut 
akateemikko Giovanni Dimisiano. Kahta vuotta myöhemmin 
Johannes Kepler käytti Galilein kaukoputkesta 
latinankielistä muotoa telescopium. Uudissanan lähteenä 
voi olla komediakirjailija Aristofaneen käyttämä kreikan 
adjektiivi teleskopos (kauas näkevä). 

Erityisen suosituksi tele-alkuinen yhdyssanatyyppi tuli 
vasta 1800-luvulla keksittyjen teknisten laitteiden 
nimityksissä. Koska latina ei ollut tähän aikaan enää tieteen 
yleinen julkaisukieli, uusien instrumenttien nimet olivat 
keksijänsä äidinkielestä riippuen esimerkiksi italian-, 
saksan-, ranskan- tai englanninkielisiä, kunnes ne levisivät 
muualle ja saivat kussakin maassa oman kirjoitusasunsa. 
Silti uudissanat muodostettiin yleensä antiikin kreikan ja 
latinan aineksista, joten ne ymmärretään kaikkialla. 
Esimerkiksi erilaiset ”-grafit” eli ”-kirjoittimet” tulevat 
kreikan verbistä graphein (piirtää, kirjoittaa). Kun 
ranskalainen insinööri Claude Chappe oli suunnitellut 
optisen lennättimen, Ranskan kansalliskokous hyväksyi 
vuonna 1792 sille nimen télégraphe (kaukokirjoitin; Chappe 
itse käytti laitteestaan termiä tachygraphe, pikakirjoitin). 


Telegrafin vanavedessä syntyi koko joukko muitakin 
samantapaisia uudissanoja. 

Vuodesta 1830 lähtien ranskassa tunnettiin sana 
telephone, jolla tarkoitettiin sumutorvea tai muuta 
megafonin tapaista äänen voimakkuutta lisäävää kojetta. 
Nykyisen merkityksensä tämä sana sai 1861, kun 
saksalainen opettaja ja tiedemies Philipp Reis antoi 
hiljattain keksimälleen äänensiirtolaitteelle nimen Telephon, 
josta sittemmin tili puhelimen kansainvälinen nimi. 
Saksalaiset itse kuitenkin hylkäsivät maanmiehensä 
käyttämän termin suosimalla omakielistä sanaa 
Fernsprecher (samantapainen purismi ilmenee suomen 
puhelin-sanassa). Lisäksi Reis menetti kunnian laitteen 
keksimisestä, sillä skotlantilais-amerikkalainen fyysikko 
Alexander Graham Bell hankki vuonna 1876 kotimaansa 
tuomioistuimessa puhelimelle patentin omissa nimissään 
esittelemällä keksintönsä ”uudenlaisena telegrafiana”. 
Ensimmäisten vuosien aikana puhelimesta käytettiin 
muitakin ilmauksia kuten electrical speaking telephone ja 
speaking telegraph. Puhelimen soittoon neuvottiin 
vastaamaan: Ahoy! ”Ohoi!” 

Uudempien tele-yhdyssanojen joukkoon kuuluu televisio, 
joka keksittiin 1900-luvulla. Annetun määritelmän mukaan 
käsitteellä tarkoitetaan liikkuvan kuvan ja äänen sähköistä 
lähettämistä ja vastaanottamista sekä tuollaisia lähetyksiä 
varten rakennettua vastaanottolaitetta. 

Antiikin ajalta tunnetaan tapaus, jossa muuan Pohjois- 
Italiassa toimiva pappi näki suoran televisiolähetyksen 
tavoin silmiensä edessä Farsaloksen luona Koillis-Kreikassa 
vuonna 48 eKr. käydyn taistelun eri vaiheet. Roomalainen 
Gellius kertoo tästä tapauksesta seuraavaan tapaan: 


Samana päivänä, jolloin Gaius Caesar ja Gnaeus Pompeius 
taistelivat kansalaissodan aikana toisiaan vastaan 
Thessaliassa, Po-joen toisella puolella sijaitsevassa 
Pataviumin kaupungissa sattui huomiota herättänyt 


tapaus. Muuan ylhäistä syntyperää ollut Cornelius- 
niminen pappi, joka nautti suurta kunnioitusta niin 
virkaan kuuluvien pyhien toimitustensa kuin 
nuhteettomien elämäntapojensakin takia, joutui yht'äkkiä 
poikkeuksellisen mielentilan valtaan. Hän sanoi 
katselevansa kaukana (procul) riehuvaa taistelua ja kertoi 
hämmästyksestä huudahtaen näkevänsä kaiken silmiensä 
edessä (coram videre) ikään kuin olisi itse osallistunut 
taisteluun. Hän näki, miten toiset sotilaat perääntyivät, 
toiset painoivat hyökäten päälle, miehiä kaatui, toiset 
pakenivat, keihäät lentelivät, taistelu kiihtyi uudelleen, 
hyökkäys eteni ja rintamalta kuului haavoittuneiden 
valituksia. Sitten hän yhtäkkiä huudahti, että Caesar oli 
voittanut. Tuota pappi Corneliuksen kokemusta pidettiin 
ensin tyhjänpäiväisenä ja epäuskottavana. Mutta pian se 
herätti suurta ihailua, koska se löi yksiin Thessaliassa 
käydyn taistelupäivän kanssa ja myös hänen toteamansa 
lopputulos oli sama. Lisäksi kaikki taistelun vaihtelevat 
vaiheet noiden kahden armeijan välisessä yhteenotossa 
vastasivat Corneliuksen eleitä ja sanoja. (Noctes Atticae 
15,18.) 


Vaikka Corneliuksen näkyä voidaan pitää jotenkin 
televisiomaisena, terminologisesti Gelliuksen kuvauksessa 
ei ole vielä paljonkaan tämän sanan syntyyn viittaavaa, 
koska tele-etuliitettä vastaa siinä adverbi procul (kaukana). 
Yhdistävä tekijä on kuitenkin tekstissä esiintyvä verbi videre 
(nähdä), jonka johdos on päätynyt televisio-yhdyssanan 
loppuliitteeksi. 

Televisio-sana tavataan ensimmäisen kerran 
englanninkielisessä muodossa television, kun uusista 
keksinnöistä kertova amerikkalainen viikkolehti Scientific 
American Supplement käytti sitä kesäkuun 15. päivänä 
1907 ilmestyneessä numerossaan. Tämä tapahtui useita 
vuosia ennen toimivan televisiolaitteen rakentamista, mikä 
selittyy sillä, että itse asia oli ollut esillä tiedemiesten 


teoreettisissa pohdiskeluissa ainakin 1880-luvulta lähtien. 
Kunniaa nykyisen television keksimisestä ei voida antaa 
kenellekään yksityiselle henkilölle, vaan laite syntyi vaihe 
vaiheelta 1900-luvun alussa eri puolilla maailmaa 
toimineiden insinöörien tutkimustyön tuloksena. Myös 
uuden tiedotusvälineen nimitykset olivat kauan horjuvia. 
Yksi tämän alan pioneereista, pietarilaissyntyinen Boris 
Rosing, käytti 1923 ilmestyneessä kirjasessaan tuosta 
kommunikaatiovälineestä ilmausta sähköinen teleskooppi. 
Leksikaalista hapuilua kuvaavat edelleen 1900-luvun 
alkuvuosina esiintyneet termit iconoscope, electric eye ja 
radio vision. Skotlantilais-amerikkalainen sähköinsinööri 
John Logie Baird, joka vuonna 1923 rakensi ensimmäisen 
käytännöllisen televisiolaitteen, antoi uudelle sovellukselle 
nimen televisor. Vaikka sana oli alkuaan englanninkielinen, 
angloamerikkalaisella kielialueella se ajan mittaan hylättiin. 
Romaanisten kielten puhujille tuo muodoste kyllä kelpasi, 
sillä he käyttävät sitä edelleen televisiovastaanottimesta 
(ital. televisore, ransk. téléviseur esp. ja port. televisor). 
Sama koskee muun muassa puolaa ja venäjää. 

Euroopan kielistä ainakin kaksi on torjunut televisio- 
sanan ja korvannut sen muunlaisella ilmauksella (kirjailija 
T. S. Eliot moitti termin sananmuodostusta 
sivistymättömäksi mutta hyväksyi sen lopulta pitkin 
hampain). Kreikkalaiset korjasivat epäkorrektina pitämänsä 
yhdyssanan muotoon teleorase, jonka molemmat osat ovat 
kreikkaa. Saksalaiset ovat ratkaisseet tämän ongelman 
kääntämällä kummatkin yhdysosat omalle kielelleen ja 
päätyneet sanaan Fernsehen. 

Monet ihmiset saivat ensi kosketuksen televisioon New 
Yorkin maailmannäyttelyssä vuonna 1939. Aluksi tämän 
uuden tiedotusvälineen menestymismahdollisuuksia ei 
pidetty kovinkaan suurina. Arvovaltainen New York Times - 
sanomalehti ei uskonut television alkuunkaan pystyvän 
kilpailemaan suosiosta radion kanssa, koska tv-ohjelman 
seuraamiseksi katsojan oli istuuduttava kuvaruudun ääreen 


ja tuijotettava sitä, mihin tavallisella amerikkalaisperheellä 
ei ollut aikaa. Ensimmäiset televisio-ohjelmatkaan eivät 
oikein vakuuttaneet katsojia siitä, että kyse oli vakavasti 
otettavasta keksinnöstä. Kun Baird esitti ensimmäisen 
väritelevisio-ohjelman 1928, kuvaruudulla näkyi mies, joka 
lipitti kieltään vuoron perään suusta ulos ja sisään. 


Temppeli 


Antiikin ajan latinassa oli eräs lyhyehkö kaksitavuinen 
substantiivi, jonka merkityskenttä ulottui niin manalan kuin 
ihmismielen syövereistä aina maailmankaikkeuden ääriin 
asti. Samalla se kuvasi moninaisia esineitä ja asioita noiden 
ääripäiden välillä. 

Tuo sana toimi anatomisena käsitteenä tarkoittaessaan 
ihmisen nielua ja kurkkua. Viitatessaan ihmismieleen se 
sivusi psykologian alaan kuuluvia kysymyksiä. Varsin 
konkreettisen merkityksen sana sai kattotuolin eli vesikaton 
kannatinrakenteen nimityksenä, kuten nähdään 
roomalaisen arkkitehtuurikirjailijan Vitruviuksen teoksesta 
De architectura. Kirvesmiestaitojen aikaansaannoksia 
edustivat edelleen ne tapaukset, jolloin tällä sanalla 
tarkoitettiin Rooman Forumilla sijainnutta puhujalavaa 
(Rostra). Koska tämä paikka oli merkittävä näyttämö 
julkisten puheiden pitämistä varten, esillä olevan sanan 
leviäminen näkyi nyt jo myös retoriikan alueella, mutta 
samalla siihen oli tarttunut poliittistakin merkitystä. Vielä 
enemmän valtiollis-poliittista painoarvoa sana sai, kun sitä 
käytettiin puhujalavan vieressä sijainneen kuurian 
synonyyminä (kuuria oli Rooman senaatin kokoushuone ja 
eräänlaisena valtioneuvoston istuntosalina poliittisen vallan 
keskus). Lähelle pyhän rakennuksen merkitystä sana tuli 
runoilija Vergiliuksella, joka käytti sitä Karthagon 
kuningattaren Didon puolison muistolle omistetusta 
pyhäköstä. Tästä ei ole pitkä matka hautaholvia ja 
hautamuistomerkkiä koskeviin merkityksiin ja siihen, että 
tämä sama substantiivi tarkoitti jo arkaaisella ajalla myös 
Akheron-joen aluetta eli manalaa. 

Esillä olevan substantiivin monet merkitykset eivät rajoitu 


edellä mainittuihin tapauksiin, vaan sama sana on kelvannut 
myös erilaisia paikkoja ja seutuja koskevien topografisten 
ilmausten yhteyteen. Ensinnäkin sillä viitattiin 
maanmittareiden rajaamaan alueeseen tai aukeaan 
paikkaan lintuenteiden ja taivaanilmiöiden tarkkailemista 
varten. Sana saattoi sulkea merkityspiiriinsä myös 
muunlaiset maisemat kuten kukkulat ja vuoret (näihin 
kuului runoilijoiden ja muusain suosima Parnassos) samoin 
kuin Neptunus-jumalan valtakunnan eli meren. 
Maankamaralta ja meren pinnalta merkitys saattoi siirtyä 
koskemaan taivaankantta ja laajimmillaan koko 
maailmankaikkeutta. 

Tuo erikoislaatuinen substantiivi, joka kykeni yksin 
suoriutumaan kaikista edellä luetelluista merkitystehtävistä, 
oli templum (temppeli). 

Sana temppeli on lähtöisin kreikan leikkaamista ja 
jakamista merkitsevästä verbistä temnein ja siitä johdetusta 
substantiivista temenos (näin ollen se on sukua mm.. sanoille 
anatomia ja atomi). Termillä tarkoitettiin alkuaan tiettyä 
tarkoitusta varten erotettua maa-aluetta tai maapalstaa. 
Niinpä Homeroksen Ilias-eepoksen kuudennessa laulussa 
mainittu temenos oli se vainiomaa, jonka lyykialaiset 
lahjoittivat Bellerofon-nimiselle kreikkalaiselle 
sotasankarille, ja Odysseian kuudennessa laulussa 
faiaakkien prinsessa Nausikaa käyttää tätä termiä 
viitatessaan isänsä Alkinooksen maa-alueeseen. 
Homeroksella tavataan myös esimerkkejä tapauksista, 
jolloin temenos merkitsee pyhää aluetta eli jollekin 
jumaluudelle omistettua palvontapaikkaa. Tällainen oli 
esimerkiksi Idavuoren huipulla sijainnut Zeuksen pyhä 
lehto. 

Latinan kielessä temenos kehittyi välivaiheen *tem-lom 
kautta muotoon templum. Kyseessä on auguurien eli 
lintuenteiden tarkkailuun ja tulkitsemiseen erikoistuneiden 
pappien kielenkäyttöön kuulunut teknillinen termi. Alkuaan 
se merkitsi enteiden tarkkailupaikaksi erotettua aluetta ja 


sittemmin myös tälle paikalle rakennettua pyhäkköä. 
Auguurit jakoivat taivaankannen eri sektoreihin neljän 
pääilmansuunnan mukaan ja käyttivät myös näistä alueista 
nimitystä templum. Samasta sanasta on johdettu 
abstraktisubstantiivi contemplatio (kontemplaatio), jolla 
tarkoitettiin havaintojen tekemistä tietyltä 
tarkkailupaikalta. Rooman kuuluisin kontemplaatio pantiin 
toimeen kaupungin perustamisen aikoihin, kun Romuluksen 
ja Remuksen välinen kuninkuutta koskeva kiista päätettiin 
ratkaista lintukatselun avulla. Romulus valitsi 
havaintopaikakseen (templum) Palatium-kukkulan ja Remus 
puolestaan Aventinuksen. Voittajaksi selviytyi Romulus, 
koska hänen kotkansa nähtiin lentävän esiin taivaankannen 
vasemmalta puolelta, jota pidettiin suotuisampana suuntana 
kuin oikeaa puolta. 

Yksi historian merkittävimpiä temppeleitä on Jerusalemin 
temppeli, jonka kuningas Salomo rakennutti 900-luvulla 
eKr. isänsä Daavidin suunnitelman mukaan (1. Kun. 6-8). 
Ensimmäisen temppelin tuhosi vuonna 586 eKr. Babylonian 
kuningas Nebukadnessar (2. Kun. 25:9), mutta vuonna 538 
eKr. Persian kuningas Kyyros lupasi rakentaa sen uudelleen 
(Esra 1:2-4). Runsas kaksikymmentä vuotta myöhemmin 
tämä toinen temppeli vihittiin käyttöön (Esra 6:15-18), 
kunnes roomalaiset hävittivät sen keisari Tituksen johdolla 
70 jKr. Uutta historiallista merkitystä tämä paikka sai 
keskiajalla, kun Ranskan Champagnen maakunnassa 
syntynyt Hugo Paynsilainen perusti vuoden 1120 tienoilla 
Temppeliherrain ritarikunnan (Pauperes commilitones 
Christi Templigue Salomonici, Kristuksen ja Salomon 
temppelin köyhät aseveljet). Tämä ensimmäinen 
hengellinen ritarikunta sai nimensä Jerusalemin temppelin 
mukaan, jonka lähettyvillä järjestön päämaja sijaitsi. 
Temppeliherrain (Templarii) tehtävänä oli suojella 
pyhiinvaeltajia, joita virtasi tuolloin Jerusalemiin sankoin 
joukoin. Ranskan kuningas Filip IV Kaunis lopetti ritariston 
toiminnan vangitsemalla kaikki maansa temppeliherrat 


vuonna 1307. Nykyään Temppeliherrain perinteitä vaalii 
1800-luvun Ranskassa perustettu kansainvälinen järjestö 
OSMTH - Ordo Supremus Militaris Templi Hierosolymitani, 
johon kuuluu myös suomalaisia. 

Antiikin kreikassa temppelistä käytettiin tavallisesti 
nimitystä naos, jota käytetään nykykreikassakin. Näkyvänä 
todistuksena kreikkalaisesta temppeliarkkitehtuurista ovat 
Ateenan keskustassa yhäti kohoavat ja suurta ihastusta 
herättävät rakennukset, ennen kaikkea Akropolis-kukkulan 
huippua hallitseva Parthenonin temppeli, joka on 
rakennettu 447-438 eKr. Sen sijaan Peloponnesoksella 
sijaitsevaan Olympian kylään rakennettu ylijumala Zeuksen 
temppeli on täysin sortunut. Roomassa saman kohtalon on 
kokenut vuonna 507 eKr. käyttöön vihitty Iuppiterin, Iunon 
ja Minervan temppeli. Toisaalta antiikin Rooman ajoilta 
kaikkein parhaiten säilynyt rakennus on Pantheon (kaikkien 
jumalien temppeli), jonka keisari Augustuksen vävy Agrippa 
rakennutti vuonna 25 eKr. Myöhemmin Pantheon vaurioitui 
kahteenkin kertaan tulipalossa, kunnes se restauroitiin 
keisari Hadrianuksen aikana. Pantheonin säilymistä 
nykyaikaan edesauttoi paljolti se, että se vihittiin kirkoksi 
vuonna 609. Lisäksi se on ollut esikuvana Ranskan 
suurmiesten hautakirkolle nimeltä Panthéon de Paris. 

Antiikin ajan latinassa pyhästä paikasta käytettiin 
templum-sanan lisäksi ilmauksia aedes sacra (pyhä 
rakennus), delubrum (puhdistus-, sovituspaikka) ja fanum 
(vihitty paikka). Kristillisessä latinassa jotkut nimitykset 
koettiin liian pakanallisiksi, joten niiden tilalle otettiin 
sellaisia termejä kuin domus (Dei) (Jumalan huone), mistä 
tulee suomen tuomiokirkko-sanan alkuosa, ja kreikasta 
lainattu ecclesia, alkuaan ”kansankokous” (ks. KIRKKO). 
Templum-sanaa käytettiin kuitenkin edelleen muun muassa 
kuvaannollisessa merkityksessä, kuten käy ilmi 
ensimmäisestä Korinttilaiskirjeestä (3:16), jossa apostoli 
Paavali kutsuu ihmisruumista Jumalan temppeliksi: ”Ettekö 
tiedä, että te olette Jumalan temppeli (templum Dei?” 


Nykyään tämän sanan käyttö on laajentunut myös 
oikeustoimen alalle. Ylevätyylisissä oikeutta koskevissa 
teksteissä tuomioistuinrakennuksista, eritoten vanhoista 
oikeuspalatseista, voidaan käyttää nimitystä ”oikeuden 
temppeli” tai oikeuden jumalattaren mukaan ”Themiksen 
temppeli”. 

Kun luterilaisten, ortodoksien ja katolisten 
jumalanpalvelusrakennusta kutsutaan yleisesti kirkoksi (ks. 
KIRKKO), temppeli-sana viittaa tavallisesti kristillisten 
lahkojen kokouspaikkaan. Niinpä Suomen suurimman 
helluntaiseurakunnan eli Helsingin Saalem-seurakunnan 
kokoustila on nimeltään Saalem-temppeli. Sama nimitys on 
myös esimerkiksi mormonien käytössä, kun taas Jehovan 
todistajien kirkkoina toimivat valtakunnansalit. Juutalaisten 
rukous- ja kokoushuone on tunnetusti synagoga 
(kreikankielinen sana), islamin uskoa tunnustavien 
rukouspaikka on moskeija (arabialaista juurta oleva sana) ja 
buddhalaisten monikattoinen tornitemppeli tunnetaan 
nimellä pagodi (sanskritin sana). 

Helsingin ja koko Suomen kuuluisimpia kirkkoja on 
Temppeliaukion kirkko, jonka nimityksessä temppeli ja 
kirkko esiintyvät yhdessä. Tämä kalliotemppeli vihittiin 
käyttöön syyskuussa 1969 nimellä Taivallahden kirkko, 
kunnes se pari vuotta myöhemmin muutettiin virallisesti 
Temppeliaukion kirkoksi. Nimityksen ensimmäinen osa 
viittaa temppeli-sanan alkuperäiseen merkitykseen tiettyä 
tarkoitusta varten rajattuna alueena. Koska tämä kirkko 
sijaitsee kallioon hakatussa luolassa, sieltä ei voi tehdä 
taivaankantta koskevia havaintoja. Kontemplaatio (tämäkin 
sana on meillä edelleen käytössä) toteutuu täällä kirkkoisä 
Augustinuksen tarkoittamassa muodossa eli hengellisenä 
mietiskelynä ja hartauteen hiljentymisenä. 


Uraani 


Vuosi 1789 oli tapahtumarikas yhtä hyvin Suomessa kuin 
Euroopassa ja sen ulkopuolellakin. Ranskan nykyinen 
kansallispäivä syntyi tuon vuoden heinäkuun 14. päivänä, 
kun kansanjoukot valloittivat ja hävittivät Pariisissa Bastiljin 
linnoituksen ja Ranskan suuri vallankumous alkoi. Samana 
vuonna Yhdysvaltain ensimmäinen presidentti George 
Washington astui virkaansa. Ruotsi-Suomessa käytiin 
Venäjää vastaan niin sanottua Kustaan sotaa, josta maamme 
historiaan jäivät erityisesti voitokkaat Porrassalmen ja 
Ruotsinsalmen taistelut. 

Myös kulttuurin ja tieteen alalla tapahtui tuona vuonna 
suuria: utilitarismin, liberalismin ja feminismin ensimmäisiin 
teoreetikkoihin kuulunut englantilainen filosofi Jeremy 
Bentham julkaisi yhden merkittävimmistä teoksistaan, An 
Introduction to the Principles of Morals and Legislation 
(1789). Kielitieteen alalla tiedemaailmaa kohahdutti 
italialaisen Luigi Lanzin tutkimus Saggio di lingua etrusca 
(1789), jonka ansiosta häntä voidaan pitää yhtenä 
etruskologian pioneereista. Samana vuonna ranskalainen 
botanisti Antoine-Laurent de Jussieu sai valmiiksi teoksen 
Genera plantarum (1789-1805), jossa hän erotti toisistaan 
kasvien suvut ja heimot ja tuli näin perustaneeksi nykyisen 
kasvitaksonomian. 

Myös noin 150 vuotta aiemmin perustetussa Turun 
akatemiassa tutkimus- ja julkaisutoiminta oli vilkasta, sillä 
tuona vuonna siellä tarkastettiin kaiken kaikkiaan 45 
dissertaatiota eli yliopistollista väitöskirjaa (osa niistä 
latinaksi, osa ruotsiksi). Eri tieteenalat olivat näissä 
opinnäytteissä hyvin edustettuina. Klassillisen filologian 
piiriin kuului Pindaroksen runouden latinankielisiä 


käännöksiä koskeva esitys, kun taas historiantutkimusta 
edisti Paavali Juustenin piispainkronikan kommentaari, josta 
ilmestyi kolme osaa (XIII-XV). Turun oppineet harrastivat jo 
tähän aikaan myös entomologiaa eli hyönteistiedettä, kuten 
käy ilmi vuonna 1789 julkaistusta tutkielmasta, jossa 
kuvailtiin hyönteisten pään muodoissa havaittuja eroja. 
Botaniikan ja mineralogian alalta voidaan mainita 
tutkimukset tyrnikasvin ominaisuuksista ja Oriveden 
rikkaruohoista samoin kuin Porin läänin ja Hämeen 
mineraalihistoriaa käsittelevät akateemiset väitöskirjat. 

Suuren vallankumouksen vuosi oli myös kemian alalla 
vallankumouksellinen. Silloin nykyaikaisen kemian isänä 
pidetty ranskalainen Antoine Laurent Lavoisier julkaisi 
kemian perusoppikirjan nimeltä Traite élémentaire de 
chimie (1789). Lavoisier mestattiin giljotiinilla vuonna 1794, 
koska vallankumoustuomioistuimen mukaan ”tasavalta ei 
tarvinnut tiedemiehiä” (suuri matemaatikko Joseph Louis 
Lagrange totesi: ”tuon pään katkaisemiseen menee vain 
pieni hetki, mutta samanlaista emme saa ehkä sataan 
vuoteen”). Teokseen sisältyi muun muassa luettelo kaikista 
tunnetuista alkuaineista. Lista täydentyi samana vuonna 
uraani-nimisellä alkuaineella, mutta Lavoisier ei ollut sen 
löytäjä. 

Kunnian uraanin keksimisestä saa saksalaissyntyinen 
Martin Heinrich Klaproth, joka työskenteli ensin 
apteekkarina Hannoverissa ja Danzigissa, kunnes muutti 
Berliiniin ja yleni sikäläisen yliopiston ensimmäiseksi 
kemian professoriksi. Klaprothin maine perustuu siihen, 
että vuonna 1789 hän eristi pikivälkkeestä ennestään 
tuntemattoman alkuaineen, jolle hän antoi nimen uranium. 
Tieto sen löytymisestä kiiri nopeasti myös Suomeen. Turun 
akatemiassa julkaistiin kemian professori Johan Gadolinin 
johdolla laadittu metallien luonnetta käsittelevä väitöskirja 
De natura metallorum (1792), jossa sivulla 10 on maininta 
uranium a celeberr(imo) Klaproth detectum eli ”kuuluisa 
Klaproth on löytänyt uraanin”. Nimitykseen liittyy kahden 


tieteenalan eli kemian ja tähtitieteen välinen 
poikkitieteellinen aspekti, sillä Klaproth otti mallikseen ja 
esikuvakseen kahdeksan vuotta aiemmin löydetyn Uranus- 
planeetan nimen. 

Uraani-sanan historia kytkeytyy läheisesti antiikin 
mytologiaan ja siihen liittyvään sanastoon. Lähtökohtana on 
kreikan taivaankantta ja taivasta merkitsevä substantiivi 
ouranos, joka esiintyy kirjallisuudessa Homeroksesta 
lähtien. Niinpä esimerkiksi Odysseian kolmas laulu alkaa 
kuvauksella auringon nousemisesta ”vaskenväriselle 
taivaalle” (ouranos polykhalkos). Jumalaistarustossa 
ouranos (lat. ja suom. uranus) henkilöitiin tähtitaivaan 
jumaluudeksi ja kaikkien jumalten kantaisäksi nimeltä 
Ouranos (lat. ja suom. Uranus). Hänen puolisonsa oli 
maaaäiti Gaia, ja heidän jälkeläisiinsä lukeutui muiden 
muassa Kronos, nuorin titaani, jonka poika, kolmanteen 
sukupolveen kuulunut Zeus, kohosi aikanaan Olympoksen 
ylijumalaksi. Roomalaisilla ei ollut omaa mytologiaa, vaan he 
omaksuivat sen kreikkalaisilta mutta muuttivat 
jumalaistarustoon sisältyvät nimet latinankieliseen 
muotoon. 

Antiikin mytologiaan sisältyvien pääjumaluuksien 
sukulaisuussuhteet käyvät ilmi seuraavasta kaaviosta, jossa 
esitetään heidän sukuhistoriansa neljässä suoraan 
alenevassa polvessa: 


I. Ouranos (lat. Uranus) 

d 

II. Kronos (lat. Saturnus) 

d 

III. Zeus (lat. Iuppiter, Poseidon (lat. Neptunus); Haades 
(kreik.-lat. Pluto) 

d 

IV. Hermes (lat. Mercurius); Afrodite (lat. Venus); Ares 
(lat. Mars) 


Edellä esitetyt jumalten nimet näyttelevät merkittävää osaa 
astronomian historiassa. Kolmen Aurinkoa lähimmän 
kiertotähden nimiksi valittiin Mercurius, Venus ja Mars, 
jotka kaikki kuuluivat jumalten nuorimpaan sukupolveen 
(kaavio: IV). Järjestyksessä seuraava tähti nimettiin 
edellisten isän mukaan luppiteriksi (nyk. Jupiter), joka oli 
luonnollisesti noita jälkeläisiään askelta ylempänä (kaavio: 
IIT). Viimeinen antiikin aikana tunnettu kiertotähti oli 
nimeltään Saturnus, luppiterin isä (kaavio: II). 
Johdonmukainen seuraus tästä ylenevässä polvessa (kaavio: 
IV > III, > II) tapahtuneesta nimeämistrendistä oli se, että 
seuraavan planeetan nimi tulisi olemaan Uranus, joka oli 
Saturnuksen isä (kaavio: 1). Planeetalla oli siis valmiina nimi 
jo ennen kuin se oli edes löydetty. 

Uranuksen löysi 13. maaliskuuta 1781 saksalaissyntyinen, 
mutta Englantiin muuttanut William (Wilhelm) Herschel. 
Hän työskenteli ensin muusikkona ja sai mainetta paitsi 
etevänä urkurina myös huomattavana säveltäjänä, kunnes 
antautui yhä enemmän tähtitieteen harrastukselle. 
Herschelin taloudenhoitajana toimi hänen kaksitoista vuotta 
nuorempi sisarensa Caroline Lucretia, joka itsekin aika 
ajoin siirtyi lieden ääreltä auttamaan veljeään tähtitaivaan 
havainnoimisessa. Caroline ansioitui astronomisissa 
tutkimuksissaan niin, että sai Englannin tiedeakatemialta 
korkeimmat mahdolliset tieteelliset kunnianosoitukset (hän 
löysi mm. kahdeksan pyrstötähteä ja useita uusia 
tähtisumuja). Kolmas Herschelin perheenjäsen, joka piirsi 
nimensä tähtitieteen historiaan, oli Williamin poika John. 
William Herschelillä oli onni päästä tähtitieteen 
harrastajana tunnetun kuningas Yrjö III:n suosioon, sillä 
tämä kiinnitti hänet hoviastronomikseen ja maksoi hänelle 
sievoista palkkaakin. Niinpä Herschel aikoi nimittää 
hiljattain löytämänsä planeetan suosijansa kunniaksi ”Yrjön 
tähdeksi” (Georgium sidus), mutta hänen saksalainen 
kollegansa Johann Bode, joka lienee ollut perillä edellä 
esitetystä planeettojen nimeämistraditiosta, sai hänet 


luopumaan ajatuksesta, ja käyttöön otettiin Uranus-nimitys. 
Jotkut ehdottivat tähdelle myös nimeä Herschel. 

Mainittakoon, että kun Uranusta seuraava planeetta 
löydettiin vuonna 1846, yhtenäinen nimeämisperinne ei 
voinut jatkua, koska Uranus-jumalan yläpuolella ei ollut 
ketään. Ongelma ratkaistiin siirtymällä jumalten 
sukupuussa kaksi askelta alemmaksi eli antamalla tähdelle 
Juppiterin veljen nimi Neptunus (kaavio: III). Sama koski 
1930 löydettyä Pluto-planeettaa (jota ei enää nykyään 
pidetä planeettana): se sai nimensä luppiterin toisen veljen 
mukaan (kaavio: III). 

Klaproth kunnioitti siis Herschelin löytöä soveltamalla 
Uranus-planeetan nimeä alkuaineiden nimissä käytettyyn 
terminologiaan. Tällöin hänen oman löydöksensä nimeksi 
tuli uranium, jonka järjestysluku on 92 ja kemiallinen 
merkki U. Tästä sai alkunsa uusi analogia, jonka mukaan 
myöhemmin keksityt alkuaineet noudattaisivat Uranuksen 
jälkeen löydettyjen planeettojen nimiä. Tämä toteutui 
seuraavan kerran vuonna 1940, jolloin yhdysvaltalaiset 
kemistit Edwin McMillan ja Philip Abelson antoivat 
keksimälleen alkuaineelle (nro 93) nimen neptunium (Np). 
McMillan oli mukana myös työryhmässä, joka vuonna 1941 
paljasti uuden alkuaineen (nro 94). Se sai Neptunus- 
planeettaa seuraavan Pluton mukaan nimen plutonium (Pu). 
Edellä kuvattu käytäntö ei voinut jatkua kauemmaksi, koska 
kiertotähdet loppuivat, mutta uusien alkuaineiden määrä 
kasvoi kasvamistaan (seuraavan eli 95. elementin nimi 
olikin americium). Tavaksi tuli nimetä uusia alkuaineita 
nimellä. Esimerkiksi Marie ja Pierre Curie saivat vuonna 
1944 oman nimikkonsa curium (Cm), järjestysnumeroltaan 
96. 

Nykyihmiselle uraani on perin tuttu sana, sillä se tuo 
mieleen ydinaseet, joiden valmistuksessa tuota alkuainetta 
käytetään sen voimakkaan radioaktiivisuuden vuoksi. Tämä 
tekee siitä yhden maailmanpolitiikan keskeisistä 


kiistakysymyksistä eri kansakuntien pyrkiessä uraania 
rikastamalla ydinasevaltojen joukkoon toisten valtioiden 
vastustaessa kiihkeästi tuollaista ydinvoimapolitiikkaa. 


Virus 


Yksi suomen yleiskielessä käytetyistä latinan sanoista on 
virus, joka sisältää pitkän i-vokaalin ja on siis äännettävä 
[viirus] (englantilaista idiosynkrasiaa edustaa ääntämys 
[vaioros], ranskalaista [virys]). Virus on bakteeria pienempi, 
15-300 nanometrin kokoinen, vain elektronimikroskoopissa 
erottuva taudinaiheuttaja, joka lisääntyy elävässä 
isäntäsolussa mutta on sen ulkopuolella eloton. Virukset 
jaetaan tavallisesti kolmeen ryhmään eli bakteeri-, eläin- ja 
kasviviruksiin. Eläinvirusten luokkaan kuuluu muun muassa 
koronaviruspandemian aiheuttaja SARS-CoV-2. 

Virus, jonka kreikankielinen vastine on ios (kehittynyt 
muodosta Fisos), on sikäli erikoinen ja poikkeuksellinen 
latinan sana, että se kuuluu toisen deklinaation 
maskuliineille tyypillisestä -us-lopustaan huolimatta 
neutrisukuisten substantiivien joukkoon (kuten pelagus, 
meri, ja vulgus, kansa). Lisäksi tämä sana on 
käytännöllisesti katsoen taipumaton, koska se esiintyy vain 
yksikön nominatiivissa ja akkusatiivissa (virus) eikä siitä 
tavata monikkomuotoa (kielioppisääntöjen mukaan monikon 
tulisi kuulua vira). Romaaniset kielet, kuten italia, ranska, 
espanja ja portugali, jatkavat samaa käytäntöä, sillä ne ovat 
lainanneet virus-sanan sellaisenaan ilman monikkoa. 
Poikkeuksena on romania, jossa tavataan pluraali virusuri. 
Saksassa monikkoa käytetään (Viren), samoin ruotsissa 
(virusen), englannissa (viruses) ja suomessa (virukset). 
Kreikka pitäytyy omakieliseen sanaansa ios. 

Alun perin virus viittasi hyvinkin nähtävissä oleviin 
kohteisiin, sillä antiikissa se tarkoitti nestettä, joka saattoi 
olla juoksevaa tai tahmeaa ja usein myös pilaantunutta ja 
pahanhajuista. Lucretiuksella tämä sana merkitsee 


suolaista merivettä, Vergiliuksella hevosen spermaa ja 
Columellalla kasvien sisältämää limaista ainetta mutta myös 
suosta nousevaa pahaa hajua. Plinius vanhemmalla virus voi 
tarkoittaa eläinten erittämää limaa, leijonan pahanhajuista 
hengitystä ja pahanmakuista viiniä. Nämä merkitykset 
huomioon ottaen on ymmärrettävää, että virus-sanalla 
ilmaistiin joskus myös myrkyllistä ainetta. Tämä käy ilmi 
Vergiliuksen Georgica-teoksesta: ille (Iuppiter) malum virus 
serpentibus addidit atris, eli ”Juppiter käärmeisiin pani 
vihdoinkin pahan myrkyn” (1,129). Celsus puolestaan 
kiinnittää huomiota erilaisten puremien vaarallisuuteen 
niiden erittämän myrkyn takia: omnis autem fere morsus 
habet guoddam virus, ”lähes kaikissa puremissa on jotain 
myrkkyä” (5,27,1). Cicerolla virus esiintyy myös 
kuvaannollisessa merkityksessä ”katkeruuden myrkky” 
(virus acerbitatis). Kristillisessä latinassa perisyntiä 
kuvataan ilmaisulla virus peccati. 

Vaikka antiikin aikana ei vielä puhuttukaan viruksista 
sanan nykyisessä merkityksessä, monet niiden synnyttämät 
sairaudet olivat tuttuja jo vuosituhansia sitten. Kuvauksia 
vesikauhuviruksen aiheuttamasta raivotaudista tavataan jo 
Babylonian kuninkaalla Hammurabilla sekä kreikkalaisilla 
Demokritoksella ja Aristoteleella. Hippokrates tunsi 
vesikauhun lisäksi muidenkin virusperäisten sairauksien 
kuten isorokon ja tuhkarokon taudinkuvat. Antiikin 
Kreikassa tehtiin myös immunologian piiriin kuuluvia 
havaintoja. Historioitsija Thukydides kertoo 
Peloponnesolaissota-teoksensa toisessa luvussa Ateenaa 
vaivanneesta, ebolaviruksen oireita muistuttavasta rutosta, 
johon menehtyi suuri joukko ihmisiä. Tässä yhteydessä hän 
mainitsee, ettei tauti tarttunut toista kertaa, vaan siitä 
selviytyneet saattoivat vaaratta auttaa muita. Thukydideen 
havainto oli paljon aikaansa edellä, sillä siihen sisältyy jo 
immuniteetin keskeinen periaate eli ajatus elimistön 
vastustuskyvystä taudinaiheuttajaa kohtaan. 

Thukydideen huomiot ihmisruumiin vastustuskyvystä 


jäivät antiikin aikana irrallisiksi. Immuunivastetta koskeva 
tutkimus alkoi kehittyä vuonna 1713, kun 
Konstantinopolissa toiminut kreikkalainen lääkäri Emanuel 
Timoni totesi, että neulankärjessä siirretty annos lievää 
isorokkoa suojasi potilasta saman taudin vakavammalta 
ilmenemismuodolta. Saman vuosisadan lopulla 
englantilainen maalaislääkäri Edward Jenner huomasi, että 
suhteellisen vaarattomaan lehmärokkoon (variolae 
vaccinae) sairastuneet maidonlypsäjät säästyivät 
isorokkotartunnalta. Selvittääkseen tuon ilmiön 
lääketieteellisen merkityksen Jenner päätti turvautua 
rokotukseen, jossa lehmärokon rakkuloihin sisältyvää 
nestettä siirrettiin sairaasta potilaasta terveeseen ihmiseen. 
Dramaattinen koe tehtiin 14. toukokuuta 1796. 


Henkilöt: 

SARAH NELMES - maitotyttö, jonka oikeasta käsivarresta 
lehmärokote otettiin 

James Pops - 8-vuotias poika, jolle lehmärokote 
annettiin 

EDWARD JENNER - 47-vuotias maalaislääkäri, ensimmäisen 
rokotuksen toimeenpanija 

Näytelmän taustalla vaikutti BLossom - lehmärokon 
lähteenä ollut englantilainen lehmä. 


Rokotus onnistui, ja Jenner teki siitä selkoa artikkelissaan 
An Inguiry into the Causes and Effects of the Variolae 
Vaccinae (1798). Tässä on jo alullaan vaksinaatiota eli 
rokotusta merkitsevä kansainvälinen termi, joka pohjautuu 
latinan lehmä-sanaan vacca (Blossom-lehmä, jonka osuus 
ensimmäisessä rokotuksessa oli keskeinen, ei kuitenkaan 
saanut nimeään lääketieteelliseen terminologiaan). 
Jennerin tutkimustuloksen merkitys ymmärrettiin varsin 
nopeasti, ja pian rokotus tuli pakolliseksi monissa maissa 
kuten Ruotsissa, ja Jennerille sateli palkintoja ja 
kunnianosoituksia. Vuonna 1802 Englannin parlamentti 


myönsi hänelle 10 000 punnan rahasumman, seuraavana 
vuonna perustettiin ”Royal Jennerian Society” ja sitä 
seuraavana vuonna Napoleonin armeija rokotettiin 
isorokkoa vastaan (Napoleon sanoi suostuvansa kaikkeen, 
mitä Jenner pyysi ja niinpä hän tuon lääkärin toivomuksesta 
vapautti erään sotavangiksi joutuneen hrittiupseerin). 
Kuolemansa jälkeen Jenner sai osakseen myös 
kiittämättömyyttä. Hänelle pystytettiin patsas Lontoon 
Trafalgar Sguare -aukiolle, mutta tuo muistomerkki 
poistettiin sieltä pian, koska sen ei katsottu sopivan 
kenraaleita ja amiraaleja esittävien monumenttien 
joukkoon. 

Nykyinen virusoppi alkoi kehittyä 1880-luvulla, kun 
ranskalainen mikrobiologi Charles Chamberland valmisti 
suodattimen, joka siivilöi bakteerit erilleen mutta läpäisi 
niitä pienemmät taudinaiheuttajat. Vähän myöhemmin 
venäläinen kasvitieteilijä Dimitri Ivanovski ja 
alankomaalainen bakteriologi Martinus Beijerinck 
huomasivat toisistaan riippumatta, että tupakkakasvin 
lehtiä vaivaava mosaiikkitauti oli siirrettävissä toisiin 
kasveihin Chamberlandin siivilän läpi suodatetulla uutteella. 
Beijerinck nimitti tuota nestettä virukseksi, joten hän käytti 
sanaa sen alkuperäisessä merkityksessä. Vuonna 1898 
saksalaiset tutkijat Friedrich Löffler ja Paul Frosch keksivät 
ilmaisun filtrierbares Virus (suodattuva virus) osoittaessaan 
suodatinmetodin avulla, että suu- ja sorkkatauti leviää 
eläimestä toiseen. Ihmisiin tarttuvista virustaudeista 
havaittiin ensimmäisenä keltakuume vuonna 1902. 
Ensimmäiset näköhavainnot viruksista saatiin 
elektronimikroskoopin avulla vuonna 1939. Fi kulunut 
kauan, kun eri puolille maailmaa alettiin perustaa virusopin 
professuureja, ja myös Helsingin yliopisto sai tämän alan 
oppituolin vuonna 1955. Samoihin aikoihin 
amerikkalaisessa New Scientist -lehdessä iloittiin siitä, että 
virologia, jota oli pidetty siihen asti bakteriologian 
pikkuveljenä, oli uusien professuurien ansiosta varttunut 


itsenäiseksi tieteenalaksi. 

Virustutkimuksen kehitys 1900-luvulla heijastuu tämän 
alan ammattisanastossa. Sen muotoutumista edistivät 
ennestään käytössä olleiden sanojen merkitysten muutokset 
samoin kuin sanavarastoa kartuttavat uudismuodosteet. 
Itse virus sai vuoden 1900 tienoilla ensimmäisen kerran 
modernin merkityksen bakteeria pienempänä 
taudinaiheuttajana. Virusopin terminologiaa kehitettäessä 
voitiin käyttää hyväksi tuon sanan vanhoja johdoksia 
antamalla niille uusi merkitys. Näitä olivat virulentus 
(myrkyllinen [käärme], 100-1. jKr.) ja virulentia (löyhkä, 400- 
l. jKr.). 1900-luvulla luotuihin uudissanoihin kuuluvat virosis 
eli virustauti, virologia eli virusoppi, virogenesis eli virusten 
synty, viroidi eli viruksen kaltainen olio ja virofagi eli 
virusten syöjä. Moderneissa luomuksissa virus esiintyy myös 
yhdyssanan loppuosana, kuten on laita termeissä poliovirus 
ja enterovirus. Zoonoosivirologia on nimeltään se virusopin 
erikoisala, joka tutkii eläimestä ihmiseen (tai päinvastoin) 
tarttuvia tauteja. Tällainen on muun muassa Kiinasta 
alkunsa saanut ja vuonna 2020 pandemiaksi levinnyt 
koronavirusepidemia covid-19, jonka aiheuttaja on virus 
nimeltä SARS-CoV-2. 

Mikrobiologisen viruksen elektroninen vastine on 
tietokonevirus (engl. computer virus, ransk. virus 
informatigue). Sillä tarkoitetaan tietokoneohjelmaa, joka on 
luotu toimimaan lääketieteellisen viruksen tavoin siten, että 
se tarttuu toisen tietokoneen ohjelmiin ja aiheuttaa niissä 
vahinkoa. Tietokoneviruksia torjuva vastaohjelma on 
nimeltään antivirus. 


Kirjallisuus 


Erilaisten verkkolähteiden sekä sanoma- ja aikakauslehtien lisäksi olen 
käyttänyt tätä kirjaa kirjoittaessani muun muassa seuraavia teoksia (tavalliset 
sanakirjat ja antiikin kirjallisuuden tekstieditiot on tässä 
kirjallisuusluettelossa sivuutettu). 

Asella (100-200-1. jKr.), eräässä kiroustaulussa mainittu henkilö. FORMULA 

Atatürk, Kemal (1881-1938), turkkilainen valtiomies, nykyisen Turkin luoja. 

Bentham, Jeremy (1748-1832), englantilainen filosofi. URAANI 

viisinkertainen diktaattori. KouLU 

Campe, Joachim Heinrich (1746-1818), saksalainen kirjailija ja lingvisti. 
KAASU 

Canius (Gaius Canius) (1. vs. eKT.), roomalainen ritari. KAUPPIAS 

Canth, Minna (1844-1897), kirjailija. HYPERKORREKTI 

Carlyle, Thomas (1795-1881), skotlantilainen kirjailija ja historioitsija. 
BYROKRATIA, DEMOKRATIA 

Castellanos, Juan de (1522-1606), espanjalainen runoilija, sotilas ja 
katolinen pappi. PERUNA 

Catilina (Lucius Sergius Catilina) (n. 108-62 eKT.), Ciceroa ja Rooman 
senaattia vastaan suunnatun salaliiton johtaja. FORMULA, SATELLIITTI 

Cato vanhempi (Marcus Porcius Cato) (234-149 eKT.), Rooman sotapäällikkö 
ja vaikutusvaltainen valtiomies. CHARMI, KAVALJEERI, KENRAALI, KULTTUURI, 
KÄRRY 

Catullus (Gaius Valerius Catullus) (n. 87-54 eKr.), roomalainen lyyrikko. 


CHARMI, FORMULA 

Celsus (Cornelius Celsus) (1. vs. jKT.), roomalainen oppinut kirjailija. 
ANATOMIA, KIRURGI, PERUNA, PROFESSORI, VIRUS 

Cesi, Bernardo (1582-1630), italialainen mineralogi. FOSSIILI 

Cesi, Federico (1585-1630), Italian vanhimman tiedeakatemian (Accademia 
dei Lincei) perustaja. TELEVISIO 

Cestus, ks. Herrennuleius. 

Chamberland, Charles (1851-1908), ranskalainen mikrobiologi. VIRUS 

Chapp, Claude (1763-1805), ranskalainen insinööri. TELEVISIO 

Cheney, Dick (s. 1941), Yhdysvaltain varapresidentti 2001-2009. PRESIDENTTI 

Chresimus (Gaius Furius), muuan Pliniuksen mainitsema vapautettu orja. 
CHARMI 

Cicero (Marcus Tullius Cicero) (106-43 eKr.), roomalainen poliitikko, puhuja 
ja kirjailija. AKATEMIA, ASTRONAUTTI, AUTOMAATTI, BAKTEERI, CHARMI, 
DEMOKRATIA, FIL(O)-/-FIILI, GLAMOUR, INFLUENSSA, KAUPPIAS, KAVALJEERI, 
KENRAALI, KULTTUURI, KÄRRY, PROFIILI, SATELLIITTI, STETOSKOOPPI, TELEVISIO, 
VIRUS 

Claudius (Tiberius Claudius Caesar Augustus Germanicus), Rooman keisari 
41-54. GASTRONOMIA, KULTTUURI, KÄRRY 

Claudius (Tiberius Claudius Probus), muuan antiikin Roomassa toiminut 
halkokauppias. KAUPPIAS 

Claudius Pulcher, ks. Clodius Pulcher. 

Clemens (100-1. jKr.), roomalainen juristi. KENRAALI 

Clemens VII, paavina 1523-1534. PAAVI 

Clemens XIV, paavina 1769-1774. PAAVI 

Clodius (Publius Claudius / Clodius Pulcher) (1. vs. eKT.), kansantribuuni. 
HYPERKORREKTI 

Collan, Karl (1828-1871), säveltäjä ja kirjailija. HYPERKORREKTI 

Columella (Lucius Iunius Moderatus Columella) (1. vs. jKr.), Espanjassa 
syntynyt roomalainen maatalouskirjailija. PROFESSORI, VIRUS 

Constantinus: ks. Konstantinos Suuri 

Corneille, Pierre (1606-1684), ranskalainen näytelmäkirjailija. CHARMI 

Cornelius (1. vs. eKr.), muuan ylhäistä syntyperää ollut pappi. TELEVISIO 

Corvisart, Jean-Nicolas (1755-1821), Napoleonin henkilääkäri. STETOSKOOPPI 

Curie, Marie (1867-1934), puolalais-ranskalainen fyysikko ja kemisti. URAANI 

Curie, Pierre (1859-1906), ranskalainen fyysikko. URAANI 

Cyprianus (Thascius Caecilius Cyprianus) (200-1. jKr.), pohjoisafrikkalainen 
kirkkoisä. KENRAALI 

Damaskios (400-1. jKr.), uusplatonilainen filosofi, Platonin akatemian 
viimeinen johtaja. AKATEMIA, BIOLOGIA 

Damokles, Syrakusan tyrannin Dionysios I:n (405-367 eKr.) hovimies. PROFIILI 

Dareios, Persian kuningas 522-486 eKr. DEMOKRATIA, KOULU 

Dasmann, Raymond F. (1919-2002), yhdysvaltalainen luonnonrtieteilijä. 
BIOLOGIA 

Decius (Gaius Messius Ouintus Traianus Decius), Rooman keisari 249-251. 
LEGENDA 

Demokritos (n. 460-370 eKr.), kreikkalainen filosofi. GALAKSI, VIRUS 

Dickens, Charles (1812-1870), brittiläinen kirjailija. FORMULA 


Diderot, Denis (1713-1784), ranskalainen kirjailija ja filosofi. PERUNA 

Dimisiano, Giovanni (1600-1.), italialainen akateemikko. TELEVISIO 

Diocletianus (Gaius Aurelius Valerius Diocletianus), Rooman keisari 284- 
305. ADOPTIO, LEGENDA 

Diodoros (300-1. eKr.), Kaariassa syntynyt kreikkalainen dialektikko. 
PROFESSORI 

Diokles Karystoslainen (300-1. eKr.), kreikkalainen lääkäri. ANATOMIA 

Dionysios I (405-367 eKT.), Syrakusan tyranni. PROFIILI 

Dionysios Khalkos (400-1. eKr.), kreikkalainen elegiarunoilija. FORMULA 

Dionysios Traakialainen (n. 170-90 eKr.), grammaatikko, ensimmäisen 
kreikan kieliopin laatija. GLAMOUR 

Dionysius (Saint-Denis) (200-I. jKr.), Pariisin ensimmäinen piispa. LEGENDA 

Donatus (Aelius Donatus) (300-I. jKr.), grammaatikko, latinan kieliopin tekijä. 
GLAMOUR 

Drake, Sir Francis (n. 1540-1596), englantilainen merisankari. PERUNA 

Ehrenberg, Christian Gottfried (1795-1876), saksalainen biologi. BAKTEERI 

Eisenhower, Dwight (1890-1969), Yhdysvaltain presidentti 1953-1961. 
SATELLIITTI 

Eliot, T. S. (1888-1965), yhdysvaltalaissyntyinen brittiläinen runoilija. 
TELEVISIO 

Empedokles (400-1. eKr.), kreikkalainen luonnonfilosofi. ASTRONAUTTI 

Ennius (Ouintus Ennius) (239-169 eKT.), roomalainen runoilija. PROFIILI 

Erasistratos (n. 300-240 eKT.), kreikkalalainen kääkäri ja anatomi. ANATOMIA 

Eros, muuan antiikin Roomassa toiminut helmenmyyjä. KAUPPIAS 

Eucheria (600-1. jKr.), gallialainen naisrunoilija. BYROKRATIA 

Euphrosyne, muuan etevä roomalainen koulutyttö. GLAMOUR 

Eusebios (n. 265-340), kreikkalainen kirkkohistorioitsija. KIRKKO 

Evans, Marjorie S. (1905-1992), brittiläinen keräilijä. FIL(o)-/-FIILI 

Felicitas (k. 203), karthagolainen marttyyri. LEGENDA 

Felix, ks. Aelolius. 

Ficino, Marsilio (1433-1499), italialainen filosofi. AKATEMIA 

Filip II (1527-1598), Espanjan kuningas 1556-1598. FIL(o)-/-FIILI 

Filip IV Kaunis (1268-1314), Ranskan kuningas 1285-1314. TEMPPELI 

Filippos II (382-336 eKr.), Makedonian kuningas, Aleksanteri Suuren isä. 
FIL(O)-/-FIILI 

Firmicus Maternus (lulius Firmicus Maternus) (300-1. jKr.), syrakusalainen 
oppinut kirjailija. INFLUENSSA 

Flaurus, ks. Mestrius. 

Florinus, Henrik (n. 1633-1705), kirkonmies, kääntäjä ja sanakirjan tekijä. 
PERUNA 

Florus, ks. Mestrius. 

Forsius, Sigfrid Aron (n. 1550-1624), pappi, tähtitieteilijä ja 
almanakantekijä. FOSSIILI 

Fracastoro, Girolamo (1484-1553), Veronasta kotoisin ollut lääkäri. BAKTEERI 

Franciscus (s. 1936), paavina vuodesta 2005. PAAVI 

Franco, Francisco (1892-1975), Espanjan diktaattori 1939-1975. KENRAALI 

Fredrik I Barbarossa (n. 1125-1190), Saksan keisari 1152-1190. PROFESSORI 

Fredrik II Suuri (1712-1786), Preussin kuningas 1740-1786. PERUNA 


Frosch, Paul (1860-1928), saksalainen bakteriologi. VIRUS 

Fuficius (Aulus Fuficius Zethus), muuan antiikin Roomassa toiminut 
hunajanmyyjä. KAUPPIAS 

Furius, ks. Chresimus. 

Gadd, Petter (1727-1797), Turun akatemian kemian professori 1761-1797. 
PERUNA 

Gadolin, Johan (1760-1852, Turun akatemian kemian professori 1789-1822. 
URAANI 

Gaga, ks. Lady Gaga. 

Gagarin, Juri (1934-1968), ensimmäinen avaruuslentäjä. ASTRONAUTTI 

Gaius (Iulius Caesar) (20 eKr. - 4 jKr.), Augustuksen tyttärenpoika. ADOPTIO 

Galenos (129-199), kuuluisa kreikkalainen lääkäri. ANATOMIA, GASTRONOMIA 

Galilei, Galileo (1564-1642), italialainen fyysikko ja tähtitieteilijä. GALAKSI, 
METRI, SATELLIITTI, TELEVISIO 

Ganander, Kristfrid (1741-1790), kansantaruston ja kielen tutkija. PERUNA 

Gandhi, Mohandas (Mahatma) (1869-1948). Intian vapausliikkeen johtaja. 
KARISMA 

Gaulle, Charles de (1890-1970), kenraali, Ranskan presidentti 1959-1969. 
KENRAALI, SATELLIITTI 

Gellius (Aulus Gellius) (100-1. jKr.), roomalainen kirjailija. ANATOMIA, 
FORMULA, GASTRONOMIA, KAVALJEERI, KÄRRY, TELEVISIO 

Geta (Publius Septimius Geta), Rooman keisari 189-212. GASTRONOMIA 

Gladstone, William (1809-1898), brittiläinen valtiomies. FORMULA 

Glenn, John (1921-2016), yhdysvaltalainen astronautti. ASTRONAUTTI 

Godenius, Daniel (1702-1768), ruotsalaissyntyinen kielenkääntäjä. KOULU 

Goethe, Johann Wolfgang von (1749-1832), saksalainen kirjailija, 
dramaatikko ja tiedemies. LEGENDA 

Gogh, Vincent van (1853-1890), alankomaalainen taidemaalari. PERUNA 

Gorbatšov, Mihail (s. 1931), Neuvostoliiton valtionpäämies 1988-1991. 
BYROKRATIA 

Gournay, Jacgues Claude Marie Vincent de (1712-1759), ranskalainen 
taloustieteilijä. BYROKRATIA 

Graham, Katherine (1917-2001), The Washington Post -lehden omistaja. 
PROFIILI 

Gregorius I (Suuri), paavina 590-604. KENRAALI, PAAVI, PRESIDENTTI 

Gregorius VII, paavina 1073-1085. PAAVI 

Gregorius IX, paavina 1227-241. PAAVI 

Gregorius XVI, paavina 1831-1846. PAAVI 

Grönlund, Carolus (1798-1841), lääketieteen opiskelija. BIOLOGIA 

Haartman, Gabriel Erik von (1757-1815), Turun akatemian lääketieteen 
professori 1789-1815. BIOLOGIA 

Hadrianus (Publius Aelius Hadrianus), Rooman keisari 117-138. 
GASTRONOMIA, TEMPPELI 

Hadrianus VI, paavina 1522-1523. PAAVI 

Hamilton, Alexander (1755/57-1804), yksi Yhdysvaltain perustajista. 
DEMOKRATIA 

Hammurabi (1700-1. eKr.), Babylonian hallitsija. VIRUS 

Hanov, Michael Christoph (1695-1773), saksalainen oppinut. BIOLOGIA 


Harvey, William (1578-1657), englantilainen lääkäri ja fysiologi. ANATOMIA 

Heliogabalus (Elagabalus) (Marcus Aurelius Antoninus Augustus), Rooman 
keisari 218-222. AUTOMAATTI 

Helmont, Jan Baptista van (1579-1644), brysseliläinen (al)kemisti, 
luonnontutkija ja lääkäri. KAASU 

Henriette Marie (1609-1669), Englannin kuninkaan Kaarle I:n puoliso. 
KENRAALI 

Henrik (k. 1156), piispa ja marttyyri, Suomen kansallispyhimys. LEGENDA 

Henrik VIII (1491-1547), Englannin kuningas 1509-1547. FIL(o)-/-FIILI, 
PAAVI, PROFESSORI 

Herakleitos (540-475 eKr.), joonialainen luonnonfilosofi. KENRAALI 

Herodotos (n. 485-425 eKr.), historian isäksi sanottu kreikkalainen 
historioitsija. CHARMI, DEMOKRATIA, FIL(O)-/-FIILI, KIRKKO, KOULU 

Herofilos (n. 300 eKr.), aleksandrialainen lääkäri ja anatomi. ANATOMIA 

Heron (1. vs. jKr.), aleksandrialainen insinööri. AUTOMAATTI 

Herrennuleius (Aulus Herrennuleius Cestus), muuan Reatessa (nyk. Riete) 
toiminut viinikauppias. KAUPPIAS 

Herschel, Caroline Lucretia (1750-1848), saksalais-brittiläinen tähtitieteilijä. 
URAANI 

Herschel, John (1792-1871), englantilainen matemaatikko ja tähtitieteilijä. 
URAANI 

Herschel, William (Wilhelm) (1738-1822), saksalais-brittiläinen tähtitieteilijä. 
URAANI 

Hesiodos (700-1. eKr.), kreikkalainen runoilija. KAASU 

Hieronymus (Sophronius Eusebius Hieronymus) (n. 350-420), kirkkoisä ja 
raamatunkääntäjä. ENERGIA, HYPERKORREKTI, KARISMA, KAVALJEERI, PRESIDENTTI 

Hilarius (300-1. jKr.), kirkkoisä ja kristillinen hymnirunoilija. KENRAALI 

Hippias (500-1. eKr.), Ateenan tyranni. DEMOKRATIA 

Hippokrates (n. 460-377 eKr.), lääketieteen isäksi sanottu kreikkalainen 
lääkäri. ANATOMIA, FIL(O)-/-FIILI, GASTRONOMIA, KIRURGI, PROFESSORI, 
STETOSKOOPPI, VIRUS 

Hitler, Adolf (1889-1945), Saksan valtakunnankansleri ja diktaattori 1933- 
1945. FORMULA, KARISMA, KENRAALI 

Homeros (800/700-1. eKT.), kreikkalainen runoilija, länsimaisen kirjallisuuden 
perustaja. ANATOMIA, AUTOMAATTI, BIOLOGIA, CHARMI, DEMOKRATIA, FIL(O)-/- 
FIILI, FORMULA, GALAKSI, GLAMOUR, HYPERKORREKTI, KARISMA, KIRURGI, METRI, 
PAAVI, STETOSKOOPPI, TELEVISIO, TEMPPELI, URAANI 

Hooke, Robert (1635-1703), englantilainen luonnontieteilijä. BAKTEERI 

Hoover, Herbert (1874-1964), Yhdysvaltain presidentti 1929-1933. FOSSIILI 

Horatius (Quintus Horatius Flaccus) (65-8 eKT.), roomalainen lyyrikko. 
CHARMI, FORMULA, GLAMOUR, KULTTUURI, KÄRRY 

Hrustsov, Nikita, Neuvostoliiton johtaja 1953-1964. AKATEMIA, FORMULA 

Hugo Paynsilainen (1070-1136), ranskalaissyntyinen Temppeliherrain 
ritarikunnan perustaja. TEMPPELI 

Hugo, Victor (1802-1885), ranskalainen kirjailija. METRI 

Hunter, John (1728-1793), skotlantilaissyntyinen kirurgi. KIRURGI 

Hwasser, Israel (1790-1860), Turun akatemian lääketieteen professori 1817- 
1829. BIOLOGIA 


Innocentius III, paavina 1198-1216. ANATOMIA 

Innocentius XIII, paavina 1721-1724. PAAVI 

Iulius, ks. Juliusten suku. 

Iuvenalis (Decimus Iunius Iuvenalis) (n. 60-n.135), roomalainen 
satiirirunoilija. BAKTEERI, FORMULA 

Ivanovski, Dimitri (1864-1920), venäläinen kasvitieteilijä. VIRUS 

Jefferson, Thomas (1743-1826) Yhdysvaltain presidentti 1801-1809. PERUNA, 
PRESIDENTTI 

Jenner, Edward (1749-1823), englantilainen maalaislääkäri. virus 

Jespersen, Otto (1860-1943), tanskalaisen kielitieteilijä. HYPERKORREKTI 

Johannes II, paavina 533-535. PAAVI 

Johannes XXIII, paavina 1958-1963. PAAVI 

Johannes Paavali I, paavina 1978. PAAVI 

Johannes Paavali II, paavina 1978-2005. PAAVI 

Joosef II (1741-1790, Pyhä Rooman keisari ja Itävallan arkkiherttua. 
STETOSKOOPPI 

Josefus (Flavius Josefus) (n. 37-100), juutalainen historioitsija. DEMOKRATIA 

Joule, James (1818-1889), englantilainen fyysikko. ENERGIA 

Joyce, James (1882-1941), irlantilainen kirjailija. CHARMI 

Juliusten suku. ADOPTIO 

Juslenius, Daniel (Taneli) (1676-1752), piispa ja sanakirjantekijä. KAASU, 
KOULU 

Jussieu, Antoine-Laurent de (1748-1836), ranskalainen botanisti. URAANI 

Justinianus (Flavius Petrus Sabbatius Iustinianus), Itä-Rooman keisari 527- 
565. AKATEMIA 

Juusten, Paavali (n. 1516-1576), Viipurin ja Turun piispa. URAANI 

Juvenalis, ks. Iuvenalis. 

Kaarle I (1600-1649, Englannin kuningas 1625-1649. KENRAALI 

Kaarle XI (1655-1697), Ruotsin kuningas 1660-1697. ANATOMIA 

Kafka, Franz (1883-1924), itävaltalainen kirjailija. BYROKRATIA 

Kallimakhos (305-240 eKr.), kreikkalainen runoilija. BIOLOGIA 

Kamprad, Ingvar (1926-2018), ruotsalainen tavarataloketju Ikean perustaja. 
STETOSKOOPPI 

Kärmän, Theodore von (1881-1963), unkarilais-amerikkalainen fyysikko. 
ASTRONAUTTI 

Karneades (n. 214-128 eKr.), kreikkalainen filosofi. KULTTUURI 

Katariina Aleksandrialainen (k. 307), aleksandrialainen marttyyri. LEGENDA 

Katariina Aragonialainen (1485-1536), Englannin kuningatar ja Henrik 
VIII:n ensimmäinen puoliso. PAAVI 

Kennedy, Jacqueline (1929-1994), Yhdysvaltain presidentti John F. Kennedyn 
puoliso. FORMULA 

Kennedy, John F. (1917-1963), Yhdysvaltain presidentti 1960-1963. 
FORMULA, KARISMA 

Kepler, Johannes (1571-1630), saksalainen tähtitieteilijä. SATELLIITTI, 
TELEVISIO 

Kim-dynastia. ADOPTIO 

Kim Il-sung (1912-1994), Pohjois-Korean johtaja 1972-1994, KENRAALI 

Kim Jong-un (s. 1984), Pohjois-Korean johtaja vuodesta 2011. FORMULA 


Kircher, Athanasius (1602-1680), saksalainen jesuiitta ja polyhistori. 
BAKTEERI 

Klaproth, Martin Heinrich (1743-1817), saksalaissyntyinen apteekkari ja 
kemisti. URAANI 

Kleisthenes (500-1. eKr.), ateenalainen valtiomies. DEMOKRATIA 

Knudsen, Kerry, Prahan yliopiston sienitutkija. PRESIDENTTI 

Konstantinos (Suuri) (Flavius Valerius Constantinus), Rooman keisari 306- 
337. KIRKKO 

Kristiina (1626-1689), Ruotsin kuningatar 1632-1654. ADOPTIO, PROFESSORI 

Ksenofon (n. 430-355 eKr.), ateenalainen sotapäällikkö ja kirjailija. 
DEMOKRATIA, FIL(O)-/-FIILI 

Ksenokrates (400-314 eKr.), kreikkalainen filosofi, Platonin Akatemian 
johtaja. AKATEMIA 

Ktesibios (100-1. eKr.), aleksandrialainen insinööri. AUTOMAATTI 

Kustaa Vaasa (1496-1560), Ruotsin kuningas 1521-1560. ADOPTIO 

Kustaa VI Aadolf (1882-1973), Ruotsin kuningas 1950-1973. PRESIDENTTI 

Kyrillos Aleksandrialainen (400-1. jKr.), Aleksandrian patriarkka 412-444. 
PRESIDENTTI 

Kyyros (Kyyros vanhempi) (500-1. eKr.), Persian kuningas. TEMPPELI 

Lady Gaga (Stefani Joanne Angelina Germanotta) (s. 1986), yhdysvaltalainen 
artisti. KARISMA 

Laënnec, René Théophile Hyacinthe (1781-1826), ranskalainen lääkäri. 
STETOSKOOPPI 

La Fontaine, Jean de (1621-1695), ranskalainen kirjailija. CHARMI 

Lagerlöf, Selma (1858-1940), ruotsalainen kirjailija. LEGENDA 

Lagrange, Joseph-Louis (1736-1813), italialais-ranskalainen matemaatikko. 
URAANI 

Lalli (1100-1.), piispa Henrikin surmannut talonpoika. LEGENDA 

Lamarck, Jean-Baptiste von (1744-1829), ranskalainen luonnontutkija. 
BIOLOGIA 

Lampridius (Aelius Lampridius) (300-I. jKr.), roomalainen historioitsija. 
AUTOMAATTI 

Lancisi, Giovanni Maria (1654-1720), italialainen anatomi. INFLUENSSA 

Lanzi, Luigi (1732-1810), italialainen taidehistorioitsija. URAANI 

Latro (Marcus Porcius Latro), keisari Augustuksen aikana vaikuttanut puhuja. 
PROFESSORI 

Laurell, Axel (1715-1790), Asikkalan kappalainen. PERUNA 

Lavoisier, Antoine Laurent (1743-1794), ranskalainen kemisti. KAASU, URAANI 

Leeuwenhoek, Antonij van (1632-1723), alankomaalainen kauppias ja 
linssinhioja. BAKTEERI 

Leino, Fino (1878-1926), runoilija ja sanomalehtimies. LEGENDA 

Lenin, Vladimir (1870-1924), venäläinen vallankumousmies. KARISMA 

LeoI (Suuri), paavina 440-461. KENRAALI, PAAVI 

Leo XIII, paavina 1878-1903. PAAVI 

Leonardo da Vinci (1452-1519), italialainen taidemaalari, keksijä ja tutkija. 
METRI 

Licinius (Lucius Licinius Nepos), muuan antiikin Roomassa toiminut 
kauppias. KAUPPIAS 


Lincoln, Abraham (1809-1865), Yhdysvaltain presidentti 1861-1865. 
FORMULA 

Linna, Väinö (1920-1992), kirjailija. ENERGIA 

Linné, Carl von (1707-1778), ruotsalainen kasvitieteilijä ja lääkäri. BIOLOGIA, 
PERUNA 

Lister, Joseph (1827-1912), englantilainen kirurgi. KIRURGI 

Liutbirga (800-1. jKr.), hurskas saksalainen neito. LEGENDA 

Livius (Titus Livius) (59 eKr.-17 jKr.), roomalainen historioitsija. SATELLIITTI 

Livius Andronicus (Lucius Livius Andronicus) (200-I1. eKr.), Rooman 
kirjallisuuden ensimmäinen nimeltä tunnettu edustaja. KAVALJEERI 

Lucas, George (s. 1944), yhdysvaltalainen elokuvaohjaaja. GALAKSI 

Lucia (k. 304), sisilialainen marttyyri. LEGENDA 

Luciano, Alberto, paavi Johannes Paavali I:n (paavina 1978) porvarillinen 
nimi. PAAVI 

Lucius (lulius Caesar) (17 eKr. - 2 jKr.), Augustuksen tyttärenpoika. ADOPTIO 

Lucius Verus, Rooman keisari 161-169. ADOPTIO 

Lucretius (Titus Lucretius Carus) (n. 98-55 eKr.), roomalainen runoilija. 
FORMULA, PROFIILI, VIRUS 

Lucullus (Lucius Licinius Lucullus) (117-56 eKT.), roomalainen sotapäällikkö 
ja valtiomies. GASTRONOMIA 

Ludendorff, Erich (1865-1937), saksalainen kenraali. INFLUENSSA 

Ludvig XVI (1754-1793), Ranskan kuningas 1774-1792. ASTRONAUTTI, 
DEMOKRATIA, PERUNA 

Luther, Martti (1483-1546), saksalainen uskonpuhdistaja. HYPERKORREKTI, 
KAASU 

Luzzi, Mondino de (n. 1270-1326), italialainen anatomi. ANATOMIA 

Löffler, Friedrich (1852-1915), saksalainen bakteriologi. virus 

Lönnrot, Elias (1802-1884), kansanrunouden kerääjä ja sanakirjan tekijä. 
PERUNA 

Maecenas (Gaius Cilnius Maecenas) (n. 70 eKr. - 8 jKr.), roomalainen ritari, 
keisari Augustuksen ystävä. FORMULA 

Magini, Giovanni Antonio (1555-1617), italialainen astronomi ja geografi. 
SATELLIITTI 

Magnani, Anna (1908-1973), italialainen elokuvanäyttelijä. ASTRONAUTTI 

Malan, Daniel (1874-1959), Etelä-Afrikan pääministeri 1948-1954. 
PRESIDENTTI 

Malcius (200-1. jKr.), muuan kiroustaulussa mainittu henkilö. FORMULA 

Mandela, Nelson (1918-2013), Etelä-Afrikan presidentti 1994-1999. 
PRESIDENTTI 

Manlius (Gaius Manlius) (1. vs. eKr), Catilinan salaliiton jäsen. PRESIDENTTI, 
SATELLIITTI 

Mannerheim, Carl Gustaf Emil (1867-1951), Suomen marsalkka, tasavallan 
presidentti 1944-1946. FORMULA, KAVALJEERI 

Mao Tse-tung (Mao Zedong) (1893-1976), kiinalainen kommunistipoliitikko. 
KARISMA 

Marcello [Cervini], paavi Marcellus II:n (ks. seur.) porvarillinen nimi. PAAVI 

Marcellus II, paavina 1555. PAAVI 

Marcellus Empiricus (400-1. jKr.), gallialaissyntyinen kirjailija. CHARMI 


Marcus Aurelius (Marcus Aurelius Antoninus), Rooman keisari 161-180. 
ADOPTIO 

Mardonios, Dareioksen aikana elänyt persialaisten sotapäällikkö. DEMOKRATIA 

Maria II (1662-1694), Englannin kuningatar 1689-1694. BAKTEERI 

Marie-Antoinette (1755-1793), Ranskan kuningatar 1774-1792. 
ASTRONAUTTI, PERUNA 

Martialis (Marcus Valerius Martialis) (n. 40-104), roomalainen 
epigrammirunoilija. FORMULA, KIRURGI, KOULU, PERUNA 

Masurius (Sabinus Masurius) (1. vs. jKr.), roomalainen juristi. ADOPTIO 

Maximianus (500-1. jKr.), latinaksi kirjoittanut runoilija. KENRAALI 

Maximinus (Gaius Galerius Valerius Maximinus Daia), Rooman keisari 305- 
313. KIRKKO, LEGENDA 

McMillan, Edwin (1907-1991), yhdysvaltalainen kemisti. URAANI 

Medici, Cosimo de’ (1389-1464), Firenzen hallitusmies. AKATEMIA 

Medici, Cosimo II de’ (1519-1574), Toscanan suurherttua. SATELLIITTI 

Megahbyzos, muuan Dareioksen aikana elänyt puhuja. DEMOKRATIA 

Mercurio (500-1. jKr.), paavi Johannes II:n porvarillinen nimi. PAAVI 

Merula (Publius Decimius Eros Merula), Keski-Italiassa toiminut 
sairaalalääkäri. KIRURGI 

Messalina (Valeria Messalina) (n. 25-48), keisari Claudiuksen puoliso. KÄRRY 

Mestrius (Lucius Mestrius Florus) (1. vs. jKT.), konsuli, keisari 
Vespasianuksen ystävä. HYPERKORREKTI 

Mirabeau, Victor de Rigueti (1715-1789), ranskalainen markiisi ja 
taloustieteilijä. KULTTUURI 

Moliere, Jean Baptiste (1622-1673), ranskalainen näytelmäkirjailija. CHARMI 

Montfaucon, Bernard de (1655-1741), ranskalainen benediktiiniläismunkki 
ja tiedemies. FOSSIILI 

Montgolfier, Etienne (1745-1799), ranskalainen keksijä. ASTRONAUTTI 

Montgolfier, Joseph (1740-1810), ranskalainen keksijä. ASTRONAUTTI 

Mooses (500-I. jKr.), muuan mustaihoinen pappi. LEGENDA 

Mucius (Gaius Mucius Cordus Scaevola) (500-I. eKT.), roomalainen 
ylimysnuorukainen. SATELLIITTI 

Mussolini, Benito (1883-1945), Italian diktaattori (Il Duce) 1922-1945. 
BYROKRATIA, KARISMA 

Miller, Otto Fredrik (1730-1784), tanskalainen bakteeritutkija. BAKTEERI 

Nais, ks. Aurelia. 

Napoleon I (Napoléon Bonaparte) (1769-1821), Ranskan keisari 1804- 
1814/15. DEMOKRATIA, FIL(O)-/-FIILI, KENRAALI, STETOSKOOPPI, VIRUS 

Napoleon III (Louis Napoleon Bonaparte) (1808-1873), Ranskan keisari 
1852-1870. PAAVI 

Nebukadnessar (600/500-I1. eKr.), Babylonian kuningas 604-562 eKr), 
TEMPPELI 

Nelmes, Sarah (1700-1. lopulla), ensimmäiseen rokotukseen osallistunut 
maitotyttö. VIRUS 

Nepos, ks. Licinius. 

Nepos (Cornelius Nepos) (n. 100-27 eKr.), roomalainen historioitsija. 
LEGENDA, SATELLIITTI 

Nero (Lucius Domitius Ahenobarbus Nero Claudius Caesar Augustus 


Germanicus), Rooman keisari 54-68. CHARMI, FIL(O)-/-FIILI, KAVALJEERI, 
LEGENDA 

Nerva (Marcus Cocceius Nerva), Rooman keisari 96-98. ADOPTIO 

Nikolaos (300-I. jKr.), Myran piispa. LEGENDA 

Nobel, Alfred (1833-1896), ruotsalainen keksijä. ENERGIA 

Obama, Barack (s. 1961), Yhdysvaltain presidentti 2009-2017. PRESIDENTTI 

Octavianus, ks. Augustus. ADOPTIO 

Octavius, ks. Augustus. ADOPTIO 

Olavi, Mikael Agricolan isä. FOSSIILI 

Olearius, Johannes (1611-1684), saksalainen oppinut. BIOLOGIA 

Onesimus, ks. Statius. 

Orbilius (Lucius Orbilius Pupillus) (1. vs. eKT.), runoilija Horatiuksen 
koulumestari. GLAMOUR 

Orwell, George (1903-1950), brittiläinen kirjailija ja lehtimies. METRI 

Otanes, Dareioksen aikana elänyt persialainen ylimys. DEMOKRATIA 

Ovidius (Publius Ovidius Naso) (43 eKr.-n. 17 jKr.), roomalainen runoilija. 
FORMULA, GALAKSI, KAASU 

Owen, Richard (1804-1892), englantilainen tiedemies. FOSSIILI 

Paavali II, paavina 1464-1471. PAAVI 

Paavali VI, paavina 1963-1978. PAAVI 

Paconianus (1. vs. jKr.), muuan keisari Neroa arvostellut runoilija (CHARMI) 

Palladius (Rutilius Taurus Aemilianus Palladius) (300-I. jKr.), roomalainen 
maatalouskirjailija. KÄRRY 

Paracelsus (Philippus Aureolus Theophrastus Bombastus von Hohenheim) 
(1493-1541), sveitsiläissyntyinen lääkäri ja (al)kemisti. KAASU 

Par6, Ambroise (1510-1590), ranskalainen kirurgi. KIRURGI 

Parmentier, Antoine-Augustin (1737-1813), ranskalainen apteekkari ja 
ravitsemustieteilijä. PERUNA 

Pausanias (400-1. eKr.), Spartan kuningas. SATELLIITTI 

Penn, William (1644-1718), englantilainen kveekari. FIL(Oo)-/-FIILI 

Perikles (n. 495-429 eKT.), Ateenan valtiomies. FORMULA 

Perön, Juan (1895-1974), argentiinalainen kenraali ja poliitikko. KARISMA 

Perpetua (k. 203), karthagolainen marttyyri. LEGENDA 

Pertini, Alessandro (Sandro) (1896-1990), Italian presidentti 1978-1985. 
KAVALJEERI 

Petronilla (1. vs. jKr.), roomalainen marttyyri. LEGENDA 

Petronius (Petronius Arbiter) (1. vs. jKT.), laajan satiiriromaanin kirjoittaja. 
AUTOMAATTI. GASTRONOMIA, KIRURGI 

Phipps, James (1788-1853), ensimmäiseen rokotukseen osallistunut poika. 
VIRUS 

Pietari Suuri (1672-1725), Venäjän tsaari 1689-1725, BAKTEERI 

Pindaros (n. 520-440 eKr.), kreikkalainen kuorolyyrikko. BIOLOGIA, KOULU, 
URAANI 

Pius III, paavina 1503, PAAVI 

Pius IX, paavina 1846-1878. PAAVI 

Pius XII, paavina 1939-1958. PAAVI 

Pizarro, Francisco (1478-1541), espanjalainen löytöretkeilijä. PERUNA 

Placidia, muuan Veronasta kotoisin ollut etevä koulutyttö. GLAMOUR 


Platon (427-347 eKr.), ateenalainen filosofi. AKATEMIA, CHARMI, DEMOKRATIA, 
FIL(O)-/-FIILI, GASTRONOMIA, KENRAALI 

Plautus (Titus Maccius Plautus) (n. 250-184 eKr.), roomalainen 
komediakirjailija. FORMULA, KAVALJEERI, PROFESSORI, PROFIILI, SATELLIITTI, 
STETOSKOOPPI 

Plinius nuorempi (Gaius Plinius Caecilius Secundus) (n. 61-113), 
roomalainen kirjailija. KIRKKO, PRESIDENTTI 

Plinius vanhempi (Gaius Plinius Secundus) (23-79), monipuolisesti oppinut 
roomalainen virkamies ja historioitsija. BIOLOGIA, CHARMI, FOSSIILI, 
GASTRONOMIA, KIRURGI, KÄRRY, PROFESSORI, SATELLIITTI, VIRUS 

Plutarkhos (Lucius Mestrius Plutarchus) (n. 45-125), kreikkalainen 
elämäkertakirjailija. BIOLOGIA, FIL(O)-/-FIILI 

Polykarpos (n. 82-168), Smyrnan piispa. LEGENDA 

Pompeius (Gnaeus Pompeius Magnus) (106-48 eKT.), roomalainen 
sotapäällikkö. TELEVISIO 

Porsenna (Lars Porsenna) (500-1. eKT.), etruskikuningas. SATELLIITTI 

Porthan, Henrik Gabriel (1739-1804), Suomen historian isäksi sanottu 
historioitsija. FIL(o)-/-FIILI 

Potamius (300-I.), Lissabonin piispa. PRESIDENTTI 

Praeseticius (100-200-1. jKr.), muuan kiroustaulussa mainittu mylläri. 
FORMULA 

Priscianus (500-1. jKr.), latinalainen grammaatikko. GLAMOUR 

Protogenes (300-1. eKr.), kreikkalainen maalari. FORMULA 

Pufendorf, Samuel von (1632-1694), saksalainen oikeusfilosofi ja 
valtioteoreetikko. KULTTUURI 

Pyhä Äiti Teresa (1910-1997), kuuluisa roomalaiskatolinen nunna. KARISMA 

Pythagoras (570-480 eKr.), kreikkalainen filosofi. AKATEMIA, FIL(O)-/-FIILI, 
FORMULA, GALAKSI 

Pythius (1. vs. eKr.), muuan Syrakusassa toiminut pankkiiri. KAUPPIAS 

Ouesnay, Francois (1694-1774), ranskalainen taloustieteilijä. BYROKRATIA 

Ouintilianus (Marcus Fabius Ouintilianus) (n. 35-n. 100), roomalainen 
puhetaidon opettaja. BIOLOGIA, FORMULA, KENRAALI, KOULU, PROFESSORI 

Raleigh, Sir Walter (n. 1552-1618), englantilainen löytöretkeilijä. PERUNA 

Ramsay, Allan (1686-1758), skotlantilainen runoilija. GLAMOUR 

Reagan, Ronald (1911-2004), Yhdysvaltain presidentti 1981-1989. FIL(0)-/- 
FIILI 

Reis, Philipp (1834-1874), saksalainen opettaja ja tiedemies. TELEVISIO 

Rembrandt 1606-1669), alankomaalainen taidemaalari. ANATOMIA 

Rikhard I Leijonamieli (1157-1199), Englannin kuningas 1189-1199. 
KIRURGI 

Roberts, Virginia (s. 1983), yhdysvaltalainen mediapersoona. KOULU 

Romanov-hallitsijasuku (1613-1762). FIL(0)-/-FIILI 

Roos, Samuel (1792-1878), lääkäri, kirjailija ja suomen kielen kehittäjä. 
KAASU 

Roose, Theodor, saksalainen anatomian ja fysiologian professori. BIOLOGIA 

Rosing, Boris (1869-1933), pietarilaissyntyinen keksijä. TELEVISIO 

Rudolphi, Jakob Wilhelm (1786-1820), lääketieteen kandidaatti. BIOLOGIA 

Rufus, ks. Caecilius. 


Rumsfeld, Donald (s. 1932), Yhdysvaltain puolustusministeri 1975-1977 ja 
2001-2006. PRESIDENTTI 

Sabinus, ks. Masurius. 

Saint-Denis, ks. Dionysius. 

Sallustius (Gaius Sallustius Crispus) (86-34 eKT.), roomalainen historioitsija. 
GLAMOUR 

Samson, Anthony (1926-2004), The Observer -lehden toimittaja. PROFIILI 

Santa Claus, ks. Nikolaos. 

Sauvages (Francois Boissier de Sauvages de Lacroix) (1706-1767), 
ranskalainen lääkäri ja kasvitieteilijä. INFLUENSSA 

Saxo Grammaticus (1160-1200), tanskalainen historioitsija. GLAMOUR 

Scaevola, ks. Mucius. 

Scipio (Publius Cornelius Scipio Aemilianus) (n. 185-129 eKT.), roomalainen 
sotapäällikkö ja valtiomies. KULTTUURI 

Scott, Sir Walter (1771-1832), skotlantilainen romaanikirjailija. GLAMOUR 

Seneca (Lucius Annaeus Seneca nuorempi) (4 eKr. - 65 jKr.), roomalainen 
filosofi ja kirjailija. GLAMOUR, INFLUENSSA, KENRAALI 

Septicius (Aulus Septicius Alexander), muuan antiikin Roomassa toiminut 
seppeleenmyyjä. KAUPPIAS 

Sidonius Apollinaris (Gaius Sollius Apollinaris Sidonius) (n. 430-485), 
gallialaissyntyinen kristitty kirjailija. CHARMI, METRI 

Siemens, Ernst Werner von (1816-1892), saksalainen fyysikko ja 
suurteollisuusmies. ENERGIA 

Silhouette, Etienne de (1709-1767), Ranskan valtiovarainministeri 1759. 
PROFIILI 

Sofokles (497-405 eKr.), kreikkalainen tragediakirjailija. FIL(o)-/-FIILI 

Sokrates (469-399 eKT.), ateenalainen filosofi. KENRAALI 

Speusippos (400-339 eKT.), Platonin Akatemian johtaja. AKATEMIA 

Stalin, Josif (1879-1953), Neuvostoliiton johtaja 1929-1953. KENRAALI 

Statius (Lucius Statius Onesimus), muuan antiikin Roomassa toiminut 
kauppias. KAUPPIAS 

Stilpon (n. 380-300 eKr), kreikkalainen filosofi. PROFESSORI 

Stone, Olivia M. (1800-1.), kirjailija. SATELLIITTI 

Strauss, Franz-Josef (1915-1988), saksalainen poliitikko. SATELLIITTI 

Suetonius (Gaius Suetonius Tranguillus) (n. 75-140), Rooman keisarien 
elämäkertojen kirjoittaja. ADOPTIO, AUTOMAATTI, GASTRONOMIA, HYPERKORREKTI, 
KAVALJEERI, KULTTUURI, KÄRRY, LEGENDA, PROFESSORI 

Suvorov, Aleksandr (1730-1800), venäläinen sotamarsalkka, generalissimus. 
KENRAALI 

Tacitus (Publius Cornelius Tacitus) (n. 55-120), roomalainen historioitsija. 
ADOPTIO, BIOLOGIA, DEMOKRATIA, FOSSIILI, PRESIDENTTI 

Targuinius-suku (600-500-1. eKr.), etruskikuninkaiden suku. SATELLIITTI 

Terentianus Maurus (200-1. jKr.), Afrikassa syntynyt roomalainen 
grammaatikko. METRI 

Terentius (Publius Terentius Afer) (n. 195-159 eKT.), roomalainen 
komediakirjailija. GLAMOUR 

Tertullianus (Ouintus Septimius Florens Tertullianus) (n. 160-220), 
karthagolainen kirkkoisä. BIOLOGIA, PRESIDENTTI 


Thaemella, ks. Albius. 

Thatcher, Margaret (1925-2013), Ison-Britannian pääministeri 1979-1990. 
FOSSIILI, KARISMA 

Theodoros (400-I. eKr.), Dionysios Khalkoksen ystävä. FORMULA 

Thrasyllus (1. vs. jKr.), keisari Tiberiuksen hoviastrologi. PROFFSSORI 

Thukydides (n. 460-400 eKr.), ateenalainen historioitsija. KIRKKO, VIRUS 

Tiberius (Tiberius Iulius Caesar Augustus), Rooman keisari 14-37, CHARMI, 
GASTRONOMIA, KIRURGI, LEGENDA, PROFESSORI 

Tienvieri, Tauno (1927-1987), nivalalainen puuseppä ja latinan harrastaja. 
PAAVI 

Til-Landz, Elias (1640-1693), Turun akatemian lääketieteen professori 
1670-1693. ANATOMIA 

Timoleon (n. 410-335 eKr.), korinttilaissyntyinen sotapäällikkö ja valtiomies. 
AUTOMAATTI 

Timoni, Emanuel (1700-1.), kreikkalainen lääkäri. virus 

Titus (Titus Flavius Vespasianus), Rooman keisari 79-81. TEMPPELI 

Topelius, Sakari (1818-1898), kirjailija. HYPERKORREKTI 

Trajanus (Marcus Ulpius Traianus), Rooman keisari 98-117. ADOPTIO, 
PRESIDENTTI 

Trebellenus (1. vs. jKr.), muuan keisari Tiberiusta arvostellut runoilija. 
CHARMI 

Treviranus, Cottfried Reinhold (1776-1837), saksalainen lääkäri ja 
luonnontutkija. BIOLOGIA 

Trump, Donald (s. 1946), Yhdysvaltain presidentti 2017-2020. BYROKRATIA, 
DEMOKRATIA, FORMULA, INFLUENSSA, PRESIDENTTI 

Tulp, Nicolaes (1593-1674), Amsterdamin lääkärikillan professori ja 
anatomian ylilääkäri. ANATOMIA 

Tuomas Akvinolainen (1225-1274), keskiajan huomattavin skolastikko. 
ENERGIA 

Ulpianus (Domitius Ulpianus) (n. 200 jKT.), roomalainen oikeusoppinut. 
PROFESSORI 

Valerius Maximus (1. vs. jKr.), roomalainen kirjailija. KOULU, LEGENDA, 
PROFESSORI 

Varro (Marcus Terentius Varro) (116-27 eKT.), oppinut roomalainen kirjailija. 
AUTOMAATTI, BAKTEERI, FOSSIILI, GASTRONOMIA, KAVALJEERI, KÄRRY, PROFIILI 

Venantius Fortunatus (Venantius Honorius Clementianus Fortunatus) (n. 
530-600), kristitty runoilija. PROFIILI 

Vergilius (Publius Vergilius Maro) (70-19 eKr.), Rooman kansallisrunoilija. 
ASTRONAUTTI, CHARMI, FORMULA, GLAMOUR, KAVALJEERI, KÄRRY, TEMPPELI, VIRUS 

Verginia (400-1. eKT.), roomalainen koulutyttö. KOULU 

Verus (Lucius Verus), Rooman keisari 161-169. ADOPTIO 

Verwoerd, Hendrik (1901-1966), Etelä-Afrikan pääministeri 1958-1966. 
PRESIDENTTI 

Vesalius, Andreas (1514-1564), belgialaissyntyinen anatomi. ANATOMIA 

Vespasianus (Titus Flavius Vespasianus), Rooman keisari 69-79. 
HYPERKORREKTI, KOULU 

Viktor Emanuel II (Vittorio Emanuele) (1820-1878), Italian ensimmäinen 
kuningas. PAAVI 


Vitalis, muuan antiikin Roomassa toiminut kauppa-apulainen. KAUPPIAS 

Vitruvius (Marcus Vitruvius Pollio) (1. vs. eKT.), roomalainen sotilasteknikko 
ja arkkitehti. AUTOMAATTI, TEMPPELI 

Vopiscus (Flavius Vopiscus) (300-1. jKr.), roomalainen kirjailija. KIRKKO 

Voragine, Jacobus de (1200-1.), Genovan arkkipiispa. LEGENDA 

Wallenstein, Albrecht von (1583-1634), Saksan keisarin sotapäällikkö 30- 
vuotisessa sodassa. KENRAALI 

Washington, George (1732-1799), Yhdysvaltain presidentti 1789-1797. 
DEMOKRATIA, PRESIDENTTI, URAANI 

Watt, James (1736-1819), skotlantilainen keksijä. ENERGIA 

Weber, Max (1864-1920), saksalainen sosiologi ja taloustieteilijä. BYROKRATIA, 
KARISMA 

Weissmüller, Johnny (1904-1984), yhdysvaltalainen uimari ja 
elokuvanäyttelijä. KARISMA 

Wirtanen, A. I. (Artturi Ilmari) (1895-1973), biokemisti, Nobelin 
kemianpalkinnon saaja 1945. BIOLOGIA 

Young, Thomas (1773-1829), englantilainen fyysikko. ENERGIA 

Zethus, ks. Fuficius. 

Yrjö III (1738-1820), Englannin kuningas 1760-1811. PRESIDENTTI, URAANI 

Äiti Teresa, ks. Pyhä Äiti Teresa. 


Kiitokset 


Miellyttävä velvollisuuteni on kiittää niitä henkilöitä ja 
tahoja, jotka ovat neuvoin ja käytännön toimin (consilio 
manugue) edistäneet tämän kirjan valmistumista. 

Erityisen kiitoksen ansaitsee oikeuslingvistiikan professori 
Heikki E. S. Mattila, jonka laaja-alaista asiantuntemusta, 
monipuolista kielitaitoa ja kielitieteellistä osaamista olen 
voinut käyttää hyväkseni tätä julkaisua laatiessani. Hän on 
antanut merkittävää tukea ja apua tutustumalla 
perinpohjaisesti käsikirjoitukseen, esittämällä rakentavaa 
kritiikkiä ja tekemällä tekstiin arvokkaita parannuksia ja 
lisäyksiä. Kirjaan mahdollisesti jääneistä virheistä ja 
puutteista olen kuitenkin yksin minä vastuussa. Kiitän myös 
FM Satu Tuomista, joka on avustanut lähdekirjallisuuden 
hankkimisessa. 

Esitän parhaat kiitokseni kustannusjohtaja Leena 
Kaakiselle siitä, että käsikirjoitus on hyväksytty 
Gaudeamuksen julkaisuohjelmaan. Suuri kiitos kuuluu myös 
kustannustoimittaja Ani Kuusjärvelle, joka on tehnyt 
mittavan ja suuriarvoisen työn saattamalla tekstini 
lopulliseen painokuntoon. Suomen Tietokirjailijat ry on 
edistänyt kirjahankettani myöntämällä sille vuonna 2019 
apurahan, mistä olen hyvin kiitollinen. 

Puolisoni, arkkitehti ja filosofian tohtori Marttiina Fränti- 
Pitkäranta on ollut merkittävänä tukenani koko projektin 
ajan, mistä kiitän häntä lämpimästi. 


Helsingissä elokuun 17. päivänä 2020 
Reijo Pitkäranta 


Kirjoittaja 





Filosofian tohtori Reijo PITKÄRANTA on Helsingin yliopiston ja 
Jyväskylän yliopiston latinan kielen dosentti sekä Äbo 
Akademin klassillisen filologian dosentti. Lisäksi hän on 
Rooman kansainvälisen latinan kielen akatemian jäsen. Hän 
on kirjoittanut mm. oppikirjan Latina medicorum - latinaa 
lääkäreille (1981) sekä laatinut Suomi-latina-suomi- 
sanakirjan (2001), Nykylatinan sanakirjan (2006, yhdessä 
Tuomo Pekkasen kanssa) ja Lääketieteen sanakirjan latina- 
suomi-latina (2009, yhdessä Laura Mikkosen kanssa). 
Pitkäranta on julkaissut myös teoksen Suomen kirkkojen 
latina (2004), jossa esitellään latinankieliset 
piirtokirjoitukset maamme kirkoissa, kellotapuleissa ja 
hautausmailla. Pitkäranta tunnetaan myös Yleisradion 
latinankielisten uutisten (Nuntii Latini) toisena perustajana 
ja toimittajana (1989-2019). 


